כללי תאגידי מים וביוב (כללים לעניין התקשרות חברה עם רשות מקומית לשכירת נכס ורכישת טובין), תשע"ד-2014

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – תאגידי מים וביוב

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': התקשרות חברה עם רשות מקומית לשכירת נכס מקרקעין | [Go](#med1) | 2 |
| סעיף 2 | תנאים להתקשרות חברה בהסכם לשכירת נכס מרשות מקומית | [Go](#Seif2) | 2 |
|  | פרק ג': התקשרות חברה עם רשות מקומית לרכישת טובין | [Go](#med2) | 2 |
| סעיף 3 | תנאים לרכישת טובין יחד עם רשות מקומית במסגרת מכרז | [Go](#Seif3) | 2 |
| סעיף 4 | איסור על מכרז משותף או על הצטרפות בנושא מים וביוב | [Go](#Seif4) | 3 |
| סעיף 5 | תקופת ההסכם | [Go](#Seif5) | 3 |
| סעיף 6 | חובות על פי דין ומגבלת התקשרות | [Go](#Seif6) | 3 |

כללי תאגידי מים וביוב (כללים לעניין התקשרות חברה עם רשות מקומית לשכירת נכס ורכישת טובין), תשע"ד-2014[[1]](#footnote-1)\*

בתוקף סמכותה לפי סעיף 26(ב)(1) ו-(3) לחוק תאגידי מים וביוב, התשס"א-2001 (להלן – החוק), קובעת מועצת הרשות הממשלתית למים ולביוב כללים אלה:

פרק א': פרשנות

1. בכללים אלה –

הגדרות

"ועדת מכרזים" – ועדת מכרזים שמינה דירקטוריון החברה;

"טובין" – נכס או רכוש הניתנים להעברה;

"כללי אמות המידה" – כללי תאגידי מים וביוב (אמות מידה והוראות בעניין הרמה, הטיב והאיכות של השירותים שעל חברה לתת לצרכניה), התשע"א-2011;

"רכישת טובין" – רכישת טובין משותפת לרשות המקומית ולחברה או הצטרפות של חברה למכרז לרכישת טובין שמבצעת רשות מקומית;

"רשות מקומית" – רשות מקומית המחזיקה אמצעי שליטה בחברה או חברה בשליטתה שאינה חברה לפי החוק.

פרק ב': התקשרות חברה עם רשות מקומית לשכירת נכס מקרקעין

2. חברה רשאית להתקשר עם רשות מקומית בהסכם שלפיו תשכור ממנה נכס מקרקעין שנמצא בחזקתה, ובלבד שהתקיימו כל אלה:

תנאים להתקשרות חברה בהסכם לשכירת נכס מרשות מקומית

(1) ועדת המכרזים וועדת הביקורת של החברה אישרו אחד מאלה:

(א) חוות דעת של שמאי ולפיה המחיר המוצע וכל שאר תנאי השכירות הם לפי תנאי שוק; לעניין זה, "שמאי" – שמאי שלא נותן שירותים לרשות המקומית ושחתם על הסכם למניעת ניגודי עניינים;

(ב) כי הוצגו לפניהן שני נכסים אפשריים נוספים לפחות המתאימים למטרה שלה נדרשת שכירת הנכס, שאינם בבעלות או בהחזקת הרשות המקומית, המעידים על כדאיות ההתקשרות לפי תנאי השוק;

(2) החברה, לאחר שניתן אישור כאמור בפסקה (1), דנה וקיבלה החלטה מנומקת כי הנכס והתנאים לשכירתו מתאימים לצרכיה וכי השימוש בנכס אינו פוגע באיכות השירות שהיא נותנת לצרכניה;

(3) החברה פעלה וקיבלה אישור כמפורט להלן:

(א) לאחר החלטה כאמור בפסקה (2), תעביר החברה את ההתקשרות לאישור הממונה, בצירוף החלטות הוועדות לפי פסקה (1) והמסמכים שהונחו לפניהן, החלטת החברה לפי פסקה (2) וכן כל מסמך נוסף הנדרש לבחינת ההתקשרות, לפי דרישת הממונה;

(ב) הממונה אישר את ההתקשרות לאחר שמצא כי היא תואמת את הוראות סעיף 26 לחוק.

פרק ג': התקשרות חברה עם רשות מקומית לרכישת טובין

3. חברה רשאית לבצע רכישת טובין יחד עם רשות מקומית במסגרת מכרז ובלבד שהתקיימו כל אלה:

תנאים לרכישת טובין יחד עם רשות מקומית במסגרת מכרז

(1) המחיר ליחידה שאותו תשלם החברה בעד הטובין שהזמינה לא יעלה על המחיר ליחידה שאותו תשלם הרשות המקומית;

(2) הרשות המקומית והחברה יחתמו על הסכמים נפרדים עם הספק, שתנאיהם יהיו זהים ככל האפשר; חלקה של החברה בתשלום יתבצע ישירות מהחברה לספק;

(3) ועדת המכרזים וועדת הביקורת של החברה דנו וקיבלו החלטה מנומקת בדבר העדיפות בהצטרפות למכרז שמבצעת הרשות המקומית על פני ביצוע מכרז עצמאי;

(4) היקף הרכישה במסגרת המכרז אינו עולה על 0.5% ממחזור ההכנסות השנתי של החברה; ואולם אם היקף הרכישה עולה על האחוז האמור, החברה פעלה וקיבלה אישור מראש ובכתב כמפורט להלן:

(א) החברה העבירה את ההתקשרות לאישור הממונה בצירוף החלטות הוועדות לפי פסקה (3), את המסמכים שהונחו לפני הוועדות כאמור וכל מסמך אחר הדרוש לשם בחינת ההתקשרות, לפי דרישת הממונה;

(ב) התקבל אישור הממונה להתקשרות, לאחר שמצא כי ההתקשרות מגלמת יעילות כלכלית לחברה ושיפור השירות לצרכנים;

לעניין פסקה זו, "מחזור ההכנסות השנתי" – מחזור ההכנסות בשנת הכספים האחרונה שקדמה למועד ההצטרפות למכרז.

4. לא תצטרף החברה למכרז של הרשות המקומית ולא תערוך מכרז משותף עם הרשות המקומית לרכישת טובין במקום שבו היקפו הכספי של המכרז בעד רכישת מערכות מים וביוב עולה על 50% מהיקפו הכספי הכולל של המכרז.

איסור על מכרז משותף או על הצטרפות בנושא מים וביוב

5. תקופת ההסכם לא תעלה על שלוש שנים וניתן לחדשו בתום התקופה, בכפוף לקבוע בכללים אלה.

תקופת ההסכם

6. (א) אין באמור בכללים אלה כדי לגרוע מכל חובה החלה על החברה לפי דין, לרבות חובת עריכת מכרז ועמידה בכללי אמות המידה.

חובות על פי דין ומגבלת התקשרות

(ב) הסכמי התאגיד עם הרשות המקומית והספק כפופים להוראות סעיף 12 לכללי תאגידי מים וביוב (חברות אזוריות), התשע"ד-2013.

ט"ז באלול התשע"ד (11 בספטמבר 2014) אלכסנדר קושניר

יושב ראש מועצת הרשות

הממשלתית למים ולביוב

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7427](http://www.nevo.co.il/law_word/law06/tak-7427.pdf) מיום 23.9.2014 עמ' 1805. [↑](#footnote-ref-1)