צו בריאות העם (הוראות למניעת הדבקה בקלפי ייעודית למבודדים ובקלפי ייעודית לחולים בבחירות לרשויות המקומיות) (הוראת שעה), תשפ"א-2020

בריאות – בריאות העם – מחלות

רשויות ומשפט מנהלי – רשויות מקומיות – בחירות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הגעה לקלפי וחזרה ממנה של אדם שחלה עליו חובת בידוד | [Go](#Seif2) | 2 |
| סעיף 3 | הוראות נוספות לעניין הגעה לקלפי ייעודית למבודדים | [Go](#Seif3) | 3 |
| סעיף 4 | הגעה לקלפי וחזרה ממנה של חולה או אדם שחלה עליו חובת בידוד ויש לו תסמינים | [Go](#Seif4) | 3 |
| סעיף 5 | שהיית בוחר בקלפי ייעודית | [Go](#Seif5) | 3 |
| סעיף 6 | הוראות לחברי ועדת הקלפי, מזכיר הקלפי ושאר השוהים במקום הקלפי | [Go](#Seif6) | 3 |
| סעיף 7 | שהיית חובש או איש רפואה | [Go](#Seif7) | 4 |
| סעיף 8 | מיגון לחברי ועדת הקלפי, מזכיר הקלפי ושאר השוהים בקלפי הייעודית לחולים | [Go](#Seif8) | 4 |
| סעיף 9 | חיטוי הקלפי בתום יום הבחירות וספירת הקולות | [Go](#Seif9) | 4 |
| סעיף 10 | תוקף | [Go](#Seif10) | 4 |

צו בריאות העם (הוראות למניעת הדבקה בקלפי ייעודית למבודדים ובקלפי ייעודית לחולים בבחירות לרשויות המקומיות) (הוראת שעה), תשפ"א-2020[[1]](#footnote-1)\*

בתוקף סמכותי לפי סעיף 20(1)(ב) ו-(ג) ו-(2)(א) לפקודת בריאות העם, 1940, אני מצווה לאמור:

1. בצו זה –

הגדרות

"אדם שחלה עליו חובת בידוד" – אדם שחלה עליו חובת בידוד לפי צו בידוד בית, למעט חולה;

"איש רפואה" – פרמדיק, אח או רופא;

"אמבולנס" – אמבולנס שיש בו הפרדה מוחלטת בין חלקו הקדמי לבין חלקו האחורי בדרך של מחיצה אטומה מרצפת האמבולנס ועד לתקרתו;

"חולה" – חולה עם ממצא מעבדתי חיובי ל-nCoV;

"חוק הבחירות" – חוק הרשויות המקומיות (בחירות), התשכ"ה-1965;

"מיגון מלא" – מסכת N95, משקף מגן לפנים, כפפות וחלוק מגן גוף דוחה מים הכולל כיסוי של הצוואר והראש;

"מקום בידוד" – כמשמעותו בצו בידוד בית;

"צו בידוד בית" – צו בריאות העם (נגיף הקורונה החדש) (בידוד בית והוראות שונות) (הוראת שעה), התש"ף-2020;

"קלפי ייעודית לחולים" – כמשמעותה בסעיף 100ב לחוק הבחירות;

"קלפי ייעודית למבודדים" – קלפי ייעודית לחייבים בבידוד שאינם חולים כמשמעותה בסעיף 100ב לחוק הבחירות;

"תסמינים" – כל אחד מאלה:

(1) חום גוף של 38 מעלות צלזיוס או יותר;

(2) שיעול או קושי בנשימה או תסמין נשימתי חד אחר, למעט שיעול או קושי בנשימה הנובע ממצב כרוני כגון אסתמה או אלרגיה; לעניין זה נזלת בלבד לא תיחשב תסמין;

(3) אובדן חוש הטעם או חוש הריח;

"תקנות הבחירות" – תקנות הרשויות המקומיות (בחירות) (סדרי הצבעה והוראות בדבר הצבעה בקלפיות של חייבים בבידוד בית בשל נגיף הקורונה החדש במועצה המקומית תל מונד) (הוראת שעה), התשפ"א-2020.

2. אדם שחלה עליו חובת בידוד ואינו חש בתסמינים, אדם שחלה עליו חובת בידוד וחש בתסמינים וקיבל ממצא שלילי ל-nCoV בבדיקה כאמור בתקנה 3(ב) לתקנות הבחירות, או מי שחלה עליו חובת בידוד רק לפי סעיפים 2(ב1) או 2א1 לצו האמור, יצא ממקום הבידוד לצורך הצבעה בקלפי ייעודית למבודדים בכפוף להוראות אלה:

הגעה לקלפי וחזרה ממנה של אדם שחלה עליו חובת בידוד

(1) הוא יגיע לקלפי ויחזור ממנה ישירות למקום הבידוד, בלא שימוש ברכב ציבורי; בפסקה זו, "רכב ציבורי" – רכב המשמש או המיועד לשמש להסעת נוסעים בשכר, למעט מונית;

(2) נסיעה לקלפי במונית או ברכב אחר שאינו ציבורי תהיה בהתאם להוראות אלה:

(א) ברכב לא ייסע נוסע נוסף, למעט אדם השוהה יחד עמו בבידוד;

(ב) אם האדם שחלה עליו חובת בידוד אינו הנהג, הוא ישב במושב האחורי;

(ג) אם האדם שחלה עליו חובת בידוד אינו הנהג, חלונות הרכב יהיו פתוחים.

3. (א) אדם כאמור בתקנה 2 המגיע לקלפי ייעודית למבודדים במונית יעדכן את הנהג כי חלה עליו חובת בידוד לפני כניסתו למונית.

הוראות נוספות לעניין הגעה לקלפי ייעודית למבודדים

(ב) אדם כאמור בתקנה 2 העושה את דרכו לקלפי ייעודית למבודדים או חוזר ממנה לא ישהה בקרבת אנשים אחרים, למעט אדם המסיע אותו לקלפי או אדם השוהה עמו בבידוד, לא יעבור דרך גן ציבורי, תחנת אוטובוס או מקום אחר שבו עשוי להיות במגע עם אנשים, לא ישתמש במעליות יחד עם אנשים אחרים ולא יעצור בדרכו למטרות נוספות שאינן ההגעה לקלפי והצבעה בבחירות.

4. חולה או אדם שחלה עליו חובת בידוד ויש לו תסמינים, למעט אדם שחלה עליו חובת בידוד ויש לו תסמינים וקיבל ממצא שלילי ל-nCoV בבדיקה כאמור בתקנה 3(ב) לתקנות הבחירות ולמעט מי שחלה עליו חובת בידוד רק לפי סעיפים 2(ב1) או 2א1 לצו בידוד בית (בסעיף זה – מי שיש לו תסמינים), יצא ממקום הבידוד לצורך הצבעה בקלפי ייעודית לחולים בכפוף להוראות אלה:

הגעה לקלפי וחזרה ממנה של חולה או אדם שחלה עליו חובת בידוד ויש לו תסמינים

(1) החולה או מי שיש לו תסמינים לא יצא ממקום הבידוד אלא בליווי של חובש או איש רפואה, שילווה את הבוחר מפתח מקום הבידוד, בנסיעה למקום הקלפי ובחזרה לפתח מקום הבידוד;

(2) אדם כאמור יגיע לקלפי ויחזור ממנה ישירות למקום הבידוד באמבולנס, וישב בחלקו האחורי של האמבולנס, בלא כל נוסע אחר.

5. בעת ההגעה למקום הקלפי הייעודית למבודדים או הקלפי הייעודית לחולים יחולו על האדם שחלה עליו חובת בידוד או על החולה (להלן – הבוחר) הוראות אלה:

שהיית בוחר בקלפי ייעודית

(1) הבוחר ימתין לתורו מחוץ למקום הקלפי בהתאם לאמור להלן, לפי העניין:

(א) בקלפי ייעודית למבודדים – ימתין הבוחר לתורו מחוץ למקום הקלפי, בשטח פתוח, וישמור על מרחק של שני מטרים לפחות מאנשים אחרים;

(ב) בקלפי ייעודית לחולים – ימתין הבוחר לתורו בתוך האמבולנס;

(2) בעת הכניסה למקום הקלפי הבוחר יחטא את ידיו בתכשיר על בסיס אלכוהול ויעטה כפפות;

(3) כשיגיע תורו להזדהות לפני מזכיר ועדת הקלפי, יניח הבוחר את אמצעי הזיהוי כאמור בסעיף 60(ב) לחוק הבחירות (להלן – אמצעי זיהוי), על שולחן מחוץ למקום הקלפי ויתרחק כך שיהיה במרחק של שני מטרים לפחות מצוות הקלפי;

(4) אם הבוחר נדרש להסיר את המסכה לשם זיהויו, הוא יסיר אותה לזמן המזערי הנדרש לצורך זיהויו;

(5) מילוי ההצהרה כאמור בתקנה 8 לתקנות הבחירות, יבוצע בעט שסיפקה ועדת הקלפי לבוחר;

(6) הבוחר יקפיד לא לגעת בחפצים וברהיטים הנמצאים במקום הקלפי, אם הדבר אינו דרוש לשם הצבעתו;

(7) בתום ההצבעה, ולאחר צאתו ממקום הקלפי, יאסוף הבוחר את אמצעי הזיהוי שלו;

(8) לאחר שלקח את אמצעי הזיהוי יסיר הבוחר את הכפפות וישליכן לפח אשפה מחוץ למקום הקלפי, וכן ישליך את העט שבו השתמש כאמור בפסקה (5) לפח האשפה.

6. על בחר ועדת הקלפי הייעודית למבודדים או הקלפי הייעודית לחולים, מזכיר קלפי כאמור ושאר השוהים במקום, למעט הבוחר (להלן – שאר השוהים במקום), יחולו הוראות אלה:

הוראות לחברי ועדת הקלפי, מזכיר הקלפי ושאר השוהים במקום הקלפי

(1) ישמרו על מרחק של שני מטרים לפחות מהבוחרים, וכן יוודאו, ככל האפשר, כי נשמר מרחק של שני מטרים לפחות בין בוחר אחד לאחר;

(2) ידאגו לכך שבכל עת לא יהיה בתוך מקום הקלפי יותר מבוחר אחד;

(3) יימנעו ממגע פיזי עם בוחר, ככל האפשר, ויחליפו כפפות או יחטאו את ידיהם אם באו במגע פיזי ישיר עם חלק מגופו של בוחר;

(4) לאחר שבוחר אסף את אמצעי הזיהוי שלו מהשולחן כאמור בסעיף 5(7), על מזכיר הוועדה לחטא את השולחן, כשהוא עוטה כפפות, בחומר חיטוי בתמיסת כלור בריכוז של לא פחות מ-1,000 ppm;

(5) ידאגו לכך שמקום הקלפי מאוורר בכל עת, בדרך של פתיחת כל החלונות שבו, בשני כיווני אוויר לפחות, ובקלפי המיועדת לחולים – ידאגו לכך ששתיים מדפנות האוהל שבו נמצא מקום הקלפי פתוחות לגמרי בכל עת;

(6) חברי ועדת הקלפי, מזכיר הקלפי ושאר השוהים בקלפי לא יאכלו בתוך מקום הקלפי, ובעת האכילה ישמרו על מרחק של שני מטרים לפחות זה מזה;

(7) יחטאו את ידיהם לפני האכילה ואחריה ואחרי שימוש בשירותים, ויימנעו ממגע באזור הפה והאף;

(8) אם חבר הוועדה או מזכיר הוועדה נכנס לאזור שבו מוצבים הפרגוד והתיבה, הוא יחטא ידיים או יחליף כפפות ביציאה מהאזור.

7. מנהל הבחירות ידאג לכך שבשעות ההצבעה ישהה במקום הקלפי הייעודית למבודדים והקלפי הייעודית לחולים חובש או איש רפואה אשר יסביר לחברי ועדת הקלפי, למזכיר הקלפי ולשאר השוהים בקלפי את ההוראות למניעת הדבקה, ויסייע להם למלא אחר הוראות אלה.

שהיית חובש או איש רפואה

8. החובש או איש הרפואה המלווה את הבוחר למקום הקלפי הייעודית לחולים וכן חברי ועדת הקלפי, מזכיר הקלפי ושאר השוהים בקלפי הייעודית לחולים יעטו מיגון מלא בכל עת.

מיגון לחברי ועדת הקלפי, מזכיר הקלפי ושאר השוהים בקלפי הייעודית לחולים

9. (א) בסיום יום הבחירות יש לאוורר את מקום הקלפי למשך שעה לפחות לפני ניקיון של מקום הקלפי והמשטחים.

חיטוי הקלפי בתום יום הבחירות וספירת הקולות

(ב) מגע עם הקלפיות, לרבות בעת שינוע הקלפי, וספירת הקולות ייעשו בעטיית כפפות, בחיטוי ידיים מזמן לזמן ובהימנעות ממגע באזור הפה והאף.

10. תוקפו של צו זה עד יום כ"ג בכסלו התשפ"א (9 בדצמבר 2020).

תוקף

צו תשפ"א-2020

מיום 2.12.2020

**צו תשפ"א-2020**

[ק"ת תשפ"א מס' 8956](https://www.nevo.co.il/Law_word/law06/tak-8955.pdf) מיום 2.12.2020 עמ' 756

10. תוקפו של צו זה עד יום ~~ט"ז בכסלו התשפ"א (2 בדצמבר 2020)~~ כ"ג בכסלו התשפ"א (9 בדצמבר 2020).

ז' בכסלו התשפ"א (23 בנובמבר 2020) חזי לוי

המנהל הכללי של משרד הבריאות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשפ"א מס' 8925](https://www.nevo.co.il/law_word/law06/tak-8925.pdf) מיום 23.11.2020 עמ' 554.

   תוקן [ק"ת תשפ"א מס' 8956](https://www.nevo.co.il/law_word/law06/tak-8956.pdf) מיום 2.12.2020 עמ' 756 – צו תשפ"א-2020. [↑](#footnote-ref-1)