צו ההגבלים העסקיים (דרכי ייצור והספקה של נייר), תשמ"א-1981

משפט פרטי וכלכלה – מסחר – הגבלים עסקיים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | איסור הפליה | סעיף 2 |
| 2 | [Go](#Seif2) | חובת מכירה ללקוחות חוץ | סעיף 3 |
| 2 | [Go](#Seif3) | סדרי הספקת הנייר ללקוחות חוץ | סעיף 4 |
| 3 | [Go](#Seif4) | פטור מחובת הספקה ללקוחות חוץ | סעיף 5 |
| 3 | [Go](#Seif5) | תקופת המעבר | סעיף 6 |
| 3 | [Go](#Seif6) | המצאת תחזית ודוח מכירות | סעיף 7 |
| 3 | [Go](#Seif7) | לקוח חוץ שהנו יצרן נייר | סעיף 8 |
| 3 | [Go](#Seif8) | שמירת דינים | סעיף 9 |
| 3 | [Go](#Seif9) | תחילה | סעיף 10 |
| 3 | [Go](#med0) | תוספת |  |

צו ההגבלים העסקיים (דרכי ייצור והספקה של נייר), תשמ"א-1981[[1]](#footnote-1)\*

בתוקף סמכותי לפי סעיף 31 לחוק ההגבלים העסקיים, תשי"ט-1959, ואחרי שהובאה בפני הצעתו של הממונה באישור המועצה ובהתאם להצעה האמורה, אני קובע בזה הוראות בדבר דרכי ייצור והספקה של נייר שנקבע כמונופולין בצו ההגבלים העסקיים (קביעת מונופולין), תש"ם-1980:

1. בצו זה –

הגדרות

"נייר" - נייר המשמש לצרכים היגייניים מהסוגים מפיות, מגבות, קרפ וטישיו, שמשקלו אינו פחות מ-13 גרם למ"ר ואינו יותר מ-55 גרם למ"ר;

"המונופולין" - הספקה של נייר בשיעור העולה על השיעור שנקבע מכוח החוק כמונופולין לגבי הספקת נייר;

"לקוח חוץ" - לקוח לנייר המיוצר בידי בעל המונופולין שאינו קשור קשר של בעלות או שליטה עם בעל המונופולין;

"סוגי הנייר הקיימים" - סוגי הנייר המסופקים בידי בעל המונופולין במועד כניסתו לתוקף של צו זה או שסופקו בידו בתקופת שנים עשר החדשים שקדמה למועד כניסתו לתוקף של צו זה.

2. בעל המונופולין לא יפלה לרעה לקוח חוץ בנוגע לסוג, טיב, איכות, מחירים, תנאי תשלום ותנאי אספקה של נייר.

איסור הפליה

3. (א) בעל המונופולין יאפשר לכלל לקוחות החוץ לקנות בכל רבעון, החל בתום תקופת המעבר הנקובה בסעיף 6, נייר המיוצר בידו בכמות כוללת שלא תפחת מ-1250 טון, ומתוכה –

חובת מכירה ללקוחות חוץ

(1) נייר מפיות בכמות כוללת שלא תפחת מ-20 טון;

(2) נייר מגבת בכמות כוללת שלא תפחת מ-95 טון;

(3) נייר טישיו בכמות כוללת שלא תפחת מ-410 טון;

(4) נייר קרם בכמות כוללת שלא תפחת מ-725 טון.

(ב) אם לא דרשו כלל לקוחות החוץ ברבעון כלשהו, לאחר תום תקופת המעבר הנקובה בסעיף 6, סוגי נייר מסויימים במלוא הכמות המפורטת לגביהם בסעיף קטן (א), תושלם הכמות שתימכר ללקוחות החוץ באותו רבעון על ידי הגדלת מכירת סוגים אחרים, ובלבד שבעל המונופולין לא יידרש למכור ללקוחות חוץ נייר מהסוגים המפורטים מטה בכמות העולה על הכמות המצויינת לידם:

(1) נייר מפיות - 20 טון;

(2) נייר מגבות - 95 טון;

(3) נייר טישיו - 800 טון;

(4) בסך הכל נייר לסוגיו - לא יותר מ-1,250 טון.

4. (א) חובת ההספקה ללקוחות חוץ המוטלת על בעל המונופולין ברבעון כלשהו, תחול רק כלפי אותם לקוחות חוץ אשר מסרו לבעל  המונופולין את הזמנותיהם להספקת נייר באותו רבעון לפחות חודש לפני תחילתו של הרבעון האמור.

סדרי הספקת הנייר ללקוחות חוץ

(ב) קיבל בעל המונופולין הזמנות מלקוחות חוץ להספקת סוג מסוגי הנייר בכמות כוללת העולה על הכמויות המפורטות בצו זה, בין לרבעון ובין לסוג, יספק בעל המונופולין באותו רבעון לכל אחד מלקוחות החוץ האמורים שרכש ממנו נייר מאותו סוג ברבעון הקודם, כמות זהה לכמות הנייר מאותו הסוג שרכש ברבעון הקודם, ואם תיוותר יתרה של נייר מאותו הסוג שעל בעל המונופולין לספקה ללקוחות החוץ באותו רבעון בהתאם לצו זה - יספק בעל המונופולין לכל אחד מלקוחות החוץ חלק מתוך היתרה האמורה כיחס שבין הכמות הכוללת של נייר מאותו הסוג שהזמין באותו רבעון, לכמות הכוללת של נייר מאותו הסוג שהזמינו באותו רבעון כלל לקוחות החוץ.

(ג) בעל המונופולין רשאי לסטות מכללי ההספקה הנקובים בסעיף זה, אם בדרך כלל ואם למקרים מסויימים, ובלבד שהסטיה נעשתה באישור הממונה על הגבלים עסקיים.

5. (א) חובת ההספקה ללקוחות חוץ על פי צו זה חלה רק לגבי סוגי הנייר הקיימים והיא לא תחול על סוג חדש של נייר שיפתח וייצר בעל המונופולין בעתיד אלא אם כן מחליף סוג חדש זה אחד מסוגי הנייר הקיימים שבעל המונופולין הפסיק את ייצורו.

פטור מחובת הספקה ללקוחות חוץ

(ב) שום דבר האמור בצו זה לא יפורש כמחייב את בעל המונופולין לספק ללקוח חוץ נייר בנסיבות שבהן הוא זכאי להשתחרר מחובה זו מכוח הוראות כל דין או על פי נוהגי המסחר המקובלים או אם הדבר נבצר ממנו מחמת כוח עליון, שביתה, השבתת מגן או נסיבות אחרות שאינן בשליטת בעל המונופולין, ובלבד שינהג ללא הפליה של לקוחות חוץ.

(ג) הזמנה של לקוח חוץ בכמות כוללת הנופלת מ-100 טון לרבעון לא תובא בחשבון לענין צו זה ובעל המונופולין לא יהיה חייב לבצעה.

6. (א) התקופה המתחילה ב-1.10.1981 והמסתיימת ב-31.12.1982 היא תקופת המעבר.

תקופת המעבר

(ב) בעל המונופולין יאפשר לכלל לקוחות החוץ לקנות, בכל רבעון בתקופת המעבר המפורט בתוספת, כמות של נייר שלא תפחת מהכמות הכוללת הנקובה לגבי הרבעון האמור בתוספת, ומכל סוג מסוגי הנייר המפורטים בתוספת - כמות שלא תפחת מהכמות המפורטת בתוספת לגבי הסוג האמור ברבעון האמור.

7. (א) בעל המונופולין ימציא לממונה על הגבלים עסקיים תחזית מכירות שנתית של נייר בתחילת כל שנה ודו"ח מכירות בפועל בסוף כל שנה; הדו"ח יכלול פירוט לפי סוגי נייר.

המצאת תחזית ודו"ח מכירות

(ב) בעל המונופולין ימציא לממונה על הגבלים עסקיים, תוך חודש ימים לאחר תום כל רבעון, ריכוז הזמנות ומכירות בפועל ללקוחות חוץ באותו רבעון.

8. הוראות צו זה לא יחולו על לקוח חוץ שהוא עצמו יצרן נייר, כל עוד הוא מייצר נייר בכמות העולה על 100 טון לרבעון.

לקוח חוץ שהנו יצרן נייר

9. האמור בצו זה אינו בא לגרוע מהוראות כל דין.

שמירת דינים

10. תחילתו של צו זה ביום ב' בתשרי תשמ"ב (1 באוקטובר 1981).

תחילה

תוספת

(סעיף 6(ב))

  הכמויות בטונות

הרבעון הסוג

מפיות מגבות טואלט טישיו סה"כ לרבעון

1.10.1981-31.12.1981  15  55  540  290  900

1.1.1982-31.3.1982  15  60  575  300  950

1.4.1982-30.6.1982  17  65  600  318  1,000

1.7.1982-31.9.1982  17  75  625  333  1,050

1.10.1982-31.12.1982  18  85  690  357  1,150

1.1.1983-31.3.1983 20  95  725  410  1,250

י' בתמוז תשמ"א (12 ביולי 1981) גדעון פת

שר התעשיה, המסחר והתיירות

1. \* פורסם [ק"ת תשמ"א מס' 4257](http://www.nevo.co.il/Law_word/law06/TAK-4257.pdf) מיום 6.8.1981 עמ' 1276. [↑](#footnote-ref-1)