צו המועצות המקומיות (חלוקת הכנסות בין המועצה המקומית זכרון יעקב והמועצה האזורית חוף הכרמל לבין המועצה המקומית ג'סר אל-זרקא והמועצה המקומית פוריידיס), תשפ"א-2020

רשויות ומשפט מנהלי – רשויות מקומיות – מסי שלטון מקומי

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הכרזה על אזור חלוקת הכנסות | [Go](#Seif2) | 2 |
| סעיף 3 | אופן חלוקת עודף ההכנסות | [Go](#Seif3) | 2 |
| סעיף 4 | תשלום ודיווח | [Go](#Seif4) | 2 |
| סעיף 5 | ריבית | [Go](#Seif5) | 3 |

צו המועצות המקומיות (חלוקת הכנסות בין המועצה המקומית זכרון יעקב והמועצה האזורית חוף הכרמל לבין המועצה המקומית ג'סר אל-זרקא והמועצה המקומית פוריידיס), תשפ"א-2020[[1]](#footnote-1)\*

בתוקף סמכותי לפי סעיף 34א לפקודת המועצות המקומיות, בהסכמת שר האוצר, ולאחר עיון בתסקיר של ועדת חקירה לחלוקת הכנסות, אני מכריז ומצווה לאמור:

1. בצו זה –

הגדרות

"הכנסות" – הכנסות מארנונה כללית בסכום של יותר מ-4,000,000 שקלים חדשים בשנה המתקבלות מאזור חלוקת ההכנסות כאמור בסעיף 2;

"מפה" – מפת אזור חלוקת ההכנסות הערוכה בקנה מידה 1:5,000 החתומה ביד שר הפנים ביום כ"ה בתשרי התשפ"א (13 באוקטובר 2020) ושהעתקים ממנה מופקדים במשרד הפנים בירושלים, במשרד הממונה על מחוז חיפה ובמשרדי הרשויות המקומיות;

"עודף הכנסות" – ההכנסות מארנונה כללית, בניכוי 4,000,000 שקלים חדשים ובניכוי הוצאות שהוצאו בעד מתן שירותים מוניציפליים באזור חלוקת ההכנסות, לרבות הוראות גבייה ותפעול; הייתה מחלוקת בין הרשויות המקומיות על גובה ההוצאות כאמור, יכריע במחלוקת הממונה על מחוז חיפה במשרד הפנים;

"הרשויות המקומיות" – המועצה המקומית ג'סר אל-זרקא המועצה המקומית זכרון יעקב, המועצה האזורית חוף הכרמל והמועצה המקומית פוריידיס;

"הרשויות המקומיות המקבלות" – המועצה המקומית ג'סר אל-זרקא, והמועצה המקומית פוריידיס.

2. אזור חלוקת ההכנסות כולל גושים וחלקות רישום כמפורט להלן וכמסומן במפה:

הכרזה על אזור חלוקת הכנסות

(1) גוש 10194 – חלקה 13;

(2) גוש 10195 – חלקות 28, 30 עד 32, 35, 52 עד 55, 57, 59, 60, 62, 66, 67, 69 עד 74 וחלק מחלקות 6, 7, 20, 27, 48, 49, 58, 65 ו-68;

(3) גוש 10952 – חלק מחלקות 52 ו-54;

(4) גוש 11300 – חלקות 3, 12, 13, 17, 18, 27, 28, 35 וחלק מחלקות 19, 30 ו-36.

3. עודף ההכנסות יחולק בין הרשויות המקומיות בשיעורים מסך כל עודף ההכנסות, כמפורט להלן:

אופן חלוקת עודף ההכנסות

(1) המועצה המקומית ג'סר אל-זרקא – 20%;

(2) המועצה המקומית זכרון יעקב – 35%;

(3) המועצה האזורית חוף הכרמל – 35%;

(4) המועצה המקומית פוריידיס – 10%.

4. (א) גזבר המועצה המקומית זכרון יעקב וגזבר המועצה האזורית חוף הכרמל יערכו אחת לשנה דוח של ההכנסות באזור חלוקת ההכנסות (להלן – הדוח השנתי), ולפיו יעבירו המועצה המקומית זכרון יעקב והמועצה האזורית חוף הכרמל את עודף ההכנסות לרשויות המקומיות המקבלות כמפורט בסעיף 3.

תשלום ודיווח

(ב) הדוח השנתי ועודף ההכנסות יועברו לרשויות המקומיות המקבלות בתוך 45 ימים מתום השנה.

(ג) הרשויות המקומיות המקבלות רשאיות, בתוך 21 ימים מיום שהועבר לידיהן הדוח השנתי, לדרוש מהמועצה המקומית זכרון יעקב ומהמועצה האזורית חוף הכרמל כל מידע הנוגע להכנסות, והמועצות האזוריות האמורות ימציאו את המידע הנדרש בתוך 21 ימים מיום שנדרשו לכך.

5. לא הועברו הסכומים לרשויות המקומיות המקבלות במועד, ישאו התקבולים ריבית בשיעור ריבית פיגורים כמשמעותה בסעיף 5 לחוק פסיקת ריבית והצמדה, התשכ"א-1961.

ריבית

כ"ה בתשרי התשפ"א (13 באוקטובר 2020) אריה מכלוף דרעי

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשפ"א מס' 8866](https://www.nevo.co.il/law_word/law06/tak-8866.pdf) מיום 1.11.2020 עמ' 323. [↑](#footnote-ref-1)