צו המועצות המקומיות (מועצות אזוריות) (סדרי הצבעה והוראות בדבר הצבעה בקלפי ייעודית לאנשים שחלה עליהם חובת בידוד ובקלפי ייעודית לחולים בבחירות לראשות מועצה אזורית בתקופת ההתמודדות עם נגיף הקורונה החדש) (הוראת שעה), תשפ"ב-2021

בריאות – בריאות העם – מחלות

רשויות ומשפט מנהלי – רשויות מקומיות – בחירות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | קלפיות ייעודיות | [Go](#Seif2) | 2 |
| סעיף 3 | הצבעת אדם שחלה עליו חובת בידוד | [Go](#Seif3) | 2 |
| סעיף 4 | הצבעת חולים | [Go](#Seif4) | 3 |
| סעיף 5 | שעות הצבעה | [Go](#Seif5) | 3 |
| סעיף 6 | הרכב ועדות הקלפי בקלפי ייעודית | [Go](#Seif6) | 3 |
| סעיף 7 | חובש או איש רפואה במקום הקלפי | [Go](#Seif7) | 3 |
| סעיף 8 | ציוד הבחירות בקלפי ייעודית | [Go](#Seif8) | 3 |
| סעיף 9 | הכנת הקלפי | [Go](#Seif9) | 3 |
| סעיף 10 | הכנת מקום קלפי ייעודית להצבעה | [Go](#Seif10) | 3 |
| סעיף 11 | סדרי ההצבעה בקלפי ייעודית | [Go](#Seif11) | 4 |
| סעיף 12 | פרוטוקול בקלפי ייעודית | [Go](#Seif12) | 4 |
| סעיף 13 | העברת חומר ההצבעה למנהל הבחירות | [Go](#Seif13) | 4 |
| סעיף 14 | ספירת הקולות | [Go](#Seif14) | 4 |
| סעיף 15 | פרסום הודעה בדבר קלפיות ייעודיות | [Go](#Seif15) | 4 |
| סעיף 16 | תוקף | [Go](#Seif16) | 4 |
|  | תוספת | [Go](#med0) | 5 |

צו המועצות המקומיות (מועצות אזוריות) (סדרי הצבעה והוראות בדבר הצבעה בקלפי ייעודית לאנשים שחלה עליהם חובת בידוד ובקלפי ייעודית לחולים בבחירות לראשות מועצה אזורית בתקופת ההתמודדות עם נגיף הקורונה החדש) (הוראת שעה), תשפ"ב-2021[[1]](#footnote-1)\*

בתוקף סמכותי לפי סעיף 2 לפקודת המועצות המקומיות, אני מצווה לאמור:

1. בצו זה –

הגדרות

"אדם שחלה עליו חובת בידוד" – אדם שחלה עליו חובת בידוד לפי הוראות סעיף 20 לפקודת בריאות העם, 1940, לעניין נגיף הקורונה, למעט חולה;

"חולה" – כהגדרתו בצו בידוד בית;

"חוק הבחירות" – חוק הרשויות המקומיות (בחירות), התשכ"ה-1965;

"חוק בחירת ראש המועצה" – חוק המועצות האזוריות (בחירת ראש המועצה), התשמ"ח-1988;

"מיגון מלא" – מסכה בתקן N95, משקף מגן לפנים, כפפות וחלוק מגן גוף;

"נגיף הקורונה" – נגיף הקורונה החדש 2019 (Novel Coronavirus 2019–nCoV);

"צו בידוד בית" – צו בריאות העם (נגיף הקורונה החדש) (בידוד בית והוראות שונות) (הוראת שעה), התש"ף-2020;

"קלפי ייעודית" – קלפי ייעודית לחולים או קלפי ייעודית לאנשים שחלה עליהם חובת בידוד;

"קלפי ייעודית לאנשים שחלה עליהם חובת בידוד" – קלפי המיועדת להצבעת אנשים שחלה עליהם חובת בידוד שאינם סובלים מתסמינים, בבחירות לראשות מועצה אזורית לפי חוק בחירת ראש המועצה;

"קלפי ייעודית לחולים" – קלפי המיועדת להצבעת חולים בנגיף הקורונה או לאנשים שחלה עליהם חובת בידוד הסובלים מתסמינים, בבחירות לראשות מועצה אזורית לפי חוק בחירת ראש המועצה;

"תסמינים" – כל אחד מאלה:

(1) חום גוף של 38 מעלות צלזיוס או יותר;

(2) שיעול או קושי בנשימה או תסמין נשימתי חד אחר, למעט שיעול או קושי בנשימה הנובע ממצב כרוני כגון אסתמה או אלרגיה; לעניין זה נזלת בלבד לא תיחשב תסמין;

(3) אובדן חוש הטעם או חוש הריח.

2. (א) מנהל הבחירות יקבע בכל מועצה אזורית שנערכות בה בחירות מקום קלפי אחד לפחות שתהיה בו קלפי ייעודית לאנשים שחלה עליהם חובת בידוד ומקום קלפי אחד לפחות שתהיה בו קלפי ייעודית לחולים.

קלפיות ייעודיות

(ב) מקום קלפי כאמור בסעיף קטן (א) יהיה במקום שאינו משמש ביום הבחירות למטרה אחרת מלבד השימוש כמקום קלפי כאמור.

(ג) קלפי ייעודית לחולים תהיה באוהל הפתוח משני צדדים לפחות.

3. (א) על אף האמור בסעיף 176(ב) לצו המועצות המקומיות (מועצות אזוריות), התשי"ח-1958 (להלן – צו המועצות האזוריות), אדם שחלה עליו חובת בידוד ואינו חש בתסמינים, רשאי להצביע בקלפי ייעודית לאנשים שחלה עליהם חובת בידוד.

הצבעת אדם שחלה עליו חובת בידוד

(ב) על אף האמור בסעיף 176(ב) לצו המועצות האזוריות, אדם שחלה עליו חובת בידוד וחש בתסמינים, רשאי להצביע בקלפי ייעודית לחולים, ואולם אם קיבל ממצא שלילי לנגיף הקורונה בבדיקת PCR שעשה לאחר הופעת התסמינים במהלך שלושת הימים שלפני יום הבחירות – יהיה רשאי להצביע בקלפי ייעודית לאנשים שחלה עליהם חובת בידוד.

(ג) על אף האמור בסעיף קטן (ב), אדם שחלה עליו חובת בידוד לפי סעיף 2(ב1) לצו בידוד בית או לפי סעיף 2א1 לצו האמור, ובשל כך בלבד, רשאי להצביע בקלפי ייעודית לאנשים שחלה עליהם חובת בידוד.

4. על אף האמור בסעיף 176(ב) לצו המועצות האזוריות, בוחר שהוא חולה רשאי להצביע בקלפי ייעודית לחולים.

הצבעת חולים

5. (א) קלפי ייעודית לאנשים שחלה עליהם חובת בידוד תהיה פתוחה להצבעה ביום הבחירות, בלא הפסקה, מ-10:00 בבוקר עד 20:00 בלילה.

שעות הצבעה

(ב) קלפי ייעודית לחולים תהיה פתוחה להצבעה ביום הבחירות, בלא הפסקה, מ-12:00 בצוהריים עד 20:00 בלילה.

6. (א) מנהל הבחירות ימנה לכל קלפי ייעודית ועדת קלפי בת שלושה חברים ומזכיר ועדת קלפי; אחד מחברי ועדת הקלפי שמונה כאמור יהיה היושב ראש.

הרכב ועדות הקלפי בקלפי ייעודית

(ב) המינויים לפי סעיף קטן (א) ייעשו בכתב מינוי הערוך לפי טופס מספר 1 שבתוספת.

7. מנהל הבחירות ידאג לכך שבשעות ההצבעה ישהה במקום הקלפי הייעודית לאנשים שחלה עליהם חובת בידוד ובמקום הקלפי הייעודית לחולים, אדם בעל הכשרה של חובש או איש רפואה; לעניין זה, "איש רפואה" – רופא, אח או פרמדיק.

חובש או איש רפואה במקום הקלפי

8. (א) לציוד ההצבעה הדרוש ביום הבחירות המועבר לכל ועדת קלפי בהתאם לסעיף 187 לצו המועצות האזוריות, יתווסף בקלפי ייעודית ציוד זה:

ציוד הבחירות בקלפי ייעודית

(1) מחיצה שקופה למניעת רסס, בגובה של מטר ושלושים סנטימטרים;

(2) סרט מדידה באורך של שני מטרים לפחות;

(3) סרט דביק לצורך סימון מקום עמידתו של הבוחר;

(4) מסכות כירורגיות חד-פעמיות;

(5) אמצעי לחיטוי משטחים;

(6) חומר לחיטוי ידיים על בסיס אלכוהול בריכוז של 70% לפחות, לשימוש חברי ועדת הקלפי וכן לשימוש הבוחרים;

(7) שתי שקיות ניילון לאריזת תיבת הקלפי עם סיום ההצבעה;

(8) שילוט בדבר התנהלות במקום הקלפי והנחיות למניעת התפשטות נגיף הקורונה.

(ב) בקלפי ייעודית לחולים, יתווסף, נוסף על האמור בסעיף קטן (א), גם ציוד מיגון מלא למי שיהיה במגע ישיר עם החולה.

9. ביום ההצבעה תימצא על השולחן שלידו יושבים חברי ועדת הקלפי של קלפי ייעודית, מחיצה שקופה למניעת רסס כאמור בסעיף 8(א)(1); המחיצה תוצב כך שיהיה ניתן לזהות את הבוחר דרכה.

הכנת הקלפי

10. נוסף על האמור בסעיף 189 לצו המועצות האזוריות, ביום ההצבעה, טרם פתיחת מקום קלפי ייעודית, יוודא מזכיר ועדת הקלפי כי נערכו התאמות אלה:

הכנת מקום קלפי ייעודית להצבעה

(1) הדבקת סרט הדבקה במרחק 2 מטרים מהשולחן שלידו יושבים חברי ועדות הקלפי;

(2) הצבת חומר לחיטוי ידיים על בסיס אלכוהול בריכוז של 70% לפחות לשימוש חברי ועדות הקלפי;

(3) הצבת חומר לחיטוי ידיים על בסיס אלכוהול בריכוז של 70% לפחות, לשימוש המצביעים בכניסה למקום הקלפי ובתא ההצבעה;

(4) הצבת מחיצה שקופה להפרדה ומניעת רסס בין חברי ועדת הקלפי למצביעים;

(5) הוצב שילוט ייעודי המכווין את הבוחרים לקלפי שבה הם רשאים להצביע לפי סעיפים 3 ו-4.

11. אלה סדרי ההצבעה בקלפי ייעודית:

סדרי ההצבעה בקלפי ייעודית

(1) כשהמבקש להצביע עומד מחוץ למקום הקלפי ובמרחק שני מטרים, לפחות, ממזכיר ועדת הקלפי –

(א) יזהה את עצמו לפני המזכיר, כאמור בסעיף 195 לצו העיקרי; אם הבוחר נדרש להסיר את המסכה לשם זיהויו, הוא יסיר אותה לזמן המזערי הנדרש לצורך זיהויו;

(ב) יצהיר על גבי טופס מספר 2 שבתוספת על היותו בבידוד, בפני המזכיר; לצורך הצהרה כאמור ישתמש הבוחר בעט בצבע כחול שתספק ועדת הקלפי, אשר תשמש את אותו בוחר בלבד;

(ג) המבקש להצביע ישיב על השאלות שבטופס מספר 3 שבתוספת, תוך שהוא משתמש בעט שסופק לו לפי פסקת משנה (ב);

(2) לאחר שהמבקש להצביע חתם על טופס ההצבעה לפי פסקה (1)(ב) ושמזכיר ועדת הקלפי בדק את הטופס שהשיב עליו המבקש לפי פסקה (1)(ג), ימסור לו מזכיר ועדת הקלפי מעטפת הצבעה בצבע צהוב ויניח את אמצעי הזיהוי של הבוחר לפני ועדת הקלפי;

(3) בתא הצבעה המסתיר את הבוחר מעיני זולתו, ייתן המצביע פתק הצבעה לתוך מעטפת ההצבעה שנתן לו המזכיר;

(4) בעת שהבוחר נמצא בתא ההצבעה, יציין מזכיר ועדת הקלפי על פני מעטפה חיצונית את שמו, את מספר זהותו במרשם האוכלוסין ואת מענו וימסור אותה לבוחר;

(5) המזכיר יתעד את פרטי הבוחר ברשימת המצביעים בפרוטוקול ועדת הקלפי שהוועדה מנהלת לפי סעיף 12;

(6) הבוחר יכניס את מעטפת ההצבעה לתוך המעטפה החיצונית; את המעטפה החיצונית יטיל המצביע, לעיני ועדת הקלפי לתוך הקלפי.

12. ועדת קלפי בקלפי ייעודית תערוך פרוטוקול על פתיחת הקלפי ועל מהלך ההצבעה; הפרוטוקול יהיה בהתאם לטופס 8 שבתוספת השלישית לצו המועצות האזוריות, בשינויים המחויבים, ותצורף לו רשימת המצביעים בקלפי; המזכיר ינהל את הפרוטוקול, וחברי ועדת הקלפי יחתמו עליו בתום ההצבעה.

פרוטוקול בקלפי ייעודית

13. (א) מייד לאחר תום ההצבעה בקלפי ייעודית יאטום מזכיר ועדת קלפי ייעודית את החריץ שבקלפי על ידי הדבקת מדבקה, כך שלא תהיה אפשרות להוסיף מעטפות לתוך הקלפי או להוציא מעטפות ממנה, ירשום עליה או לידה את מספר הקלפי, ויעטוף את התיבה בשקית ניילון ייעודית.

העברת חומר ההצבעה למנהל הבחירות

(ב) ועדת הקלפי ומזכיר ועדת הקלפי יעבירו את הקלפי הייעודית לידי מנהל הבחירות בתום יום הבחירות.

14. הוראות סעיף 31א(ח) לחוק הבחירות, כפי שהוחלו בסעיף 227א לצו המועצות האזוריות, יחולו על בדיקת המעטפות, ספירת הקולות וסיכום מניין הקולות, בקלפיות ייעודיות, בשינויים המחויבים.

ספירת הקולות

15. מנהל הבחירות יפרסם הודעה בדבר מקומות הקלפיות הייעודיות, שעות ההצבעה וסדרי ההצבעה בהן לפי הוראות סעיפים 2, 5 ו-11 באתר האינטרנט של משרד הפנים ובאתר האינטרנט של המועצה האזורית שנערכות בה בחירות.

פרסום הודעה בדבר קלפיות ייעודיות

16. צו זה יעמוד בתוקפו בתקופת תוקפה של הכרזה על מצב חירום בשל נגיף הקורונה לפי סעיף 2 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020.

תוקף

תוספת

טופס מספר 1

(סעיף 6(ב))

**כתב מינוי למזכיר ועדת קלפי/יושב ראש ועדת קלפי/חבר ועדת קלפי בקלפי ייעודית   
לאנשים שחלה עליהם חובת בידוד או בקלפי ייעודית לחולים**

בהתאם לסעיף 6(א) לצו המועצות המקומיות (מועצות אזוריות) (סדרי הצבעה), התשפ"ב-2021, אני ממנה את:

                 

שם פרטי שם משפחה מען מס' זהות

לתפקיד       בקלפי

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

תאריך חתימת וחותמת מנהל הבחירות

טופס מספר 2

(סעיף 11(1)(ב))

הצהרה למצביעים בקלפי ייעודית

אני החתום מטה:

                 

שם פרטי שם משפחה מען מס' זהות

מצהיר בזה כלהלן:

אני בוחר/ת המצוי/ה בבידוד בית בהתאם לצו בריאות העם (נגיף הקורונה החדש) (בידוד בית והוראות שונות) (הוראת שעה), התש"ף-2020 (להלן – צו בידוד בית).

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_

תאריך חתימת המצהיר

טופס מספר 3

(סעיף 11(1)(ג))

שאלון למצביע בקלפי ייעודית

                 

שם פרטי שם משפחה מען מס' זהות

יש לסמן את התשובה הנכונה:

1. האם אתה חולה בנגיף הקורונה החדש?

א. כן

ב. לא

אם כן, יש לעדכן את מזכיר ועדת הקלפי לשם קבלת הנחיות.

אם לא, נא לעבור לשאלה הבאה.

2. מהי סיבת הבידוד:

א. חייב בידוד בשל חזרה מחו"ל בשבועיים האחרונים

ב. חייב בידוד בשל מגע עם חולה קורונה בשבועיים האחרונים

ג. חייב בידוד בשל עליית חום ביומיים האחרונים

ד. חייב בידוד בשל הפניה לבדיקת קורונה בידי רופא בשל חשש להדבקה

3. האם יש לך חום? שיעול? קושי הנשימה או פגיעה בחוש הטעם והריח?

א. כן

ב. לא

אם ענית על שאלה 3 בחיוב, יש לעדכן את מזכיר ועדת הקלפי לשם קבלת הנחיות ולעבור לשאלה הבאה.

4. האם עשית בדיקת קורונה (בדיקת PCR) לאחר התחלת התסמינים לעיל וקיבלת תשובה שלילית בשלושת הימים האחרונים?

א. כן

ב. לא

      \_\_\_\_\_\_\_\_\_\_\_\_\_\_\_\_\_\_\_\_\_\_\_\_

תאריך חתימה

י"ח בחשוון התשפ"ב (24 באוקטובר 2021) איילת שקד

שרת הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשפ"ב מס' 9698](https://www.nevo.co.il/law_word/law06/tak-9698.pdf) מיום 25.10.2021 עמ' 768. [↑](#footnote-ref-1)