צו הסדרת מקומות רחצה (סדרים ואיסורים במקומות רחצה מוכרזים),   
תשע"ו-2016

רשויות ומשפט מנהלי – רשויות מקומיות – הסדרת מקומות רחצה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 3 |
|  | פרק א': תפקידים וסמכויות | [Go](#med0) | 3 |
| סעיף 2 | מנהל חופים | [Go](#Seif2) | 3 |
| סעיף 3 | תפקידו של מנהל חופים | [Go](#Seif3) | 4 |
| סעיף 4 | תפקידיו של המציל | [Go](#Seif4) | 4 |
| סעיף 5 | השתלמות בעזרה ראשונה למציל | [Go](#Seif5) | 4 |
| סעיף 6 | איסור על עיסוק נוסף | [Go](#Seif6) | 4 |
| סעיף 7 | סמכויות המציל | [Go](#Seif7) | 4 |
| סעיף 8 | סימן היכר למציל | [Go](#Seif8) | 4 |
| סעיף 9 | תקן מצילים | [Go](#Seif9) | 4 |
| סעיף 10 | פקח | [Go](#Seif10) | 5 |
| סעיף 11 | סימן היכר לפקח | [Go](#Seif11) | 5 |
| סעיף 12 | תפקידיו של פקח | [Go](#Seif12) | 5 |
| סעיף 13 | מגיש עזרה ראשונה | [Go](#Seif13) | 5 |
| סעיף 14 | חובותיהם של מתרחצים | [Go](#Seif14) | 5 |
|  | פרק ב': סידורי בטיחות ועזרה ראשונה | [Go](#med1) | 5 |
| סעיף 15 | הפעלת מקום רחצה מוכרז | [Go](#Seif15) | 5 |
| סעיף 16 | שעות הרחצה במקום רחצה מוכרז | [Go](#Seif16) | 5 |
| סעיף 17 | איסורי רחצה במקום רחצה מוכרז | [Go](#Seif17) | 5 |
| סעיף 18 | תחנת הצלה | [Go](#Seif18) | 6 |
| סעיף 19 | ציוד הצלה ועזרה ראשונה בתחנת ההצלה | [Go](#Seif19) | 6 |
| סעיף 20 | תחנת עזרה ראשונה | [Go](#Seif20) | 6 |
| סעיף 21 | חובת דיווח ומסירת מידע | [Go](#Seif21) | 6 |
| סעיף 22 | דרך גישה לרכב ביטחון | [Go](#Seif22) | 7 |
| סעיף 23 | סככות צל | [Go](#Seif23) | 7 |
| סעיף 24 | ניקיון | [Go](#Seif24) | 7 |
| סעיף 25 | שימוש בדגלי סימון | [Go](#Seif25) | 7 |
| סעיף 26 | הגבלת משחקים וספורט | [Go](#Seif26) | 7 |
| סעיף 27 | איסור דיג | [Go](#Seif27) | 7 |
| סעיף 28 | איסור גלישה ושיט | [Go](#Seif28) | 7 |
| סעיף 29 | איסור הכנסת בקבוקי זכוכית או חומרים אחרים | [Go](#Seif29) | 7 |
| סעיף 30 | ניהול יומן אירועים | [Go](#Seif30) | 7 |
|  | פרק ג': שלטים | [Go](#med2) | 7 |
| סעיף 31 | שילוט | [Go](#Seif31) | 7 |
| סעיף 32 | הוראות בשלט | [Go](#Seif32) | 7 |
| סעיף 33 | שפה נוספת בשלטים, וסטייה קלה | [Go](#Seif33) | 7 |
|  | פרק ד': דיגום ובדיקת מי ים ותברואה | [Go](#med3) | 7 |
| סעיף 34 | חובת דיגום | [Go](#Seif34) | 7 |
| סעיף 35 | מיתקני תברואה | [Go](#Seif35) | 8 |
| סעיף 36 | תחולה | [Go](#Seif36) | 8 |
| סעיף 37 | שמירת דינים | [Go](#Seif37) | 8 |
| סעיף 38 | ביטול | [Go](#Seif38) | 8 |
| סעיף 39 | תחילה והוראות מעבר | [Go](#Seif39) | 8 |
|  | תוספת ראשונה | [Go](#med4) | 8 |
|  | תוספת שנייה | [Go](#med5) | 10 |
|  | תוספת שלישית | [Go](#med6) | 10 |
|  | תוספת רביעית | [Go](#med7) | 12 |
|  | תוספת חמישית | [Go](#med8) | 17 |
|  | תוספת שישית | [Go](#med9) | 17 |

צו הסדרת מקומות רחצה (סדרים ואיסורים במקומות רחצה מוכרזים),   
תשע"ו-2016[[1]](#footnote-1)\*

בתוקף סמכותי לפי סעיף 4 לחוק הסדרת מקומות רחצה, התשכ"ד-1964 (להלן – החוק), אני מצווה לאמור:

1. בצו זה –

הגדרות

"אירוע" – לרבות מקרה טביעה, פציעה, זיהום הים, הפרת הסדר או מקרה פגיעה המוני;

"דגלי סימון" – דגל המונף מעל סוכת המציל לציון מצב הים לפי סעיף 25;

"השר" – שר הפנים או מי שהשר שהסמיך לכך;

"מנהל חופים" – מי שראש רשות מקומית מינה אותו למנהל חופים לפי סעיף 2;

"מפקח רחצה ארצי" – אדם שהשר הסמיכו לצורך זה מבין עובדי משרדו;

"מפקח רחצה מחוזי" – אדם שהשר הסמיכו לצורך זה מבין עובדי משרדו;

"מציל" – אדם שבידו תעודת מציל תקפה מאת שר הכלכלה;

"מציל אחראי", "מציל משנה", "מציל עוזר" – מציל שבידו תעודה תקפה מאת שר הכלכלה;

"מקום אסור לרחצה" – מקום שהרחצה בו נאסרה בצו לפי סעיף 1 לחוק;

"מקום רחצה מוכרז" – מקום שהוכרז בצו הכרזה לפי סעיף 3 לחוק;

"מתרחץ" – אדם הנמצא במקום רחצה מוכרז בין במים ובין על החוף;

"עונת רחצה" – התקופה בכל שנה המנויה לצד כל אחד מן הימים כמפורט להלן:

צו תשע"ח-2018

(הוראת שעה)   
תש"ף-2020

ים התיכון – ז' בניסן עד כ"ט בתשרי;

ים סוף – א' בתשרי עד כ"ט באלול;

ים המלח – א' בתשרי עד כ"ט באלול;

ים הכנרת – ז' בניסן עד כ"ט בתשרי;

מיום 26.7.2018

**צו תשע"ח-2018**

[ק"ת תשע"ח מס' 8048](http://www.nevo.co.il/law_word/law06/tak-8048.pdf) מיום 26.7.2018 עמ' 2560

"עונת רחצה" – התקופה בכל שנה המנויה לצד כל אחד מן הימים כמפורט להלן:

ים התיכון – ~~א' באייר~~ ז' בניסן עד כ"ט בתשרי;

ים סוף – א' בתשרי עד כ"ט באלול;

ים המלח – א' בתשרי עד כ"ט באלול;

ים הכנרת – ~~א' באייר~~ ז' בניסן עד כ"ט בתשרי;

מיום 30.3.2020 עד יום 20.5.2020

**הוראת שעה תש"ף-2020**

[ק"ת תש"ף מס' 8437](https://www.nevo.co.il/Law_word/law06/tak-8437.pdf) מיום 30.3.2020 עמ' 960

**הוראת שעה (ביטול) תש"ף-2020**

[ק"ת תש"ף מס' 8568](https://www.nevo.co.il/Law_word/law06/tak-8568.pdf) מיום 20.5.2020 עמ' 1440

"עונת רחצה" – התקופה בכל שנה המנויה לצד כל אחד מן הימים כמפורט להלן:

ים התיכון – ~~ז' בניסן~~ ט' בסיוון עד כ"ט בתשרי;

ים סוף – ~~א' בתשרי~~ ט' בסיוון עד כ"ט באלול;

ים המלח – ~~א' בתשרי~~ ט' בסיוון עד כ"ט באלול;

ים הכנרת – ~~ז' בניסן~~ ט' בסיוון עד כ"ט בתשרי;

"פקח" – אדם שראש הרשות המקומית, שבתחומה מקום הרחצה המוכרז, מינה בכתב להיות סדרן או פקח לעניין ביצוע החוק, וכל צו וחוק עזר או הוראה אחרת על פיו;

"צו הכרזה" – צו הסדרת מקומות רחצה (מקומות רחצה אסורים ומוכרזים בים התיכון, ים הכנרת, נהר הירדן, ים המלח וים סוף), התשס"ד-2004;

"ראש רשות מקומית" – ראש הרשות המקומית שבתחומה מצוי מקום רחצה מוכרז;

"רכב ביטחון" – כהגדרתו בתקנות התעבורה, התשכ"א-1961;

"שעות רחצה" – שעות רחצה לפי סעיף 16;

"תחנת הצלה" – תחנה שהוצבה כאמור בסעיף 18;

"תחנת עזרה ראשונה" – מקום המשמש לעזרה רפואית לציבור הרחב הממוקם במקום רחצה מוכרז, המאויש בצוות מגישי עזרה ראשונה לפי סעיף 20 וכן בציוד ובחומרים, לפי התוספת הראשונה.

פרק א': תפקידים וסמכויות

2. (א) ראש רשות מקומית ימנה אדם מבין עובדי הרשות המקומית למנהל החופים שבתחומה.

מנהל חופים

(ב) לא ימונה אדם למנהל החופים אלא אם כן עבר הכשרה לתפקידו לפי תכנית שאישר מפקח רחצה ארצי בנושאים כמפורט בתוספת השנייה או הכשרה כאמור במהלך השנה הראשונה לתקופת מינויו.

3. מנהל החופים אחראי נוסף על הבטחת קיומן של הוראות הצו, גם לאלה:

תפקידו של מנהל חופים

(1) שבעלי התפקידים ברשות המקומית, יבצעו את חובותיהם לפי צו זה וכן לפי חוק עזר הנוגע למקומות רחצה, אם התקינה הרשות המקומית;

(2) תפעול מקום רחצה מוכרז, תחזוקתו וניקיונו ולפיקוח על מפעיל או מחזיק של מקום הרחצה המוכרז מטעם הרשות המקומית, ובכלל זה הנדרש לצורך שמירה על הבטיחות, הבריאות והביטחון במקום הרחצה, לפי צו זה.

4. תפקידי המציל הם אלה:

תפקידיו של המציל

(1) הבטחת רחצה של המתרחצים במים בגבולות המקומות המוכרזים בלבד;

(2) מניעת הרחצה במקום אסור לרחצה ובזמנים אסורים לרחצה וזאת בתחום חוף הרחצה שניתנים בו שירותי הצלה ובשעת פעולתם של שירותי ההצלה;

(3) הגשת עזרה ראשונה לנזקק עד שיוחלף בידי מגיש עזרה ראשונה;

(4) הבטחת תקינות תחנת ההצלה וציוד ההצלה והעזרה הראשונה בתחנת ההצלה.

5. (א) לא ישמש אדם מציל במקום רחצה, אלא אם כן עבר השתלמות בעזרה ראשונה, לפי חלק א' לתוספת השלישית וקיבל אישור על כך.

השתלמות בעזרה ראשונה למציל

(ב) מציל שעבר השתלמות כאמור בסעיף קטן (א), יידרש כל שנה בטרם תחילת עונת הרחצה, לעבור השתלמות רענון בעזרה ראשונה לפי חלק ב' לתוספת השלישית; לא ישמש מציל אלא אם כן בידו אישור על הכשרה כאמור לפי טופס האישור שבחלק ג' לתוספת השלישית.

6. לא יעסוק מציל בזמן מילוי תפקידו במקום רחצה מוכרז בכל עיסוק שאינו מתן שירותי הצלה, הן בתמורה והן שלא בתמורה.

איסור על עיסוק נוסף

7. מציל רשאי –

סמכויות המציל

(1) לצוות על המתרחץ לצאת מהים וכן להוציא מתרחץ מהים אם, לדעתו, המתרחץ נתון בסכנה או מפריע למתרחצים אחרים;

(2) להורות למתרחץ בכל עניין שעשוי לדעתו למנוע סכנה לחייו או לחיי מתרחצים אחרים.

8. מציל ילבש בעת מילוי תפקידו פריט לבוש אחד לפחות שעליו תירשם המילה מציל באופן בולט וגלוי לעין.

סימן היכר למציל

9. (א) בכל תחנת הצלה בים תיכון ובים סוף יימצאו בשעות הרחצה שלושה מצילים לפחות, שאחד מהם לפחות בדרגת מציל אחראי ואחד מהם בדרגה שלא תפחת מדרגת מציל משנה.

תקן מצילים

(ב) בכל תחנת הצלה בים כנרת יימצאו בשעות הרחצה לפחות שני מצילים שלפחות אחד מהם בדרגת מציל משנה.

(ג) בכל תחנת הצלה בים המלח יימצאו בשעות הרחצה לפחות מציל אחד בדרגה שלא תפחת מדרגת מציל עוזר.

(ד) על אף האמור בסעיפים קטנים (א) עד (ג), יהיה רשאי אחד המצילים בתחנת הצלה לעסוק באימון גופני במשך שעה ביום, וזאת בתנאי שלא יתרחק מסוכת ההצלה יותר מ-20 מטר, ובתנאי שבעת אירוע יפסיק באופן מיידי את אימונו ויצטרך לשאר המצילים הנמצאים בתחנת ההצלה.

(ה) ראש הרשות המקומית, רשאי בנסיבות מיוחדות ולאחר התייעצות עם מנהל החופים, להקטין את מספר המצילים הקבוע בסעיפים קטנים (א) עד (ג) או לשנות את סיוגו דרגת המצילים הנדרש לפי סעיפים קטנים (א) עד (ג) לתקופה שלא תעלה על 14 ימים ולא יותר מתקופה של מצטברת של 21 ימים בתקופת הרחצה.

(ו) על אף האמור בסעיף קטן (א) רשאי ראש הרשות המקומית להקטין את מספר המצילים הקבוע בסעיפים קטנים (א) עד (ג) או לשנות את סווג דרגת המצילים הנדרש לפי סעיפים קטנים (א) עד (ג) לתקופה ארוכה מזו שנקבעה בסעיף קטן (ה) באישור מפקח רחצה ארצי.

10. ראש הרשות המקומית יסמיך פקחים לעניין קיום הוראות צו זה.

פקח

11. בעת מילוי תפקידו ילבש פקח מדי פקח הנוהגים באותה רשות מקומית, ואם לא נהוג כאמור – יירשם על אחד מפרטי הלבוש "פקח" באופן בולט וגלוי לעין.

סימן היכר לפקח

12. תפקידו של הפקח לפעול במסגרת סמכויותיו לאכיפת הוראות החוק, הצו וחוקי העזר שהתקינה הרשות המקומית.

תפקידיו של פקח

13. (א) במקום רחצה מוכרז ישמש מגיש עזרה ראשונה מי שהתקיימו בו כל אלה:

מגיש עזרה ראשונה

(1) הוא מחזיק באחת מן התעודות האלה:

(א) אח מוסמך;

(ב) תעודה המעידה שעבר הכשרה לפי חלק א' לתוספת השלישית;

(ג) תעודת הסמכה להיות חובש מאת חיל הרפואה של צבא הגנה לישראל;

(2) אם כבר שימש מגיש עזרה ראשונה בשנה החולפת, בידיו אישור לפי הטופס שבחלק ג' לתוספת השלישית ולפיה עבר תכנית רענון לפלי חלק ב' לתוספת האמורה.

(ב) מגיש עזרה ראשונה, ילבש, בעת מילוי תפקידו, פריט לבוש אחד לפחות שעליו יירשמו המילים "מגיש עזרה ראשונה" באופן בולט וגלוי לעין.

14. (א) מתרחץ ינקוט את אמצעי הזהירות הנדרשים והמתחייבים מהיותו של הים מסוכן מעצם טבעו ויימנע מהתנהגות שיש בה כדי לסכן את בטיחותו ובטיחות זולתו.

חובותיהם של מתרחצים

(ב) בלי לגרוע מהאמור בסעיף קטן (א), מתרחץ ימלא אחר הוראות מציל או פקח, ויפעל לפי השלטים ודגלי הסימון המוצבים במקום רחצה מוכרז.

(ג) לא ירחץ אדם במקום רחצה מוכרז, בשעות הרחצה במקום שנאסרה בו הרחצה לפי סעיף 17(א) עד (ג) ו-(ה).

(ד) מבוגר שבחסותו או בפיקוחו בתחום חוף הרחצה, קטין שטרם מלאו לו 13 שנה, יפעל להשגחה על הקטין, ובכלל זה, שמירה על קשר עין או קרבה פיזית רציפים המאפשרים הושטת עזרה מיידית.

פרק ב': סידורי בטיחות ועזרה ראשונה

15. (א) תחנות הצלה יופעלו בעונת הרחצה, בשעות הרחצה.

הפעלת מקום רחצה מוכרז

(ב) על אף האמור בסעיף קטן (א), רשאית רשות מקומית, להפעיל תחנת הצלה אחת או יותר, במקום רחצה מוכרז או חלק ממנו גם שלא בעונת הרחצה, ויחולו עליה, כל הוראות צו זה, כאילו היתה זו עונת הרחצה; החליטה הרשות המקומית להפעיל תחנת הצלה כאמור שלא בעונת הרחצה, תמסור הודעה על כך למפקח רחצה מחוזי.

(הוראת שעה)   
תש"ף-2020

מיום 30.3.2020 עד יום 20.5.2020

**הוראת שעה תש"ף-2020**

[ק"ת תש"ף מס' 8437](https://www.nevo.co.il/Law_word/law06/tak-8437.pdf) מיום 30.3.2020 עמ' 960

**הוראת שעה (ביטול) תש"ף-2020**

[ק"ת תש"ף מס' 8568](https://www.nevo.co.il/Law_word/law06/tak-8568.pdf) מיום 20.5.2020 עמ' 1440

**ביטול סעיף קטן 15(ב)**

16. (א) רשות מקומית תקבע את שעות הרחצה במקום רחצה מוכרז.

שעות הרחצה במקום רחצה מוכרז

(ב) הרשות המקומית תפרסם את רשימת מקומות הרחצה המוכרזים שבתחומה, מועדי פתיחתם וסגירתם ושעות הפעלתם; הפרסום ייעשה באמצעות שלט בכניסה למקום הרחצה במהלך כל תקופת הפעלת שירותי ההצלה בחוף האמור, וכן באמצעות פרסום באתר האינטרנט של הרשות המקומית.

(ג) שעות הרחצה יקבעו בין שעות הזריחה של השמש לשעות השקיעה באופן שלא יפחתו מ-8 שעות ליום.

17. (א) ראש רשות מקומית רשאי להורות על איסור רחצה במקום רחצה מוכרז או חלק ממנו לתקופה שלא תעלה על 14 ימים ולא יותר מאשר לתקופה מצטברת של 21 ימים בתקופת הרחצה; וזאת מטעמי בטיחות, ביטחון, חשש לפגיעה בבריאות הציבור ומניעת סכנה לשלום המתרחצים; ראש הרשות המקומית ימסור הודעה על סגירת החוף למפקח הרחצה המחוזי.

איסורי רחצה במקום רחצה מוכרז

(ב) לא יפעיל ראש הרשות המקומית את סמכותו לפי סעיף קטן (א) –

(1) אם ראה להורות על איסור כאמור מטעמי ביטחון, אלא לאחר שהתייעץ עם קצין משטרה שהוסמך לכך;

(2) אם ראה מטעמים של חשש לפגיעה בבריאות הציבור, אלא לאחר שהתייעץ עם הרופא המחוזי.

(ג) על אף האמור בסעיפים (א) ו-(ב), ראש רשות מקומית רשאי להורות על איסור רחצה במקום רחצה מוכרז או חלק ממנו לתקופה העולה על הקבוע בסעיף קטן (א), מהסיבות המנויות בסעיף קטן (א) ולאחר קיום חובת ההתייעצות, אם נדרש, לפי סעיף קטן (ב), וזאת באישור מפקח רחצה ארצי.

(ד) לא הפעיל ראש הרשות המקומית את סמכותו כאמור בסעיף קטן (א), רשאי מפקח הרחצה הארצי, לאחר ששלח התראה לראש הרשות, להורות על איסור רחצה לפי סעיף קטן (א).

(ה) נאסרה הרחצה כאמור בסעיפים קטנים (א) עד (ג), תנקוט הרשות המקומית באופן מיידי את כל הפעולות הנדרשות למנוע פגיעה בחיי אדם ובכלל זה:

(1) תציב שלטים המורים על איסור רחצה בנוסח לפי התוספת הרביעית במקום שנאסרה בו הרחצה; השלטים ייראו בבירור בכל מקום הרחצה המוכרז;

(2) תציב פקחים למניעת כניסת בני אדם למים במשך שעות הרחצה;

(3) תפרסם הודעה באתר האינטרנט של הרשות המקומית על איסור הרחצה.

(ו) ראה מציל בתחנת הצלה בדרגה שאינה נמוכה מדרגת מציל משנה כי הרחצה בחלק של מקום רחצה מוכרז מסכנת את בטיחותם של המתרחצים בגלל תנאי הים, רשאי הוא, לאחר שדיווח על כך למנהל החופים לאסור את הרחצה באותו חלק ולציין את האיסור באמצעות הנפת דגל סימון שחור והצבת שלט בדבר איסור רחצה לפי התוספת הרביעית; שלטים כאמור יוצבו באופן שייראו בבירור בכל מקום הרחצה המוכרז.

18. (א) תחנת הצלה תוצב בכל מקום רחצה מוכרז שאורכו עד 150 מטרים; ראש רשות מקומית, לפי המלצת מנהל החופים ובהתייעצות עם מפקח הרחצה הארצי, רשאי לאשר את הארכת אורכו של מקום הרחצה המוכרז שבו תוצב תחנת הצלה ובתנאי שאורכו לא יעלה על 225 מטרים.

תחנת הצלה

(ב) מידותיה וצורתה של תחנת הצלה יהיו כמפורט בתוספת החמישית.

(ג) מנהל החופים, לאחר התייעצות עם מציל שדרגתו אינה נמוכה מדרגת מציל אחראי ובכפוף לכל דין, יקבע את מקום התחנה בתחומי מקום רחצה מוכרז, באופן שיבטיח פיקוח על מקום הרחצה המוכרז והמתרחצים בו.

(ד) לא יימצא אדם פרט למציל או למי שמנהל החופים הרשהו לכך בתחנת ההצלה.

19. (א) בתחנת הצלה ובסמוך אליה, יימצא בשעות הרחצה ציוד הצלה וציוד נוסף לפי חלק א' בתוספת החמישית, וציוד עזרה ראשונה כמפורט בחלק ב' לתוספת השישית, הכול במצב תקין ומוכן לשימוש בכל עת.

ציוד הצלה ועזרה ראשונה בתחנת ההצלה

(ב) לא תופעל תחנת הצלה, אלא אם כן נמצא בתחנה, הציוד כמפורט בחלק ג' לתוספת החמישית במצב תקין ומוכן לשימוש בכל עת.

20. (א) לא תופעל תחנת הצלה, אלא אם כן נמצאת לידה תחנת עזרה ראשונה ובה ציוד עזרה ראשונה כמפורט בתוספת הראשונה, במצב תקין ומוכן לשימוש בכל עת.

תחנת עזרה ראשונה

(ב) בכל תחנת עזרה ראשונה יימצא מגיש עזרה ראשונה אחד לפחות; מגיש עזרה ראשונה, יהיה בתחנת העזרה הראשונה או בסמוך לה ובלבד שניתן להזעיקו והוא זמין להושטת עזרה מיידית בכל עת.

(ג) על אף האמור בסעיף קטן (א) רשאי ראש הרשות המקומית, לאחר התייעצות עם מפקח רחצה מחוזי, להתיר קיום תחנת עזרה ראשונה שתשרת יותר מתחנת הצלה אחת ובתנאי שתחנת העזרה הראשונה לא תשרת יותר מקטע חוף רצוף שאורכו עד 450 מטרים ובאופן שמיקומה יאפשר מתן עזרה ראשונה באופן יעיל לכלל תחנות הרחצה שהיא נדרשת לשרת.

21. ראש הרשות המקומית ומנהל החופים יגישו דיווחים למפקח הרחצה הארצי או המחוזי כפי שיורה מפקח הרחצה הארצי וכן ימציאו למפקח הרחצה הארצי או המחוזי לפי דרישתם, באופן ובמועד שנקבעו בדרישה, את הידיעות הנדרשות לדעתם לפי הנדרש לצורך מילוי תפקידם או הפעלת סמכויותיהם לפי החוק והצו.

חובת דיווח ומסירת מידע

22. למקום רחצה מוכרז תישמר דרך מהירה, נוחה ופנויה ממכשולים לרכב ביטחון ובכלל זה אמבולנס לצורך פינוי נפגעים ממקום הרחצה המוכרז.

דרך גישה לרכב ביטחון

23. במקום רחצה מוכרז יוצבו סככות צל ששטחן הכולל 200 מ"ר לפחות; אם שטח מקום רחצה מוכרז קטן מ-200 מ"ר – יוצבו סככות צל ששטחן הכולל 10% לפחות משטח מקום מוכרז כאמור; סככות הצל ימוקמו באופן שלא יפגע בשדה הראייה של המצילים.

סככות צל

24. רשות מקומית תחזיק מקום רחצה מוכרז, במצב נקי בכל עת.

ניקיון

25. מציל יסמן את מצב הים בשעות הרחצה יסומן באמצעות הנפת דגלי סימון מעל תחנת ההצלה, באופן הזה:

שימוש בדגלי סימון

(1) דגל סימון לבן – לציון כי הרחצה מותרת;

(2) דגל סימון אדום – לציון כי הרחצה מותרת בהגבלה;

(3) דגל סימון שחור – לציון כי הרחצה אסורה;

(4) אם הונף דגל סימון שחור, על המציל להורות למתרחצים לצאת מהמים;

(5) לא יונף כל דגל מעל תחנת ההצלה שלא בשעות הרחצה.

26. (א) במקום רחצה מוכרז יוקצו מקומות מיוחדים למשחקי כדור וספורט.

הגבלת משחקים וספורט

(ב) לא ישחק אדם במשחקי כדור ולא יעסוק בספורט אלא במקום שהוקצה לכך.

27. לא ידוג אדם במקום רחצה מוכרז; לעניין זה, "דיג" – ובכלל זה, דיג תת-מימי ודיג באמצעות רשת.

איסור דיג

28. (א) בלי לגרוע מהאמור בתקנות הנמלים (בטיחות השיט), התשמ"ג-1982 (להלן – תקנות בטיחות השיט), לא יגלוש אדם במקום רחצה מוכרז בגלשן גלים או גלשן מפרש.

איסור גלישה ושיט

(ב) לא ישיט אדם כלי שיט כהגדרתו בתקנות בטיחות השיט, במקום רחצה מוכרז, אלא לצורכי הצלת אדם או לפיקוח על הרחצה.

29. לא יכניס אדם למקום רחצה מוכרז בקבוקי זכוכית או חומרים אחרים העלולים להתפוצץ, להתלקח או לסכן את בטיחות הציבור באופן אחר.

איסור הכנסת בקבוקי זכוכית או חומרים אחרים

30. בכל מקום רחצה מוכרז ינוהל יומן אירועים כפי שיורה מפקח הרחצה הארצי.

ניהול יומן אירועים

פרק ג': שלטים

31. (א) סוגי השלטים ודוגמאותיהם, תוכנם, אופן הצבתם, כמותם ומידותיהם, יהיו כמפורט בתוספת הרביעית.

שילוט

(ב) השלטים יהיו מחומר עמיד לתנאי מזג האוויר ויוצבו באופן שימנע סיכון בטיחותי מהם.

32. לא ינהג אדם בניגוד להוראות השילוט כמפורט בתוספת הרביעית.

הוראות בשלט

33. (א) ראש הרשות המקומית רשאי, בהתחשב באוכלוסייה המבקרת במקום הרחצה המוכרז, להוסיף בשלטים לפי התוספת הרביעית, בהתייעצות עם מנהל החופים, שפה נוספת על העברית והערבית.

שפה נוספת בשלטים, וסטייה קלה

(ב) סטייה קלה מצורתו של שלט מסוים המופיע בתוספת הרביעית, צבעו, סימונו, גודלו או אופן הצבתו – שאין בה כדי לשנות מתוכנו – לא תגרע מתוקפו.

פרק ד': דיגום ובדיקת מי ים ותברואה

34. ראש הרשות המקומית ידאג לדיגום ולבדיקת מי הים במקום רחצה מוכרז כדי לוודא שמי הים אינם מזוהמים ואינם מסכנים את שלום הציבור, פעם בשבוע בעונת הרחצה ופעם בחודש שלא בעונת הרחצה.

חובת דיגום

35. בלי לגרוע מהוראות כל דין, במקום רחצה מוכרז יותקנו –

מיתקני תברואה

(1) ברזי מים לשתייה;

(2) פחי אשפה;

(3) בתי שימוש;

(4) ברזי מים לשטיפת רגליים;

(5) מקלחות פתוחות;

והכול במספר מספיק בהתחשב בשטח מקום הרחצה המוכרז ובהיקף האוכלוסייה המבקרת במקום הרחצה המוכרז, ובאופן שייתן מענה ויבטיח את השמירה על בריאות הציבור.

36. (א) הוראות צו זה, למעט הוראות הנוגעות לסמכויות וחובות של מפקח רחצה ארצי, מפקח רחצה מחוזי, ראש הרשות המקומית ומנהל החופים, יחולו, בשינויים המחויבים, גם על מפעיל או מחזיק מקום רחצה מוכרז שאינו רשות מקומית.

תחולה

(ב) אין בהוראות סעיף קטן (א) כדי לגרוע מאחריותה של הרשות המקומית לקיום הוראות צו זה.

37. אין בהוראות צו זה כדי לגרוע מהוראות כל דין אחר.

שמירת דינים

38. בטלים –

ביטול

(1) צו הסדרת מקומות רחצה (סדרים ואיסורים במקומות רחצה מוכרזים), התשכ"ה-1965;

(2) צו הסדרת מקומות רחצה (מצילים, סדרנים, פקחים ומגישי עזרה ראשונה), התשכ"ו-1965;

(3) צו הסדרת מקומות רחצה (מקומות רחצה מוכרזים ואסורים בים המלח, סדרים ואיסורים במקומות רחצה מוכרזים, מצילים, סדרנים, פקחים ומגישי עזרה ראשונה במקומות רחצה מוכרזים בים המלח), התשמ"ח-1988;

(4) תקנות הסדרת מקומות רחצה (הצבת שלטי איסור על ידי רשויות מקומיות), התשכ"ה-1965.

39. תחילתו של צו זה שלושים ימים מיום פרסומו (להלן – יום התחילה); ואולם –

תחילה והוראות מעבר

(1) תחילתו של סעיף 2 לגבי מי שערב תחילתו של צו זה הועסק כמנהל חופים, תהיה שנה מיום התחילה;

(2) תחילתו של סעיף 5 לגבי מי שערב תחילתו של צו זה הועסק כמציל ים, תהיה שישה חודשים מיום התחילה;

(3) תחילתו של סעיף 31(א) לעניין פרטים 6 ו-13, לתוספת השלישית, תהיה שנה מיום התחילה ואולם מותר לפעול לפיו מיום התחילה.

תוספת ראשונה

(הגדרת תחנת עזרה ראשונה בסעיף 1 ו-סעיף 20(א))

**הציוד במרפאה**

|  |  |  |  |
| --- | --- | --- | --- |
| ציוד | מספר יחידות | ציוד | מספר יחידות |
| **א. ציוד כללי** |  | **ג. ערכת הנשמה לתינוק** |  |
| ארון אחסון | 1 | תרמיל נשיאה | 1 |
| כיסא | 2 | מפוח הנשמה לתינוק הכולל מסיכה מס' 0 ושקית העשרה | 1 |
| עגלה/שולחן טיפולים | 1 | צינור מאריך להעשרת חמצן | 3 |
| ערכת חמצן ניידת | 1 | מנתב אוויר מס' 00 | 3 |
| ערכת הנשמה למבוגר | 1 | מנתב אוויר מס' 0 | 2 |
| ערכת הנשמה לתינוק | 1 | מנתב אוויר מס' 0 | 2 |
| ערכת תרמיל חובש | 1 | קטטר שאיבה מס' 18 | 4 |
| ערכת עירוי בנפח 0.5 ליטר | 6 | מד לחץ דם + שרוול לילדים | 1 |
| כיור עם מים זורמים | 1 | מסכת חמצן 100% לילדים | 3 |
| שמיכה | 2 | **ד. ערכת חמצן ניידת** |  |
| מיתקן קיבוע ראש צווארי רב-פעמי | 3 | וסת פין אנדקס למכל חמצן | 1 |
| מכל חמצן רזרבי D | 1 | מכל חמצן אלומיניום בנפח 2.4 ליטרים | 1 |
| **ב. ערכת הנשמה למבוגר** |  | תיק נשיאה למכל חמצן נייד D | 1 |
| תרמיל נשיאה | 1 | מסכת חמצן 100% לילד | 1 |
| מפוח הנשמה סיליקון למבוגר הכולל מסיכה מספר 5 ושקית העשרה | 1 | מסכת חמצן 100% למבוגר | 2 |
| מסכת הנשמה מספר 2 למפוח | 1 | **ה. ערכת עירוי** |  |
| סקשן – שואב נוזלים | 1 | אספלנית נייר "1 | 1 |
| מנתב אוויר מס' 1 | 3 | חוסם ורידים | 1 |
| ערכת הנשמה לתינוק | 1 | מערכת לעירוי נוזלים | 1 |
| דפבלטור | 1 | פד גזה 5x5 סטרילי | 3 |
| מנתב אוויר מס' 2 | 3 | פד לחיטוי עור | 2 |
| מנתב אוויר מס' 3 | 1 | צינור ונפלון מס' G18 | 2 |
| מנתב אוויר מס' 4 | 2 | צינור ונפלון מס' G22 | 2 |
| קטטר שאיבה מס' 8 | 4 | תמיסת 0.9% Saline בנפח 0.5 ליטר | 6 |
| קטטר שאיבה מס' 18 | 4 | רשת חבישה מס' 4x25 מטרים | 1 |
| מסכת חמצן 100% למבוגר | 3 | רשת חבישה מס' 6x25 מטרים | 1 |
| **ו. ערכת תרמיל להגשת עזרה ראשונה** |  | מפוח הנשמה סיליקון למבוגר | 1 |
| סד פלסטי ליד | 1 | מפוח הנשמה סיליקון לילד | 1 |
| מספריים לחבישה | 1 | מכל חמצן אלומיניום בנפח 2.4 ליטרים | 1 |
| חוסם עורקים סיליקון 200 מ"מ | 2 | וסת פין אנדקס | 1 |
| אגד "3 | 10 | סקשיין – מכשיר שאיבה | 1 |
| אגד מדבק | 50 | קטטר לסקשיין מס' 18 | 4 |
| אספלנית נייר "1 | 1 | קטטר לסקשיין מס' 8 | 4 |
| פד גזה "3x"3 סטרילי | 20 | **ח. ציוד חבישה** |  |
| פד לחיטוי עור | 20 | אגד מדבק | 100 |
| תחבושת שדה אישית | 8 | אגד "3 | 50 |
| תחבושת שדה בינונית | 2 | אגד "4 | 30 |
| תחבושת לכוויות | 2 | אספלנית נייר "2 | 3 |
| משולש בד + סיכות ביטחון | 10 | משולש בד + סיכות ביטחון | 15 |
| תרמיל חובש ריק | 1 | סד פלסטי ליד | 6 |
| פנס ראש וסוללות | 1 | פד גזה סטרילי "3x"3 | 100 |
| עט | 1 | תחבושת שדה אישית | 10 |
| פנקס שורות קטן מספר 1 | 1 | תחבושת לכוויות | 2 |
| כפפה כירורגית לא סטרילית | 10 | אגד "2 | 30 |
| מסכת כיס | 1 | אגד "3 | 50 |
| תחבושת אלסטית 8 ס"מ | 2 | אגד "4 | 30 |
| מנתבי אוויר 0, 1, 2, 3, 4 | 1 מכל גודל | **ט. שונות** |  |
| **ז. ציוד נייח במרפאה** |  | אלונקה מתקפלת | 1 |
| מסכת כיס להנשמה | 1 | לוח גב עץ | 2 |
| מנתב אוויר 00 | 2 | רצועות ללוח גב | 6 |
| מנתב אוויר 0 | 2 | צווארון קיבוע מתכוונן | 3 |
| מנתב אוויר 1 | 2 | חוסם עורקים | 2 |
| מנתב אוויר 2 | 2 | חוסם ורידים | 1 |
| מנתב אוויר 3 | 2 | כר מכוסה בציפית | 1 |
| מנתב אוויר 4 | 2 | מד-חום | 2 |
| מסכת חמצן 100% למבוגר | 4 | צנצנת למד-חום | 2 |
| מסכת חמצן 100% לילדים | 2 | קערה ומעמד לקערה | 1 |
| רשת חבישה מס' 2x25 מטרים | 1 | כוסות חד-פעמיות (100) | 1 |
| בקבוק מים מינרליים 1 ליטר | 6 | גליל מגבות נייר | 1 |
| מד לחץ גם עם שעון | 1 | **י. חיטוי ותרופות** |  |
| סטטוסקופ | 1 | וזלין משחה 40 גרם | 2 |
| קסמי עץ | 100 | פולידין משחה 50 גרם | 2 |
| שפדל עץ | 100 | פולידין נוזלי ליטר | 1 |
| שקית קירור | 2 | סבון נוזלי רפואי | 1 |
| אגן מוגלה פלסטי | 1 | סביעור | 4 |
| סיר מיטה פלסטי | 1 | אלכוהול 70% 1 ליטר | 1 |
| בקבוק שתן פלסטי | 1 | סבון לרחיצת ידיים | 1 |
| מספריים לחומר עם כפתור | 1 | הידרוג'ל לכוויות 118 מיליליטרים | 2 |
| פינצטה לגוף זר | 1 | תחבושת אלסטית 8 ס"מ | 5 |
| פינצטה כירורגית | 1 |  |  |
| יומן אירועים | 1 |  |  |
| כפפות חד-פעמיות (100) | 2 חבילות |  |  |

תוספת שנייה

(סעיף 2(ב))

רשימת נושאים להכשרת מנהל חופים –

1. יסודות בניהול: תיאוריות ניהוליות, עיצוב תפיסה ניהולית, קבלת החלטות, סמכות כוח והשפעה, מוטיבציה והפעלת עובדים, תיאום ובקרה של מערכת רבת-גורמים, ניהול תקציב, ניהול עבודת צוות, עבודה עם ציבור, תפקוד במצבי לחץ;

2. יסודות בניהול חופים: נהלים להסדרת מקומות רחצה בחופי הים, בחירת חופי רחצה, גאומורפולוגיה, מטאורולוגיה, אוקינוגרפיה של חופים, ניהול חופי רחצה, מלאי הציוד והמיתקנים במקום רחצה מוכרז;

3. שמירת הסביבה הימית והחופית;

4. בריאות הציבור והסביבה, ותברואת חופי רחצה;

5. כללי התנהגות וזהירות בחוף;

6. חוק שמירת הסביבה החופית, התשס"ד-2004; חוק לאיסור נהיגה ברכב בחוף הים, התשנ"ז-1997; חוק שמירת הניקיון, התשמ"ד-1984; פקודת מניעת זיהום מי-ים בשמן [נוסח חדש], התש"ם-1980; חוק מניעת זיהום הים (הטלת פסולת), התשמ"ג-1983; חוק מניעת זיהום הים ממקורות יבשתיים, התשמ"ח-1988; חוק רישוי עסקים, התשכ"ח-1968 וחקיקת המשנה שהותקנה מכוחם, הנוגעת לחופי רחצה;

7. היבטי בטיחות בעבודת מנהל חופים;

8. היבטי ביטחון ושלום הציבור;

9. חופי הרחצה כיחידה כלכלית עסקית;

10. ניתוח מקרי טביעה והצלה;

11. סוגיות ייחודיות לחופי ישראל: הכרת מודלים לניהול חופים שונים;

12. סיורים לאורך חופי ישראל.

תוספת שלישית

(סעיפים 5 ו-13)

בתוספת זו –

"מ" – מעשי;

"ע" – עיוני;

**חלק א': תכנית ההכשרה בעזרה ראשונה למציל ומגיש עזרה ראשונה**

הנושא מס' השעות

מבוא לעזרה ראשונה אנטומיה פיזיולוגיה כללית [ע] 1.5

החייאה בסיסית למבוגר C.P.R בידי אדם אחד [מ] 2

החייאה בסיסית למבוגר C.P.R בידי שני אנשים [מ] 1

החייאת ילדים ותינוקות [ע+מ] 1

טביעה במים מתוקים, מי ים, ומי ים המלח [ע] 1

מצבי חירום נשימתיים [ע] 1

החייאה בעזרת מכשירים (מפוח להנשמה מבוגר וילד, מנתבי אוויר, חיץ להנשמה, מסכות כיס, שימוש בחמצן) [מ] 3

מחלות לב (כולל דום לב) [ע] 3

תרגול החייאה בסיסית ובאמצעות מכשירים [מ] 3

מצבי חירום רפואיים (זעזוע מוח, עילפון, אפילפסיה, C.V.A, סוכרת) [ע] 3

מחלות זיהומיות, דרכי מיגון (כגון כפפות, משקפיים) [ע+מ] 1

מבוא לטראומה וקינמטיקה [ע] 2.0

שמירה על נתיב אוויר בטראומה, ושמירה על עמוד שדרה צווארי בטראומה [מ] 1

הלם [ע] 1

טכניקות לעצירת שטפי דם חיצוניים [מ] 0.5

פגיעות ראש [ע+מ] 1

פגיעות חזה [ע+מ] 1

פגיעות בבטן [ע] 0.5

שברים בגפיים כולל קיבוע טבעי [מ] 2

שברים בעמוד השדרה הגבי והמותני [מ] 0.5

קיבוע ללוח גב (צווארונים) [מ] 2

פגיעות צלילה [ע] 1

פגיעות מבעלי חיים – כולל בעלי חיים ימיים (מדוזות) [ע] 1

פגיעות אקלים (מכת חום, התייבשות, שיזוף יתר) [ע] 1

כוויות כולל חומרים כימיים – טיפול [ע+מ] 1

סבב מיידי בשטח להערכת מצב פצוע, וארגון השטח [ע] 1.5

תרגול וחזרה בהחייאה וטראומה [ע+מ] 2

מבחן [ע+מ] 4

דפיברילטור חצי אוטומטי 1

**סך הכול 44.5 שעות**

**חלק ב': תכנית רענון בעזרה ראשונה למציל, למגיש עזרה ראשונה**

הנושא מס' השעות

חזרות בהחייאה בסיסית מבוגר וילדים כולל מכשור החייאה [ע+מ] 2

חזרה על מצבי חירום רפואיים (עילפון, אפילפסיה, C.V.A, זעזוע מוח, מכת חום, התייבשות, פגיעות מבעלי חיים ימיים – מדוזות) [ע] 2

שמירה על עמוד שדרה צווארי, לרבות קיבוע ללוח גב [מ] 1.5

הלם לסוגיו – כולל טכניקות לעצירת שטפי דם חיצוניים [ע+מ] 1

טיפול ראשוני בשברים [מ] 1

דפיברילטור חצי אוטומטי 1

סיכום הרענון [ע] 0.5

**סך הכול: 9 שעות**

**חלק ג': טופס אישור**

אני החתום מטה,      , מס' זהות       מאשר בזה כי ביום       עבר/ה      , מס' זהות       הכשרה של עזרה ראשונה למציל ומגיש עזרה ראשונה כנדרש בתוספת השלישית לצו הסדרת מקומות רחצה (סדרים ואיסורים במקום רחצה מוכרז), התשע"ו-2016 (להלן – התוספת השנייה),

(1) השתלמות בעזרה ראשונה, לפי חלק א' לתוספת השלישית;

(2) השתלמות רענון בעזרה ראשונה לפי חלק ב' לתוספת השלישית.

הכול לפי צו הסדרת מקומות רחצה (סדרים ואיסורים במקום רחצה מוכרז), התשע"ו-2016.

תאריך       \_\_\_\_\_\_\_\_\_\_\_\_\_\_\_\_\_

חתימה

תוספת רביעית

(סעיפים 17(ה) ו-(ו), 31(א), 32, 33)

**סוגי השלטים**

**חלק א': אזהרה ואיסור**

**1. פרוש השלט: "הנחיות כלליות לרוחצים במקום מוכרז – בים התיכון ובים סוף".**

**אופן ההצבה**: בכניסה הראשית של חוף הרחצה המוכרז במקביל לקו המים.

**כמות**: לפי מספר הכניסות הראשיות לחוף.

**מידות בס"מ**: 1.30 מטרים x 2 מטרים (בצג האנכי הקצר).

**בים הכנסת יש להוסיף**: (א) בצד המערבי של הכנסת – "סכנה! סחיפה לעומק הים עקב רוחות מערביות."

(ב) בצד המזרחי של הכנסת: "סכנה! רוחות מערביות; גלים פתאומיים (בחופים המזרחיים) הישארו קרוב לחוף אם אינכם יודעים לשחות."

**בים המלח יש להוסיף**: "הוראות בטיחות מיוחדות לרוחצים בים המלח; זהירות~ מי מלח; אין לשתות מהם ואין לטבול את הראש, אם בלעתם מים – פנו לקבלת עזרה ראשונה מן המציל או ממגיש עזרה ראשונה. כדי לצוף על הגל יש להגיע תחילה למצב ישיבה, הכנסו למים בעזרת הגשרונים (אם קיימים)."

**בחוף נפרד יש להוסיף**: "מקום רחצה מוכרז נפרד"



**2. פרוש השלט: "הנחיות כלליות לרוחצים במקום מוכרז אסור לרחצה".**

**אופן ההצבה**: השלט ימוקם בפתח המוצא של כל שביל גישה ובניצב אליו; אם לא קיים שביל גישה, השלט ימוקם לפי ההנחיות הבאות:

- ההתקנה תבוצע באזור החול היבש שבחוף, במרחק סביר מקו הגאות המרבי שעליו יורו הגורמים המקצועיים בחוף ובראשם צוות המצילים.

- השלט ימוקם במקביל לקו המים.

**כמות**: לפי מספר הכניסות הראשיות לחוף.

**מידות בס"מ**: 1.30 מטרים x 2 מטרים (בצד האנכי הקצר).



**3. פרוש השלט: "הנחיות כלליות לקטע חוף המיועד לפעילות ספורט מים".**

**אופן ההצבה**: השלט ימוקם בפתח המוצא של כל שביל גישה ובניצב עליו; אם לא קיים שביל גישה, השלט ימוקם לפי ההנחיות הבאות:

- ההתקנה תבוצע באזור החול היבש שבחוף, במרחק סביר מקו הגאות המרבי שעליו יורו הגורמים המקצועיים בחוף ובראשם צוות המצילים.

- השלט ימוקם במקביל לקו המים.

**כמות**: לפי מספר הכניסות הראשיות לקטע החוף.

**מידות בס"מ**: 1.30 מטרים x 2 מטרים (בצג האנכי הקצר).



**4. פרוש השלט: "מקום רחצה מוכרז" / "גבול מקום רחצה מוכרז".**

**אופן ההצבה**: השלט ימוקם בסוף קטעי החוף המוכרז, בניצב לקו המים, באמצע של סוכת המציל ובסמוך לקו עורף החוף; (בים התיכון הצד מזרחי של עורף החוף).

**כמות**: ארבעה שלטים בכל חוף; בכל צד בקו האמצע של תחנת ההצלה ובסמוך לעורף החוף.

**מידות בס"מ**: 70 סנטימטרים x 70 סנטימטרים (בצד האנכי הקצר).



**5. פרוש השלט: "הרחצה מסוכנת – אין שרותי הצלה".**

**אופן ההצבה**: בשתי דפנות של תחנת ההצלה, לפחות, במקומות הכי בולטים לעין הציבור הרחב.

**כמות**: שני שלטים לפחות בכל סוכת הצלהץ

**מידות בס"מ**: 50 סנטימטרים x 2 מטרים.

**הערה**: אם הרשות המקומית קבעה בחוק העזר העירוני כי הרחצה לאחר שעות הרחצה, אסורה, יש לשנות את המלל בשלט לפי שלט מספר 6 "הרחצה אסורה".



**6. פרוש השלט: "הרחצה אסורה – אין שרותי הצלה".**

**אופן ההצבה**: בשתי דפנות של תחנת ההצלה, לפחות, במקומות הכי בולטים לעין הציבור הרחב.

**כמות**: שני שלטים לפחות בכל סוכת הצלה.

**מידות בס"מ**: 50 סנטימטרים x 2 מטרים.



**7. פרוש השלט: "תחנה מספר \_\_\_\_\_\_ חוף \_\_\_\_\_\_\_\_\_ ימים ושעות רחצה".**

**אופן ההצבה**: על דופן אחת של עמדת ההצלה, לפחות, במקום הכי בולט לעין הציבור הרחב.

**כמות**: שלט אחד, לפחות, לכל סוכת הצלה.

**מידות בס"מ**: 60 סנטימטרים x 1.50 מטרים.



**8. פרוש השלט: "מקום אסור לרחצה".**

**אופן ההצבה**: במקביל לקו החוף במרכז המקום המסוכן במרחק מקו המים ומנקודת הגאות המרבית שעליה יורו הגורמים המקצועיים בחוף ובראשם צוות המצילים.

**כמות**: שלט אחד, לפחות, במרכז המקום האסור לרחצה.

**מידות בס"מ**: 70 סנטימטרים x 70 סנטימטרים (בצד האנכי הקצר).



**9. פרוש השלט: "קטע חוף אסור לרחצה".**

**אופן ההצבה**: השלט ימוקם במקום מוכרז לרחצה, במרכז קו המים של קטע חוף מסוכן לרחצה כפי שיורו צוות המצילים.

**כמות**: לפי הקטעים האסורים לרחצה בחתום החוף המוכרז לרחצה.

**מידות בס"מ**: 70 סנטימטרים x 70 סנטימטרים (בצד האנכי הקצר).



**10. פרוש השלט: "העלייה לשובר הגלים אסורה – סכנת החלקה וטביעה".**

**אופן ההצבה**: בכניסה לשביל הגישה לשובר הגלים וכן על השובר עצמו במרכז ומשני צדדיו.

**כמות**: לפי כמות שוברי הגלים.

**מידות בס"מ**: 70 סנטימטרים x 1.40 מטרים (בצד האנכי הקצר).



**11. פרוש השלט: "סכנת זרמים (מערבולות)".**

**אופן ההצבה**: במקביל לקו המים במקומות שהמצילים חושבים לנכון למקום את השלט, עקב מצבים משתנים של תנאי הים היוצרים זרמים.

**כמות**: לפי שיקול דעת המצילים.

**מידות בס"מ**: 70 סנטימטרים x 70 סנטימטרים (בצד האנכי הקצר).



**12. פרוש השלט: "מים עמוקים סמוך לחוף".**

**אופן ההצבה**: במקביל לקו המים במקומות שהמצילים חושבים לנכון למקם את השלט, עקב מצבים משתנים של תנאי הים הגורמים למים עמוקים בסמוך לחוף.

**כמות**: לפי שיקול דעת המצילים.

**מידות בס"מ**: 70 סנטימטרים x 70 סנטימטרים (בצד האנכי הקצר).



**13. פרוש השלט: "זיהום ים הרחצה אסורה".**

**אופן ההצבה**: במקביל לקו החוף במרכז המקום המסוכן במרחק מקו המים ומנקודת הגאות המרבית שעליה יורו הגורמים המקצועיים בחוף ובראשם צוות המצילים.

**כמות**: שלט אחד, לפחות, במרכז המקום האסור לרחצה.

**מידות בס"מ**: 70 סנטימטרים x 70 סנטימטרים (בצד האנכי הקצר).



**חלק ב': מודיעין**

**14. פרוש השלט: "עזרה ראשונה".**

**אופן ההצבה**: בדופן ביתן העזרה הראשונה.

**כמות**: לפי ביתני העזרה ראשונה בחוף.

**מידות בס"מ**: 70 סנטימטרים x 70 סנטימטרים (בצד האנכי הקצר).



**15. פרוש השלט: "שירותים".**

**אופן ההצבה**: בדופן ביתן השרותים.

**כמות**: לפי ביתני השירותים בחוף.

**מידות בס"מ**: 70 סנטימטרים x 70 סנטימטרים (בצד האנכי הקצר).



**16. פרוש השלט: "שירותי נכים".**

**אופן ההצבה**: בדופן ביתן שרותים לנכים.

**כמות**: לפי ביתני השירותים בחוף.

**מידות בס"מ**: 70 סנטימטרים x 70 סנטימטרים (בצד האנכי הקצר).



**17. פרוש השלט: "מי שתיה".**

**אופן ההצבה**: בדופן, הסמוך למתקן השתייה.

**כמות**: לפי מיתקני השתייה בחוף.

**מידות בס"מ**: 70 סנטימטרים x 70 סנטימטרים (בצד האנכי הקצר).



תוספת חמישית

(סעיף 18(ב))

צורתה של תחנת הצלה ומידותיה, זולת אם אישר מפקח רחצה ארצי אחרת לבקשת רשות מקומית, יהיו כמפורט להלן:

(1) היא תהיה מבנה על עמודים שרצפתו בגובה של 2.50 מטרים לפחות מעל לפני הקרקע;

(2) גובה המבנה, אורכו ורוחבו לא יפחתו מ-2.25 מטרים;

(3) המבנה יכלול מרפסת תצפית פתוחה לצד הים באופן המאפשר תצפית טובה ונוחה בזווית ראייה של 180 מעלות מצדי התחנה לכיוון הים;

(4) מבנה התחנה ומרפסת התצפית יכוסו בגג ויצוידו בסוכך, בווילון או באבזרים אחרים שיאפשרו תצפית נוחה גם בשעות שהשמש נמצאת מול החוף;

(5) העלייה למבנה התחנה תהיה באמצעות מדרגות נוחות עם מעקה;

(6) על מבנה התחנה יוצב מוט שעליו תותקן מערכת כריזה;

(7) התחנה תגודר בגדר שגובהה לא יפחת מ-1.5 מטרים למניעת כניסתו של הציבור לשטחה;

(8) בתחנה או בסמוך לה ייקבע תורן בגובה 8 מטרים לפחות מעל לפני הקרקע, להצבת דגלי סימון, מצויד באבזרים שיאפשרו החלפת דגלי סימון בדרך נוחה ומהירה;

(9) בתחנה שמוצב בה אופנוע ים יותקן שטח אחסון לאופנוע, וציוד הצלה יוחסן בתחום המגודר כאמור בפרט (7) באופן שתימנע מן הציבור גישה אליו.

תוספת שישית

(סעיף 19(א))

**חלק א: ציוד הצלה בתחנת הצלה**

1. ציוד הצלה נוסף שיימצא בתחנת הצלה –

(1) מערכת כריזה שעוצמתה מספיקה לשטח מקום הרחצה המוכרז, כולל גיבוי למערכת בצירוף רמקול אחד לכל תחנת הצלה לפחות;

(2) דגלי סימון לציון מצב הים בצבעים: לבן, שחור, אדום (בגודל 60x60 סנטימטרים);

(3) 2 שמיכות;

(4) 3 כיסאות אורתופדיים המאפשרים למציל צפייה נוחה ויעילה לים;

(5) 3 גלגלי הצלה בקוטר 80 סנטימטרים, שסביב היקפם חבל עם לולאות אחיזה;

(6) 2 משקפות אטומות למים וללחות, מותאמות לשימוש בשעות השקיעה (מול השמש והסנוור של המים);

(7) חצובות ניידות לחסקה, המיועדות לים;

(8) חסקה שאורכה 4.5 מטרים לפחות, רוחבה 1.35 מטרים, וגובהה 20 סנטימטרים, בכמויות אלה:

ים התיכון, ים סוף ים כנרת, ים המלח

2 1

(9) 3 משוטים עשויים עץ או כל חומר מתאים אחר, לכל חסקה, אורך המשוט לא יפחת מ-3.45 מטרים;

(10) מערכת קשר שתאפשר קשר מיידי בין כל תחנות ההצלה המצויות באותו מקום רחצה מוכרז, מנהל החוף, מגישי העזרה הראשונה, המפקחים וכוחות הצלה האחרים (שירותי חירום רפואיים, משטרה, מכבי אש);

(11) משרוקית לכל מציל;

(12) אלונקה;

(13) סרט סימון אדום-לבן שאורכו לא יפחת מ-100 מטרים, וארבעה עמודים קשיחים שאורכם כ-1.5 מטרים לפחות שצבעם אדום-לבן שישמשו לסימון שטחים, כגון חפץ חשוד.

**חלק ב': ציוד עזרה ראשונה בתחנת הצלה**

ציוד כמות

**א. ערכת החייאה**

מפוח הנשמה סיליקון למבוגר הכולל מסכה בגדלים 2 ו-5 ושקית העשרה 1

מפוח הנשמה סיליקון עם מסיכות בגודל 0 לילד ולתינוק כולל שקית העשרה 1

מנתבי אוויר בגדלים – 00, 0, 1, 2, 3, 4 2 מכל גודל

סקשן – שואב הפרשות ידנה 1

קטטר לשאיבה מספר 8, 18 2 מכל גודל

מכל חמצן אלומיניום בנפח 2.4 ליטרים 1

וסת פין אינדקס 1

מסכת חמצן 100% למבוגר 2

מסכת חמצן 100% לילד 1

תיק נשיאה לערכת החייאה 1

לוח גב עץ הכולל שלוש רצועות 1

תיק נשיאה למכל חמצן נייד D 1

**ב. ערכת טראומה**

תחבושת אישית 10

תחבושת בינונית 2

משולש בד וסיכות ביטחון 10

חוסם עורקים סיליקון 2

תרמיל נשיאה 1

מספריים 1

צווארון מתכוונן בחמישה גדלים 3

ערכת עירוי בנפח 0.5 ליטר (ישמש רק למי שהורשה לבצע עירויים) 6

כפפות חד-פעמיות 2 חבילות

י"ג באדר א' התשע"ו (22 בפברואר 2016) אריה מכלוף דרעי

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשע"ו מס' 7636](http://www.nevo.co.il/Law_word/law06/tak-7636.pdf) מיום 30.3.2016 עמ' 878.

   תוקן [ק"ת תשע"ח מס' 8048](http://www.nevo.co.il/Law_word/law06/TAK-8048.pdf) מיום 26.7.2018 עמ' 2560 – צו תשע"ח-2018.

   [ק"ת תש"ף מס' 8437](https://www.nevo.co.il/law_word/law06/tak-8437.pdf) מיום 30.3.2020 עמ' 960 – הוראת שעה תש"ף-2020; תוקפה עד יום 18.9.2020. בוטלה [ק"ת תש"ף מס' 8568](https://www.nevo.co.il/law_word/law06/tak-8568.pdf) מיום 20.5.2020 עמ' 1440 בצו הסדרת מקומות רחצה (סדרים ואיסורים במקומות רחצה מוכרזים) (הוראת שעה) (ביטול), תש"ף-2020; תוקף הביטול מיום 20.5.2020. [↑](#footnote-ref-1)