צו הסטטיסטיקה (מיפקד אוכלוסיית דיור משותף ומוסדות), תשפ"א-2021

רשויות ומשפט מנהלי – מרשם אוכלוסין – מיפקד אוכלוסין – סטטיסטיקן

דיני חוקה – ממשלה – הסטטיסטיקן הממשלתי

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תקופת המיפקד | [Go](#Seif2) | 2 |
| סעיף 3 | היקף המיפקד | [Go](#Seif3) | 2 |
| סעיף 4 | נושאי המיפקד | [Go](#Seif4) | 2 |
| סעיף 5 | המשיבים על השאלונים | [Go](#Seif5) | 3 |
| סעיף 6 | סידורי הפקידה | [Go](#Seif6) | 3 |

צו הסטטיסטיקה (מיפקד אוכלוסיית דיור משותף ומוסדות), תשפ"א-2021[[1]](#footnote-1)\*

בתוקף סמכותי לפי סעיף 6 לפקודת הסטטיסטיקה [נוסח חדש], התשל"ב-1972 (להלן – הפקודה), ולאחר התייעצות עם הסטטיסטיקן ועם המועצה, אני מצווה לאמור:

1. בצו זה –

הגדרות

"ארגון גג" – לרבות גופים, כולל מוסדות המדינה, האמונים על פיקוח, תקצוב או תכלול פעילות, של קבוצת מקומות דיור משותף;

"בית אבות" – מעון לזקנים;

"בית דיור מוגן" – כהגדרתו בחוק הדיור המוגן, התשע"ב-2012;

"בית מלון" – כהגדרתו בחוק מס ערך מוסף, התשל"ו-1975;

"דיור משותף" – כל אחד מגופים אלה:

(1) מוסד;

(2) בית דיור מוגן ובית אבות;

(3) בית מלון;

"מגורי סגל עובדים" – מגורי צוות העובדים שמטפל בדיירי דיור משותף;

"מגורי עובדים" – מגורים זמניים של קבוצת עובדים שלהם משימה משותפת;

"מוסד" – מקום המיועד לספק שירותי לינה, לחמישה דיירים לפחות, לתקופה של שלושה חודשים או יותר, לרבות פנימיות, מעונות, מוסדות דת יהודיים ולא יהודיים, מוסדות אשפוז, אכסניות (הוסטלים), מגורי אזרחים בבסיסים צבאיים, מיתקנים באחריות שירות בתי הסוהר, מרכזי קליטה, מגורי עובדים ומגורי סגל עובדים;

"המועד הקובע" – ט"ז בטבת התשפ"א (31 בדצמבר 2020) בשעה 00:00;

"המיפקד" – מיפקד אוכלוסיית דיור משותף;

"מעון" – כהגדרתו בחוק הפיקוח על מעונות, התשכ"ה-1965;

"משרד הרווחה" – משרד העבודה הרווחה והשירותים החברתיים.

2. המיפקד ייערך בתקופה שמיום פרסומו של צו זה עד יום י"ט בתמוז התשפ"א (29 ביוני 2021).

תקופת המיפקד

3. המיפקד יקיף את אוכלוסיית הדיור המשותף במדינה במועד הקובע ששהו במקום לתקופה של שלושה חודשים לפחות, למעט –

היקף המיפקד

(1) אוכלוסיית קטינים המאושפזת באשפוזים פסיכיאטריים;

(2) אוכלוסיית קטינים במשמורת שירות בתי הסוהר בכפוף לאמור בסעיף 5(ב)(1) בנוגע למיתקנים שבאחריות שירות בתי הסוהר;

(3) אוכלוסיית מקלטים לנשים מוכות ודירות המשך;

(4) אוכלוסיית מרכזי חירום.

4. הנתונים שייכללו בשאלונים ושייאספו הם נתונים דמוגרפיים על אוכלוסיית הדיור המשותף במועד הקובע לפי הפירוט הזה:

נושאי המיפקד

(1) מספר זהות או מספר דרכון בהעדר מספר זהות;

(2) שם פרטי;

(3) שם משפחה;

(4) תאריך לידה;

(5) ארץ לידה;

(6) שנת עלייה;

(7) מין;

(8) שם אב;

(9) תאריך הכניסה לדיור המשותף.

5. (א) המשיבים על השאלונים יהיו מנהלי גופי הדיור המשותף, או אנשי קשר שחשופים למידע במסגרת תפקידם, שמינו מנהלי הגוף או ארגון הגג שלו, למעט משיבים לפי סעיף קטן (ב), על השוהים באותו גוף דיור משותף.

המשיבים על השאלונים

(ב) על אף האמור בסעיף קטן (א), על אוכלוסיות מסוימות ישיבו, לפי הפירוט שבסעיף 4 ובאופן מרוכז, המשיבים האלה:

(1) נציב בתי הסוהר או מי מטעמו החשוף למידע במסגרת תפקידו – על עצורים ששוהים במיתקנים שבאחריות שירות בתי הסוהר למעלה משלושה חודשים נכון למועד הקובע ועל שפוטים השוהים במיתקנים כאמור נכון למועד הקובע;

(2) משרד הרווחה – על השוהים בכל המוסדות שבהם מתבצעת השמה מלאה בידי משרד הרווחה; לעניין זה, "השמה מלאה" – השמה של כל הדיירים במוסד בידי משרד הרווחה;

(3) משרד הבריאות – על מאושפזים בגירים במחלקות לשהייה ממושכת בבתי חולים פסיכיאטריים;

(4) משרד הבינוי והשיכון – על השוהים בדיור משותף הנמצא בפיקוחו, לרבות בחברות המשכנות ובבתי דיור גיל הזהב.

(ג) משיב לפי צו זה יעביר את המידע בצירוף שם גוף הדיור המשותף שלגביו נוגע המידע ומיקומו הגאוגרפי של הגוף, ואם הוא משיב לגבי יותר מגוף אחד, יעביר גם את השיוך של אדם לגוף מסוים, בחלוקה לפי גופי דיור משותף; לעניין זה, "מיקום גאוגרפי" – כתובת גוף הדיור המשותף, לרבות שם היישוב, הרחוב ומספר המבנה.

(ד) כל משיב ישיב לשאלון המיפקד למיטב ידיעתו לפי המידע המצוי בידי גוף הדיור המשותף, בלא פנייה אישית לאוכלוסיית הגוף.

(ה) אין באמור בסעיף זה כדי לגרוע מסמכותה של הלשכה המרכזית לסטטיסטיקה לפנות גם למשרדי ממשלה ויחידות סמך לקבלת מידע מהם בעניין, לרבות לגבי גוף דיור משותף ואוכלוסיית דיור משותף, אם סברה שבידיהם מידע הנחוץ לביצוע הפעולה הסטטיסטית.

6. (א) הנתונים שייאספו לפי סעיף 5(א) ייאספו בידי פוקדים שימנה הסטטיסטיקן הלאומי.

סידורי הפקידה

(ב) הנתונים שייאספו לפי סעיף 5(ב) עד (ה) ייאספו בתיאום עם עובדים מוסמכים של הלשכה המרכזית לסטטיסטיקה.

(ג) איסוף הנתונים אפשרי גם באמצעות קבצים דיגיטליים.

כ"ז בטבת התשפ"א (11 בינואר 2021) בנימין נתניהו

ראש הממשלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשפ"א מס' 9099](https://www.nevo.co.il/law_word/law06/tak-9099.pdf) מיום 17.1.2021 עמ' 1560. [↑](#footnote-ref-1)