צו הסניגוריה הציבורית (ייצוג נאשמים מחוסרי אמצעים), תשנ"ו-1996

בתי משפט וסדרי דין – סדר דין פלילי – סניגוריה ציבורית – ייצוג

עונשין ומשפט פלילי – סניגוריה ציבורית – ייצוג

בתי משפט וסדרי דין – סיוע משפטי

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | אמות מידה לזכאות לייצוג | סעיף 2 |
| 2 | [Go](#Seif2) | סייג לייצוג | סעיף 3 |

צו הסניגוריה הציבורית (ייצוג נאשמים מחוסרי אמצעים), תשנ"ו-1996[[1]](#footnote-1)\*

בתוקף סמכותי לפי סעיף 18(א)(4) לחוק הסניגוריה הציבורית, תשנ"ו-1995, לאחר התייעצות עם שר העבודה והרווחה לענין תקנה 2, ובאישור ועדת החוקה חוק ומשפט של הכנסת, אני מצווה לאמור:

1. בצו זה –

הגדרות

"הכנסה" - הכנסה כמשמעותה בפקודת מס הכנסה, למעט קצבאות ילדים לפי סעיף 66 לחוק הביטוח הלאומי [נוסח משולב], תשנ"ו-1996, והענקות לחיילים או לבני משפחותיהם לפי סעיף 40(ב1) לחוק חיילים משוחררים (החזרה לעבודה), תש"ט-1949;

"רכוש" - זכויות במיטלטלין או במקרקעין בזכות שבדין או בזכות שביושר, וכן כספים לרבות פקדונות, איגרות חוב, ניירות ערך, קופות גמל או מסמכים סחירים אחרים, והכל אם שווים בעת מתן הייצוג אינו עולה על השכר הממוצע במשק פי שלושה;

"שכר ממוצע במשק" - כמשמעותו בחוק הביטוח הלאומי [נוסח משולב], תשנ"ו-1996.

2. (א) נאשם שאינו חבר-בני-אדם יהיה זכאי לייצוג בידי הסניגוריה הציבורית לפי החוק, בשל היותו מחוסר אמצעים, אם נתקיימו בו כל התנאים שלהלן:

אמות מידה לזכאות לייצוג

(1) אם הנאשם –

(א) יחיד או משפחה של שלוש נפשות לכל היותר - גובה הכנסתו עד 67% מהשכר הממוצע במשק;

(ב) משפחה של ארבע נפשות או יותר - גובה הכנסתו כאמור בפסקת משנה (א), ובתוספת 6% לכל נפש נוספת על שלוש;

בסעיף קטן זה, "משפחה" - לרבות בני זוג החיים חיי משפחה במשק בית משותף, ללא נישואין;

(2) אין לנאשם רכוש הניתן למימוש או שבשלו יוכל ליטול הלוואה; לענין זה, היה רכושו של הנאשם דירה –

(א) אם הוא מתגורר בה - לא יראו בדירה רכוש הניתן למימוש;

(ב) אם אינו מתגורר בה והוא מקבל דמי שכירות, בלא ששכר לעצמו דירה אחרת - יראו בדירה רכוש הניתן למימוש;

(ג) אם אינו מתגורר בה והוא מקבל דמי שכירות גבוהים מדמי השכירות שהוא משלם בעד הדירה שהוא מתגורר בה - יראו את ההפרש כהכנסה;

(ד) אם אינו מתגורר בה והוא מקבל דמי שכירות בשיעור דמי השכירות שהוא משלם בעד הדירה שהוא מתגורר בה - לא יראו את דמי השכירות שקיבל  כהכנסה.

(ב) לענין סעיף זה, היה הנאשם ראש המשפחה - תיראה הכנסתו של בן משפחה הסמוך על שולחנו כחלק מהכנסתו של ראש המשפחה; היה הנאשם בן משפחה כאמור - תיראה הכנסתם של ראש המשפחה ושל בן משפחה אחר הסמוך על שולחנו של אותו ראש משפחה כחלק מהכנסת הנאשם.

3. לא יהיה זכאי נאשם שהוא מחוסר אמצעים כאמור בסעיף 2 לייצוג בידי הסניגוריה הציבורית לפי צו זה, אלא אם כן הוא נאשם בעבירה שדינה 5 שנות מאסר ומעלה.

סייג לייצוג

ד' בסיון תשנ"ו (22 במאי 1996) דוד ליבאי

שר המשפטים

1. \* פורסם [ק"ת תשנ"ו מס' 5759](http://www.nevo.co.il/Law_word/law06/TAK-5759.pdf) מיום 9.6.1996 עמ' 980. [↑](#footnote-ref-1)