צו לטיפול סביבתי בציוד חשמלי ואלקטרוני ובסוללות (סייגים לתחולה במערכת הביטחון), תשע"ט-2019

חקלאות טבע וסביבה – איכות הסביבה – מניעת מפגעים

חקלאות טבע וסביבה – איכות הסביבה – פסולת ומיחזור

חקלאות טבע וסביבה – הגנת הסביבה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif5) | 2 |
| סעיף 2 | סייג לתחולה על אמצעי לחימה | [Go](#Seif4) | 2 |
| סעיף 3 | סייג לתחולה על ציוד שנרכש בכספי סיוע | [Go](#Seif1) | 2 |
| סעיף 4 | סייג לתחולה לציוד שיש לגביו הצהרת שימוש סופי | [Go](#Seif2) | 3 |
| סעיף 5 | סייג לתחולה על ציוד מסווג | [Go](#Seif3) | 3 |
| סעיף 6 | תחילה | [Go](#Seif6) | 3 |
|  | תוספת | [Go](#med0) | 3 |

צו לטיפול סביבתי בציוד חשמלי ואלקטרוני ובסוללות (סייגים לתחולה במערכת הביטחון), תשע"ט-2019[[1]](#footnote-1)\*

בתוקף סמכותי לפי 63(א)(11) לחוק לטיפול סביבתי בציוד חשמלי ואלקטרוני ובסוללות, התשע"ב-2012 (להלן – החוק), ובהסכמת השר להגנת הסביבה, אני מצווה לאמור:

1. בצו זה –

הגדרות

"אמצעי לחימה" – כל אחד מאלה:

(1) ציוד לחימה המפורט בצו הפיקוח על יצוא ביטחוני (ציוד לחימה), התשס"ח-2008;

(2) ציוד טילים המפורט בצו הפיקוח על יצוא ביטחוני (ציוד טילים), התשס"ח-2008;

"גופי הביטחון" – כל אחד מאלה:

(1) משרד הביטחון ויחידות סמך שלו;

(2) צבא ההגנה לישראל;

(3) ספקים ומפעלים המפתחים או המייצרים ציוד ביטחוני כהגדרתו בחוק התאגידים הביטחוניים (הגנה על אינטרסים ביטחוניים), התשס"ו-2006, לגוף המנוי בפסקאות (1) או (2), ששר הביטחון הודיע עליהם למנהל לפי סעיף 64(ד)(5) לחוק;

(4) מפעלי מערכת הביטחון שהוגדרו בצו, מכוח פרט 3 לתוספת הראשונה לחוק להסדרת הביטחון, ובלבד שהעתק הצו נמסר למנהל;

"גורם ביטחוני בכיר" – כל אחד מאלה, שהודעה על הסמכתו לעניין זה נמסרה למנהל:

(1) לעניין הגופים המנויים בפסקאות (1) ו-(4) להגדרה "גופי הביטחון" – עובד משרד הביטחון ששר הביטחון הסמיך לעניין זה, ודרגתו ראש חטיבה לפחות;

(2) לעניין צבא ההגנה לישראל – קצין בדרגת סגן אלוף לפחות, שראש המטה הכללי הסמיך לעניין זה;

"חוק הפיקוח" – חוק הפיקוח על יצוא ביטחוני, התשס"ז-2007;

"חוק להסדרת הביטחון" – חוק להסדרת הביטחון בגופים ציבוריים, התשנ"ח-1998;

"מחב"מ" – מחלקת ביטחון מידע בצבא ההגנה לישראל;

"מלמ"ב" – אגף הממונה על הביטחון במערכת הביטחון במשרד הביטחון;

"ציוד מסווג" – כל אחד מהמפורטים בתוספת, שהתקיימו לגביו כל אלה:

(1) הגורם המוסמך במלמ"ב לפי חוק להסדרת הביטחון או הגורם המוסמך לפי פקודות הצבא במחב"מ, לפי הענין, קבע לו סיווג ברמת "שמור" ומעלה;

(2) גורם ביטחוני בכיר מסר למנהל לגביו דיווח שנתי במועד הקבוע בסעיף 5(ד) לחוק, ובמתכונת שהורה לו המנהל, הכולל את משקל פסולת הציוד המסווג שמחזיקה מערכת הביטחון, לפי קבוצות סיווג, ואת האמצעים שהיא נוקטת למניעת מפגעים סביבתיים ובריאותיים.

2. הוראות החוק לא יחולו על אמצעי לחימה שמחזיקה מערכת הביטחון.

סייג לתחולה על אמצעי לחימה

3. הוראות החוק לא יחולו על ציוד חשמלי ואלקטרוני וסוללות שרכשה מערכת הביטחון בכספי סיוע (FMF) ושיש התחייבות מדינית בנוגע לאופן הטיפול בהם לאחר סיום השימוש בהם על ידי מערכת הביטחון, ובלבד שכל עוד ניתן לעמוד בהוראות החוק לגביהם, כולן או חלקן – יחולו הוראות החוק.

סייג לתחולה על ציוד שנרכש בכספי סיוע

4. הוראות החוק לא יחולו על ציוד חשמלי ואלקטרוני וסוללות שרכשה מערכת הביטחון ושיש לגביהם הצהרות שימוש ומשתמש סופי (end user) מחייבות בנוגע לאופן הטיפול בהם לאחר סיום השימוש, ובלבד שכל עוד ניתן לעמוד בהוראות החוק לגביהם, כולן או חלקן – יחולו הוראות החוק.

סייג לתחולה לציוד שיש לגביו הצהרת שימוש סופי

5. לעניין ציוד מסווג, שמחזיקה מערכת הביטחון, לא יחולו הוראות אלה:

סייג לתחולה על ציוד מסווג

(1) לעניין פסולת של ציוד כאמור שלא ניתן להופכה לציוד שאינו מסווג, וכל עוד לא נעשה בה טיפול לפי סעיף 2 לחוק והיא לא הועברה לגורם אחר – לא יחול סעיף 8 לחוק ולא תחול החובה בסעיף 34 לחוק להעביר את הפסולת לגוף יישום מוכר;

(2) לעניין פסולת של ציוד כאמור שניתן להופכה לציוד שאינו מסווג – לא תחול החובה בסעיף 34 לחוק להעבירה לגוף יישום מוכר, כל עוד לא הפכה לציוד שאינו מסווג אך לא יותר מתום שלוש שנים ממועד סיום השימוש בו.

6. תחילתו של צו זה ביום כ"ט באדר א' התשע"ד (1 במרס 2014).

תחילה

תוספת

(סעיף 1, הגדרת "ציוד מסווג")

(1) ציוד או רכיב, חשמליים או אלקטרוניים, שמסוגל לאחסן מידע, בין אם זו מטרתו העיקרית ובין אם אחסון המידע יכול להתקיים בו בפועל, או שניתן לשחזר ממנו מידע;

(2) ציוד או רכיב חשמליים או אלקטרוניים, שנעשו בו הסבה או שינוי לצרכים ביטחוניים או מבצעיים, או שינוי או הסבה המעידים על יכולות מבצעיות;

(3) ציוד או רכיב, חשמליים או אלקטרוניים, שחשיפת הימצאותו בידי צה"ל או מערך מלמ"ב או חשיפת המידע שבו או פעילותו עלולה לפגוע בביטחון המדינה או לחשוף שיטת פעולה או לחשוף יעדי הסתרה שנקבעו כמסווגים;

(4) סוללות ומצברים המעידים על יכולות המשפיעות על מערכות שהמלמ"ב או המחב"מ הגדירו כמסווגות.

ב' באייר התשע"ט (7 במאי 2019) בנימין נתניהו

ראש הממשלה ושר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשע"ט מס' 8219](http://www.nevo.co.il/Law_word/law06/tak-8219.pdf) מיום 14.5.2019 עמ' 3228. [↑](#footnote-ref-1)