צו מועצת הצמחים (ייצור ושיווק) (פיזור מועצת הזיתים והכללת ענף זיתי השמן במועצת הצמחים), תש"ע-2010

חקלאות טבע וסביבה – חקלאות – מועצת הצמחים – ענף הזית

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif1) | 2 |
| סעיף 2 | פיזור מועצת הזיתים | [Go](#Seif2) | 2 |
| סעיף 3 | הכללת ענף זיתי השמן במועצת הצמחים | [Go](#Seif3) | 2 |
| סעיף 4 | העברת נכסים | [Go](#Seif4) | 2 |
| סעיף 5 | ייחוד נכסים | [Go](#Seif5) | 2 |
| סעיף 6 | הליכים משפטיים | [Go](#Seif6) | 2 |
| סעיף 7 | שמירת זכויות עובדים | [Go](#Seif7) | 2 |
| סעיף 8 | ביטול | [Go](#Seif8) | 2 |

צו מועצת הצמחים (ייצור ושיווק) (פיזור מועצת הזיתים והכללת ענף זיתי השמן במועצת הצמחים), תש"ע-2010[[1]](#footnote-1)\*

בתוקף סמכותנו לפי סעיפים 2(ב), 2א, 69(א) ו-(ב) לחוק מועצת הצמחים (ייצור ושיווק), התשל"ג-1973 (להלן – החוק), ובאישור ועדת הכלכלה של הכנסת, אנו מצווים לאמור:

1. בצו זה, "נכסים" – כהגדרתם בסעיף 7(א1) לחוק.

הגדרה

2. מועצת הזיתים תפוזר ביום תחילתו של צו זה (להלן – יום התחילה).

פיזור מועצת הזיתים

3. ענף זיתי השמן ייכלל בתחום תפקידיה וסמכויותיה של מועצת הצמחים.

הכללת ענף זיתי השמן במועצת הצמחים

4. נכסי מועצת הזיתים, עם פיזורה, יהיו לקניין מועצת הצמחים.

העברת נכסים

5. (א) נכסי מועצת הזיתים ישמשו את ענף זיתי השמן, והנכסים כאמור שהם כספים – ייזקפו לחשבון קרן מיוחדת, כמשמעותה בסעיף 37 לחוק, שתוקם לענף זיתי השמן (להלן – הקרן המיוחדת).

ייחוד נכסים

(ב) חובות והתחייבויות מועצת הזיתים ימומנו מהקרן המיוחדת.

6. כל תובענה, ערעור או הליך משפטי אחר של מועצת הזיתים או נגדה וכן כל עילה לתביעה, לערעור או להליך משפטי אחר כאמור, שהיו תלויים ועומדים או קיימים, לפי העניין, ערב יום התחילה –

הליכים משפטיים

(1) יוסיפו לעמוד בתוקפם ויראו אותם כאילו הם של מועצת הצמחים או נגדה, לפי העניין;

(2) הוצאותיהם ותוצאותיהם ייזקפו לזכות או לחובה, לפי העניין, של הקרן המיוחדת ולא יחולו על הקרנות המיוחדות של שאר הענפים במועצת הצמחים.

7. (א) מי שהיה עובד מועצת הזיתים ערב יום התחילה, יהיה עובד מועצת הצמחים החל מיום התחילה.

שמירת זכויות עובדים

(ב) עובד מועצת הזיתים לא יהיה זכאי להטבות פרישה בשל המעבר למועצת הצמחים.

(ג) הזכויות, תנאי העבודה לרבות הזכויות הנובעות עקב פיטורין או התפטרות, וכן התניות והליכים ליישוב חילוקי דעות, שהיו לעובד מועצת הזיתים ערב יום התחילה יישמרו לו ויראו אותם כזכויות הנובעות מעבודתו במועצת הצמחים.

(ד) על אף האמור בתקנת משנה (ג), נחתם הסכם, לאחר יום התחילה, המסדיר את שכרם של עובדי מועצת הצמחים ותנאי עבודתם, לרבות מי שנעשו עובדיה לפי תקנת משנה (א), יחול עליהם ההסכם, ומשנחתם ההסכם לא תחול תקנת משנה (ג).

8. בטלים –

ביטול

(1) צו מועצת הפירות (ייצור ושיווק) (הקמת מועצת הזיתים), התשל"ו-1976;

(2) תקנות מועצת הצמחים (ייצור ושיווק) (מועצת הזיתים), התשס"ח-2008.

ו' בניסן התש"ע (21 במרס 2010) שלום שמחון בנימין בן-אליעזר

שר החקלאות ופיתוח הכפר שר התעשייה המסחר והתעסוקה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תש"ע מס' 6879](http://www.nevo.co.il/Law_word/law06/tak-6879.pdf) מיום 24.3.2010 עמ' 956. [↑](#footnote-ref-1)