צו רשויות נחלים ומעיינות (רשות נחל באר שבע), תשע"א-2011

חקלאות טבע וסביבה – איכות הסביבה

חקלאות טבע וסביבה – גנים שמורות ואתרים – נחלים ומעיינות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הקמת רשות נחל באר שבע | [Go](#Seif2) | 2 |
| סעיף 3 | תחום רשות הנחל | [Go](#Seif3) | 2 |
| סעיף 4 | תפקידי רשות הנחל | [Go](#Seif4) | 2 |
| סעיף 5 | סמכויות רשות הנחל | [Go](#Seif5) | 2 |
| סעיף 6 | מועצה | [Go](#Seif6) | 3 |
| סעיף 7 | הנהלה | [Go](#Seif7) | 3 |
| סעיף 8 | מנהל כללי לרשות הנחל | [Go](#Seif8) | 3 |
| סעיף 9 | עובדים | [Go](#Seif9) | 4 |
| סעיף 10 | מינוי יושב ראש | [Go](#Seif10) | 4 |
| סעיף 11 | תפקידי המועצה, ההנהלה והמנהל הכללי | [Go](#Seif11) | 4 |
| סעיף 12 | התכנסות וסדרי עבודה של המועצה וההנהלה | [Go](#Seif12) | 4 |
| סעיף 13 | פעולות רשות הנחל | [Go](#Seif13) | 5 |
| סעיף 14 | רשות הניקוז | [Go](#Seif14) | 5 |
| סעיף 15 | התקשרויות, מכרזים וניהול כספים | [Go](#Seif15) | 5 |
| סעיף 16 | תקציב ומימון | [Go](#Seif16) | 5 |
| סעיף 17 | ועדות משנה | [Go](#Seif17) | 5 |
| סעיף 18 | דווח על פעולות | [Go](#Seif18) | 5 |
| סעיף 19 | פירוק רשות הנחל | [Go](#Seif19) | 5 |
| סעיף 20 | תחילה | [Go](#Seif20) | 6 |

צו רשויות נחלים ומעיינות (רשות נחל באר שבע), תשע"א-2011[[1]](#footnote-1)\*

בתוקף סמכויותי לפי סעיפים 2, 3, 6, 9, 10, 12, 26 ו-27 לחוק רשויות נחלים ומעיינות, התשכ"ה-1965 (להלן – החוק), ולאחר התייעצות עם שר הפנים, עם הרשויות המקומיות ורשויות הניקוז הנוגעות בדבר, ובהסכמת שר הפנים ושר החקלאות לעניין סעיף 3 לצו זה, אני מצווה לאמור:

1. בצו זה –

הגדרות

"הנהלה" – הנהלת רשות הנחל המוקמת לפי סעיף 7;

"מועצה" – מועצת רשות הנחל המוקמת לפי סעיף 6;

"נחל באר שבע" או "הנחל" – נחל באר שבע כמסומן במפה האמורה בסעיף 3 וכל מקור מים המצוי בתחום רשות הנחל;

"פארק נחל באר שבע" או "הפארק" – פארק עירוני אשר יוקם בתחום רשות הנחל לפי הוראות צו זה;

"רשות נחל באר שבע" או "רשות הנחל" – רשות נחל באר שבע המוקמת לפי סעיף 2;

"רשות הניקוז" – רשות הניקוז שיקמה בשור, שהוקמה לפי צו הניקוז וההגנה מפני שיטפונות (הקמת רשויות ניקוז), התש"ך-1960.

2. (א) מוקמת בזה רשות נחל באר שבע.

הקמת רשות נחל באר שבע

(ב) רשות הנחל היא תאגיד, והיא תפעל באמצעות מועצה, הנהלה, מנהל כללי ועובדים.

3. (א) תחום רשות הנחל הוא אפיק נחל באר שבע, לרבות גדותיו כמסומן במפה בקנה מידה 1:5,000, המופקדת לעיון הציבור במשרדי מחוז הדרום ובאגף מים ונחלים של המשרד להגנת הסביבה ובמשרדי רשות הנחל.

תחום רשות הנחל

(ב) על אף האמור בסעיף קטן (א), תחום רשות הנחל יקטן מזמן לזמן כאמור בסעיף 4(ג).

4. (א) תפקידי רשות הנחל הם לתכנן ולבצע בתחום רשות הנחל את הפעולות המפורטות להלן:

תפקידי רשות הנחל

(1) להקים פארק, בכפוף להוראות כל דין, ובכלל זה שמירת הנוף ומתנות הטבע והכשרת שטחי רשות הנחל לצורכי גנים, נופש וספורט, למעט הפעלתם ותחזוקתם של תשתיות, מבנים ומיתקנים;

(2) להסדיר את זרימת המים בנחל, במגמה לשמור על מפלס מים מתאים בכל חודשי השנה;

(3) לקבוע תוואי לנחל או להעביר את מי הנחל או מקור המים לאפיקים אחרים;

(4) להסיר מפגעי תברואה הכרוכים בזיהום הנחל או מקור המים או בזרימתם המשתנית של מימיו;

(5) להסדיר את דרכי השימוש בנחל על ידי הציבור.

(ב) בביצוע תפקידיה לפי סעיף קטן (א) תפעל רשות הנחל בהסכמת רשות הניקוז, למעט לעניין פסקאות (1) ו-(4) שבו.

(ג) הסתיים פיתוחו של שטח מסוים המצוי בתחום רשות הנחל והשטח כאמור אינו נדרש לצורך ביצוע תפקידי רשות הנחל לפי סעיף קטן (א)(2) עד (5), ייגרע אותו שטח מתחום רשות הנחל מיום פרסום הודעה ברשומות, בידי המועצה, על התקיימות התנאים האמורים.

5. (א) לרשות הנחל מוענקות הסמכויות הדרושות לה לשם ביצוע תפקידיה, ובכלל זה:

סמכויות רשות הנחל

(1) סמכויות של רשות מקומית למניעת זיהום מים לפי סעיפים 20יב ו-20כה לחוק המים, התשי"ט-1959 (להלן – חוק המים);

(2) סמכויות של רשות מקומית בענייני תברואה וסילוק מפגעים, כמפורט בפקודת העיריות [נוסח חדש];

(3) סמכויות של רשות מקומית להכין ולהציע למוסדות התכנון תכניות לפי חוק התכנון והבנייה, התשכ"ה-1965, ככל הדרוש לביצוע תפקידיה.

(ב) הסמכות המוענקת לרשות הנחל לפי סעיף קטן (א)(2) לא תגרע מסמכויותיה של עיריית באר שבע לפי כל דין.

(ג) רשות הנחל ועיריית באר שבע ידווחו זו לזו על פעולות שנקטו לפי סמכויותיהן בענייני תברואה וסילוק מפגעים בתחום רשות הנחל; דוח כאמור יימסר אחת לרבעון ויכלול, בין השאר, פרטים בדבר פעולות פיקוח ואכיפה שבוצעו בתחום רשות הנחל.

(ד) על אף האמור בסעיפים קטנים (ב) ו-(ג), נתגלעו חילוקי דעות בין שני הגופים לגבי אופן יישום הסמכות האמורה במקרה מסוים, תהיה עמדתה של רשות הנחל מכרעת.

6. (א) לרבות הנחל תהיה מועצה בת 20 חברים, ואלה הם:

מועצה

(1) מן הממשלה – נציג השר להגנת הסביבה, נציג השר לפיתוח הנגב והגליל, נציג שר הפנים, נציג שר הבינוי והשיכון, נציג שר התיירות, נציג שר התחבורה והבטיחות בדרכים, נציג שר החקלאות ופיתוח הכפר ונציג הרשות הממשלתית למים ולביוב שהוקמה לפי סעיף 124יא לחוק המים; הנציגים ימונו בידי השרים ומנהל הרשות הממשלתית למים ולביוב כאמור, מבין עובדי משרדיהם;

(2) נציג עיריית באר שבע;

(3) נציגי תאגידים שהנחל או הפארק משמש גורם במילוי תפקידיהם – נציג רשות הניקוז, נציג רשות הטבע והגנים, נציג החברה הכלכלית באר שבע בע"מ, נציג הרשות לפיתוח הנגב, נציג רשות העתיקות, נציג תאגיד המים והביוב מי שבע שהוקם לפי חוק תאגידי המים והביוב, התשס"א-2001;

(4) נציג רשות מקרקעי ישראל;

(5) שלושה נציגי ציבור כאמור בסעיף 5(5) לחוק;

(6) נציג של קרן קיימת לישראל.

(ב) חבר מועצה שעשוי להיות לו עניין אישי, במישרין או בעקיפין, בנושא העומד לדיון במועצה, יודיע על כך בכתב מראש ליושב ראש המועצה מיד לאחר שנודע לו כי הנושא האמור עומד לדיון, לא יהיה נוכח בדיוני המועצה ולא יצביע באותו הנושא; בסעיף קטן זה, "עניין אישי" – לרבות עניין אישי של בן זוג, הורה, הורה של הורה, צאצא, צאצא של בן הזוג, אח, אחות, או בן זוגו של כל אחד מאלה.

7. (א) לרשות הנחל תהיה הנהלה בת אחד עשר חברים, ביניהם נציג השר להגנת הסביבה, נציג רשות הניקוז, נציג עיריית באר שבע, נציג הקרן הקיימת לישראל ושני נציגי ציבור.

הנהלה

(ב) חברי ההנהלה ימונו בידי השר מבין חברי המועצה לאחר שקיים התייעצות עם המועצה.

(ג) תוקף מינוי חברי ההנהלה יהיה לשלוש שנים.

8. (א) ההנהלה תמנה את המנהל הכללי לרשות הנחל (להלן – המנהל הכללי).

מנהל כללי לרשות הנחל

(ב) המנהל הכללי ימונה לתקופה של חמש שנים, וההנהלה רשאית לשוב ולמנותו מחדש לתקופות כהונה נוספות.

(ג) המנהל הכללי יחדל לכהן לפני תום תקופת כהונתו באחת מאלה:

(1) התפטר במסירת כתב התפטרות להנהלה;

(2) נבצר ממנו דרך קבע למלא את תפקידו;

(3) המועצה החליטה על הפסקת כהונתו ברוב של שני שלישים לפחות מכלל חבריה המכהנים כדין, לאחר שניתנה לו הזדמנות לטעון את טענותיו.

(ד) המועצה, באישור השר ושר האוצר, תקבע את שכרו ותנאי העסקתו של המנהל הכללי.

9. תנאי עבודתם של עובדי רשות הנחל יהיו כשל עובדי המדינה בתפקידים מקבילים כפי שיורה השר, לאחר התייעצות עם המועצה ובאישור שר האוצר; עם פירוק רשות הנחל תסתיים עבודתם של עובדי רשות הנחל, והם יהיו זכאים לתשלומים המגיעים להם על פי דין.

עובדים

10. (א) השר ימנה את יושב ראש המועצה ואת יושב ראש ההנהלה מקרב חבריהן, לפי העניין.

מינוי יושב ראש

(ב) השר רשאי למנות ממלא מקום ליושב ראש המועצה וליושב ראש ההנהלה מקרב חבריהן, לפי העניין.

11. (א) תפקידי המועצה, נוסף על התפקידים שהוטלו עליה על פי הוראות אחרות בצו זה, הם כל אלה:

תפקידי המועצה, ההנהלה והמנהל הכללי

(1) לקבוע את המדיניות הכללית של רשות הנחל;

(2) לאשר את התקציב השנתי ואת תכנית העבודה השנתית של רשות הנחל ולהעבירם לאישור השר;

(3) לפקח על ביצוע תפקידי רשות הנחל.

(ב) תפקידי ההנהלה, נוסף על התפקידים שהוטלו עליה על פי הוראות אחרות בצו זה, הם ביצוע ויישום כל אלה:

(1) להתוות את קווי הפעולה של רשות הנחל בהתאם למדיניות הכללית שקבעה המועצה;

(2) לאשר את התקציב השנתי ואת תכנית העבודה השנתית של רשות הנחל שהוכנו בידי המנהל הכללי ולהביאם לאישור המועצה;

(3) לדון בדוחות שוועדת הביקורת של רשות הנחל תגיש לה ובדוח על פעולות שהגיש לה המנהל הכללי לפי סעיף 18;

(4) לפקח על ביצוע קווי הפעולה של רשות הנחל ועל תכניותיה.

(ג) תפקידי המנהל הכללי הם כל אלה:

(1) לנהל את רשות הנחל בהתאם לקווי הפעולה שקבעה ההנהלה והמדיניות הכללית שקבעה המועצה;

(2) ליישם את החלטות ההנהלה והמועצה;

(3) להכין את תכנית העבודה השנתית והתקציב השנתי של רשות הנחל ולהביאם לאישור ההנהלה והמועצה;

(4) להכין ולהגיש דין וחשבון להנהלה ולמועצה על פעילויות רשות הנחל.

(ד) תכנית העבודה והתקציב השנתי של רשות הנחל טעונות את אישור השר, נוסף על אישור ההנהלה והמועצה לפי סעיף זה ולפי כל דין.

12. (א) המועצה תתכנס פעמיים בשנה לפחות; ההנהלה תתכנס אחת לשלושה חודשים לפחות.

התכנסות וסדרי עבודה של המועצה וההנהלה

(ב) המועצה תקיים ישיבה מיוחדת אם דרשו זאת שבעה מחבריה לפחות או השר; ההנהלה תקיים ישיבה מיוחדת אם דרשו זאת לפחות שלושה מחבריה או השר; הישיבה תתקיים בתוך 14 ימים מיום הדרישה, זולת אם בנסיבות העניין נדרש לקיימה בתוך זמן קצר יותר; בישיבה תדון המועצה או ההנהלה, לפי העניין, בנושאים המפורטים בדרישה.

(ג) יושב ראש המועצה ויושב ראש ההנהלה יזמנו את ישיבות המועצה או ההנהלה, לפי העניין, יקבעו את סדר יומן ויבטיחו כי יירשם פרוטוקול אשר ישקף נאמנה את הדיונים בהן; הפרוטוקולים יהיו פתוחים לעיון הציבור.

(ד) המניין החוקי לקיום ישיבת מועצה או הנהלה הוא רוב חבריה, ביניהם נציג המשרד להגנת הסביבה ונציג עיריית באר שבע; לא היה מניין חוקי בישיבה כאמור, בתום מחצית השעה מן המועד שנקבע לתחילתה, תידחה הישיבה בשבוע ימים; חל המועד הנדחה ביום מנוחה, כמשמעותו בסעיף 18א(א) לפקודת סדרי השלטון והמשפט, התש"ח-1948, תקוים הישיבה למחרתו; לא היה בישיבה נדחית כאמור מניין חוקי בתום מחצית השעה מן המועד שנקבע לה, היא תתקיים בכל מספר משתתפים שהוא.

צו תשע"ג-2013

(ה) החלטות המועצה וההנהלה יתקבלו ברוב קולות הנוכחים בישיבה ובלבד שבשעת קבלת ההחלטה נכחו יושב ראש המועצה או יושב ראש ההנהלה, לפי העניין, או ממלאי מקומם; היו הקולות שקולים, יהיה ליושב ראש קול מכריע, ובהעדרו – לממלא מקומו.

(ו) המועצה וההנהלה יקבעו את סדרי עבודתן, ככל שלא נקבעו בחוק ובצו זה.

מיום 7.2.2013

**צו תשע"ג-2013**

[ק"ת תשע"ג מס' 7208](http://www.nevo.co.il/Law_word/law06/tak-7208.pdf) מיום 8.1.2013 עמ' 569

(ד) המניין החוקי לקיום ישיבת מועצה או הנהלה הוא רוב חבריה, ביניהם נציג המשרד להגנת הסביבה ונציג עיריית באר שבע; לא היה מניין חוקי בישיבה כאמור, בתום מחצית השעה מן המועד שנקבע לתחילתה, תידחה הישיבה בשבוע ימים; חל המועד הנדחה ביום מנוחה, כמשמעותו בסעיף 18א(א) לפקודת סדרי השלטון והמשפט, התש"ח-1948, תקוים הישיבה למחרתו; לא היה בישיבה נדחית כאמור מניין חוקי בתום מחצית השעה מן המועד שנקבע לה, היא תתקיים בכל מספר משתתפים שהוא.

13. רשות הנחל תסתייע בביצוע תפקידיה ברשות הניקוז ובגופים נוספים, לפי הצורך ובהתאם להוראות כל דין.

פעולות רשות הנחל

14. רשות הניקוז תמשיך לפעול בתחומה לפי חוק הניקוז וההגנה מפני שיטפונות, התשי"ח-1957 (להלן – חוק הניקוז), וצו רשויות ונחלים ומעיינות (הטלת תפקידי רשות נחל על רשויות ניקוז), התשס"ג-2003; רשות הנחל לא תעשה כל מעשה ולא תנקוט כל פעולה לעניין פעילות של רשות הניקוז לפי חוק הניקוז ולפי הצו האמור, אלא בהסכמתה.

רשות הניקוז

15. ההנהלה תקבע את מורשי החתימה של רשות הנחל ואת אופן ניהול כספי רשות הנחל; רשות הנחל תבצע התקשרויות ומכרזים לפי הוראות חוק חובת המכרזים, התשנ"ב-1992, ותקנות חובת המכרזים, התשנ"ג-1993, בשינויים המחויבים.

התקשרויות, מכרזים וניהול כספים

16. (א) רשות הנחל תמומן מתקציב המדינה.

תקציב ומימון

(ב) בלי לגרוע מהאמור בסעיף קטן (א), רשות הנחל רשאית לקבל תרומות, מענקים ותקבולים נוספים לצורך מילוי תפקידיה.

17. (א) המועצה רשאית למנות מבין חבריה ועדות משנה קבועות או ארעיות לטיפול בעניינים שתטיל עליהן, דרך קבע או במקרים מסוימים.

ועדות משנה

(ב) בלי לפגוע בכלליות האמור בסעיף קטן (א), תמנה המועצה ועדת ביקורת.

(ג) המועצה תאשר את המלצות ועדות המשנה והיא רשאית לקבוע, כי המלצות אלה יאושרו בידי ההנהלה; הוראות סעיף קטן זה לא יחולו על החלטות ועדת הביקורת.

18. (א) מנהל הכללי יערוך ויגיש להנהלה ולמועצה לא יאוחר משלושה חודשים מתום כל שנה דין וחשבון מפורט על פעולות רשות הנחל לגבי השנה שחלפה.

דווח על פעולות

(ב) דין וחשבון כאמור בסעיף קטן (א) יכלול דוח הכנסות והוצאות, דוחות בדבר המשאבים של רשות הנחל ואופן השימוש בהם, סקירה בדבר ביצוע תקציב רשות הנחל, סקירת פעולות רשות הנחל באותה שנה ומאזן שנתי מבוקר בידי רואה חשבון כמשמעותו בחוק רואי חשבון, התשט"ו-1955.

(ג) המועצה תדון בדין וחשבון שהוגש לה כאמור, תאשר אותו ותעבירו לשר בתוך שישים ימים מהמועד שהוגש לה בידי המנהל הכללי.

(ד) רשות הנחל תמסור לשר, או למי שהוא הסמיך לכך, דין וחשבון ומידע אחר על כל פעולותיה כל אימת שתידרש לעשות כן.

19. (א) רשות הנחל תתפרק במועד שייקבע בצו כאמור בסעיף קטן (ג), או ביום כ"ז בניסן התשפ"א (9 באפריל 2021), לפי המוקדם מביניהם (בסעיף זה – מועד הפירוק), בהתאם להוראות סעיף זה.

פירוק רשות הנחל

צו תשפ"א-2021

(ב) רשות הנחל תכין ותגיש לשר, שנה לפני סיום הקמת הפארק או בתום תשע שנים מיום פרסום צו זה, לפי המוקדם מביניהם, תכנית להפסקת פעילות רשות הנחל ולפירוקה, אשר תכלול –

(1) דוח מפורט מאושר בידי רואה חשבון בדבר נכסיה, התחייבויותיה וחובותיה;

(2) רשימת עובדים ודוח בדבר תשלום כל הזכויות והתשלומים המגיעים להם על פי דין;

(3) הצעה לייעוד יתרת נכסי רשות הנחל לאחר פירוקה.

(ג) השר יורה לרשות הנחל, בצו לפי סעיף 27 לחוק, על אופן הפירוק, בהתחשב בתכנית שהוגשה לפי סעיף קטן (ב), וייתן הוראות נוספות הנראות לו דרושות לביצוע הפירוק.

צו תשפ"א-2021

(ד) בסעיף זה, "סיום הקמת פארק נחל באר שבע" – סיום הקמת התשתיות והמבנים הציבוריים, לרבות מופע מים וגינון ציבורי, והכל בהתאם להוראות כל דין.

מיום 8.2.2021

**צו תשפ"א-2021**

[ק"ת תשפ"א מס' 9161](https://www.nevo.co.il/Law_word/law06/tak-9161.pdf) מיום 8.2.2021 עמ' 1880

(א) רשות הנחל תתפרק ~~עם סיום הקמת פארק נחל באר שבע, ולכל המאוחר בתום עשר שנים מיום פרסום צו זה~~ במועד שייקבע בצו כאמור בסעיף קטן (ג), או ביום כ"ז בניסן התשפ"א (9 באפריל 2021), לפי המוקדם מביניהם (בסעיף זה – מועד הפירוק), בהתאם להוראות סעיף זה.

(ב) רשות הנחל תכין ותגיש לשר, שנה לפני סיום הקמת הפארק או בתום תשע שנים מיום פרסום צו זה, לפי המוקדם מביניהם, תכנית להפסקת פעילות רשות הנחל ולפירוקה, אשר תכלול –

(1) דוח מפורט מאושר בידי רואה חשבון בדבר נכסיה, התחייבויותיה וחובותיה;

(2) רשימת עובדים ודוח בדבר תשלום כל הזכויות והתשלומים המגיעים להם על פי דין;

(3) הצעה לייעוד יתרת נכסי רשות הנחל לאחר פירוקה.

(ג) השר יורה לרשות הנחל, בצו לפי סעיף 27 לחוק, ~~לא יאוחר משישה חודשים לפני מועד הפירוק,~~ על אופן הפירוק, בהתחשב בתכנית שהוגשה לפי סעיף קטן (ב), וייתן הוראות נוספות הנראות לו דרושות לביצוע הפירוק.

20. תחילתו של צו זה שלושים ימים מיום פרסומו.

תחילה

י"ט בשבט התשע"א (24 בינואר 2011) גלעד ארדן

השר להגנת הסביבה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשע"א מס' 6976](http://www.nevo.co.il/Law_word/law06/TAK-6976.pdf) מיום 9.2.2011 עמ' 680.

   תוקן [ק"ת תשע"ג מס' 7208](http://www.nevo.co.il/Law_word/law06/TAK-7208.pdf) מיום 8.1.2013 עמ' 569 – צו תשע"ג-2013; תחילתו 30 ימים מיום פרסומו.

   [ק"ת תשפ"א מס' 9161](https://www.nevo.co.il/law_word/law06/tak-9161.pdf) מיום 8.2.2021 עמ' 1880 – צו תשפ"א-2021. [↑](#footnote-ref-1)