צו רשות הספנות והנמלים (הכרזה על אינטרסים חיוניים למדינה בחברת נמל אילת בע"מ), תשע"ג-2012

רשויות ומשפט מנהלי – תשתיות – ספנות ונמלים – נמל אילת

רשויות ומשפט מנהלי – חברות ממשלתיות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הכרזה על אינטרסים חיוניים בחברה | [Go](#Seif2) | 3 |
| סעיף 3 | מגבלות על החזקה רכישה והעברה של שליטה, השפעה ניכרת או אמצעי שליטה | [Go](#Seif3) | 3 |
| סעיף 4 | בקשה לקבלת אישור השרים | [Go](#Seif4) | 4 |
| סעיף 5 | רישום ודיווח | [Go](#Seif5) | 6 |
| סעיף 6 | מכירת החזקות חורגות | [Go](#Seif6) | 7 |
| סעיף 7 | החזקה בלא אישור | [Go](#Seif7) | 7 |
| סעיף 8 | תוקף האישור | [Go](#Seif8) | 8 |
| סעיף 9 | מסירת מידע | [Go](#Seif9) | 8 |
| סעיף 10 | מרכז העסקים וניהול שוטף | [Go](#Seif10) | 8 |
| סעיף 11 | שמירת סודיות ואבטחת מידע | [Go](#Seif11) | 9 |
| סעיף 12 | הגנה על מערכת ממוחשבת חיונית | [Go](#Seif12) | 10 |
| סעיף 13 | מניעת חבלה | [Go](#Seif13) | 10 |
| סעיף 14 | ידע אבטחתי | [Go](#Seif14) | 10 |
| סעיף 15 | מינוי משקיף | [Go](#Seif15) | 10 |
| סעיף 16 | שינויים במבנה החברה | [Go](#Seif16) | 10 |
| סעיף 17 | צווים נוספים | [Go](#Seif17) | 10 |
| סעיף 18 | תחולה | [Go](#Seif18) | 10 |

צו רשות הספנות והנמלים (הכרזה על אינטרסים חיוניים למדינה בחברת נמל אילת בע"מ), תשע"ג-2012[[1]](#footnote-1)\*

בתוקף סמכותנו לפי סעיף 25 לחוק רשות הספנות והנמלים, התשס"ד-2004 (להלן – החוק), ולפי פרק ח2 לחוק החברות הממשלתיות, התשל"ה-1975 (להלן – חוק החברות הממשלתיות), באישור הממשלה, בהתייעצות עם רשות החברות הממשלתיות ולאחר שנתנו לחברת נמל אילת בע"מ (להלן – החברה) הזדמנות להשמיע את טענותיה, ובאישור ועדת הכספים של הכנסת לפי סעיף 21א(א) לחוק-יסוד: הכנסת, ולפי סעיף 2(ב) לחוק העונשין, התשל"ז-1977, אנו מצווים לאמור:

1. בצו זה –

הגדרות

"אחראי לאבטחת מערכות ממוחשבות חיוניות", "ממונה ביטחון", "מערכות ממוחשבות חיוניות", "פעולות לאבטחה של מערכות ממוחשבות חיוניות", "פעולות לאבטחת מידע או אבטחה פיזית", "קצין מוסמך" – כהגדרתם בחוק להסדרת הביטחון בגופים ציבוריים, התשנ"ח-1998 (להלן – חוק להסדרת הביטחון);

"החברה" – חברת נמל אילת בע"מ;

"החזקות חורגות" – החזקת שליטה, השפעה ניכרת או אמצעי שליטה בלא אישור כנדרש לפי פרק ח2 לחוק החברות הממשלתיות וסעיף 3(א)(1) עד (3), או בניגוד לסעיף 3(א)(4) או (5);

"הקניית זכות" – לרבות העברה, הקניית זכות שימוש, שכירות או שעבוד, בין בעסקה רצונית ובין על פי דין, בין במישרין ובין בעקיפין, בין בבת אחת ובין בחלקים, בין בעסקה אחת ובין בסדרת עסקאות;

"השרים" – שר התחבורה התשתיות הלאומיות והבטיחות בדרכים יחד עם שר האוצר;

"ידע אבטחתי" – מידע בדבר שיטות, פעולות ואמצעים הנדרשים לאבטחת מידע מסווג, מידע בנוגע לאבטחה פיזית או לאבטחה חמושה, בידוק ביטחוני, למיגון ואמצעים או לאבטחת מערכות ממוחשבות חיוניות ויישומם, וכל מידע כאמור בדבר סיווג ביטחוני והתאמה ביטחונית של עובדים ונותני שירותים לחברה;

"מדינה עוינת" – מדינה אשר אינה מקיימת יחסים דיפלומטיים עם ישראל או מדינה ששר הביטחון, בהתייעצות עם שר החוץ, קבע, בהודעה לחברה, כי היא מדינה עוינת, או גורם אחר, שאינו מדינה, ששר הביטחון קבע, בהודעה לחברה, כי הוא גורם עוין;

"מידע חיוני" – מידע, לרבות מידע לא מסווג, בנוגע לפעולות לאבטחת מידע או אבטחה פיזית;

"מידע מסווג" ו"נושא מסווג" – מידע או נושא שסיווגם הביטחוני "שמור", "סודי" או "סודי ביותר" כפי שסיווג ממונה הביטחון בחברה;

"מיזוג" – כמשמעו בחוק החברות;

"נושא משרה" – כהגדרתו בחוק החברות;

"נספח ביטחוני" – נספח ד2 (שירותים לכוחות הביטחון) לכתב ההסמכה של החברה לפי סעיף 10(א) לחוק, כנוסחו ביום א' באלול התשע"ב (19 באוגוסט 2012);

"סיווג ביטחוני" ו"התאמה ביטחונית" – כמשמעותם בחוק שירות הביטחון הכללי, התשס"ב-2002;

"ענייני ביטחון" – לרבות ידע אבטחתי, מידע מסווג, נושא מסווג, סיווג ביטחוני והתאמה ביטחונית, פעולות לאבטחת מידע ופעולות לאבטחת מערכת ממוחשבת חיונית;

"פיצול" – כהגדרתו בפקודת מס הכנסה;

"פירוק מרצון" – כמשמעו בפקודת החברות;

"תשתית חיונית" – תשתית מהותית בעלת מאפיינים ציבוריים הנוגעת לכלל הציבור או לחלק משמעותי ממנו ושאספקתה הסדירה חיונית לציבור בישראל, לרבות תקשורת, מים, אנרגיה, משאבים, תחבורה, תשתית פיננסית כלל ארצית, תעשיות ביטחוניות ותשתיות בריאות.

2. למדינה אינטרסים חיוניים בקשר לחברה כמפורט להלן:

הכרזה על אינטרסים חיוניים בחברה

(1) הבטחת המשך קיומן של פעילויות שהן חיוניות לביטחון המדינה, המפורטות בנספח הביטחוני, או ליחסי החוץ שלה, ובכלל זה המשך קיום טעינה ופריקה של חומרי נפץ וציוד אמצעי לחימה והמשך מתן שירותי עגינה ותפעול לחיל הים;

(2) הבטחת קיומם הרציף של שירותי נמל בידי החברה, בהתאם לחובתה לפי סעיף 20 לחוק;

(3) שמירת אופיה של החברה כחברה ישראלית שמרכז עסקיה וניהולה יהיו בישראל;

(4) מניעת חשיפה או גילוי של מידע מסווג, מטעמים של ביטחון המדינה או יחסי החוץ שלה, לרבות מידע בקשר לאבטחה פיזית ולרבות אבטחת מערכות ממוחשבות חיוניות;

(5) קידום התחרות ומניעת ריכוזיות בתשתיות חיוניות ובתחבורה נמלית;

(6) מניעת היווצרות של עמדת השפעה על החברה של גורמים עוינים או של גורמים העלולים לפגוע בביטחון המדינה או ביחסי החוץ שלה.

3. (א) החזקה, רכישה והעברה של שליטה או אמצעי שליטה בחברה יהיו בכפוף למגבלות שלהלן:

מגבלות על החזקה רכישה והעברה של שליטה, השפעה ניכרת או אמצעי שליטה

(1) לא ירכוש ולא יחזיק אדם שליטה בחברה בלא אישור מראש ובכתב מאת השרים;

(2) לא יחזיק אדם –

(א) אמצעי שליטה מסוג מסוים בחברה בשיעור של 15% או יותר בלא אישור בכתב ומראש מאת השרים;

(ב) השפעה ניכרת בחברה בלא אישור בכתב ומראש מאת השרים;

(3) מי שקיבל אישור להחזקת אמצעי שליטה או להחזקת השפעה ניכרת לפי פסקה (2), אינו רשאי להגדיל את החזקותיו מעבר לשיעור שנקבע באישור או להוסיף לזכויותיו כפי שנקבעו באישור, לרבות בדרך של הסכמים, ובכלל אלה הסכמי הצבעה, אלא לאחר שקיבל אישור נוסף לפי פסקה (2), ואולם רשאי בעל השליטה, להגדיל את החזקותיו באמצעי שליטה בחברה, בלא אישור נוסף;

(4) בעל שליטה או מי שמחזיק שיעור כלשהו מאמצעי השליטה בחברה או מי שיש לו השפעה ניכרת, לא יהיה אחד מאלה:

(א) מדינה עוינת;

(ב) אזרח או תושב מדינה עוינת;

(ג) תאגיד שנרשם, התאגד או שמרכז עסקיו במדינה עוינת;

(ד) תאגיד שהשליטה בו היא בידי אזרח או תושב מדינה עוינת, או בידי מדינה עוינת;

(5) בעל שליטה או מי שמחזיק 5% או יותר מאמצעי השליטה בחברה לא יהיה בעל שליטה או מי שמחזיק 5% או יותר מאמצעי השליטה בחברת נמל, כהגדרתה בחוק;

(6) לא יעביר אדם שליטה, או אמצעי שליטה בחברה לאחר או יעניק לאחר השפעה ניכרת בחברה, לפי העניין, ביודעו שהחזקותיו או זכויותיו של הנעבר בעקבות ההעברה אסורות לפי פסקה (4) או טעונות אישור לפי פרק ח2 לחוק החברות הממשלתיות או לפי צו זה, כל עוד אין בידי הנעבר אישור לשליטה, או אישור מאת השרים להחזקת השפעה ניכרת או אמצעי שליטה כנדרש לפי צו זה; לעניין זה, "העברת אמצעי שליטה" – לרבות הקצאת מניות בידי החברה, בשינויים המחויבים.

(ב) השרים רשאים לסרב ליתן אישור לפי סעיף זה וכן רשאים הם להתנות את האישור בתנאים שהפרתם תהיה עילה לביטולו בידי השרים.

4. בקשה לקבל את אישור השרים להחזקת שליטה, השפעה ניכרת או אמצעי שליטה בחברה, תוגש כמפורט להלן:

בקשה לקבלת אישור השרים

(1) המבקש לקבל את אישור השרים לשלוט או להחזיק השפעה ניכרת או אמצעי שליטה בחברה בשיעורים הטעונים אישור לפי צו זה או המבקש להתקשר בהסכם שיקנה לו אחד מאלה, יגיש בקשה על כך, בכתב ומראש;

(2) החזיק אדם שליטה, השפעה ניכרת או אמצעי שליטה בשיעורים הטעונים אישור לפי צו זה בלי שקיבל לכך אישור מראש, לרבות עקב מימוש שעבוד של אמצעי שליטה, או מימוש זכות אחרת שהוקנתה לו, ידווח על כך בכתב לחברה ויגיש בקשה לאישור החזקותיו, הכל בתוך 48 שעות;

(3) בקשה לפי פסקאות (1) ו-(2) תוגש לשרים לפי הנוסח שבתוספת באמצעות שר האוצר והיא תכלול פרטים אלה:

(א) שם המבקש;

(ב) לגבי מבקש יחיד – אזרחותו, מקום מושבו הקבוע והמדינות שבהן הוא מנהל פעילות עסקית, ולגבי מבקש תאגיד – המדינה שבה הואגד, מקום מרכז עסקיו, והמדינות שבהן הוא פועל;

(ג) שיעור החזקותיו של המבקש בחברה בעת הגשת הבקשה והשיעור שיוחזק, אם תתקבל בקשתו לרבות מכוח הסכמות או הסכמי הצבעה בינו לבין אחרים ובכלל זה פרטים בדבר נושאי המשרה שהוא רשאי למנות;

(ד) פירוט כל גורם מחזיק, במישרין או בעקיפין, במבקש, נושאי משרה בו וכל בעל עניין בו וכן שיעור החזקותיהם בו או המשרות שבהן הם מכהנים; פירוט התאגידים שהם גורמים מוחזקים על ידו ושיעור החזקותיו בהם, פירוט ההחזקות של כל אחד מאלה בחברה, וכן יפורט לגבי כל אחד מהם גם האמור בפסקת משנה (ב);

לעניין פסקת משנה זו –

"גורם מוחזק" – תאגיד שמרכז עסקיו בישראל שהמבקש שולט בו או מחזיק ב-5% או יותר מסוג מסוים של אמצעי שליטה, 5% מהזכויות הרכושיות בו או תאגיד אחר שהמבקש שולט בו או מחזיק ב-20% או יותר מסוג מסוים של אמצעי שליטה בו או 20% מהזכויות הרכושיות בו, או מי שהמבקש השקיע בו סכום העולה על 20% מההון העצמי של הגורם המוחזק או של המבקש, בין במניות ובין בדרך אחרת;

"גורם מחזיק" – מי שמחזיק בשליטה במבקש או מחזיק ב-5% או יותר מסוג מסוים של אמצעי שליטה במבקש או 5% מהזכויות הרכושיות במבקש, או מי שהשקיע בו סכום העולה על 20% מההון העצמי של המבקש, בין במניות ובין בדרך אחרת;

(ה) פרטים מהותיים על אודות ההסכם, האירוע או האופן שהקנו או שאמורים להקנות למבקש את השליטה, השפעה ניכרת או אמצעי שליטה בחברה לרבות פרטים על אודות דרכי המימון של האמור לעיל והגורמים שהשתתפו בו, במישרין או בעקיפין, וכן נוסח הסכמים ומסמכים נלווים, לרבות פירוט ביטחונות או מקורות כספיים שהועמדו לצורך המימון;

(ו) פרטים בדבר פעילותו של המבקש וכן בדבר פעילותם של כל המנויים בפסקת משנה (ד), בתחום התשתיות החיוניות בישראל ובתחום התחבורה הנמלית;

(ז) הצהרת המבקש וכל בעל שליטה ונושא משרה בו, על חקירה, הרשעה או כתב אישום שהוגש כנגד מי מהם, אם היו כאלה מחוץ לישראל, בעבירות פליליות, למעט עבירות תעבורה;

(ח) הסכמת המבקש וכל בעל שליטה, דירקטור ונושא משרה בו כי השרים יקבלו מידע על פרטי רישום כאמור בסעיף 2 לחוק המרשם הפלילי ותקנת השבים, התשמ"א-1981;

(4) על אף האמור בפסקה (3), תאגיד בנקאי, חברה לנאמנות שהיא בבעלות מלאה של תאגיד בנקאי, קרן נאמנות, מבטח, קופת גמל או חברה מנהלת שמי מהם מחזיק השפעה ניכרת, אמצעי שליטה או מחזיק בשליטה בשל היותו בעל שעבוד בלבד, אינו נדרש למסור את הפרטים האמורים בפסקה (3)(ד), (ז) ו-(ח), אלא אם כן הורו לו השרים לעשות כן; אין בהוראה זו כדי לפטור מי מהגופים האמורים ממסירת כלל הפרטים האמורים, במסגרת בקשה לקבלת אישור למימוש שעבוד;

(5) לעניין פסקאות (3) ו-(4) –

"חברה מנהלת" ו"קופת גמל" – כהגדרתן בחוק הפיקוח על שירותים פיננסיים (קופות גמל), התשס"ה-2005;

"מבטח" – כהדרתו בחוק הפיקוח על עסקי ביטוח, התשמ"א-1981;

"קרן נאמנות" – קרן להשקעות משותפות בנאמנות, כמשמעותה בחוק השקעות משותפות בנאמנות, התשנ"ד-1994;

"תאגיד בנקאי" – תאגיד קיבל רישיון לפי חוק הבנקאות (רישוי), התשמ"א-1981, או תאגיד שקיבל רישיון מקביל באחת ממדינות ה-OECD;

(6) על אף האמור בפסקה (3), השרים רשאים לפטור מוסד השקעות ממסירת פרטים בדבר החזקותיו בתאגיד כלשהו, כמפורט להלן:

(א) שיעור החזקותיו בתאגיד כאמור אינו עולה על 10% מסוג כלשהו של אמצעי שליטה באותו תאגיד, ובלבד שהמוסד אינו שולט באותו תאגיד, ושווי שיעור החזקותיו באותו תאגיד אינו עולה על שווי של 10% משווי נכסיו של המוסד;

(ב) שיעור החזקות מוסד ההשקעות בתאגיד אינו עולה על 25% מסוג כלשהו של אמצעי שליטה באותו תאגיד, ובלבד ששוי שיעור החזקותיו באותו תאגיד אינו עולה על שווי של 10% מנכסיו של המוסד, המוסד אינו שולט באותו התאגיד וכלל החזקות מוסד ההשקעות בתאגידים שלגביהם ניתן פטור מדיווח לפי פסקת משנה זו, במצטבר, אינו עולה על שווי 40% מנכסיו; עלה שווי שיעור החזקותיו של מוסד ההשקעות, במצטבר, על שווי השיעור הקבוע בפסקת משנה זו, לא יחול הפטור האמור ביחס להחזקות מוסד ההשקעות העודפות מעל השיעור האמור;

(ג) שיעור החזקות מוסד ההשקעות בתאגיד אינו עולה על 49% מסוג כלשהו של אמצעי שליטה באותו תאגיד, ובלבד ששווי שיעור אחזקותיו באותו תאגיד אינו עולה על שווי של 1% מנכסיו של המוסד, המוסד אינו שולט באותו תאגיד וכלל החזקות מוסד ההשקעות בתאגידים שלגביהם ניתן פטור מדיווח לפי פסקת משנה זו, במצטבר, אינו עולה על שווי 40% מנכסיו; עלה שווי שיעור החזקותיו של מוסד ההשקעות, במצטבר, על שווי השיעור הקבוע בפסקת משנה זו, לא יחול הפטור האמור ביחס להחזקות מוסד ההשקעות העודפות מעל השיעור האמור;

(7) פטור ממסירת פרטים לגבי החזקות מוסד השקעות לפי פסקה (6) יחול כל עוד מתקיימים התנאים האמורים בו והתנאים שקבעו השרים; חדלו להתקיים תנאים אלה:

(א) לגבי החזקות מוסד השקעות בתאגיד מסוים – ידווח המוסד על החזקותיו באותו תאגיד לפי צו זה;

(ב) לגבי מוסד ההשקעות – תחול עליו פסקה (3)(ד) ושאר הוראות צו זה;

(8) לעניין פסקאות (6) ו-(7) –

"מוסד השקעות" – קרן נאמנות, קופת גמל, קרן השקעה פרטית, בנק השקעות או חברת השקעות שמתקיימים בהם התנאים האלה:

(א) המוסד מחזיק באמצעי השליטה בתאגיד, בעצמו, וזאת בעבור ציבור לקוחותיו, כפי שיהיה מזמן לזמן;

(ב) המוסד הואגד במדינה שאינה מדינה עוינת, מקום עסקיו הוא במדינה כאמור, ואין בו בעל עניין שהוא אזרח או תושב מדינה עוינת;

(ג) הסכום הכולל של הנכסים שבניהולו עולה על מיליארד שקלים חדשים;

(ד) המוסד מחזיק ברישיון לפעול, ככל שנדרש במדינה שבה התאגד או שבה הוא פועל כמוסד;

חישוב שיעורי ההחזקה ייעשה על פי דוחות כספיים מבוקרים של מוסד ההשקעות ערוכים לפי כללי חשבונאות מקובלים ליום 31 בדצמבר של השנה האחרונה שהסתיימה לפני מועד החישוב, ולפי השער היציג של מטבע הדיווח לעומת השקל החדש ליום האמור;

(9) השרים רשאים לפטור אדם ממסירת פרטים לפי פסקה (3)(ד), כולם או חלקם, לרבות לעניין פרטי הבקשה שבתוספת ומתכונתה, ורשאים הם להתנות את מתן הפטור בתנאים, ובלבד שראו כי אין במתן הפטור כדי לפגוע באינטרסים החיוניים של המדינה כאמור בסעיף 2;

(10) השרים רשאים לדרוש פרטים ומסמכים נוספים על אלה שפורטו בבקשה וכל אלה המנויים בפסקה (3);

(11) נקבעה מדינה עוינת כאמור בסעיף 1, יביא שר הביטחון את הדבר לידיעת מי שהגיש בקשה לפי פסקה (1) או (2);

(12) השרים יודיעו על החלטתם למבקש ולחברה בתוך 60 ימים מהיום שבו קיבל שר האוצר את הבקשה, או את הפרטים והמסמכים הנוספים במלואם – לפי המאוחר.

5. (א) נוסף על הוראות כל דין, תנהל החברה פנקס לעניין צו זה (להלן – הפנקס), שבו יירשמו הפרטים שנמסרו לה לפי צו זה, לרבות כל אלה:

רישום ודיווח

(1) הודעת השרים לפי סעיפים 3(ב) ו-4(12);

(2) בעל שליטה או מי שמחזיק 5% או יותר מאמצעי השליטה בחברה, בציון שיעור אחזקותיו;

(3) בעל השפעה ניכרת;

(4) החזקות חורגות בציון דבר היותן חורגות יירשמו מיד עם היוודע הדבר לחברה;

(5) דיווח לפי סעיפים קטנים (ב) עד (ה).

(ב) החברה תדווח לשרים, לפי מיטב ידיעתה, על כל שינוי בפרטים החייבים רישום בפנקס; דיווח כאמור ייעשה בסמוך, ככל האפשר, לאחר שנודע לה השינוי ולא יאוחר מ-7 ימים לאחריו.

(ג) מי שקיבל את אישור השרים לפי סעיף 4(1) או (2) ידווח לשרים ולחברה על כל שינוי בפרטים שמסר לפי סעיף 4(3), (4) או (10), מיד עם היוודע לו דבר השינוי.

(ד) כל המחזיק 5% מאמצעי השליטה בחברה ימסור לה הצהרה כי לא מתקיימים לגביו התנאים הקבועים בסעיף 3(א)(4) או (5); השרים יהיו רשאים לדרוש פרטים נוספים מכל מחזיק 5% או יותר מאמצעי השליטה בחברה, לעניין בדיקת התקיימות התנאים הקבועים בסעיף 3(א)(4) או (5).

(ה) כל המחזיק 10% או יותר מאמצעי שליטה בחברה ידווח לה ולשרים, באמצעות שר האוצר, על הפרטים המפורטים בסעיף 4(3)(א) עד (ח) ויחולו על מסירת הפרטים הוראות סעיף 4(4) עד (9), בשינויים המחויבים; הדיווח ייעשה על פי הנוסח שבתוספת, בשינויים המחויבים.

(ו) ב-31 בדצמבר של כל שנה תמסור החברה לשרים דין וחשבון על ההחזקות בחברה, ככל שמידע זה מצוי בידיעת החברה, ועל הפרטים הטעונים רישום בפנקס ושינויים בהם שאירעו במשך השנה שהסתיימה במועד האמור, לרבות פרטים בדבר הסכמים, מימון ושעבודים הנוגעים להחזקות בחברה (להלן – פרטים נוספים), ככל שהפרטים הנוספים מצויים בידיעתה של החברה.

(ז) השרים יהיו רשאים להודיע לחברה כי אדם מחזיק אמצעי שליטה בניגוד לסעיף 3(א)(4) או (5).

(ח) בלי לגרוע מהוראות אחרות בצו זה, נודע למזכיר החברה כי אדם מחזיק החזקות חורגות או נמסרה לו הודעת השרים כי אדם מחזיק החזקות חורגות, לרבות לפי סעיף קטן (ז), ידרוש ממנו מזכיר החברה לפעול בהתאם לנדרש בפרק ח2 לחוק החברות הממשלתיות או בצו זה, וידווח מיד לשרים.

(ט) השרים רשאים לפטור מי שקיבל אישור לפי סעיף 4 ממסירת פרטים לפי סעיף זה, כולם או חלקם, ולהתנות את מתן הפטור בתנאים שיקבעו, אם ראו כי אין במתן הפטור כדי לפגוע באינטרסים החיוניים של המדינה המפורטים בסעיף 2.

(י) בלי לגרוע מהוראות סעיפים קטנים (א) עד (ז) וסעיף 4, השרים רשאים לדרוש ממי שקיבל אישור לפי סעיף 4 מידע נוסף שנמצא ברשותו בקשר לפרטים שהוא נדרש לגלותם על פי צו זה וההוראות מכוחו.

(יא) מקום שלפי צו זה מחויבת החברה לנהל מרשם או לדווח לשרים לגבי פרטים על אודות המחזיקים באמצעי השליטה בה, לרבות שינויים בהחזקותיהם, חייב בעל שליטה, בעל השפעה ניכרת וכל המחזיק 5% או יותר מאמצעי השליטה בחברה להגיש לחברה הודעה לפי הפרטים והמועדים הדרושים לחברה למלא את חובותיה האמורות.

(יב) כל דיווח שעל החברה לדווח על פי צו זה יוגש על ידי החברה גם לרשות הספנות והנמלים.

6. (א) לגבי המחזיק החזקות חורגות יחולו הוראות אלה:

מכירת החזקות חורגות

(1) מחזיק החזקות חורגות –

(א) שלא ביקש אישור מאת השרים, כאמור בסעיף 4 – ימכור, בלא דיחוי, את החזקותיו החורגות;

(ב) שבוטל או שפקע אישור שניתן לו מאת השרים כאמור בסעיף 8 ולא הגיש בקשה חדשה לפי סעיף 4 – ימכור את החזקותיו החורגות בתוך 14 ימים ממועד הביטול או הפקיעה, לפי העניין;

(ג) שביקש אישור מאת השרים, לרבות מי שהאישור שניתן לו מאת השרים בוטל או פקע והגיש בקשה חדשה לפי סעיף 4 ונדחתה בקשתו – ימכור את החזקותיו החורגות בתוך 60 ימים מיום שהשרים הודיעו לו על דחיית בקשתו;

(ד) לעניין סעיפים קטנים (א) עד (ג), "החזקות חורגות" – למעט השפעה ניכרת שאינה נובעת מהחזקה באמצעי שליטה;

(ה) לא יקנה כל זכות לאחר בהחזקות החורגות, אלא לפי האמור בפרק ח2 לחוק החברות הממשלתיות ובצו זה;

(2) נוסף על האמור בכל דין, רשאים השרים או החברה לפנות לבית המשפט כדי שיורה לאותו אדם למכור את החזקותיו החורגות, שימנה כונס נכסים למכירת ההחזקות החורגות, או שייתן כל סעד אחר.

(ב) על אף האמור בסעיף קטן (א), ובלי לגרוע מסמכות השרים לפי סעיף קטן (א)(2), השרים רשאים ליתן לבעל היתר שעבוד, הוראות לעניין סמכויות כונס נכסים שהוא מינה ולקצוב מועדים למכירת ההחזקות החורגות על ידי אותו כונס; בסעיף קטן זה, "בעל היתר שעבוד" – מי שקיבל אישור לפי סעיף 4 להחזקת אמצעי שליטה בדרך של שעבוד.

(ג) לעניין סעיף זה, "החזקות חורגות" – למעט החזקה בניגוד לסעיף 3(א)(4) או (5).

7. לגבי הפעלת זכות בחברה מכוח החזקות חורגות יחולו ההוראות האלה:

החזקה בלא אישור

(1) לא יהיה תוקף כלפי החברה להפעלת זכות מכוח החזקות חורגות, לרבות לעניין קבלת דיבידנד ובלי לגרוע מכלליות האמור –

(א) לא ימונה דירקטור או מנהל כללי בחברה, לא ייבחר ולא יועבר מכהונתו, מכוח החזקות חורגות; מונה, נבחר או הועבר מכהונתו דירקטור או מנהל כללי כאמור, לא יהיה תוקף למינוי, לבחירה, לכהונה או להעברה מכהונה, לפי העניין;

(ב) הצבעה באסיפה הכללית של החברה מכוח החזקות חורגות לא תבוא במניין הקולות המצביעים באסיפה;

(2) החזיק אדם בהחזקות חורגות וכתוצאה מכך עלה השיעור היחסי של החזקותיו של מחזיק אחר באמצעי שליטה בחברה לשיעור שאסור או שטעון אישור לפי צו זה, (להלן – החזקותיו היחסיות), יחולו ההוראות האלה:

(א) לעניין החזקות הטעונות את אישור השרים לפי פרק ח2 לחוק החברות הממשלתיות, או סעיף 3(א)(1) או (2) – לא יראו את החזקותיו היחסיות של האחר כטעונות אישור כאמור, אלא אם כן כתוצאה מן האמור הפך האחר להיות שולט בחברה או שחלפה שנה מיום שעלו החזקותיו היחסיות, כאמור; הפך שולט או חלפה שנה מיום שעלו החזקותיו היחסיות ולא קיבל את אישור השרים לפי צו זה, לא יהיה תוקף להפעלת זכות מכוח החלק בהחזקותיו היחסיות שלגביו לא ניתן לו אישור, זולת הזכות להשתתף ברווחי החברה ובמניות הטבה, אלא אם כן קיבל אישור כאמור;

(ב) לעניין אחזקות האסורות לפי סעיף 3(א)(4) או (5) – לא יהיה תוקף להפעלת זכות מכוח החלק בהחזקותיו היחסיות האסורות לפי הסעיף האמור, זולת הזכות להשתתף ברווחי החברה ובמניות הטבה;

(3) החברה תעשה כמיטב יכולתה למנוע מאדם לפעול מכוח החזקות חורגות, ככל שהללו בידיעתה.

8. (א) עברה לאחר השליטה במי שקיבל אישור מאת השרים, יפקע האישור, זולת אם אישרו השרים את העברת השליטה מראש.

תוקף האישור

(ב) חל שינוי בפרטים שנמסרו לפי סעיף 4(3), (4) או (10) וראו השרים כי זהו שינוי מהותי, או שקיבלו השרים מידע לפי סעיף 5(י) וראו כי קיים חשש לפגיעה באינטרסים החיוניים של המדינה כאמור בסעיף 2, רשאים השרים, לבטל אישור שניתן או להתנותו בתנאים אשר הפרתם תהיה עילה לביטולו בידי השרים, וכן יהיו השרים רשאים להתנותו בתנאים כאמור, אם קיבלו מידע כאמור בסעיף 9(2).

(ג) הפר מי שקיבל אישור מאת השרים תנאי מהתנאים הקבועים בצו זה או באישור, רשאים השרים לבטל את האישור או לקצוב מועדים ותנאים לתיקון ההפרה; ואולם לא יבטלו השרים אישור כאמור, לפני ששקלו אם בנסיבות העניין ליתן לבעל האישור הוראות לתיקון ההפרה, אשר הפרתן תהווה עילה לביטול האישור.

(ד) השרים לא יבטלו אישור שניתן ולא יתנו תנאים שהפרתם תהווה עילה לביטול האישור, אלא לאחר שניתנה לבעל האישור הזדמנות להשמיע את טענותיו.

(ה) בוטל או פקע אישור מאת השרים, בהתאם להוראות צו זה, יהפכו החזקותיו של המחזיק בשליטה בחברה, השפעה ניכרת או באמצעי שליטה הטעונים אישור לפי צו זה להחזקות חורגות ויחול האמור בסעיפים 6 ו-7; אין בסעיף קטן זה כדי למנוע הגשת בקשה חדשה לפי סעיף 4.

9. בלי לגרוע מכל חובת דיווח או מסירת מידע המוטלת על החברה על פי כל דין –

מסירת מידע

(1) החברה תמסור לשרים, לפי דרישתם, כל מידע בעניינים הקשורים לאינטרסים החיוניים של המדינה המפורטים בסעיף 2(1) עד (4) ו-(6), כפי שיפורט בדרישה, נוסף על החובות לפי כל דין;

(2) החברה תדווח מיידית וביוזמתה לשרים, לשר הביטחון, וככל שהדבר נוגע ליחסי החוץ – גם לשר החוץ, על כל אירוע, על פי הידוע לחברה, שעלול לגרום לשיבוש מהותי, שינוי מהותי או הפחתה מהותית בפעילות חיונית כאמור בסעיף 2(1) או (2); לענין פסקה זו, "שיבוש מהותי", "שינוי מהותי" או "הפחתה מהותית" – בין אם כתוצאה מאירוע שאינו בשליטת החברה ובין אם כתוצאה מפעולותיה.

10. החברה תמלא בכל עת את הדרישות האלה:

מרכז העסקים וניהול שוטף

(1) החברה תהיה בכל עת חברה מאוגדת ורשומה בישראל, אשר הניהול השוטף ומרכז עסקיה ומשרדה הראשי יהיו בישראל;

(2) רוב הדירקטורים, ובהם יושב ראש הדירקטוריון, בחברה יהיו אזרחי ישראל ותושביה ובעלי סיווג ביטחוני והתאמה ביטחונית לתפקיד, כפי שיקבע שירות הביטחון הכללי (להלן – דירקטורים מסווגים), זולת אם הסכים שירות הביטחון הכללי בכתב ומראש לחרוג מכך בתנאים שייקבעו;

(3) לשם שמירה על הדרישה האמורה בפסקה (2) תמלא החברה אחר הדרישות האלה:

(א) לא יתמנה ולא ייבחר יושב ראש דירקטוריון שאינו דירקטור מסווג ולא יהיה תוקף למינויו כאמור, וכן לא יתמנה ולא ייבחר דירקטור שאינו דירקטור מסווג ולא יהיה תוקף למינויו כאמור אם כתוצאה ממנו פחת שיעור הדירקטורים המסווגים מרוב חברי הדירקטוריון;

(ב) פקעה או הסתיימה כהונתם של דירקטורים מסווגים באופן שמספרם הכולל של הדירקטורים המסווגים פחת מרוב חברי הדירקטוריון, יהיו רשאים הדירקטורים שאינם מסווגים להשתתף בישיבות הדירקטוריון של החברה רק אם מספרם באותה הישיבה קטן ממספר הדירקטורים המסווגים המשתתפים בישיבה, והכל כל עוד לא מונו דירקטורים מסווגים ביחס הנדרש לפי פסקה (2);

(4) בעלי התפקידים בחברה המנויים להלן, לרבות בעלי תפקידים מקבילים, אף אם תואר משרתם שונה, יהיו אזרחי ישראל או תושביה ובעלי סיווג ביטחוני והתאמה ביטחונית לתפקיד, כפי שיקבע שירות הביטחון הכללי:

(א) המנהל הכללי וממלא מקומו;

(ב) סגני המנהל הכללי בתחומי ההנדסה, תפעול ומערכות מידע;

(ג) יועץ משפטי, סגנו וממלא מקומו;

(ד) מבקר פנים;

(ה) ממונה ביטחון וצוותו;

(ו) אחראי על אבטחת מערכות ממוחשבות וצוותו;

(ז) בעלי תפקידים או נושאי משרה נוספים ונותני שירותים לחברה, לרבות יועצים שמגיע אליהם מידע שהוגדר כמסווג ביטחונית או העובדים בפעילות עם גורמי הביטחון כפי שייקבע בתיאום עם ממונה הביטחון והמנהל הכללי של החברה;

(5) בעל תפקיד שלא התקיים בו האמור בפסקה (4), לא יהיה תוקף למינויו בחברה או להעסקתו על ידה בתפקיד האמור והמינוי או ההעסקה, לפי העניין, יהיו בטלים;

(6) שירות הביטחון הכללי יודיע על ההחלטה לעניין סיווג ביטחוני של דירקטור או בעל תפקיד בחברה בתוך 30 ימים מקבלת בקשה בכתב, הכוללת את כל החומר הנדרש.

11. לשם שמירת סודיות, אבטחת מידע, אבטחת מערכת ממוחשבת חיונית ואבטחה פיזית, החברה תמלא בכל עת אחר הדרישות האלה:

שמירת סודיות ואבטחת מידע

(1) החברה וממונה הביטחון של החברה יבצעו את ההנחיות המקצועיות לעניין פעולות אבטחת המידע ואבטחה פיזית כפי שיינתנו לחברה, מזמן לזמן, בידי הקצין המוסמך, לרבות הנחיות בעניין בקרה ודיווח;

(2) על אף האמור בכל דין ובכפוף לסעיפים 19(א)(2) ו-36ג(ב) לחוק ניירות ערך ככל שהן חלות על החברה, ועל אף מגבלות, תנאים והוראות שהוטלו עליה, לא יימסר ולא ייחשף מידע מסווג לנושאי משרה בחברה, לבעלי מניות בחברה או לכל גורם אחר, אלא אם כן קצין מוסמך אישר את חשיפתם מידע; החברה אינה רשאית למסור לבעל מניה מידע מסווג אם הדבר נוגד את הנחיות הקצין המוסמך;

(3) נושא מסווג יידון בדירקטוריון החברה לאחר תיאום עם ממונה הביטחון בחברה; דירקטור אשר אינו מסווג לא רשאי להשתתף בישיבת דירקטוריון שיידון בה נושא מסווג ולא יהיה רשאי לקבל מידע או לעיין במסמך הנוגע לנושא מסווג כאמור; החברה לא רשאית להעביר לדירקטור שאינו מסווג מידע או מסמך בענייני ביטחון;

(4) האסיפה הכללית לא רשאית ליטול, לאצול, להעביר או להפעיל סמכויות בענייני ביטחון הנתונות לאורגן אחר בחברה;

(5) דיווח או פרסום הנוגעים לענייני ביטחון יהיו בהתאם להסדרי ביטחון מיוחדים שיקבע הקצין המוסמך, לפי העניין;

(6) על אף האמור בכל דין ובכפוף להוראות סעיפים 19(א)(2) ו-36ג(ב) לחוק ניירות ערך, ככל שהן חלות על החברה ועל אף מגבלות, תנאים או הוראות שהוטלו עליה, ובכפוף לאמור בפסקה (2), אם נדרשה החברה, על פי דין, לגלות מידע שעל פי קביעת קצין מוסמך יש בחשיפתו סיכון לחשיפת מידע מסווג או נושא מסווג, יחולו ההוראות האלה:

(א) המידע יימסר רק לאחר התייעצות, בדיקה ואישור קצין מוסמך;

(ב) על פי דרישת קצין מוסמך, תפעל החברה לקבלת פטור כדין מחובת הגילוי;

(ג) דיווח או פרסום הנוגעים למידע מסווג יהיו בהתאם להסדרי ביטחון מיוחדים שייקבעו על ידי קצין מוסמך.

12. אם בחברה תפעל מערכת מחשוב חיונית והחברה תיכלל בתוספת הרביעית לחוק הסדרת הביטחון, יראו את הוראות חוק הסדרת הביטחון שיחולו על החברה בשל הכללתה בתוספת האמורה כחלק מהוראות צו זה.

הגנה על מערכת ממוחשבת חיונית

13. לצורך שמירה על ביטחון הציבור ומניעת ביצוע פעולות חבלה או העברת פריטים וחומרים אסורים על פי כל דין, לרבות במעברים בין-לאומיים שבתחום החברה, תפעל החברה בהתאם להנחיות כוחות הביטחון שלהלן:

מניעת חבלה

(1) החברה תמלא אחרי הנחיות נציג כוחות הביטחון בכל הנוגע לפעולות אבטחה פיזית במעברי הגבול הבין-לאומיים שבתחום הנמל, לרבות ביצוע בדיקות לאנשים ומטען העוברים במעברים אלה, וכן הנחיות בנוגע לאבטחת התחבורה והספנות בנמל;

(2) החברה תמלא אחר הנחיות קצין מוסמך בכל הנוגע לפעולות בידוק וניטור של מטענים הנכנסים למתחם הנמל והעוגנים בו, לרבות שטעון או מטענים במעבר.

14. החברה, נושאי המשרה שבה או עובדיה רשאים לעשות שימוש בידע אבטחתי או במידע חיוני לצורכי אבטחה של החברה או פעילותה בלבד, בהתאם להנחיות הקצין המוסמך ובכפוף לשמירה על הסדרי סודיות כאמור בצו זה ובכל דין; כל שימוש אחר בידע אבטחתי יהיה טעון הסכמה מראש ובכתב של שירות הביטחון הכללי.

ידע אבטחתי

15. השרים יהיו רשאים למנות משקיף בישיבות דירקטוריון החברה ובוועדותיו ויחול האמור בסעיף 59יא לחוק החברות הממשלתיות.

מינוי משקיף

16. (א) הפעולות בחברה המפורטות להלן, יהיו טעונות אישור מראש ובכתב מאת השרים:

שינויים במבנה החברה

(1) פירוק מרצון של החברה;

(2) פשרה או הסדר בין החברה לבין נושיה או בעלי מניותיה, שעלולים לגרום לשיבוש מהותי או הפחתה מהותית בכושר או ביכולת החברה לקיים את האמור בסעיף 2;

(3) מיזוגה של החברה עם חברה אחרת;

(4) פיצולה של החברה;

(5) שינוי או ארגון מחדש של מבנה החברה, למעט שינוי ארגוני פנימי.

(ב) נוסף על האמור בכל דין, רשאי בית המשפט, לבטל פעולה כמפורט בסעיף קטן (א) שלא ניתן לה אישור ולקבוע את התוצאות הנובעות מביטול כאמור.

17. (א) חדלה החברה לקיים פעילות חיונית כאמור בסעיף 2(1) או (2), או סברו השרים שקיים חשש סביר כי תחדל החברה לקיים פעילות חיונית כאמור, וראו השרים שיש הכוח להבטיח רציפות בפעילות או למנוע שיבוש או הפסקה שלה, רשאים השרים להורות לחברה בצו, בכפוף לאישור הממשלה, ולאחר התייעצות עם רשות החברות הממשלתיות, להמשיך בפעילות לתקופה ובתנאים שיורו ויחול האמור בסעיף 59יד לחוק החברות הממשלתיות.

צווים נוספים

(ב) הוצא צו לפי סעיף קטן (א), והחברה לא מילאה את האמור בו, רשאים השרים למנות אדם שיופקד על המשך קיום הפעילות ועל ניהול המיתקנים והנכסים שבאמצעותם מבוצעת הפעילות ויחול האמור בסעיף 59יד לחוק החברות הממשלתיות.

(ג) ראה שר הביטחון, ולעניין יחסי החוץ – שר החוץ, כי החברה חדלה לקיים פעילות חיונית כאמור בסעיף 2(1) או (2) או כי קיים חשש סביר כי תחדל לקיים פעילות חיונית כאמור, רשאים שר הביטחון או שר החוץ להודיע לשרים כי התקיימו לדעתם התנאים להפעלת סמכותם של השרים לפי סעיפים קטנים (א) ו-(ב) ולפי סעיף 59יד לחוק החברות הממשלתיות.

18. (א) צו זה ייכנס לתוקף עם הפרטת החברה ויחול גם לאחר הפרטת החברה; הודעה בדבר הפרטת החברה תפורסם ברשומות בתוך 30 ימים מיום הפרטת החברה.

תחולה

(ב) הוראות צו זה אינן באות לגרוע מהוראות כל דין, לרבות החוק והחוק להסדרת הביטחון.

(ג) צו זה לא יחול על המדינה כמחזיקת אמצעי שליטה בחברה או כבעלת שליטה בה.

תוספת

(סעיפים 4(3) ו-(9) ו-5(ה))

בקשה לקבלת אישור לשליטה, להשפעה ניכרת ולהחזקת אמצעי שליטה

(1) (א) שם המבקש: (בעברית)

(באותיות לטיניות)

(מס' זהות או מס' תאגיד)

(ב) מען למשלוח דואר:

היישוב:       מיקוד:

מס' טלפון:       מס' פקסימילה:

(ג) מען משרד רשום:

היישוב:       מיקוד:

מס' טלפון:       מס' פקסימילה:

(ד) מען מרכז העסקים:

היישוב:       מיקוד:

מס' טלפון:       מס' פקסימילה:

(ה) שמו של איש הקשר המוסמך של המבקש לצורך בקשה זו:

היישוב:       מיקוד:

מס' טלפון:       מס' פקסימילה:

(2) (א) אזרחותו של המבקש:      , ואם הוא תאגיד – מקום התאגדותו      .

(ב) מקום מושבו הקבוע של המבקש, ואם הוא תאגיד – מקום מרכז עסקיו:

(ג) המדינות שבהן פועל המבקש:

(3) (א) שיעור החזקותיו של המבקש בחברה בעת הגשת הבקשה:

(ב) שיעור החזקותיו של המבקש בחברה אם תתקבל בקשתו:       (לרבות מכוח הסכמות או הסכמי הצבעה בין המבקש לבין אחרים, ובכלל זה פרטים בדבר נושאי המשרה שהוא רשאי למנות).

(4) (א) פירוט התאגידים שהם גורמים מוחזקים על ידי המבקש, שיעור החזקותיו בהם, פירוט כל תאגיד אשר בעל השליטה בו הוא גם בעל השליטה במבקש, פירוט ההחזקות של כל אחד מאלה בחברה וכן יפורט לגבי כל אחד מהם גם האמור בסעיף 2 (לצרף עץ מבנה של "אילן היוחסין").

(ב) תאגיד בלבד: פירוט כל גורם מחזיק, במישרין או בעקיפין, במבקש, וכן כל נושאי משרה בו וכל בעל עניין בו, וכן שיעור החזקותיהם בו או המשרות שבהן הם מכהנים; פירוט ההחזקות של כל אחד מאלה בחברה וכן יפורט לגבי כל אחד מהם גם האמור בסעיף 2 (לצרף עץ מבנה של "אילן היוחסין").

(5) פרטים מהותיים על אודות ההסכם, האירוע או האופן שהקנו או שאמורים להקנות למבקש את השליטה באמצעי שליטה או השפעה ניכרת בחברה לרבות פרטים על אודות דרכי המימון של האמור לעיל והגורמים שהשתתפו בו, במישרין או בעקיפין, וכן נוסח הסכמים ומסמכים נלווים, לרבות פירוט ביטחונות או מקורות כספיים שהועמדו לצורך המימון.

(6) פרטים בדבר פעילותו של המבקש וכן – ככל הידוע לו – בדבר פעילותם של כל המנויים בסעיף 4, בתחום התשתיות החיוניות בישראל ובתחום התחבורה הנמלית.

(7) הצהרת המבקש, וכל בעל שליטה בו, ונושא משרה בו – אם המבקש תאגיד – על הרשעה, או הגשת כתב אישום כנגד מי מהם או על חקירה, בעבירות פליליות, למעט עבירות תעבורה, מחוץ לישראל – יש לפרט את אלה:

(א) שמו של עובר העבירה, הנאשם או הנחקר;

(ב) הקשר בין עובר העבירה, הנאשם או הנחקר לבין המבקש (נושא משרה, בעל שליטה);

(ג) פרטי העברה / תיק החקירה;

(ד) פרטי תיק בית המשפט / תיק המשטרה:

מקום:

מס' תיק:      .

וכן יש לצרף את אלה:

(א) כתב האישום;

(ב) פסק הדין וגזר הדין – אם ניתנו.

(8) הסכמת המבקש וכל בעל שליטה, דירקטור ונושא משרה בו על קבלת מידע על פרטי רישום כאמור בסעיף 2 לחוק המרשם הפלילי ותקנת השבים, התשמ"א-1981, הנוגעים להם ועל אישומים בעבירות פליליות שהוגשו נגדם, למעט עבירות תנועה, וכן מידע נוסף מהמרשם הפלילי, בהתאם לאותו חוק, וכן הסכמתם לקבל מידע כאמור ממדינות שונות ומרשויות שונות בהן.

(9) חתימת המבקש:       (לגבי התאגיד) על ידי המוסמכים לחתום בשמו;

שמות החותמים:       חתימותיהם: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**אישור**

ביום       הופיעו לפני       שזיהו עצמם על ידי ת"ז/דרכון       ולאחר שהזהרתי אותם כי עליהם לומר את האמת שאם לא כן יהיו צפויים לעונשים הקבועים בחוק, חתמו בפני על תצהירים דלעיל.

כמו כן אני מאשר – לגבי תאגיד – כי החותמים מוסמכים לחייב את התאגיד לכל דבר ועניין הקשור לבקשה זו.

\_\_\_\_\_\_\_\_\_\_\_\_\_

עורך דין

ט"ז בחשוון התשע"ג (1 בנובמבר 2012) ישראל כ"ץ יובל שטייניץ

שר התחבורה התשתיות הלאומיות שר האוצר

והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשע"ג מס' 7190](http://www.nevo.co.il/Law_word/law06/TAK-7190.pdf) מיום 12.12.2012 עמ' 282. [↑](#footnote-ref-1)