צו רשות הספנות והנמלים (העברת זכויות במקרקעין המועברים),   
תשס"ה-2005

רשויות ומשפט מנהלי – תשתיות – ספנות ונמלים – רשות הספנות והנמלים

|  |  |  |  |
| --- | --- | --- | --- |
| 2 | [Go](#Seif0) | זכות שימוש | סעיף 1 |
| 2 | [Go](#Seif1) | שימוש במקרקעין המועברים | סעיף 2 |
| 2 | [Go](#Seif2) | איסור העברה, שעבוד והמחאה | סעיף 3 |
| 2 | [Go](#Seif3) | תמורה | סעיף 4 |
| 2 | [Go](#Seif4) | אחריות | סעיף 5 |
| 2 | [Go](#Seif5) | הקמת ועדה | סעיף 6 |
| 2 | [Go](#Seif6) | תחילה | סעיף 7 |

צו רשות הספנות והנמלים (העברת זכויות במקרקעין המועברים),   
תשס"ה-2005[[1]](#footnote-1)\*

בתוקף סמכותנו לפי סעיף 53(ב)(1) לחוק רשות הספנות והנמלים, התשס"ד-2004 (להלן – החוק), ובהתייעצות עם מנהל מינהל מקרקעי ישראל, אנו מצווים לאמור:

1. (א) ניתנת בזה לחברת נמלי ישראל – פיתוח ונכסים בע"מ, שהסמכנו לפי סעיף 9(א) לחוק להיות חברת הפיתוח והנכסים (להלן – חברת הפיתוח והנכסים), זכות שימוש שאינה בלעדית במקרקעין המועברים לצורך ביצוע תפקידיה לפי סעיף 9(ב) לחוק, בלבד.

זכות שימוש

(ב) אין בהענקת זכות שימוש לפי סעיף קטן (א) כדי לגרוע מסמכות המדינה להעניק לאחר לפי כל דין זכויות במקרקעין המועברים.

(ג) נקבעו צווים לפי סעיף 52(ב) או (ג) לחוק, תתבטל זכות השימוש לפי צו זה במקרקעין האמורים באותם צווים מיום תחילתם.

2. חברת הפיתוח והנכסים תשתמש במקרקעין המועברים בתקופת הצו לפי הוראות החוק ולפי הוראות כתב ההסמכה שניתן לה.

שימוש במקרקעין המועברים

3. חברת הפיתוח והנכסים אינה רשאית להעביר, לשעבד או להמחות לאחר כל זכות במקרקעין המועברים, אלא אם כן ההעברה נעשית בהתאם להוראות החוק.

איסור העברה, שעבוד והמחאה

4. בלי לגרוע מהוראות סעיף 26 לחוק, חברת הפיתוח והנכסים לא תשלם כל תמורה כנגד הענקת זכות השימוש במקרקעין המועברים לפי צו זה, אולם היא תשא בכל ההיטלים, המסים, הארנונות, האגרות ותשלומי החובה מכל מין וסוג שהוא, הממשלתיים, העירוניים והאחרים המוטלים לפי כל דין על בעלים או מחזיק או משתמש במקרקעין, לפי הענין, וכל תשלום בשל קבלת שירותים, לרבות כל אגרה, דמי רישום ורישיונות הנוגעים למקרקעין המועברים וכל חלק מהם וכן תשלומים בגין מים, חשמל וכיוצא באלה וכל התשלומים החלים ושיחולו על המקרקעין המועברים, יחולו על חברת הפיתוח והנכסים וישולמו על ידה בתקופת תוקפו של הצו.

תמורה

5. חברת הפיתוח והנכסים תישא באחריות מלאה ובלעדית כלפי צדדים שלישיים וכלפי המדינה בגין כל מקרה, חבות או נזק שייגרם במקרקעין המועברים.

אחריות

6. מוקמת בזה ועדה שחבריה הם: הממונה על התקציבים במשרד האוצר, החשב הכללי במשרד האוצר, המנהל הכללי של משרד התחבורה ומנהל מינהל מקרקעי ישראל, שתבוא בדברים עם נציגי חברת הפיתוח והנכסים, במטרה לגבש טיוטת הסכם בין המדינה לבין חברת הפיתוח והנכסים לפי הוראות סעיף 53(ב)(1) לחוק; טיוטת ההסכם תוגש לאישורנו, בתוך 120 ימים ממועד תחילתו של צו זה.

הקמת ועדה

7. תחילתו של צו זה ביום ח' באדר א' התשס"ה (17 בפברואר 2005).

תחילה

ו' באדר א' התשס"ה (15 בפברואר 2005)

בנימין נתניהו מאיר שטרית

שר האוצר שר התחבורה

1. \* פורסם [ק"ת תשס"ה מס' 6374](http://www.nevo.co.il/Law_word/law06/tak-6374.pdf) מיום 27.2.2005 עמ' 519. [↑](#footnote-ref-1)