צו רשות הספנות והנמלים (העברת זכויות בנכסים שאינם מקרקעין),   
תשס"ה-2005

רשויות ומשפט מנהלי – תשתיות – ספנות ונמלים – רשות הספנות והנמלים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | מיטלטלין שהיו בשטח תפעולי של נמל | סעיף 2 |
| 2 | [Go](#Seif2) | מיטלטלין שלא היו בשטח תפעולי של נמל | סעיף 3 |
| 2 | [Go](#Seif3) | קניין רוחני | סעיף 4 |
| 2 | [Go](#Seif4) | תעודות וניירות ערך | סעיף 5 |
| 2 | [Go](#Seif5) | כספים | סעיף 6 |
| 3 | [Go](#Seif6) | רישיונות והיתרים | סעיף 7 |
| 3 | [Go](#Seif7) | נכסים נוספים | סעיף 8 |
| 3 | [Go](#Seif8) | תמורה | סעיף 9 |
| 3 | [Go](#Seif9) | תחילה | סעיף 10 |

צו רשות הספנות והנמלים (העברת זכויות בנכסים שאינם מקרקעין),   
תשס"ה-2005[[1]](#footnote-1)\*

בתוקף סמכותנו לפי סעיף 53(ב)(2) לחוק רשות הספנות והנמלים, התשס"ד-2004 (להלן – החוק), אנו מצווים לאמור:

1. בצו זה –

הגדרות

"השטח התפעולי של נמל אילת" – השטח שבו הוסמכה חברת נמל אילת בע"מ להפעיל את נמל אילת, כפי שנקבע בכתב ההסמכה שלה לפי סעיף 10(א) לחוק;

"חברת הפיתוח והנכסים" – חברת נמלי ישראל – פיתוח ונכסים בע"מ, שהסמכנו לפי סעיף 9(א) לחוק להיות חברת הפיתוח והנכסים;

"חברת נמל אילת" – חברת נמל אילת בע"מ, שהוסמכה לפי סעיף 10(א) לחוק להיות חברת נמל לענין נמל אילת;

"חברת נמל אשדוד" – חברת נמל אשדוד בע"מ, שהוסמכה לפי סעיף 10(א) לחוק להיות חברת נמל לענין נמל אשדוד;

"חברת נמל חיפה" – חברת נמל חיפה בע"מ, שהוסמכה לפי סעיף 10(א) לחוק להיות חברת נמל לענין נמל חיפה;

"נכס" – נכס שהיה של רשות הנמלים ערב יום התחילה, ואשר עבר לקניין המדינה לפי סעיף 51(א) לחוק;

"נמל" – נמל מהנמלים המנויים בתוספת השניה לחוק;

"שטח תפעולי של נמל" – השטח התפעולי של נמל אשדוד או השטח התפעולי של נמל חיפה כהגדרתם בסעיף 57(א) לחוק, או השטח התפעולי של נמל אילת;

"תאגיד נמלי" – חברת הפיתוח והנכסים או חברת נמל.

2. זכויות במיטלטלין שביום התחילה היו בשטח תפעולי של נמל – מועברות בזה לחברת הנמל שהוסמכה להפעיל נמל בשטח זה; נקבע צו לפי סעיף 52(ב) או (ג) לחוק – יועברו למדינה כל הזכויות במיטלטלין שביום התחילה היו במקרקעין שנקבעו בצו כאמור.

מיטלטלין שהיו בשטח תפעולי של נמל

3. לענין מיטלטלין שביום התחילה לא היו בשטח תפעולי של נמל יחולו הוראות כלהלן:

מיטלטלין שלא היו בשטח תפעולי של נמל

(1) זכויות במיטלטלין אשר ביום התחילה שימשו בעיקר נמל – מועברות בזה לחברת הנמל שהוסמכה להפעיל את הנמל האמור;

(2) זכויות במיטלטלין אשר ערב יום התחילה שימשו בעיקר עובד רשות הנמלים, שעבד בנמל – מועברות בזה לחברת הנמל שהוסמכה להפעיל את הנמל האמור.

4. זכויות בנכס שהוא זכויות יוצרים בתוכנת מחשב – מועברות בזה לחברת הפיתוח והנכסים, ואולם, לכל חברת נמל תהא זכות שימוש בזכויות אלה.

קניין רוחני

5. זכויות נכס שהוא תעודות וניירות ערך, למעט הנכסים המפורטים בתוספת הראשונה – מועברות בזה לחברת הפיתוח והנכסים.

תעודות וניירות ערך

6. נכס שהוא כספים מועבר בזה כלהלן:

כספים

(1) 2,214,000 שקלים חדשים – לחברת נמל אילת;

(2) 59,105,000 שקלים חדשים – לחברת נמל אשדוד;

(3) 41,558,000 שקלים חדשים – לחברת נמל חיפה;

(4) יתרת הכספים כאמור – לחברת הפיתוח והנכסים.

7. על רישיון או היתר שהיו של רשות הנמלים ערב יום התחילה, ואשר עברו לקניין המדינה לפי סעיף 51(א) לחוק (בסעיף זה – רישיון) יחולו הוראות כלהלן:

רישיונות והיתרים

(1) רישיון שניתן לגבי נכס – מועבר בזה כלהלן:

(א) הרישיונות שהוצאו לפי חוק התכנון והבניה, התשכ"ה-1965, האמורים בתוספת השניה – לחברת הפיתוח והנכסים;

(ב) לענין מקרקעין מועברים שבהם הוסמכה חברת נמל לפעול ביום תחילת החוק לפי סעיף 10(א) לחוק, ולמעט הרישיונות האמורים בפסקת משנה (א) – חברת נמל זו;

(ג) לענין מקרקעין מועברים אחרים – חברת הפיתוח והנכסים;

(ד) לענין נכס שאינו מקרקעין, שהועבר לתאגיד נמלי לפי צו זה – התאגיד הנמלי כאמור;

(ה) לענין זכות, חוב או התחייבו שהועברה לתאגיד נמלי לפי סעיף 54 לחוק – התאגיד הנמלי כאמור.

(2) רישיון שניתן לגבי עובד עובר כהגדרתו בסעיף 49(ב) לחוק – מועבר בזה לתאגיד הנמלי שאליו עבר העובד העובר לפי סעיף 49(א) לחוק;

(3) רישיון שניתן לצורך מתן שירות נמל או לצורך תפעול תקין של נמל, למעט רישיון כאמור בפסקאות (1) ו-(2) – מועבר בזה לחברת הנמל שהוסמכה לתת את השירות או להפעיל את הנמל כאמור.

8. כל נכס, למעט מקרקעין וקניין רוחני ולמעט הנכסים המפורטים בתוספת הראשונה, שלא הועברו לתאגיד נמלי לפי סעיפים 2 עד 7 – מועבר בזה לחברת הפיתוח והנכסים; אולם, ראו הממונה על התקציבים במשרד האוצר, המנהל הכללי במשרד התחבורה ומנהל רשות החברות הממשלתיות, כי זכות מסוימת שהועברה לפי סעיף זה מתאימה מבחינת מהותה להיות מועברת למדינה או לחברת נמל מסוימת כדי למנוע פגיעה בכושר הפירעון שלה, או כי זכות זו אינה תואמת את תפקידיה של חברת הפיתוח והנכסים לפי החוק ותנאי הסמכתה, רשאים הם להורות, כי הזכות האמורה תועבר מחברת הפיתוח והנכסים למדינה או לחברת נמל מסוימת, לפי הענין.

נכסים נוספים

9. התמורה בגין העברת הנכסים לפי צו זה, תיקבע בהסכם או בצו כאמור בסעיף 53(ב)(2) לחוק.

תמורה

10. תחילתו של צו זה ביום ח' באדר א' התשס"ה (17 בפברואר 2005).

תחילה

**תוספת ראשונה**

(סעיפים 5 ו-8)

נכס שהוא מניות של החברות האלה:

(1) מקורות, חברת המים בע"מ;

(2) אל על נתיבי אויר לישראל בע"מ.

**תוספת שניה**

(סעיף 7(1)(א))

(הושמטה)

ז' באדר א' התשס"ה (15 בפברואר 2005)

בנימין נתניהו מאיר שטרית

שר האוצר שר התחבורה

1. \* פורסם [ק"ת תשס"ה מס' 6374](http://www.nevo.co.il/Law_word/law06/tak-6374.pdf) מיום 27.2.2005 עמ' 533. [↑](#footnote-ref-1)