צו רשות הספנות והנמלים (העברת זכויות, חובות והתחייבויות מהמדינה), התשס"ה-2005

רשויות ומשפט מנהלי – תשתיות – ספנות ונמלים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | העברה לתאגיד נמלי | סעיף 2 |
| 3 | [Go](#Seif2) | העברה ליותר מתאגיד נמלי אחד | סעיף 3 |
| 3 | [Go](#Seif3) | הסכם אחר שענינו בעיקר מתן שירות נמל | סעיף 4 |
| 3 | [Go](#Seif4) | הסכם אחר שענינו בעיקר מתן שירות לגבי נכס | סעיף 5 |
| 3 | [Go](#Seif5) | הסכם אחר לרכישת נכס שלא היה של רשות הנמלים | סעיף 6 |
| 3 | [Go](#Seif6) | זכויות כלפי קופה לחסכון ועזרה הדדית | סעיף 7 |
| 3 | [Go](#Seif7) | בטוחות אחרות | סעיף 8 |
| 3 | [Go](#Seif8) | הסכמים נוספים | סעיף 9 |
| 3 | [Go](#Seif9) | מס ערך מוסף בגין הסכם | סעיף 10 |
| 3 | [Go](#Seif10) | תחילה | סעיף 11 |

צו רשות הספנות והנמלים (העברת זכויות, חובות והתחייבויות מהמדינה), התשס"ה-2005[[1]](#footnote-1)\*

בתוקף סמכותנו לפי סעיף 54(א) לחוק רשות הספנות והנמלים, התשס"ד-2004 (להלן – החוק), אנו מצווים לאמור:

1. בצו זה –

הגדרות

"בטוחה אחרת" – בטוחה, לרבות ערבות ושעבוד, שאינה מפורטת בתוספת;

"המחזיק בנכס" –

(1) לענין מקרקעין מועברים שבהם הוסמכה חברת נמל לפעול ביום תחילת החוק לפי סעיף 10(א) לחוק – חברת נמל זו;

(2) לענין מקרקעין מועברים אחרים – חברת הפיתוח והנכסים;

(3) לענין נכס שאינו מקרקעין, שהועבר לתאגיד נמלי לפי סעיף 53 לחוק – התאגיד הנמלי כאמור;

(4) לענין זכות, חוב או התחייבות שהועברו לתאגיד נמלי לפי צו זה – התאגיד הנמלי כאמור;

"הסכם" – הסכם, התקשרות או עסקה שרשות הנמלים היתה צד להם;

"הסכם אחר" – הסכם שאינו מפורט בתוספת;

"זכות" – זכות, חוב או התחייבות שהיו מוטלים על רשות הנמלים לפני יום התחילה ושהועברו למדינה לפי סעיף 51(א) לחוק;

"חברת הפיתוח והנכסים" – חברת נמלי ישראל – פיתוח ונכסים בע"מ, שהסמכנו לפי סעיף 9(א) לחוק להיות חברת הפיתוח והנכסים;

"חברת נמל אילת" – חברת נמל אילת בע"מ, שהסמכנו לפי סעיף 10(א) לחוק להיות חברת נמל לענין נמל אילת;

"חברת נמל אשדוד" – חברת נמל אשדוד בע"מ, שהסמכנו לפי סעיף 10(א) לחוק להיות חברת נמל לענין נמל אשדוד;

"חברת נמל חיפה" – חברת נמל חיפה בע"מ, שהסמכנו לפי סעיף 10(א) לחוק להיות חברת נמל לענין נמל חיפה;

"נכס" – נכס שהיה של רשות הנמלים ערב יום התחילה, ואשר עבר לקניין המדינה לפי סעיף 51(א) לחוק;

"נמל" – נמל מהנמלים המנויים בתוספת השניה לחוק;

"תאגיד נמלי" – חברת הפיתוח והנכסים או חברת הנמל.

2. התאגיד הנמלי המנוי בטור א' בטבלה שלהלן יבוא במקום המדינה לגבי זכות לפי הסכם המנוי בחלקים של התוספת הראשונה המצוינים בטור ב' לצדו:

העברה לתאגיד נמלי

טור א' טור ב'

חברת הפיתוח והנכסים חלק א'

חברת נמל חיפה חלק ב'

חברת נמל אשדוד חלק ג'

חברת נמל אילת חלק ד'

3. תאגיד נמלי המנוי בטור ג' לתוספת השניה יבוא במקום המדינה לגבי זכות לפי ההסכם המנוי בטור ב' לצד שם התאגיד בשיעור המפורט בטור ד' לצדם.

העברה ליותר מתאגיד נמלי אחד

4. לגבי הסכם אחר שענינו בעיקר מתן שירות נמל – תבוא במקום המדינה חברת הנמל שהוסמכה לענין הנמל שבו ניתן שירות זה.

הסכם אחר שענינו בעיקר מתן שירות נמל

5. לגבי הסכם אחר שענינו מתן שירות לגבי נכס – יבוא המחזיק בנכס במקום המדינה לגבי כל הזכויות לפי ההסכם כאמור; לענין זה "מתן שירות לגבי נכס" לרבות שירותי חשמל, מים ותקשורת בנכס; נקבע צו לפי סעיף 52(ב) או (ג) לחוק, יועברו למדינה על הזכויות לפי ההסכמים הנוגעים למקרקעין כאמור.

הסכם אחר שענינו בעיקר מתן שירות לגבי נכס

6. לגבי הסכם אחר לרכישת נכס שלא היה של רשות הנמלים ביום התחילה, ואשר נועד לשמש בעיקר נמל – תבוא חברת הנמל שהוסמכה להפעיל נמל זה במקום המדינה לגבי כל הזכויות לפי ההסכם כאמור.

הסכם אחר לרכישת נכס שלא היה של רשות הנמלים

7. לגבי הזכויות כלפי קופה לחיסכון ועזרה הדדית לעובדי רשות הנמלים, אגודה עותומנית מס' 3390/99 (בסעיף זה – האגודה) – יבואו במקום המדינה כל התאגידים הנמליים; שיעור הזכויות של כל תאגיד נמלי מתוך כלל הזכויות כלפי האגודה יהיה בהתאם ליחס שבין מספר העובדים העוברים המועסקים בתאגיד הנמלי שהם חברי האגודה ובין כלל העובדים העוברים שהם חברי האגודה; זכויות החבר התמידי באגודה יעברו לחברת הפיתוח והנכסים.

זכויות כלפי קופה לחסכון ועזרה הדדית

8. תאגיד נמלי שבא במקום המדינה לגבי זכות, יבוא במקום המדינה לגבי בטוחה אחרת, לרבות ערבות ושעבוד, שניתנה להבטחת זכות זו; תאגיד נמלי שהועבר אליו רישיון או היתר לפי סעיף 53 לחוק, יבוא במקום המדינה לגבי בטוחה אחרת, לרבות ערבות ושעבוד, שניתנה לשם קבלת הרישיון או ההיתר כאמור.

בטוחות אחרות

9. לגבי הסכם אחר, שהזכויות לפיו לא הועברו לתאגיד נמלי לפי סעיפים 4 עד 8, תבוא חברת הפיתוח והנכסים במקום המדינה לגבי כל הזכויות לפי ההסכם כאמור; ואולם ראו הממונה על התקציבים במשרד האוצר, המנהל הכללי של משרד התחבורה ומנהל רשות החברות הממשלתיות, כי זכות מסוימת שהועברה לפי סעיף זה מתאימה מבחינת מהותה להיות מועברת לחברת נמל מסוימת או למדינה, וכי זכות זו אינה תואמת את תפקידיה של חברת הפיתוח והנכסים לפי החוק ותנאי הסמכתה או שאינה תואמת את כושר הפירעון שלה, רשאים הם להורות, כי הזכות האמורה תועבר מחברת הנכסים למדינה או לחברת נמל מסוימת, לפי הענין.

הסכמים נוספים

10. תאגיד נמלי שבא במקום המדינה לגבי זכות, יבוא במקום המדינה לגבי זכות או חבות לפי חוק מס ערך מוסף, התשל"ו-1976, בגין זכות זו.

מס ערך מוסף בגין הסכם

11. תחילתו של צו זה ביום ח' באדר א' התשס"ה (17 בפברואר 2005).

תחילה

**תוספת ראשונה**

(סעיף 2)

(הושמטה)

**תוספת שניה**

ת"ט תשס"ה-2005

(הושמטה)

ו' באדר א' התשס"ה (15 בפברואר 2005)

בנימין נתניהו מאיר שטרית

שר האוצר שר התחבורה

1. \* פורסם [ק"ת תשס"ה מס' 6374](http://www.nevo.co.il/Law_word/law06/tak-6374.pdf) מיום 27.2.2005 עמ' 486.

   ת"ט [ק"ת תשס"ה מס' 6383](http://www.nevo.co.il/Law_word/law06/tak-6383.pdf) מיום 4.5.2005 עמ' 636. [↑](#footnote-ref-1)