תקנון בית דוד בן-גוריון, תשל"ח-1978

רשויות ומשפט מנהלי – תרבות, פנאי ומועדים – נכסי תרבות – מוסדות דוד בן גוריון

תוכן ענינים

|  |  |  |  |
| --- | --- | --- | --- |
|  | פרק א': עבודת המועצה | [Go](#med0) | 2 |
| סעיף 1 | סדר היום | [Go](#Seif1) | 2 |
| סעיף 2 | הצעות לסדר היום | [Go](#Seif2) | 2 |
| סעיף 3 | הגשת הצעה | [Go](#Seif3) | 2 |
| סעיף 4 | המצאת סדר היום לחברים | [Go](#Seif4) | 2 |
| סעיף 5 | זימון ישיבות המועצה | [Go](#Seif5) | 2 |
| סעיף 6 | מנין חוקי | [Go](#Seif6) | 2 |
| סעיף 7 | ניהול הישיבות | [Go](#Seif7) | 2 |
| סעיף 8 | הנושאים לדיון | [Go](#Seif8) | 2 |
| סעיף 9 | הצבעות | [Go](#Seif9) | 2 |
| סעיף 11 | רישום | [Go](#Seif10) | 2 |
| סעיף 12 | ועדות | [Go](#Seif11) | 2 |
|  | פרק ב': תפקידי המועצה | [Go](#med1) | 2 |
| סעיף 13 | סמכות שיורית | [Go](#Seif12) | 2 |
| סעיף 14 | סמכויות אחרות | [Go](#Seif13) | 2 |
|  | פרק ג': הוועד המנהל | [Go](#med2) | 3 |
| סעיף 15 | הרכב | [Go](#Seif14) | 3 |
| סעיף 16 | תקופת הכהונה | [Go](#Seif15) | 3 |
| סעיף 17 | עבודת הוועד המנהל | [Go](#Seif16) | 3 |
| סעיף 18 | תפקידי הוועד המנהל | [Go](#Seif17) | 3 |
|  | פרק ד': תקופת הכהונה ושינויים בתקנון | [Go](#med3) | 3 |
| סעיף 19 | משך הכהונה | [Go](#Seif18) | 3 |
| סעיף 20 | התפטרות מהמועצה | [Go](#Seif19) | 3 |
| סעיף 21 | שכר, הוצאות וניגוד ענינים | [Go](#Seif20) | 3 |
| סעיף 22 | שינויים בתקנון | [Go](#Seif21) | 3 |
| סעיף 23 | השם | [Go](#Seif22) | 3 |

תקנון בית דוד בן-גוריון, תשל"ח-1978[[1]](#footnote-1)\*

בתוקף סמכותה לפי סעיף 15 לחוק דוד בן-גוריון, תשל"ז-1976, ובהתייעצות עם ועדת החינוך והתרבות של הכנסת, מתקינה מועצת בית דוד בן-גוריון תקנון זה:

פרק א': עבודת המועצה

1. יושב-ראש המועצה יקבע את סדר היום של ישיבות המועצה.

סדר היום

2. כל חבר מחברי המועצה רשאי להציע נושא לסדר היום של ישיבת המועצה.

הצעות לסדר היום

3. הצעה לסדר היום תוגש בכתב ליושב-ראש המועצה ותכלול נוסח ההחלטה שהמועצה מתבקשת לקבל ודברי הסבר המסבירים את רקע ההצעה ואת הצורך בה.

הגשת הצעה

4. יושב-ראש המועצה ימציא לחברי המועצה את סדר היום לישיבת המועצה.

המצאת סדר היום לחברים

5. (א) ישיבות רגילות של המועצה יקוימו במקום ובמועד שיקבע יושב-ראש המועצה ולפחות פעמיים בשנה.

זימון ישיבות המועצה

(ב) יושב-ראש המועצה יכנס ישיבה מיוחדת של המועצה כל אימת שדרש זאת הוועד המנהל או שליש מחברי המועצה.

6. ישיבת המועצה תהיה חוקית אם נתקיימה במקום ובמועד שנקבעו בזימון ונכחו בה לפחות מחצית חברי המועצה; לא נכחו מחצית מחברי המועצה כאמור - תידחה הישיבה בחצי שעה והיא תתקיים באותו מקום והיא תקויים בכל מספר של משתתפים.

מנין חוקי

7. יושב-ראש המועצה יהיה יושב-ראש בישיבות המועצה, ובהעדרו - חבר המועצה שנבחר בידי החברים הנוכחים.

ניהול הישיבות

8. בישיבות המועצה יידונו אך נושאים שהועמדו מקודם לכן על סדר היום, כמפורט בסעיפים 1 עד 4.

הנושאים לדיון

9. (א) הצעה שנערכה עליה הצבעה תתקבל ברוב קולות של המצביעים בישיבה.

הצבעות

(ב) היה מספר המצביעים בעד ונגד שקול, תיחשב ההצעה כנדחית.

(ג) חבר שנעדר מישיבת המועצה בעת ההצבעה בהצעה פלונית רשאי להצביע על ההצעה במסירת הודעה מראש ובכתב על הצבעתו ורשאי הוא לתת הודעה זו בידי שליח ששיגר לישיבת המועצה.

10. (א) ראה יושב-ראש המועצה צורך בקבלת החלטה דחופה של המועצה, רשאי הוא לפנות בכתב אל חברי המועצה הנמצאים בישראל ולבקש עמדתם בכתב להצעת ההחלטה.

החלטה שלא בישיבה

(ב) תשובותיהם של חברי המועצה, לרבות של אלה המודיעים על הימנעותם, דינן כהצבעה בישיבת המועצה.

11. החלטת המועצה בישיבה תירשם בידי מזכיר שמינה יושב-ראש המועצה, תישלח לחברים שנכחו בישיבה, ואם תוך שלושה שבועות מיום שנשלחה כאמור לא ביקש חבר לתקן החלטה כדי להעמידה על דיוקה - תיחתם ביד היושב ראש ותישמר בידי האחראי על הבית.

רישום

12. המועצה רשאית למנות ועדות מייעצות, מבין חבריה או בצירוף מי שאינם חבריה, על מנת שיפעלו דרך קבע, לשעה או לענין מסויים.

ועדות

פרק ב': תפקידי המועצה

13. למועצה תהיה כל סמכות שלא יוחדה בחוק, בתקנות שהותקנו על-פיו או בתקנון זה לוועד המנהל, לאחראי על הבית או לכל אדם אחר.

סמכות שיורית

14. בלי לגרוע מכלליות האמור בסעיף 13, אלה יהיו תפקידי המועצה:

סמכויות אחרות

(1) להתוות את קווי הפעולה של הבית;

(2) להנחות את הוועד המנהל בהכנת הצעת התקציב השנתי לפי סעיף 14 לחוק;

(3) לשמוע דו"ח שוטף ולקבל דו"ח שנתי בכתב מאת יושב-ראש הוועד המנהל;

(4) למנות רואה חשבון לבית, לקבל דו"ח רואי חשבון ומאזן ולדון בהם.

פרק ג': הוועד המנהל

15. (א) הוועד המנהל ימנה ארבעה חברים מלבד היושב-ראש, זולת אם החליטה המועצה להגדיל את מספר חבריו.

הרכב

(ב) ביקש חבר הוועד המנהל להתפטר מתפקידו - יודיע על כך בכתב ליושב-ראש המועצה וליושב-ראש הוועד המנהל.

(ג) פחת מספר חברי הוועד המנהל - תמנה המועצה, מבין חבריה שעליהם נמנה החבר שמקומו נתפנה, חבר אחר תחתיו.

16. תקופת כהונתם של חברי הוועד המנהל מסתיימת בתום תקופת כהונתה של המועצה אשר בחרה בהם.

תקופת הכהונה

17. הוראות פרק א' יחולו על עבודת הוועד המנהל בתיאומים המחוייבים, ובשינויים אלה:

עבודת הוועד המנהל

(1) ישיבות רגילות של הוועד המנהל יקוימו בדרך כלל אחת לחדשיים, במועד שיקבע יושב-ראש הוועד המנהל ושלא יפחתו מארבע פעמים בשנה;

(2) יושב-ראש הוועד המנהל יכנס ישיבה מיוחדת של הוועד המנהל, כל אימת שדרשו זאת שליש מחברי הוועד המנהל, ותוך שבעה ימים מיום שהגיעה לידיו דרישה כאמור.

18. (א) הוועד המנהל מופקד על ניהולו השוטף של הבית בהתאם להנחיותיה של המועצה.

תפקידי הוועד המנהל

(ב) בלי לגרוע מכלליות האמור בסעיף קטן (א), אלה יהיו תפקידי הוועד המנהל –

(1) להיכנס לכל התקשרות בשם הבית, במסגרת התקציב המאושר, ולקבוע לצורך כך מורשי חתימה;

(2) לקבוע סדרי כספים, הפקדתם, ביטוח חבויות של הבית, ניהול ספרים וחשבונות וביקורת עליהם;

(3) למנות יועץ משפטי לבית.

פרק ד': תקופת הכהונה ושינויים בתקנון

19. משך כהונתם של חברי המועצה שמינתה הממשלה הוא חמש שנים.

משך הכהונה

20. התפטרותו של חבר המועצה תהיה בת-תוקף כתום שלושים יום מיום שהודיע על כך בכתב לשר החינוך והתרבות וליושב-ראש המועצה.

התפטרות מהמועצה

21. (א) חבר המועצה אינו זכאי לשכר בשל כהונתו במועצה, בוועד המנהל או במוסד אחר ממוסדות הבית ובשל פעולה שפעל מכוח כהונותיו כאמור.

שכר, הוצאות וניגוד ענינים

(ב) חבר המועצה זכאי להחזר הוצאות שהוציא עקב כהונתו כאמור בסעיף קטן (א) לפי הכללים והשיעורים הנהוגים לגבי עובדי המדינה.

(ג) חבר המועצה שיש לו, במישרין או בעקיפין, בעצמו או על ידי קרובו, סוכנו או שותפו או על ידי קרוביהם, כל חלק או טובת הנאה בכל ענין העומד לדיון במוסד ממוסדות הבית, לא יהיה נוכח בדיונים בקשר לענין כאמור ולא יצביע בהחלטה על כל שאלה בקשר לאותו ענין.

22. שינויים בתקנון ייעשו בהחלטה של המועצה בישיבה שנקראה במיוחד לשינוי בתקנון ושבה נכחו לפחות מחצית מחברי המועצה ובקולותיהם של לפחות שני שלישים מהנוכחים.

שינויים בתקנון

23. לתקנון זה ייקרא "תקנון בית דוד בן-גוריון, תשל"ח-1978".

השם

כ' בטבת תשל"ח (30 בדצמבר 1977) שמעון פרס

יושב-ראש מועצת

בית דוד בן-גוריון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשל"ח מס' 3812](http://www.nevo.co.il/Law_word/law06/TAK-3812.pdf) מיום 5.2.1978 עמ' 666. [↑](#footnote-ref-1)