תקנון יד יצחק בן-צבי, תשל"א-1971

רשויות ומשפט מנהלי – תרבות, פנאי ומועדים – מוסדות – הנצחה

רשויות ומשפט מנהלי – תרבות, פנאי ומועדים – הנצחה – ראשי ממשלה ונשיאים

תוכן ענינים

|  |  |  |  |
| --- | --- | --- | --- |
|  | פרק ראשון: פעולות | [Go](#med0) | 2 |
| סעיף 1 | הפעולות | [Go](#Seif1) | 2 |
|  | פרק שני: המועצה | [Go](#med1) | 2 |
| סעיף 2 | הרכב המועצה | [Go](#Seif2) | 2 |
| סעיף 3 | מינוי חברי המועצה | [Go](#Seif3) | 2 |
| סעיף 4 | יושב ראש המועצה | [Go](#Seif4) | 2 |
| סעיף 5 | תקופת כהונה | [Go](#Seif5) | 2 |
| סעיף 6 | תפקידי המועצה | [Go](#Seif6) | 3 |
| סעיף 7 | כינוס המועצה | [Go](#Seif7) | 3 |
| סעיף 8 | מנין חוקי בכינוסים | [Go](#Seif8) | 3 |
| סעיף 9 | הצבעות | [Go](#Seif9) | 3 |
|  | פרק שלישי: הועד המנהל | [Go](#med2) | 3 |
| סעיף 10 | הרכב הועד המנהל | [Go](#Seif10) | 3 |
| סעיף 11 | מינוי חברי הועד המנהל | [Go](#Seif11) | 3 |
| סעיף 12 | יושב ראש הועד | [Go](#Seif12) | 3 |
| סעיף 13 | תקופת כהונה | [Go](#Seif13) | 3 |
| סעיף 14 | תפקידי הועד המנהל | [Go](#Seif14) | 3 |
| סעיף 15 | ישיבת הועד המנהל | [Go](#Seif15) | 3 |
| סעיף 16 | מנין חוקי בישיבות | [Go](#Seif16) | 4 |
| סעיף 17 | הצבעות | [Go](#Seif17) | 4 |
| סעיף 18 | סדרי עבודה | [Go](#Seif18) | 4 |
| סעיף 19 | מוסדות היד | [Go](#Seif19) | 4 |
| סעיף 20 | המינהל | [Go](#Seif20) | 4 |
| סעיף 21 | תקציב | [Go](#Seif21) | 4 |
| סעיף 22 | חתימות בשם היד | [Go](#Seif22) | 4 |
|  | פרק רביעי: שונות | [Go](#med3) | 4 |
| סעיף 23 | גוף מבקר | [Go](#Seif23) | 4 |
| סעיף 24 | שינוי התקנון | [Go](#Seif24) | 4 |
| סעיף 25 | השם | [Go](#Seif25) | 4 |

תקנון יד יצחק בן-צבי, תשל"א-1971[[1]](#footnote-1)\*

בתוקף סמכותו לפי סעיף 6 לחוק יד יצחק בן-צבי, תשכ"ט-1969, לאחר התייעצות במועצה ובאישור הממשלה לאחר התייעצות עם ועדת החינוך והתרבות של הכנסת, מתקין הועד המנהל, של יד יצחק בן-צבי תקנון זה:

פרק ראשון: פעולות

1. יד יצחק בן-צבי (להלן - היד) תעשה את הפעולות המפורטות להלן, הדרושות למילוי המטרות האמורות בסעיף 2 לחוק:

הפעולות

(1) תפעל לקיים במשכן היד את מכון בן-צבי, את הספריה וכתבי-היד של המכון ואת הספריה של יצחק בן-צבי וארכיונו;

(2) תקים ספריה מרכזית לחקר תולדות הישוב, לחקר תולדות ירושלים ולחקר תולדות חייו של יצחק בן-צבי ופעלו בתנועה הציונית, בתנועת העבודה, בישוב ובמדינה וכן ספריה לתולדות קהילות ישראל בארצות המזרח;

(3) תעודד מחקר ולימוד של קהילות ישראל בארצות המזרח באמצעות מכון בן-צבי, תאסוף ותרכז כתבי-יד, תעודות וספרים הנוגעים למחקר בתחום זה, ותפרסם ספרים בתחום פעולותיו של המכון;

(4) תעודד מחקר ולימוד בשאר הנושאים האמורים, על-ידי חוקרים, אנשי מדע ותלמידי אוניברסיטאות, תוציא כתבי-עת מדעיים ותעסוק בהפצתם;

(5) תרכז, תסדר ותרשום את עזבונו הספרותי של יצחק בן-צבי, ארכיונו וחומר תיעודי אחר הנוגע לו ותוציא לאור כל כתביו ומחקריו;

(6) תקציב פרסים, מילגות ומענקים לסופרים, לאנשי מדע ולתלמידי מוסדות להשכלה גבוהה, ותהיה רשאית לתת מענקים לגופים העוסקים בחקר הנושאים האמורים או בקידום חקר זה;

(7) תארגן כינוסים, הרצאות, חוגי לימוד, ימי עיון, ערבי פולקלור ותערוכות של כתבי-יד ותעודות, להעמקת התודעה של רציפות הישוב היהודי בארץ-ישראל ולמתן ביטוי למסורות של עדות ישראל ולמיזוגן.

פרק שני: המועצה

2. (א) חברי מועצת היד יהיו:

הרכב המועצה

(1) חבר הכנסת שתבחר ועדת החינוך והתרבות של הכנסת;

(2) נציגי גופים אלה:

(א) הממשלה;

(ב) ההסתדרות הציונית העולמית;

(ג) עירית ירושלים;

(ד) האוניברסיטאות האמורות בתוספת לחוק;

(ה) ההסתדרות הכללית של העובדים בארץ-ישראל;

(3) אישי ציבור אחרים, שעליהם המליץ הועד המנהל.

(ב) מספר חברי המועצה ייקבע על-ידי הועד המנהל, ובלבד שלא יפחת מעשרים וחמישה ולא יעלה על שלושים ואחד.

3. חברי המועצה האמורים בסעיף 2(א) (2) ו-(3) יתמנו על-ידי ראש הממשלה.

מינוי חברי המועצה

4. יושב-ראש המועצה יתמנה על-ידי ראש הממשלה מבין חברי המועצה.

יושב ראש המועצה

5. (א) חברי המועצה יתמנו לתקופה של ארבע שנים.

תקופת כהונה

(ב) חבר המועצה יכול שיתמנה שנית.

(ג) המועצה היוצאת תמשיך במילוי תפקידיה עד שתתמנה מועצה חדשה.

(ד) התפטר חבר המועצה, נפטר או נבצר ממנו דרך קבע למלא תפקידו, ימנה הועד המנהל אדם אחר במקומו ליתרת תקופת כהונתו.

6. ואלה תפקידי המועצה:

תפקידי המועצה

(1) להתוות קווי פעולותיה של היד בתחום מטרותיה ולייעץ לועד המנהל בייזום תכניות ופעולות חדשות;

(2) לדון בסקירות ובדו"חות הכספיים של הועד המנהל, ולאשר את התקציב ואת המאזן של היד;

(3) לדון בכל ענין אחר בתחום מטרות היד.

7. (א) המועצה תתכנס במשכן היד פעמיים בשנה, לפי הזמנת יושב-ראש המועצה.

כינוס המועצה

(ב) המועצה תתכנס לישיבה יוצאת מן הכלל לפי בקשה בכתב משליש חברי המועצה או לפי הזמנת יושב-ראש המועצה ויושב-ראש הועד המנהל.

8. המנין החוקי לישיבת המועצה יהיה שליש מחברי המועצה הנמצאים בארץ באותה שעה; אם תוך חצי שעה לאחר המועד שנקבע לכינוס המועצה לא יימצא מנין חוקי, יהיו החברים הנוכחים מנין חוקי.

מנין חוקי בכינוסים

9. (א) ההצבעות בישיבות המועצה יהיו בהרמת ידיים.

הצבעות

(ב) החלטות המועצה יתקבלו ברוב קולות הנוכחים; היו הקולות שקולים - יכריע יושב-ראש המועצה.

פרק שלישי: הועד המנהל

10. (א) הועד המנהל של היד יורכב מחברי המועצה, ובהם לפחות נציג אחד של כל גוף האמור בפסקאות משנה (א), (ב), (ג) ו-(ה) של סעיף 2(א) (2) ונציג אחד של האוניברסיטה העברית בירושלים.

הרכב הועד המנהל

(ב) הועד המנהל יקבע מזמן לזמן מספר חבריו, ובלבד שלא יפחת משבעה ולא יעלה על תשעה.

11. חברי הועד המנהל יתמנו על-ידי ראש הממשלה.

מינוי חברי הועד המנהל

12. יושב-ראש הועד המנהל יתמנה על-ידי ראש הממשלה מבין חברי הועד המנהל.

יושב-ראש הועד

13. (א) חברי הועד המנהל יתמנו לתקופה של ארבע שנים.

תקופת כהונה

(ב) חבר הועד המנהל יכול שיתמנה שנית.

(ג) הועד המנהל היוצא ימשיך במילוי תפקידיו עד שיתמנה ועד מנהל חדש.

(ד) התפטר חבר הועד המנהל, נפטר או נבצר ממנו דרך קבע למלא תפקידיו, ימנה הועד המנהל אדם אחר במקומו ליתרת תקופת כהונתו.

14. ואלה תפקידי הועד המנהל:

תפקידי הועד המנהל

(1) לדון ולהחליט בכל עניני היד;

(2) לקבל מהמנהל הכללי של היד דו"חות על פעולותיה השוטפות של היד;

(3) להגיש למועצת היד דו"ח שנתי על פעולותיו;

(4) להעניק מענקי עידוד לחוקרים צעירים ומילגות לתלמידי התואר השני הלומדים באוניברסיטאות במדינת ישראל במדעי היהדות ובמדעי המזרח, שעבודת הגמר או העבודה הסמינריונית שלהם היא בתחום הנושאים שבהם התעניין יצחק בן-צבי כמפורט בתקנון המילגות;

(5) לעשות כל פעולה אחרת הנראית לו למילוי מטרות היד.

15. (א) הועד המנהל יתכנס לפי הזמנת היושב-ראש לפחות אחת לחודש.

ישיבת הועד המנהל

(ב) הועד המנהל יתכנס לישיבה יוצאת מן הכלל, אם תבוא על-כך דרישה בכתב ליושב-ראש חתומה בידי שלשה מבין חבריו, או לפי החלטת היושב-ראש.

16. המנין החוקי לישיבות הועד המנהל יהיה ארבעה חברים.

מנין חוקי בישיבות

17. החלטות הועד המנהל יתקבלו ברוב קולות הנוכחים. היו הקולות שקולים - יהיה ליושב-ראש הועד המנהל קול נוסף מכריע.

הצבעות

18. (א) הועד המנהל יקבע את סדרי ישיבותיו ועבודתו, דרך דיוניו ואופן קבלת החלטותיו, אם דרך קבע ואם לענין מסויים.

סדרי עבודה

(ב) הועד המנהל רשאי לבחור מזמן לזמן בועדות משנה לענינים מיוחדים שייקבעו.

19. (א) לביצוע המטרות האמורות בחוק ימנה הועד המנהל לתקופה שיקבע מועצה מדעית, מועצה לפעולות חינוך ותרבות, מערכת להוצאת כתבי יצחק בן-צבי וחבר השופטים למתן הפרסים על שם יצחק בן-צבי.

מוסדות היד

20. (א) הועד המנהל ימנה מנהל כללי לניהול הפעולות השוטפות של היד.

המינהל

(ב) המנהל הכללי יביא לאישור הועד המנהל את מינוי העובדים המינהליים, ויביא לאישורו את מינוי העובדים המדעיים, לאחר התייעצות עם המועצה המדעית.

21. (א) הועד המנהל ידון בהצעת התקציב של היד לכל שנת הכספים ויביא אותו לאישור המועצה.

תקציב

(ב) הועד המנהל יפקח על ביצוע התקציב המאושר.

22. זכות החתימה בענינים מינהליים וכספיים יקבע הועד המנהל.

חתימות בשם היד

פרק רביעי: שונות

23. היד היא גוף מבוקר כמשמעותו בסעיף 9(2) לחוק מבקר המדינה, תשי"ח-1958 [נוסח משולב].

גוף מבקר

24. הועד המנהל, לאחר התייעצות עם המועצה ובאישור הממשלה לאחר התייעצות עם ועדת החינוך והתרבות של הכנסת, רשאי לשנות או לתקן תקנון זה, להוסיף על הוראותיו ולגרוע מהן.

שינוי התקנון

25. לתקנון זה ייקרא "תקנון יצחק בן-צבי, תשל"א-1971".

השם

ג' בניסן תשל"א (29 במרס 1971) מרדכי איש-שלום

יושב ראש הועד המנהל

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשל"א מס' 2685](http://www.nevo.co.il/Law_word/law06/TAK-2685.pdf) מיום 14.4.1971 עמ' 846. [↑](#footnote-ref-1)