תקנות אזורי נמל חפשיים (פעולות בטובין וסדרי פיקוח עליהם), תשל"א-1971

רשויות ומשפט מנהלי – תשתיות – ספנות ונמלים – אזורי נמל חופשיים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | פעולות בטובין המצויים באזור | סעיף 2 |
| 2 | [Go](#Seif2) | המצאת פרטים | סעיף 3 |
| 2 | [Go](#Seif3) | פיקוחה של רשות המכס | סעיף 4 |
| 2 | [Go](#Seif4) | חובותיו של בעל מיזם מורשה | סעיף 5 |
| 3 | [Go](#Seif5) | ראיות על קבלת טובין | סעיף 6 |
| 3 | [Go](#Seif6) | ניהול ספרים | סעיף 7 |
| 3 | [Go](#Seif7) | מגורים באזור | סעיף 8 |
| 3 | [Go](#Seif8) | עשיה בטובין ישראליים | סעיף 9 |
| 3 | [Go](#Seif9) | הגשת רשימון | סעיף 10 |
| 3 | [Go](#Seif10) | הכנסת טובין לאזור במקרים מסויימים | סעיף 11 |
| 3 | [Go](#Seif11) | בדיקת טובין | סעיף 12 |
| 4 | [Go](#Seif12) | טובין במעבר | סעיף 13 |
| 4 | [Go](#Seif13) | מסירת רשומות | סעיף 14 |
| 4 | [Go](#Seif14) | השמדת טובין | סעיף 15 |
| 4 | [Go](#Seif15) | הפסקת פעילות באזור או צמצומה | סעיף 16 |
| 4 | [Go](#Seif16) | עונשין | סעיף 17 |
| 4 | [Go](#Seif17) | השם | סעיף 18 |

תקנות אזורי נמל חפשיים (פעולות בטובין וסדרי פיקוח עליהם), תשל"א-1971[[1]](#footnote-1)\*

בתוקף סמכויותי לפי סעיף 232 לפקודת המכס, וסעיף 29 לחוק אזורי נמל חפשיים, תשכ"ט-1969, אני מתקין תקנות אלה:

1. בתקנות אלה –

הגדרות

"אזור" - אזור נמל חפשי;

"טובין פטורים" - טובין שלא הוטלו עליהם מסים עקיפים מכוח הוראות סעיף 18 לחוק;

"המנהל" - מנהל האזור;

כל מונח אחר, אם הוא מצוי בפקודת המכס, תהא לו המשמעות שנודעת לו בה אם לא נאמר אחרת בתקנות אלה.

2. (א) אלה הפעולות שמותר לבעל טובין לעשות בהם, בין בעצמו ובין על ידי אחרים, באזור:

פעולות בטובין המצויים באזור

ייצור, השבחה, הרכבה, עיבוד, ניקוי, פירוק, החסנה, מיון, אריזה, אריזה מחדש, מכירה, הצגה ברבים, השמדה וכן כל פעולה נוספת שהיא פעולת לוואי הדרושה, להנחת דעתו של גובה המכס, לביצוע אחת הפעולות כאמור, אם אין באותה פעולה כדי לסתור הוראה על פי כל דין.

(ב) האמור בתקנת משנה (א) אין בו כדי להתיר לבעל טובין לעשות פעולה שלא הותרה לו בתנאי האישור או בתנאי רשיון העיסוק.

3. (א) בעל מיזם מורשה ימסור לגובה המכס כל אלה:

המצאת פרטים

(1) תעודה מאת רשות כבאות המאשרת כי בחצרי המיזם המורשה מצויים - להנחת דעתה של הרשות - ציוד וחמרים למיתקנים לשם כיבוי דליקות;

(2) תעודה מאת הרשות המוסמכת במשרד המסחר והתעשיה על תקינות המאזניים, המידות והמשקלות שבשימוש המיזם המורשה;

(3) כל פרט נוסף שידרוש גובה המכס;

(ב) נמסרו התעודות או הפרטים לפי תקנת משנה (א) למועצה, ימסור בעל המיזם לגובה המכס העתק או צילום מהם;

(ג) בעל מיזם מורשה יודיע לגובה המכס על כל שינוי בפרט מן הפרטים שמסר לגובה המכס.

4. (א) פיקוחה של רשות המכס על טובין כאמור בסעיף 26 לחוק יכול שיהא על ידי הצבת פקיד מכס במיזם מורשה או בדרך אחרת, הכל כפי שהורתה הרשות דרך כלל או לסוגים מסויימים של מיזמים מורשים או למיזם מורשה מסויים.

פיקוחה של רשות המכס

(ב) הורתה רשות המכס על הצבת פקיד כאמור, ייחד בעל המיזם המורשה, להנחת דעתו של גובה המכס, מקום וציוד מתאים לעבודתו של הפקיד.

5. בעל מיזם מורשה -

חובותיו של בעל מיזם מורשה

(1) יערום ויסדר טובין, לרבות הפרדה בין סוגי טובין שונים, להנחת דעתו של גובה המכס ובאופן שתהא בכל עת גישה סבירה אליהם ואפשרות לבדוק אותם;

(2) יספק לשימושו של פקיד מכס, כל אימת שדרוש הדבר לדעתו, אורות במידה מספקת וכן מאזניים, מידות ומשקלות תקינים;

(3) יעמיד לרשותו של פקיד מכס פועלים וחמרים הדרושים לדעתו של פקיד המכס לבדיקתם של טובין, שקילתם, עריכת מלאי שלהם, וזאת בכל שעה סבירה שידרוש גובה המכס;

(4) יסמן טובין האמורים בפסקה (1) באופן שיורה גובה המכס.

6. בעל מיזם מורשה ימסור לגובה המכס, אם נדרש לכך, ראיות כי טובין המיועדים למיזם המורשה נתקבלו בחצריו.

ראיות על

קבלת טובין

7. (א) בעל מיזם מורשה ינהל ספרים באופן שניתן יהא לקבוע בכל עת מתוך הרישומים שבספרים את כל אחד מאלה, וזאת בנפרד לגבי טובין פטורים ובנפרד לגבי טובין אחרים לרבות טובין פטורים ממס עקיף שלא על פי הוראות סעיף 18 לחוק:

ניהול ספרים

(1) תיאור הפעולה שנעשתה בטובין;

(2) תיאור הטובין ששימשו לעשיית הפעולה;

(3) כמות הטובין ששימשו כאמור;

(4) כמויות של פחת, נפולת, נזק או אבדן של כל סוג טובין בנפרד, שנתהוו במהלך ביצוע הפעולה.

(ב) לגבי טובין פטורים המשמשים באותה פעולה ייווספו גם פרטים אלה:

(1) ערכם של הטובין;

(2) סימני היכר של הרשימון שהוגש על הטובין;

(3) השם המסחרי של הטובין לאחר ביצוע הפעולה (להלן בתקנת משנה זו - מוצר) אם ניתן שם כאמור, או תיאור מדוייק של המוצר;

(4) הכמויות של המוצר שנתקבל;

(5) כל פרט נוסף שהורה עליו גובה המכס.

(ג) רשות המכס רשאית לפטור בעל מיזם מורשה, או סוג מסויים של מיזמים מורשים, מחובת מילוי אחר הוראות תקנה זו, כולן או מקצתן.

8. (א) תחום האזור לא ישמש למגורי אדם.

מגורים באזור

(ב) על אף האמור בתקנת משנה (א), רשאית המועצה להתיר לסוג בני אדם מסויימים אפשרות מגורים בתחום האזור.

(ג) נתנה המועצה היתר כאמור יהא רשאי אדם מסויים, מבין אותם סוגים, לגור באזור רק לאחר שהמנהל וגובה המכס אישרו אותו לכך.

9. על אף האמור בכל דין לא יוכנסו לאזור טובין ישראליים ולא יוצאו ממנו, אלא על פי היתר של הרשות המוסמכת הממונה על רישוי הטובין שבו פורש תחום האזור לענין כניסתם כאמור, וישראל לענין הוצאתם כאמור, כמקום ייעוד הטובין.

עשיה בטובין ישראליים

10. (א) ברשימון המוגש על פי הוראות פקודת המכס על טובין המיובאים לאזור, או על טובין המיוצאים ממנו, ייווספו ליד הכותרת המלים "אזור נמל חפשי".

הגשת רשימון

(ב) ברשימון המוגש כאמור על טובין מיוצאים או על טובין המוצאים מן האזור לתחום ישראל, יירשמו בו מספר רשימון היבוא, תאריכו וכל פרט נוסף, הכל כפי שהורה גובה המכס.

11. (א) הוכנסו טובין לפיקוחה של רשות המכס לשם יצואם, רשאי גובה המכס להתיר לבעליהם העברתם לאזור לשעה אם הוכח להנחת דעתו כי ייעשה בהם באזור אחד מאלה: אריזה, עיבוד, תיקון, חידוש או הצגה ברבים, ובלבד שקויימו כל התנאים שעליהם הורה גובה המכס לצורך העברתם כאמור.

הכנסת טובין לאזור במקרים מסויימים

(ב) דין טובין בשעת מעבר כאמור כדין טובין בפיקוח רשות המכס.

12. (א) גובה המכס רשאי לבדוק כל טובין, המיועדים להכנסה לאזור או להוצאה ממנו, בשעת הכנסתם או הוצאתם וכן בכל זמן סביר אחר אם דרוש הדבר לדעתו להבטחת ביצועה של הוראה על פי כל דין.

בדיקת טובין

(ב) החליט גובה המכס לבדוק טובין כאמור, והודיע על כך לבעל הטובין, יחולו הוראות סעיפים 17, 19 או 174 לפקודת המכס לפי הענין.

13. לא יועברו טובין מאזור לאזור, או מאזור לנמל או למחסן רשוי, או להיפך, אלא באישורו של גובה המכס ובתנאים שהורה עליהם.

טובין במעבר

14. (א) בעל מיזם מורשה יגיש לגובה המכס דו"ח חתום בידו, הכל בצורה ובאופן שהורה גובה המכס, ובו ימסור פרטים על כמות הטובין שנעשו בהם פעולות בתקופה שקבע גובה המכס וכן פרטים נוספים המתייחסים לאותה תקופה.

מסירת רשומות

(ב) היו מבוקרים ספרי המיזם המורשה על ידי רואה חשבון יאושר הדו"ח בחתימתו; לא היו מבוקרים הספרים כאמור, ייחתם הדו"ח גם בידי מנהל החשבונות הראשי של המיזם המורשה.

15. בעל מיזם מורשה לא ישמיד טובין אלא באישורו של גובה המכס ובתנאים שיורה.

השמדת טובין

16. רשאי גובה המכס להפסיק או לצמצם באזור כל טעינה, פריקה, קבלה או מסירה של טובין וכן כל פעולה אחרת בטובין, אם לדעתו עשויות אותן פעולות לפגוע בסמכויותיה של רשות המכס הנתונות לה בסעיף 26 לחוק.

הפסקת פעילות באזור או צמצומה

17. העובר על הוראה מהוראות תקנות אלה, דינו - מאסר ששה חדשים או קנס 500 לירות.

עונשין

18. לתקנות אלה ייקרא "תקנות אזורי נמל חפשיים (פעולות בטובין וסדרי פיקוח עליהם), תשל"א-1971".

השם

י"ג בסיון תשל"א (6 ביוני 1971) פנחס ספיר

שר האוצר

1. \* פורסמו [ק"ת תשל"א מס' 2709](http://www.nevo.co.il/Law_word/law06/TAK-2709.pdf) מיום 24.6.1971 עמ' 1247. [↑](#footnote-ref-1)