תקנות איסור הלבנת הון (כללים לבקשת מידע והעברתו מהרשות המוסמכת לשירות הביטחון הכללי), תשס"ב-2002

משפט פרטי וכלכלה – כספים – איסור הלבנת הון – העברת מידע וניהולו

עונשין ומשפט פלילי – עבירות – איסור הלבנת הון – העברת מידע וניהולו

בטחון – שירות הביטחון הכללי – מידע בידי השירות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | בקשה לקבלת מידע | סעיף 2 |
| 2 | [Go](#Seif2) | דרכי הגשת הבקשה לקבלת מידע | סעיף 3 |
| 2 | [Go](#Seif3) | בקשה לקבלת פרטים נוספים | סעיף 4 |
| 3 | [Go](#Seif4) | העברת מידע מהרשות המוסמכת לשירות | סעיף 5 |
| 3 | [Go](#Seif5) | דחיית בקשה לקבלת מידע | סעיף 6 |
| 3 | [Go](#Seif6) | ערר | סעיף 7 |
| 3 | [Go](#Seif7) | דרכי העברת מידע | סעיף 8 |

תקנות איסור הלבנת הון (כללים לבקשת מידע והעברתו מהרשות המוסמכת לשירות הביטחון הכללי), תשס"ב-2002[[1]](#footnote-1)\*

בתוקף סמכותי לפי סעיפים 30(ג) ו-32 לחוק איסור הלבנת הון, תש"ס-2000 (להלן - החוק), בהתייעצות עם השר לביטחון הפנים, בהסכמת ראש הממשלה ובאישור ועדת חוקה חוק ומשפט של הכנסת, אני מתקין תקנות אלה:

1. בתקנות אלה -

הגדרות

"הרשות המוסמכת" - הרשות המוסמכת לפי סעיף 29(א) לחוק;

"השירות" - שירות הביטחון הכללי של מדינת ישראל;

"מאגר מידע" - מאגר המידע שהוקם לפי סעיף 28 לחוק;

"מידע" - כל נתון שהתקבל במאגר המידע לפי הוראות החוק וכן כל עיבוד שלו;

"מען" - שם הרחוב, מספר הבית, שם היישוב ומיקוד, ואם המען אינו בישראל - גם שם המדינה;

"פרטי זיהוי" - מספר תעודת זהות; לגבי אזרח זר שלפי דיני מדינת אזרחותו והמדינה שבה הוא תושב אין תעודת זהות - מספר זיהוי רשמי וסדרתי אחר הנהוג במדינתו וכן מספר דרכון תקף ושם מדינה שהנפיקה אותו.

2. (א) בקשת השירות לקבלת מידע מהרשות המוסמכת (להלן - בקשת המידע) תהיה בכתב ויפורטו בה כל אלה:

בקשה לקבלת מידע

(1) שם האדם שלגביו מבקשים את המידע, פרטי זיהויו ומענו, מספר חשבון בציון המקום שבו נוהל, ככל שפרטים אלה ידועים לשירות, או כל פרט אחר שביחס אליו מתבקש המידע;

(2) פרק הזמן שלגביו מתבקש המידע;

(3) תיאור הנסיבות והנימוקים המצדיקים, לדעת השירות, את העברת המידע מהרשות המוסמכת לשירות, לצורך מניעה וחקירה של פעילות של ארגוני טרור או של פגיעה בביטחון המדינה;

(4) סיווג הסודיות של הפרטים הכלולים בבקשה;

(5) מידת הדחיפות שבה נדרשת העברת המידע מהרשות המוסמכת לשירות.

(ב) בבקשת מידע ובנימוקיה יכול שייכללו פרטים בדבר מידע המצוי בשירות.

3. בקשת מידע תופנה לראש הרשות המוסמכת בידי אחד מאלה (להלן - המבקש) -

דרכי הגשת הבקשה לקבלת מידע

(1) ראש מרכז שליטה במטה השירות;

(2) בעל תפקיד אחר, שיקבע ראש השירות, בהתייעצות עם ראש הרשות המוסמכת.

4. (א) ראש הרשות המוסמכת רשאי לבקש פרטים נוספים מן המבקש, ככל הנדרש, לדעתו, לצורך טיפול בבקשה; בפנייתו יפרט ראש הרשות המוסמכת את טיב הפרטים הנוספים המבוקשים מהשירות וינמק את הצורך בפרטים אלה.

בקשה לקבלת פרטים נוספים

(ב) לא העביר המבקש את הפרטים הנוספים המבוקשים, כולם או חלקם, יחליט ראש הרשות המוסמכת בבקשה על בסיס הנתונים שנמסרו.

5. החליט ראש הרשות המוסמכת להעביר מידע לשירות, יעבירו למבקש בהקדם האפשרי בנסיבות הענין, תוך התחשבות במידת הדחיפות שצוינה בבקשת המידע.

העברת מידע מהרשות המוסמכת לשירות

6. (א) החלטת ראש הרשות המוסמכת לדחות את בקשת המידע, כולה או חלקה תהיה בכתב ומנומקת, ולאחר שניתנה למבקש הזדמנות לטעון את טענותיו בפניו; ראש הרשות המוסמכת ייתן את החלטתו בהקדם האפשרי בנסיבות הענין, ותוך התחשבות במידת הדחיפות שצוינה בבקשה.

דחיית בקשה לקבלת מידע

(ב) החלטת ראש הרשות המוסמכת לדחות את הבקשה תועבר למבקש מיד לאחר קבלתה.

7. (א) המבקש רשאי להגיש ערר ליועץ המשפטי לממשלה, על החלטת ראש הרשות המוסמכת לפי תקנה 6; הערר יוגש בכתב ויצורפו אליו כל המסמכים והמידע שהובאו בפני ראש הרשות המוסמכת.

ערר

(ב) עותק מן הערר כאמור בתקנת משנה (א) יועבר אל ראש הרשות המוסמכת, אשר יעביר את התייחסותו ליועץ המשפטי לממשלה בהקדם האפשרי, תוך התחשבות במידת הדחיפות שצוינה בבקשה, ולא יאוחר מתוך 14 ימים מהיום שבו נמסר לראש הרשות המוסמכת עותק של הערר.

8. התקשורת לפי תקנות אלה בין השירות לבין הרשות המוסמכת תיעשה באחת או יותר מן הדרכים המפורטות להלן, כפי שיקבע ראש היחידה לאבטחת מידע בשירות הביטחון הכללי, בהסכמת ראש הרשות המוסמכת:

דרכי העברת מידע

(1) בתקשורת ברשת פרטית (VPN - virtual private network);

(2) במדיה מגנטית - לרבות דיסקטים, תקליטורים או כל אמצעי נתיק אחר;

(3) על גבי מסמכי נייר.

ט' באב תשס"ב (18 ביולי 2002) מאיר שטרית

שר המשפטים

1. \* פורסמו [ק"ת תשס"ב מס' 6187](http://www.nevo.co.il/Law_word/law06/TAK-6187.pdf) מיום 4.8.2002 עמ' 1166. [↑](#footnote-ref-1)