תקנות איסור מימון טרור (היתר לעשיית פעולות ברכוש), תשס"ז-2006

בטחון – טרור – איסור מימון טרור

משפט פרטי וכלכלה – כספים – איסור הלבנת הון – איסור מימון טרור

עונשין ומשפט פלילי – עבירות – עבירות ביטחוניות – איסור מימון טרור

עונשין ומשפט פלילי – עבירות – איסור הלבנת הון – איסור מימון טרור

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | היתר לעשיית פעולה ברכוש | סעיף 2 |
| 2 | [Go](#Seif2) | תחילה | סעיף 3 |

תקנות איסור מימון טרור (היתר לעשיית פעולות ברכוש), תשס"ז-2006[[1]](#footnote-1)\*

בתוקף סמכותי לפי סעיף 9(ד) לחוק איסור מימון טרור, התשס"ה-2005 (להלן – החוק), ולאחר התייעצות עם שר הביטחון ועם השר לביטחון הפנים, ובאישור ועדת חוקה חוק ומשפט של הכנסת לפי סעיף 47(ג) לחוק, אני נותן היתר זה:

1. בהיתר זה –

הגדרות

"אדם שהוא פעיל טרור", "ארגון טרור", "פעולה ברכוש" – כהגדרתם בסעיף 1 לחוק;

"בנק הדואר" – החברה הבת, כמשמעותה בסעיף 88יא לחוק הדואר, התשמ"ו-1986;

"חשבון קורספונדט" – חשבון של תאגיד זר הפועל כבנק ברשות הפלסטינית, המנוהל בתאגיד בנקאי בעבור לקוחותיו של התאגיד הזר;

"ידיעה" – למעט עצימת עיניים כמשמעותה בסעיף 20(ג)(1) לחוק העונשין, התשל"ז-1977;

"צו איסור הלבנת הון" – צו איסור הלבנת הון (חובות זיהוי, דיווח וניהול רישומים של תאגידים בנקאיים), התשס"א-2001.

2. (א) מותרת לתאגיד בנקאי, כהגדרתו בחוק איסור הלבנת הון, התש"ס-2000 (להלן – תאגיד בנקאי), עשיית פעולה ברכוש של אדם שעשה תאגיד בנקאי במהלך עסקיו באמצעות חשבון קורספונדנט המנוהל באותו תאגיד בנקאי או בתאגיד בנקאי אחר, ובלבד שהתקיימו כל אלה:

היתר לעשיית פעולה ברכוש

(1) התאגיד הבנקאי קיים לגבי הפעולה האמורה את כל החובות שהוטלו עליו בצו איסור הלבנת הון;

(2) אם ניתנו הנחיות ממשטרת ישראל לגבי אותה פעולה ברכוש – פעל התאגיד הבנקאי לפי הנחיות כאמור;

(3) הפעולה לא נעשתה בידיעה כי אותו אדם הוא פעיל טרור, ולגבי חבר בני אדם – ארגון טרור, או שאותו אדם או חבר בני אדם מנוי ברשימה כהגדרתה בצו איסור הלבנת הון;

(4) הפעולה לא נעשתה בידיעה כי בפעולה ברכוש יש כדי לאפשר, לקדם או לממן ביצוע של מעשה טרור, או לתגמל בעבור ביצוע של מעשה טרור אף אם מקבל התגמול אינו מי שביצע את מעשה הטרור או התכוון לבצעו;

(5) הפעולה לא נעשתה בידיעה כי מדובר ברכוש טרור או רכוש שהוא תמורתו הישירה, או הרווח הישיר מרכוש טרור; לענין פסקת משנה זו, "רכוש" – כהגדרתו בסעיף 9(א)(2) לחוק.

(ב) הוראות תקנת משנה (א) לא יחולו על פעולה ברכוש של אדם שעשה בנק הפועלים בע"מ, בנק דיסקונט לישראל בע"מ או בנק מרכנתיל דיסקונט בע"מ במהלך עסקיו, בעבור תאגיד בנקאי אחר, לקוח של תאגיד בנקאי אחר, בנק הדואר או לקוח של בנק הדואר, באמצעות חשבון קורספונדנט המנוהל אצלו.

3. תחילתן של תקנות אלה ביום תחילתו של צו איסור הלבנת הון (חובת זיהוי, דיווח וניהול רישומים של תאגידים בנקאיים) (תיקון), התשס"ז-2006.

תחילה

ז' בכסלו התשס"ז (28 בנובמבר 2006)

אברהם הירשזון

שר האוצר

1. \* פורסמו [ק"ת תשס"ז מס' 6544](http://www.nevo.co.il/Law_word/law06/tak-6544.pdf) מיום 12.12.2006 עמ' 375; תחילתן ביום 12.12.2006. [↑](#footnote-ref-1)