תקנות בריאות העם (אישור תואר מומחה בסיעוד), תשע"ד-2013

רשויות ומשפט מנהלי – הסדרת עיסוק – סיעוד

בריאות – בריאות העם – מומחיות

עבודה – העסקת קבוצות מסוימות – מערכת הבריאות

תוכן ענינים

|  |  |  |  |
| --- | --- | --- | --- |
|  | פרק א': הגדרות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': הוראות כלליות | [Go](#med1) | 3 |
| סעיף 2 | תואר מומחה | [Go](#Seif2) | 3 |
| סעיף 3 | זכות לתואר מומחה | [Go](#Seif3) | 3 |
| סעיף 4 | ועדה מייעצת | [Go](#Seif4) | 4 |
| סעיף 5 | השתלמות מוכרת | [Go](#Seif5) | 4 |
| סעיף 6 | השכלה בסיעוד | [Go](#Seif6) | 4 |
|  | פרק ג': התמחות | [Go](#med2) | 4 |
| סעיף 7 | בקשה להתמחות | [Go](#Seif7) | 4 |
| סעיף 8 | מסמכי הבקשה | [Go](#Seif8) | 4 |
| סעיף 9 | תכנית התמחות | [Go](#Seif9) | 4 |
| סעיף 10 | רציפות ההתמחות | [Go](#Seif10) | 5 |
| סעיף 11 | הכשרה מעשית | [Go](#Seif11) | 5 |
| סעיף 12 | הפסקת הכשרה מעשית | [Go](#Seif12) | 5 |
| סעיף 13 | החלפת מומחה מלווה | [Go](#Seif13) | 5 |
|  | פרק ד': בחינות | [Go](#med3) | 5 |
| סעיף 14 | בקשה להיבחן | [Go](#Seif14) | 5 |
| סעיף 15 | מועדי בחינות | [Go](#Seif15) | 5 |
| סעיף 16 | צורת הבחינות ושלביהן | [Go](#Seif16) | 5 |
| סעיף 17 | ועדת בחינות | [Go](#Seif17) | 5 |
| סעיף 18 | סודיות הבחינה | [Go](#Seif18) | 6 |
| סעיף 19 | תוצאות הבחינות | [Go](#Seif19) | 6 |
| סעיף 20 | בחינה חוזרת | [Go](#Seif20) | 6 |
| סעיף 21 | עיון בבחינה | [Go](#Seif21) | 6 |
| סעיף 22 | ערר | [Go](#Seif22) | 6 |
|  | פרק ה': החלטה בדבר מתן תואר מומחה | [Go](#med4) | 6 |
| סעיף 23 | בקשה לאישור תואר מומחה | [Go](#Seif23) | 6 |
| סעיף 24 | החלטת ראש מינהל הסיעוד | [Go](#Seif24) | 6 |
| סעיף 25 | תחילת התואר | [Go](#Seif25) | 6 |
| סעיף 26 | פנקס | [Go](#Seif26) | 6 |
| סעיף 27 | ביטול תואר והתלייתו | [Go](#Seif27) | 6 |
| סעיף 28 | פרסום | [Go](#Seif28) | 7 |
|  | פרק ו': תחילת והוראות מעבר | [Go](#med5) | 7 |
| סעיף 29 | תחילה | [Go](#Seif29) | 7 |
|  | פרק ז': הוראות שונות | [Go](#med6) | 7 |
| סעיף 30 | הוראות מעבר | [Go](#Seif30) | 7 |
| סעיף 31 | תואר מומחה בטיפול תומך לפי הדין הקודם | [Go](#Seif31) | 7 |
|  | תוספת ראשונה | [Go](#med7) | 7 |
|  | תוספת שנייה | [Go](#med8) | 8 |
|  | תוספת שלישית | [Go](#med9) | 10 |
|  | תוספת רביעית | [Go](#med10) | 10 |

תקנות בריאות העם (אישור תואר מומחה בסיעוד), תשע"ד-2013[[1]](#footnote-1)\*

בתוקף סמכותי לפי סעיף 33(ד) לפקודת בריאות העם, 1940 (להלן – הפקודה), אני מתקין תקנות אלה:

פרק א': הגדרות

1. בתקנות אלה –

הגדרות

"אח מומחה" – אח מוסמך בעל תואר מומחה;

"אח מוסמך" – מי שרשום בפנקס, כהגדרתו בתקנות העוסקים בסיעוד בבתי חולים, במדור אחות מוסמכת, כאמור בתקנה 6 לאותן תקנות;

"ועדה מייעצת" – ועדה שהוקמה לפי תקנה 4;

"מומחה בענף מומחיות" – כל אחד מאלה:

(1) אח מומחה בענף מומחיות, לפי העניין;

(2) רופא בעל תואר מומחה כמשמעותו בתקנה 2 לתקנות הרופאים (אישור תואר מומחה ובחינות), התשל"ג-1973, בענף רפואה זהה לענף המומחיות, לפי העניין; בענף מומחיות שבו אין ענף רפואה זהה, יהיה ענף הרפואה כולל בתחומו, באופן משמעותי, את ענף המומחיות, לפי העניין;

"מומחה מלווה" – מומחה בענף מומחיות המלווה את האח המוסמך בהכשרתו המעשית באותו ענף מומחיות כמפורט בתקנה 11;

"ענף מומחיות" – ענף המנוי בטור א' שבתוספת הראשונה;

"ראש מינהל הסיעוד" – ראש מינהל הסיעוד במשרד הבריאות או מי שהוא הסמיך לעניין תקנות אלה, כולן או מקצתן;

"תואר מומחה" – תואר שאושר לפי תקנה 2;

"תכנית התמחות" – תכנית לימודים והכשרה מעשית שנקבעה לפי תקנה 9;

"תקנות העוסקים בסיעוד בבתי חולים" – תקנות בריאות העם (עוסקים בסיעוד בבתי חולים), התשמ"ט-1988.

פרק ב': הוראות כלליות

2. תואר מומחה יאושר לאח מוסמך מן התארים הנקובים בטור ב' של התוספת הראשונה ולפי תקנות אלה.

תואר מומחה

3. (א) ראש מינהל הסיעוד יאשר תואר מומחה למי שהתקיימו בו כל אלה:

זכות לתואר מומחה

(1) הוא אח מוסמך;

(2) הוא סיים השתלמות מוכרת, אם נדרשת כזו, כאמור בתקנה 5;

(3) הוא בעל השכלה בסיעוד כאמור בתקנה 6;

(4) הוא סיים תכנית התמחות לפי פרק ג';

(5) הוא עמד בבחינות לפי פרק ד'.

(ב) על אף האמור בתקנת משנה (א), רשאי ראש מינהל הסיעוד, לפי המלצה של ועדה מייעצת, לאשר תואר מומחה לאח מוסמך אף אם לא התקיימו בו התנאים שבתקנת משנה (א)(2) עד (4) ובלבד שעמד בבחינות לפי פרק ד' ושהוועדה השתכנעה כי התקיימו בו כל אלה, לפי העניין:

(1) לעניין השתלמות מוכרת כאמור בתקנת משנה (א)(2) – הוא בעל השכלה וניסיון מעשי בתחום הכלול בתחומי ההשתלמות המוכרת הנדרשת כאמור בתקנה 5;

(2) לעניין השכלה בסיעוד כאמור בתקנת משנה (א)(3) – הוא בעל תואר אקדמי ראשון ותואר אקדמי שני שאינם בסיעוד ובלבד שהתואר האקדמי השני הוא בתחום הכלול בענף המומחיות שבו הוא מבקש להתמחות;

(3) לעניין תכנית התמחות כאמור בתקנת משנה (א)(4) – הוא בעל השכלה וניסיון מעשי בענף ההתמחות שבו הוא מבקש את תואר המומחה.

(ג) מצאה הוועדה המייעצת כי תנאי מהתנאים שבתקנת משנה (ב)(1) עד (3) לא התקיים במלואו, היא רשאית לדרוש מהאח המוסמך את השלמת התנאי באופן שתורה הוועדה, לפי העניין, כתנאי להמלצתה על אישור תואר מומחה.

4. (א) ראש מינהל הסיעוד רשאי למנות ועדה מייעצת, בראשותו, לכל אחד מענפי המומחיות.

ועדה מייעצת

(ב) חברי הוועדה המייעצת שימונו יהיו מומחים בענף המומחיות שבעניינו התכנסה הוועדה ומספרם לא יפחת משלושה.

(ג) החלטות הוועדה המייעצת יתקבלו ברוב דעות; היו הדעות שקולות, יכריע קולו של יושב ראש הוועדה.

5. (א) אח מוסמך המבקש אישור תואר מומחה יסיים השתלמות מוכרת כמשמעותה בתקנה 10 לתקנות העוסקים בסיעוד בבתי חולים, אם נדרשת כזו לפי טור ג' שבתוספת הראשונה.

השתלמות מוכרת

(ב) נושא ההשתלמות המוכרת הנדרש לכל ענף מומחיות יהיה אחד מהנושאים המפורטים בטור ג' שבתוספת הראשונה, לצד אותו ענף.

6. (א) אח מוסמך המבקש אישור תואר מומחה יהיה בעל תואר אקדמי ראשון ותואר אקדמי שני, ובלבד שאחד מהם, לפחות, בסיעוד.

השכלה בסיעוד

(ב) לעניין תקנה זו, רשאי ראש מינהל הסיעוד, לאחר התייעצות עם ועדה מייעצת, לראות בתואר אקדמי שני בענף מומחיות כאילו היה תואר אקדמי שני בסיעוד, ובלבד שהיה באותו ענף מומחיות שלגביו מבוקש תואר המומחה.

(ג) בתקנה זו, "תואר אקדמי" – כל אחד מאלה:

(1) תואר מוכר כמשמעותו בסעיף 22 לחוק המועצה להשכלה גבוהה, התשי"ח-1958 (בתקנה זו – חוק המועצה להשכלה גבוהה) שנתן מוסד מוכר, כמשמעותו בסעיף 9 לאותו חוק (בתקנה זו – מוסד מוכר), וכן תואר שהוכר לפי סעיף 28א לאותו חוק;

(2) תואר אקדמי שנתן מוסד להשכלה גבוהה בחוץ לארץ, אשר מוכר כמוסד להשכלה גבוהה על פי הדין החל באותה מדינה וראש מינהל הסיעוד הכיר במוסד, בתואר ובתכנית הלימודים שלו; לעניין זה, "מוסד להשכלה גבוהה בחוץ לארץ" – לרבות מוסד בישראל שהוא שלוחה או סניף של מוסד להשכלה גבוהה הפועל מחוץ לישראל, וניתן לו רישיון כמשמעותו בסעיף 25ג לחוק המועצה להשכלה גבוהה.

פרק ג': התמחות

7. אח מוסמך המבקש להתמחות יגיש לראש מינהל הסיעוד בקשה להירשם כמתמחה על גבי טופס 1 שבתוספת השנייה; ראש מינהל הסיעוד יודיע למבקש, בכתב, על החלטתו.

בקשה להתמחות

8. לבקשה להתמחות יצורפו כל אלה:

מסמכי הבקשה

(1) תעודה המעידה על היותו אח מוסמך;

(2) תעודה המעידה כי סיים השתלמות מוכרת, אם היא נדרשת כזו, כאמור בתקנה 5;

(3) תעודה המעידה על היותו בעל תואר אקדמי ראשון ותואר אקדמי שני כאמור בתקנה 6; מבקש שעדיין אין ברשותו תעודה המעידה על תואר אקדמי שני כאמור, יכול להציג אישור בכתב כי סיים את כל חובותיו לקבלת התואר השני;

(4) אישור בכתב, לפי טופס 2 שבתוספת השנייה, ממומחה מלווה כי ילווה את האח המוסמך בהכשרתו המעשית כאמור בתקנות 9(2) ו-11(א).

9. תכנית התמחות לתואר מומחה תכלול את כל אלה:

תכנית התמחות

(1) תכנית לימודים בענף מומחיות, בהיקף של שנה אקדמית, במוסד לימודים שהכיר לצורך תכנית ההתמחות ראש מינהל הסיעוד לאחר התייעצות עם ועדה מייעצת, ובהתאם לתכנית לימודים שאישר ראש מינהל הסיעוד לאחר התייעצות עם ועדה מייעצת;

(2) הכשרה מעשית בענף המומחיות במשך 400 שעות לפחות, לפי תכנית שיורה ראש מינהל הסיעוד לאחר התייעצות עם ועדה מייעצת (בפרק זה – הכשרה מעשית).

10. תכנית ההתמחות יערך במשך תקופה של שלוש שנים לכל היותר מיום אישור הבקשה להתמחות, זולת אם התקיימו נסיבות מיוחדות שאישר ראש מינהל הסיעוד.

רציפות ההתמחות

11. (א) הכשרה מעשית תיעשה בליווי של מומחה מלווה שיאשר לעניין זה ראש מינהל הסיעוד; המומחה המלווה יהיה אחראי להדריך את המתמחה, לתאם את הדרכתו אצל גורמי מקצוע אחרים ולפקח על הכשרתו המעשית.

הכשרה מעשית

(ב) הכשרה מעשית תיעשה במוסד מוכר; בתקנה זו, "מוסד מוכר" – יחידה, מוסד רפואי, ארגון רפואי, מכון, מחלקה, חטיבה, מעבדה, מרפאה או מרכז או שירות שאישר לעניין זה ראש מינהל הסיעוד.

(ג) מתמחה רשאי להתחיל בהכשרה מעשית רק לאחר שהציג למומחה המלווה אישור ממוסד לימודים על סיום מחצית, לפחות, מתכנית הלימודים כמפורט בתקנה 9(1).

12. (א) מומחה מלווה הרוצה להפסיק את ההכשרה המעשית של מתמחה אצלו לפני תום תקופת ההכשרה המעשית, יודיע על כך בכתב, בצירוף נימוקים, לראש מינהל הסיעוד ולמתמחה 30 ימים מראש לפחות, זולת אם קיבל היתר מראש מינהל הסיעוד להפסיקה במועד מוקדם יותר.

הפסקת הכשרה מעשית

(ב) מתמחה הרוצה להפסיק את הכשרתו המעשית לפני תום תקופת ההכשרה המעשית, יודיע על כך לראש מינהל הסיעוד ולמומחה המלווה 30 ימים מראש לפחות, זולת אם קיבל היתר מראש מינהל הסיעוד להפסיקה במועד מוקדם יותר.

13. מתמחה המבקש להמשיך את הכשרתו המעשית בליווי של מומחה מלווה אחר, יגיש לראש מינהל הסיעוד בקשה לכך בצירוף אישור מאת המומחה המלווה המוכן ללוותו; ראש מינהל הסיעוד יאשר את הבקשה כאמור כתנאי להמשך ההכשרה.

החלפת מומחה מלווה

פרק ד': בחינות

14. (א) מי שהשלים את תכנית ההתמחות יפנה לראש מינהל הסיעוד בבקשה להיבחן, לפי טופס 3 שבתוספת השנייה.

בקשה להיבחן

(ב) לבקשה להיבחן יצורפו כל אלה:

(1) תעודה המעידה על סיום שנת לימודים אקדמית כאמור בתקנה 9(1);

(2) אישור מאת המומחה המלווה על עמידה בתכנית ההכשרה המעשית כאמור בתקנה 11, לפי טופס 4 שבתוספת השנייה.

(ג) ראש מינהל הסיעוד יבדוק את זכאותו של המתמחה להיבחן ויודיע לו, בכתב, על החלטתו.

15. (א) הבחינות בכל ענף מומחיות ייערכו אחת לשנה לפחות, במועדים ובמקומות שיחליט עליהם ראש מינהל הסיעוד.

מועדי בחינות

(ב) על אף האמור בתקנת משנה (א), רשאי ראש מינהל הסיעוד להחליט כי לא ייערכו בחינות בענף מומחיות בשנה מסוימת, בהעדר זכאים להיבחן בבחינה, או בהעדר נרשמים לבחינה.

16. (א) הבחינות יהיו בכתב ובעל פה.

צורת הבחינות ושלביהן

(ב) עמידה בבחינה בכתב היא תנאי להשתתפות בבחינה בעל פה.

(ג) הבחינות ייערכו בשפה העברית.

17. (א) ראש מינהל הסיעוד ימנה ועדת בחינות לכל ענף מומחיות.

ועדת בחינות

(ב) חברי ועדת הבחינות יהיו מומחים בענף מומחיות ומספרם לא יפחת משניים בכל ועדה.

(ג) ועדת הבחינות תקבע את שאלון הבחינה בכתב ואת מתכונת הבחינה בעל פה.

18. ענייני הבחינות הם סודיים ומי שממלא תפקיד הקשור אליהם לא יגלה דבר עליהם אלא במידה שהוא חייב או רשאי לגלותו על פי הדין.

סודיות הבחינה

19. (א) מי שקיבל ציון של 70 אחוזים לפחות בבחינה יראוהו כמי שעבר את הבחינה.

תוצאות הבחינות

(ב) ראש מינהל הסיעוד יודיע לנבחן בכתב על תוצאות הבחינה.

20. (א) נבחן שנכשל בבחינה רשאי להיבחן שוב במועד שיורה ראש מינהל הסיעוד, אך לא לפני תום תשעים ימים ממועד הבחינה שבה נכשל.

בחינה חוזרת

(ב) נכשל הנבחן פעם נוספת לא יהיה זכאי להיבחן מחדש אלא באישורו של ראש מינהל הסיעוד לאחר שהשתכנע כי התקיימו נסיבות מיוחדות המצדיקות זאת; ראש מינהל הסיעוד רשאי לקבוע כתנאי לבחינה הנוספת עמידה בתכנית שיקבע, לאחר התייעצות עם הוועדה המייעצת.

21. (א) נבחן רשאי לעיין במחברת הבחינה.

עיון בבחינה

(ב) נוהלי העיון בבחינה יהיו כמפורט בתוספת השלישית.

22. (א) נבחן אשר ציונו בבחינה הוא בין 60 ו-60 אחוזים, רשאי לערור על תוצאות הבחינה.

ערר

(ב) נוהלי הערר על הבחינה יהיו כמפורט בתוספת הרביעית.

(ג) ראש מינהל הסיעוד יעביר ערר שקיבל כאמור, בסמוך לאחר קבלתו, לוועדה המייעצת, והוועדה תחליט בערר בתוך שלושים ימים מיום שקיבלה את הערר; החלטת הוועדה המייעצת תהיה סופית.

(ד) הוועדה המייעצת תקבע את סדרי עבודתה ואת אופן בירור הערר.

(ה) ראש מינהל הסיעוד ישלח לעורר את החלטת הוועדה המייעצת בתוך שישים ימים מיום הגשת הערר.

פרק ה': החלטה בדבר מתן תואר מומחה

23. משסיים המתמחה את הבחינות ואת תכנית ההתמחות יגיש לראש מינהל הסיעוד בקשה לאישור תואר מומחה, בשני עותקים, על גבי טופס 5 שבתוספת השנייה.

בקשה לאישור תואר מומחה

24. (א) ראש מינהל הסיעוד רשאי שלא להעניק תואר מומחה, למבקש תואר מומחה, אם התקיים במבקש אחד מאלה ולדעת ראש מינהל הסיעוד עלולה להיות לדבר השלכה על עיסוקו כאח מומחה:

החלטת ראש מינהל הסיעוד

(1) הוא הורשע בהליך פלילי או מתנהל נגדו הליך פלילי;

(2) ננקטו נגדו הליכי משמעת כאמור בתקנה 25 לתקנות העוסקים בסיעוד בבתי חולים.

(ב) אישר ראש מינהל הסיעוד לאח המוסמך תואר מומחה, יודיע לו על כך בכתב.

25. תחילת הזכאות לתואר מומחה תהיה מיום שהאח המוסמך עמד בבחינות.

תחילת התואר

26. ראש מינהל הסיעוד ינהל פנקס שבו יירשמו בעלי התארים ותואריהם.

פנקס

27. (א) ראש מינהל הסיעוד רשאי לבטל אישור תואר מומחה או להתלותו לתקופה שיקבע, אם נוכח לדעת שהאישור הושג כתוצאה ממצג שווא או שבעל התואר גילה רשלנות גסה או אי-יכולת בביצוע תפקידיו כבעל אותו תואר מומחה.

ביטול תואר והתלייתו

(ב) ראש מינהל הסיעוד לא יפעיל את סמכותו לפי תקנת משנה (א) אלא לאחר שנתן לבעל התואר הזדמנות להגיש את טענותיו בכתב ולטעון אותן לפניו.

(ג) לעניין תקנת משנה (ב) רואים אדם כאילו ניתנה לו הזדמנות להגיש את טענותיו בכתב אם שלושים ימים לפחות לפני שראש מינהל הסיעוד יחליט על הפעלת סמכותו לפי תקנת משנה (א), הומצאה לבעל התואר אישית, הודעה על כוונת ראש מינהל הסיעוד לנקוט את אחד האמצעים המפורטים בתקנת משנה (א), או שההודעה הונחה בשבילו לפי מען מגוריו האחרון הרשום בפנקס, כהגדרתו בתקנות העוסקים בסיעוד בבתי חולים, או שההודעה נשלחה אליו לפי מענו זה בדואר רשום.

(ד) ראש מינהל הסיעוד רשאי, על פי בקשה בכתב של אח מומחה, לבטל את אישור תואר המומחה שניתן לו.

28. הודעה על ביטול תואר מומחה או התלייתו תפורסם ברשומות.

פרסום

פרק ו': תחילת והוראות מעבר

29. תחילתן של תקנות אלה 30 ימים מיום פרסומן (להלן – יום התחילה).

תחילה

פרק ז': הוראות שונות

30. על אף האמור בתקנות אלה, אח מוסמך זכאי לתואר מומחה אף בלי שהשתתף בתכנית התמחות, ובלבד שהתקיימו לגביו כל אלה:

הוראות מעבר

(1) הוראות תקנה זו חלות על ענף המומחיות שלגביו הוא מבקש את תואר המומחה, בהתאם למפורט בטור ד' שבתוספת הראשונה;

(2) הוא הגיש לראש מינהל הסיעוד את בקשתו להיבחן בענף מומחיות לא יאוחר מתום שנה מיום שענף המומחיות שלגביו הוא מבקש את תואר המומחה פורסם בתוספת הראשונה;

(3) הוועדה המייעצת אישרה כי התקיימו בו כל אלה:

(א) הוא סיים השתלמות מוכרת, אם נדרשת כזו, לפי תקנה 5;

(ב) הוא היה בעל תואר ראשון או תואר שני, או שלכל הפחות קיבל אישור זכאות לתואר ראשון או לתואר שני; לעניין זה, "תואר" – תואר אקדמי כהגדרתו בתקנה 6(ג) באחד התחומים האקדמיים, שהוכרו כמזכים בהטבה, בין בקידום ובין בשכר, במערכת הבריאות הציבורית, לרבות בתקופה שקדמה ליום התחילה;

(ג) הוא עסק במשך חמש שנים לפחות, בהיקף של חצי משרה לפחות, בסמוך לפני יום התחילה, בענף המומחיות שבו הוא מבקש את תואר המומחה;

(4) עמד בבחינות לפי פרק ד'.

31. תואר מומחה בטיפול תומך שניתן לפי צו בריאות העם (קביעת מומחיות מוכרת בתחום הטיפול התומך), התשס"ט-2009 – יראוהו כתואר מומחה שניתן לפי תקנות אלה.

תואר מומחה בטיפול תומך לפי הדין הקודם

תוספת ראשונה

(תקנות 1, 2, 5 ו-30(1) ו-(2))

טור א' טור ב' טור ג' טור ד'

ההשתלמות המוכרת הנדרשת לכל ענף

מומחיות תהיה באחד מכל הנושאים תחולת

ענף מומחיות תואר מומחה האלה, לפחות: הוראות מעבר

1. טיפול תומך אח מומחה א. אונקולוגיה אין תחולה

בטיפול תומך ב. גריאטריה

ג. טיפול מוגבר בחולה הגריאטרי

2. גריאטריה אח מומחה א. גריאטריה אין תחולה

בסיעוד גריאטרי ב. טיפול מוגבר בחולה הגריאטרי

ג. טיפול נמרץ משולב (כללי)

ד. רפואה ראשונית (בריאות הקהילה)

3. סוכרת אח מומחה בסוכרת סוכרת יש תחולה

4. פגים אח מומחה בפגים א. טיפול נמרץ בפג וביילוד יש תחולה

ב. טיפול נמרץ בפגים ילדים

תינוקות וילודים (פ.י.ת.י.)

5. פנימית אח מומחה א. טיפול נמרץ משולב (כללי) אין תחולה

בסיעוד פנימי ב. טיפול מוגבר בחולה הגריאטרי

ג. אונקולוגיה

6. כירורגיה אח מומחה א. טיפול נמרץ משולב (כללי) אין תחולה

בסיעוד כירורגי ב. טיפול מוגבר בחולה הגריאטרי

ג. אונקולוגיה

7. רפואה אח מומחה א. טיפול נמרץ משולב (כללי) אין תחולה

תק' תשע"ה-2014

ברפואה ראשונית ב. טיפול מוגבר בחולה הגריאטרי

ג. אונקולוגיה

ד. רפואה ראשונה (בריאות הקהילה)

8. כאב אח מומחה בכאב א. טיפול נמרץ משולב (כללי) יש תחולה

תק' (מס' 2) תשע"ה-2015

ב. רפואה דחופה

ג. טיפול מוגבר בחולה הגריאטרי

ד. גריאטריה

ה. אונקולוגיה

ו. נפרולוגיה

9. שיקום אח מומחה א. שיקום יש תחולה

תק' (מס' 2) תשע"ה-2015

בשיקום ב. טיפול נמרץ משולב

ג. טיפול מוגבר בחולה הגריאטרי

ד. גריאטריה

10. מדיניות ומינהל אח מומחה - יש תחולה

תק' (מס' 2) תשע"ה-2015

בסיעוד במדיניות ומינהל

בסיעוד

11. בריאות הנפש אח מומחה בריאות הנפש אין תחולה

תק' תש"ף-2019

בבריאות הנפש

12. פצע אח מומחה א. טיפול מוגבר בחולה הגריאטרי יש תחולה

תק' תש"ף-2019

בפצע ב. גריאטריה

ג. סוכרת

ד. שיקום

ה. רפואה ראשונית (בריאות הקהילה)

ו. פצעים וסטומה

תוספת שנייה

(תקנה 7)

**בקשה להירשם כאח מומחה מתמחה**

טופס 1

בקשה לקבלת אישור להתמחות בענף מומחיות       כוללת:

א. פרטי המבקש:

שם פרטי ושם משפחה:

מס' ת"ז:

תעודת בוגר תואר שני - אוניברסיטה חוג

בוגר קורס על בסיסי: תחום שנה מס' רישום

ב. יש לצרף המסמכים האלה:

- טופס אישור מומחה מלווה על ליווי בהכשרה

- העתק נאמן למקור של תעודת אח מוסמך

- העתק נאמן למקור של תעודת בוגר קורס על-בסיסי (אם נדרש)

- העתק נאמן למקור של תעודת תואר שני

- קורות חיים, כולל תעודות ואישורים למפורט בקורות החיים

- אישור המעסיק על ניסיון מקצועי

ג. יש לשלוח את המסמכים אל מינהל הסיעוד.

לבירורים ניתן להתקשר למחלקה לפיתוח מקצועי במינהל הסיעוד.

תאריך \_\_\_\_\_\_\_\_\_\_\_\_\_\_

חתימה

(תקנה 8(4))

**אישור ממומחה מלווה על ליווי אח מוסמך בהכשרה מעשית**

טופס 2

שם המומחה המלווה:

מס' ת"ז:

ענף מומחיות:

מס' רישוי מומחה:

שם המשתלם:

מס' תעודת זהות:

אני מאשר את הסכמתי להנחות תכנית התמחות לגבי המשתלם הנ"ל כמומחה מלווה, ולאשר את עמידתו בתכנית ההתמחות בענף

תאריך \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

חתימה חותמת

(תקנה 14(א))

**בקשה להיבחן**

טופס 3

אני, שם/שם משפחה

מס' ת"ז:

כתובת:

טלפון:

מבקש לאשר את השתתפותי במבחן מומחיות בענף       המתוכנן לתאריך

מצורף:

- תעודה המעידה על סיום שנת לימודים אקדמית בענף המומחיות

- אישור מומחה מלווה על עמידה בתכנית הכשרה מעשית

תאריך \_\_\_\_\_\_\_\_\_\_\_\_\_\_

חתימה

(תקנה 14(ב)(2))

**אישור ממומחה מלווה על עמידה בתכנית הכשרה מעשית**

טופס 4

ימולא על ידי מומחה מלווה החתום על "אישור מומחה מלווה על ליווי אח מוסמך בהכשרה"

שם המתמחה:

ענף התמחות:

מס' ת"ז:

מועד תחילת ההתמחות:

מועד סיום ההתמחות:

שם המומחית המלווה:

מס' תעודת זהות:

מס' רישוי מומחה:

אני מאשר כי שם/שם משפחה בעל/ת תעודת זהות מס'       עמד/ה בהצלחה כנדרש בתכנית התמחות בעבודה מעשית בענף התמחות       כמפורט להלן:

סמסטר תאריך מקום הכשרה מעשית

1 מ-      עד

2 מ-      עד

3 מ-      עד

4 מ-      עד

5 מ-      עד

6 מ-      עד

תאריך \_\_\_\_\_\_\_\_\_\_\_\_\_\_\_

חתימה

(תקנה 23)

**בקשה לאישור תואר מומחה**

טופס 5

בקשה לקבלת אישור תואר מומחה בענף מומחיות       כוללת:

א. פרטי המבקש:

שם פרטי ושם משפחה:

מס' ת"ז:

ב. יש לצרף את המסמכים האלה:

- אישור על העדר רישום פלילי

- הודעה על עמידה בבחינה

ג. יש לשלוח את המסמכים אל מינהל הסיעוד.

לבירורים ניתן להתקשר למחלקה לפיתוח מקצועי במינהל הסיעוד.

תאריך \_\_\_\_\_\_\_\_\_\_\_\_\_\_\_

חתימה

תוספת שלישית

(תקנה 21(ב))

**נוהל עיון בבחינה**

1. המעוניין לעיין בבחינה נדרש להגיש בקשה לעיון באמצעות תיבת דואר אלקטרוני: [Siud.test@moh.health.gov.il](mailto:Siud.test@moh.health.gov.il) בתוך 21 ימים מיום פרסום תוצאות הבחינה.

2. העיון בבחינה יתקיים במועד ובמקום שנקבעו לשם כך בהודעה שתישלח ישירות למי שהגיש בקשתו לעיון בבחינה כאמור בפרט 2.

3. משך העיון בשאלון הבחינה – שעה.

4. לצורך העיון בבחינה יקבלו הנבחנים את שאלון הבחינה ואת צילום דף התשובות שאותו הם מילאו בזמן הבחינה ובו סימון השאלות שבהן הם שגו.

5. במהלך העיון בבחינה, חל איסור מוחלט להעתיק או לצלם את שאלון הבחינה או חלקים ממנו. כמו כן חל איסור על החזקת ספר, מחשב מכל סוג, טלפון סלולרי או אמצעי קשר אחר, מכשיר צילום מכל סוג, רשימה או כתב מכל סוג. נוסף על כך המערערים אינם רשאים לדבר ביניהם ולהחליף מידע. מעיין שיעבור על הוראות אלה, יורחק מהמקום ולא תינתן לו האפשרות לערור על הבחינה.

תוספת רביעית

(תקנה 22(א))

**נוהל ערר על בחינה**

1. נבחן שציונו בבחינה הוא בין 60 ל-69 אחוזים, רשאי לערור על תוצאות הבחינה.

2. לצורך העיון בבחינה יש להצטייד בכלי כתיבה ונייר בלבד.

3. בעת העיון בבחינה ובדף התשובות של העורר, העורר רשאי לכתוב הערות בלבד.

4. במהלך העיון תיערך בדיקה מדגמית של דפי ההערות שנכתבו במהלך העיון; עורר שיימצא כי העתיק משאלון הבחינה או עבר על הוראות פרט 6 לתוספת השלישית, יורחק מהמקום ולא תינתן לו האפשרות לערור על הבחינה.

5. העורר ישלח את עררו המודפס בתוך עשרה ימים מיום העיון בבחינה לתיבת דואר אלקטרוני: [Siud.test@moh.health.gov.il](mailto:Siud.test@moh.health.gov.il); ערר שיגיע לאחר מועד זה לא ייבדק!

6. העורר יגיש את הערעור מודפס בעברית בלבד ויציין את שמו, שם משפחתו ואת שאר פרטיו האישיים בעמוד נפרד שיהיה ראשון; נוסף על כך על דף ראשון זה יציין העורר על כמה משאלות הבחינה הוא מערער בסך הכל וכן יציין את מספרן בבחינה.

7. על שאר דפי הערר, ירשום העורר את מספר הנבחן בלבד בלא ציון שמו או פרטיו האישיים.

8. כל שאלה שעליה עורר הנבחן תודפס על דף נפרד שבו יירשם מספר הנבחן, בלא פרטים מזהים אחרים כאמור.

9. אורך הערר לא יעלה על 10 שורות מודפסות לכל שאלה בפונט 12, רווח שורה וחצי.

10. לגבי כל שאלה שעליה עוררים, יש לציין רשימת מקורות מתאימה, מתוך רשימת הספרות המחייבת בתכנית לימודים של ההתמחות בלבד.

11. עררים שלא יעמדו בדרישות האמורות לעיל – לא ייבדקו.

כ"ג בחשוון התשע"ד (27 באוקטובר 2013) רוני גמזו

המנהל הכללי של משרד הבריאות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7307](http://www.nevo.co.il/Law_word/law06/TAK-7307.pdf) מיום 21.11.2013 עמ' 251.

   תוקנו [ק"ת תשע"ה מס' 7434](http://www.nevo.co.il/law_word/law06/tak-7434.pdf) מיום 5.11.2014 עמ' 51 – תק' תשע"ה-2014; תחילתן 30 ימים מיום פרסומן.

   [ק"ת תשע"ה מס' 7510](http://www.nevo.co.il/Law_word/law06/tak-7510.pdf) מיום 30.4.2015 עמ' 1202 – תק' (מס' 2) תשע"ה-2015; תחילתן 30 ימים מיום פרסומן.

   [ק"ת תש"ף מס' 8279](http://www.nevo.co.il/Law_word/law06/tak-8279.pdf) מיום 6.10.2019 עמ' 8 – תק' תש"ף-2019; תחילתן 30 ימים מיום פרסומן. [↑](#footnote-ref-1)