תקנות בריאות העם (כללים לעניין המשך טיפול רפואי שלא במימון ציבורי לאחר טיפול רפואי במסגרת שירות מרפאה ציבורי או שירות מרפאה קהילתי), תשע"ז-2017

בריאות – בריאות העם – טיפולים רפואיים

בריאות – רופאים

בריאות – שירותים רפואיים

תוכן ענינים

|  |  |  |  |
| --- | --- | --- | --- |
| סעיף 1 | איסור המשך טיפול רפואי שלא במימון ציבורי | [Go](#Seif1) | 2 |
| סעיף 2 | תחילה ותחולה | [Go](#Seif2) | 2 |

תקנות בריאות העם (כללים לעניין המשך טיפול רפואי שלא במימון ציבורי לאחר טיפול רפואי במסגרת שירות מרפאה ציבורי או שירות מרפאה קהילתי), תשע"ז-2017[[1]](#footnote-1)\*

בתוקף סמכותי לפי סעיף 24ד לפקודת בריאות העם, 1940, בהסכמת שר האוצר ובאישור ועדת העבודה הרווחה והבריאות של הכנסת, אני מתקין תקנות אלה:

1. (א) רופא, בין שכיר ובין עצמאי, שייעץ לאדם או טיפל בו, במסגרת שירות מרפאה ציבורי או שירות מרפאה קהילתי לא יטפל באותו אדם או ייעץ לו, שלא במימון ציבורי, במשך שישה חודשים מיום מתן הטיפול או הייעוץ האחרון במסגרת שירות מרפאה ציבורי או שירות מרפאה קהילתי.

איסור המשך טיפול רפואי שלא במימון ציבורי

(ב) האמור בתקנת משנה (א) לא יחול על כל אלה:

(1) טיפול הפריה חוץ-גופית, סקירת מערכות מוקדמת או מאוחרת בהיריון, אם אינם כלולים בתוספת השנייה לחוק ביטוח בריאות ממלכתי, אף אם הם מתבצעים בידי רופא בתוך תקופה קצרה משישה חודשים מעת שנתן ייעוץ או טיפול, במימון ציבורי, לאותו אדם;

(2) טיפול או ייעוץ בתחום התפתחות הילד, אף אם הם מתבצעים בידי רופא בתוך תקופה קצרה משישה חודשים מעת מתן ייעוץ או טיפול, במימון ציבורי, לאותו אדם;

(3) טיפול פולשני, שהמנהל מצא כי שכיחות ביצועו בשנה הקודמת היתה נמוכה מ-1 ל-40,000 נפש ופרסם הודעה על כך ברשומות, אף אם הטיפול מתבצע בידי רופא, בתוך תקופה קצרה משישה חודשים מעת שנתן ייעוץ או טיפול במימון ציבורי, לאותו אדם; המנהל יעדכן את ההודעה האמורה עד 1 בינואר בכל שנה, לגבי השנה שקדמה לה, ולעניין הודעה שיפרסם עד יום י"ד בטבת התשע"ח (1 בינואר 2018) – לגבי שנת 2016.

2. (א) תחילתן של תקנות אלה ביום י"ב בחשוון התשע"ח (1 בנובמבר 2017) (להלן – יום התחילה), והן יחולו לגבי כל רופא שטיפל או ייעץ במסגרת שירות מרפאה ציבורי או שירות מרפאה קהילתי מיום התחילה ואילך.

תחילה ותחולה

(ב) על אף האמור בתקנת משנה (א), תקנות אלה לא יחולו –

(1) על טיפול או ייעוץ, שלא במימון ציבורי, גם אם הטיפול או הייעוץ ניתנו בידי רופא בתוך תקופה קצרה משישה חודשים מעת טיפול או ייעוץ שהוא נתן לאותו אדם במסגרת שירות מרפאה ציבורי, בתקופה שמיום התחילה עד יום י"ג בטבת התשע"ח (31 בדצמבר 2017);

(2) על ייעוץ, שלא במימון ציבורי, גם אם הייעוץ ניתן בידי רופא בתוך תקופה קצרה משישה חודשים מעת ייעוץ קודם שהוא נתן במסגרת שירות מרפאה ציבורי או שירות מרפאה קהילתי, לאותו אדם, בתקופה שמיום התחילה עד יום כ"ג בטבת התשע"ט (31 בדצמבר 2018).

ד' באב התשע"ז (27 ביולי 2017) יעקב ליצמן

שר הבריאות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7846](http://www.nevo.co.il/Law_word/law06/tak-7846.pdf) מיום 9.8.2017 עמ' 1427. [↑](#footnote-ref-1)