תקנות בתי דין רבניים (קיום פסקי דין של גירושין), תשנ"ט-1999

מעמד אישי ומשפחה – נישואין וגירושין

מעמד אישי ומשפחה – בתי דין רבניים

בתי משפט וסדרי דין – בתי משפט ובתי דין – בתי דין רבניים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגשת תביעה למתן צו הגבלה | סעיף 1 |
| 2 | [Go](#Seif1) | פרטי כתב תביעה | סעיף 2 |
| 2 | [Go](#Seif2) | מועד הדיון | סעיף 3 |
| 2 | [Go](#Seif3) | צו הגבלה | סעיף 4 |
| 2 | [Go](#Seif4) | הודעה על צו הגבלה | סעיף 5 |
| 3 | [Go](#Seif5) | מסירת דיווח לבית הדין | סעיף 6 |
| 3 | [Go](#Seif6) | תביעה נוספת | סעיף 7 |
| 3 | [Go](#Seif7) | שינוי צו הגבלה | סעיף 8 |
| 3 | [Go](#Seif8) | ערעור | סעיף 9 |
| 3 | [Go](#med0) | תוספת |  |
| 3 | [Go](#med1) | הודעה על צו הגבלה |  |
| 4 | [Go](#med2) | הודעה על שינוי צו הגבלה |  |

תקנות בתי דין רבניים (קיום פסקי דין של גירושין), תשנ"ט-1999[[1]](#footnote-1)\*

בתוקף סמכותי לפי סעיף 9 לחוק בתי דין רבניים (קיום פסקי דין של גירושין), תשנ"ה- 1995 (להלן - החוק), בהתייעצות עם שר המשפטים ובאישור ועדת החוקה חוק ומשפט של הכנסת, אני מתקין תקנות אלה:

1. כתב תביעה של בעל דין (להלן - תובע), למתן צו הגבלה נגד בעל הדין האחר המסרב לקיים פסק דין של גירושין (להלן - נתבע), יוגש לאותו בין דין רבני שנתן את פסק הדין האמור (להלן - פסק הדין).

הגשת תביעה למתן צו הגבלה

2. (א) כתב התביעה יכיל פרטים אלה:

פרטי כתב תביעה

(1) בית הדין הרבני שהתביעה מוגשת לו;

(2) שמו של התובע, מספר זהותו, מקום מגוריו ומען להמצאת כתבי בי- דין;

(3) שמו של הנתבע גם באותיות לטיניות וכן מענו ומספר זהותו, או פרטים אחרים שיש בהם, לדעת בית הדין הרבני, כדי לזהותו;

(4) הזכויות שהתובע מבקש להגביל, כולן או מקצתן.

(ב) לכתב התביעה יצורף העתק מאושר של פסק הדין.

(ג) בית הדין הרבני ימציא את העתק כתב התביעה יחד עם הזמנה לדין לנתבע ולכל מי שלדעת בית הדין הרבני עלול להיפגע ממתן צו ההגבלה.

3. (א) הדיון בתביעה יתקיים לא יאוחר מתום שלושים ימים מיום מתן פסק הדין; על אף האמור בתקנה 1, רשאי בית הדין לקבוע, ביום מתן פסק הדין, מועד לדיון במתן צו הגבלה והתובע יגיש כתב תביעה, כאמור בתקנה 1, בתוך שבעה ימים מיום מתן פסק הדין; הוגשה התביעה שלא ביום מתן פסק הדין, יתקיים הדיון לא יאוחר מתום שלושים הימים מיום הגשת התביעה.

מועד הדיון

(ב) החלטת בית הדין תינתן בתוך שישים ימים מיום מתן פסק הדין; הוגשה התביעה שלא ביום מתן פסק הדין, תינתן החלטת בית הדין בתוך שלושים ימים מיום הגשת התביעה; לא נתן בית הדין החלטה כאמור, רשאי המבקש להגיש לנשיא בית הדין הרבני הגדול בקשה להעביר את הדיון להרכב אחר.

4. (א) ראה בית הדין הרבני כי הדרך הדרושה להביא לקיום פסק הדין היא מתן צו הגבלה, ייתן, בשים לב לנסיבות הענין, צו הגבלה שבו יקבע את הזכויות שיוגבלו.

צו הגבלה

(ב) ניתן צו הגבלה במעמד התובע בלבד, ימציא בית הדין הרבני העתק מהצו לנתבע.

5. (א) נתן בית הדין הרבני צו הגבלה שפוגע בזכויות המפורטות בסעיף 2 לחוק, כולן או מקצתן, ימסור על כך המזכיר הראשי של בית הדין, מיד לאחר מתן צו ההגבלה, הודעה לגוף או לרשות הנוגעים בדבר (להלן - הרשות), ערוכה לפי טופס 1 שבתוספת, בצירוף העתק מצו ההגבלה; הודעה כאמור יכול שתימסר גם על גבי סרט מגנטי ובכל מקרה תהיה חתומה ביד המזכיר הראשי של בית הדין; העתק ההודעה יומצא לתובע.

הודעה על צו הגבלה

(ב) בלי לגרוע מהאמור בתקנת משנה (א), נתן בית הדין הרבני צו הגבלה שפוגע בזכויות המפורטות בסעיף 2(1) עד (3) לחוק, כולן או מקצתן, ימציא הנתבע שנגדו ניתן צו הגבלה את דרכונו, את תעודת המעבר שלו או את רשיון הנהיגה שלו (להלן - תעודה), לפי הענין, לאותו בית דין רבני, מיד ולא יאוחר משבעה ימים לאחר מתן הצו; המזכיר הראשי של בית הדין ימציא את התעודה לרשות.

6. רשות שקיבלה הודעה לפי תקנה 5 תמסור לבית הדין הרבני, בתוך ארבעה עשר ימים, דין וחשבון על ביצוע הפעולות המתחייבות מן הצו, ותמציא את העתק הדין וחשבון לתובע.

מסירת דיווח לבית הדין

7. (א) נתן בית הדין הרבני צו הגבלה, ולא קיים הנתבע את פסק הדין, בתוך שלושים ימים מיום מתן צו ההגבלה, רשאי התובע להגיש תביעה נוספת למתן צו הגבלה, ויחולו עליה הוראות תקנות 2 עד 6 (להלן - התביעה הנוספת).

תביעה נוספת

(ב) לתביעה הנוספת יצורף העתק הדין וחשבון האמור בתקנה 6.

8. (א) נתבע שניתן נגדו צו הגבלה או מי שעלול להיפגע מנתינתו, רשאי להגיש בקשה בכתב לשינוי צו ההגבלה; לבקשה יצורף תצהיר לשם אימות העובדות המשמשות יסוד לבקשה.

שינוי צו הגבלה

(ב) בית הדין הרבני ימציא לתובע את הבקשה לשינוי צו הגבלה.

(ג) התובע רשאי להשיב לבקשה בתוך ארבעה עשר ימים מיום שהומצאה לו, או בתוך מועד אחר שקבע בית הדין הרבני.

(ד) בית הדין הרבני רשאי לשנות צו הגבלה, ככל שהדבר דרוש לקיום פסק הדין.

(ה) שינה בית הדין הרבני צו הגבלה, ימסור על כך המזכיר הראשי של בית הדין, בתוך שבעה ימים, הודעה לרשות, ערוכה לפי טופס 2 שבתוספת, בצירוף העתק מהחלטת השינוי; העתק ההודעה יומצא לתובע.

(ו) הומצאה לרשות הודעת שינוי כאמור בתקנת משנה (ה), תמסור לבית הדין הרבני, בתוך ארבעה עשר ימים מיום קבלתה, דין וחשבון על ביצוע הפעולות המתחייבות ממנה, ותמציא את העתק הדין וחשבון לתובע.

9. (א) על החלטה של בית דין רבני בענין צו הגבלה או שינויו ניתן לערער בפני בית הדין הרבני הגדול, בתוך שלושים ימים מיום מתן ההחלטה, אם ניתנה בפני המערער, או בתוך שלושים ימים מיום שנמסרה לו, אם ניתנה שלא בפניו.

ערעור

(ב) ערעור יוגש במסירת שלושה עותקים של כתב הערעור לבית הדין הרבני הגדול, בצירוף מספר עותקים מספיק לשם המצאה למשיבים.

(ג) כתב ערעור יכיל את הפרטים האמורים בתקנה 2(א), בשינויים המחויבים, ויצורף לו העתק ההחלטה שעליה מערערים.

תוספת

טופס 1

(תקנה 5(א))

**]**[**הודעה על צו הגבלה**](HTTP://WWW.NEVO.CO.IL/TFASIM/טפסים%20משפטיים/בתי-משפט/בתי%20דין%20רבניים/צו%20הגבלה%20וצו%20הגנה/הודעה%20על%20צו%20הגבלה.DOC)**[**

טופס 2

(תקנה 8(ה))

**]**[**הודעה על שינוי צו הגבלה**](HTTP://WWW.NEVO.CO.IL/TFASIM/טפסים%20משפטיים/בתי-משפט/בתי%20דין%20רבניים/צו%20הגבלה%20וצו%20הגנה/הודעה%20על%20שינוי%20צו%20הגבלה.DOC)**[**

ה' בטבת תשנ"ט (24 בדצמבר 1998) אליהו סויסה

השר לעניני דתות

1. \* פורסמו [ק"ת תשנ"ט מס' 5953](http://www.nevo.co.il/Law_word/law06/TAK-5953.pdf) מיום 22.2.1999 עמ' 376. [↑](#footnote-ref-1)