תקנות בתי הסוהר (תנאי מאסר), תש"ע-2010

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif1) | 2 |
| סעיף 2 | תנאי המאסר | [Go](#Seif2) | 2 |
| סעיף 3 | תנאי תברואה והיגיינה | [Go](#Seif3) | 2 |
| סעיף 4 | אמצעים לשימושו האישי של האסיר | [Go](#Seif4) | 2 |
| סעיף 5 | מזון | [Go](#Seif5) | 2 |
| סעיף 6 | זכות להליכה יומית | [Go](#Seif6) | 2 |
| סעיף 7 | תחילה | [Go](#Seif7) | 3 |
| סעיף 8 | תחולה | [Go](#Seif8) | 3 |

תקנות בתי הסוהר (תנאי מאסר), תש"ע-2010[[1]](#footnote-1)\*

בתוקף סמכותי לפי סעיף 132(14) ו-(17) לפקודת בתי הסוהר, התשל"ב-1971 (להלן – הפקודה), אני מתקין תקנות אלה[[2]](#footnote-2):

1. בתקנות אלה, "תא" – תא בבית סוהר כמשמעותו בפקודה.

הגדרה

2. (א) בתא יהיה חלון שיאפשר אוורור מן החוץ; בתא שאין בו חלון כאמור, יותקנו אמצעי אוורור חלופיים סבירים.

תנאי המאסר

(ב) בתא יהיו שירותים וכיור; בין השירותים ובין חלק המגורים של התא תהיה הפרדה באופן שתישמר פרטיותו של האסיר; היתה בתא מקלחת, תהיה הפרדה כאמור גם בין המקלחת לחלק המגורים של התא.

(ג) לא היתה מקלחת בתא, יהיו במקום המאסר מקלחות במספר מספיק המאפשר מימוש זכות האסיר למקלחת במים חמים מדי יום ביומו.

(ד) מקלחת תהיה בנפרד מהשירותים.

(ה) בכל תא תהיה תאורה חשמלית שתאפשר, באופן סביר, קריאה.

(ו) בכל תא יותקנו שולחן, מושבים ומדפים לאחזקת חפצים אישיים של אסירים שהם זכאים להחזיקם על פי פקודות נציבות בתי הסוהר.

(ז) בכל תא יהיו לא יותר מארבע מיטות לאסירים.

(ח) השטח הממוצע לאסיר בתא לא יפחת מארבעה וחצי מטרים רבועים; חישוב השטח האמור יהיה לפי השטח שבין קירות התא, לרבות שטח השירותים, הכיור והמקלחת, ככל שישנה מקלחת בתא, ומחולק במספר המיטות שבתא.

(ט) במקום המאסר יותקנו תשתיות חשמל שיאפשרו שימוש במכשירים שונים שאסירים זכאים להחזיקם בתא לפי פקודת נציבות בתי הסוהר.

3. (א) תא יסויד בהתאם לצורך ופעמיים בשנה לפחות; כל תא יחוטא ויודבר אחת לשנה לפחות או על פי הוראות רופא מקום המאסר; החיטוי וההדברה ייעשו באופן שלא יביא לפגיעה בבריאות האסיר.

תנאי תברואה והיגיינה

(ב) מקום המאסר יספק לאסירים בכל תא אמצעי וחומרי ניקיון בכמות הדרושה לשם שמירה על ניקיון התא.

(ג) כל אסיר חייב בניקיון ובסידור התא על פי הסדרים שייקבעו בנוהלי מקום המאסר.

4. (א) לאסיר יסופקו, לשימושו האישי במקום המאסר, מיטה, מזרן ושמיכות נקיות.

אמצעים לשימושו האישי של האסיר

(ב) שמיכות האסירים יכובסו או יוחלפו בתדירות שתבטיח את ניקיונן.

(ג) לאסיר יסופקו סבון ונייר טואלט בכמות סבירה לשימוש אישי.

5. (א) אסיר זכאי לקבל שלוש ארוחות ביום לפחות, בשעות שיקבע מפקד בית הסוהר; הארוחות יהיו מורכבות ממזון בכמות ובהרכב הנדרשים לשם שמירה על בריאות האסיר.

מזון

(ב) אסיר הנזקק למזון מיוחד מטעמי בריאות על פי אישור רופא של שירות בתי הסוהר או מטעמי דת לפי פקודות השירות יהיה זכאי לקבל מזון כאמור.

לעניין תקנה זו, "פקודות השירות" – פקודות השירות מכוח סמכות הנציב בסעיף 80א(ב) לפקודה.

6. (א) אסיר זכאי במשך שעה, מדי יום ביומו, בשעות היום, להליכה באוויר הפתוח במקום המאסר; ואולם אסיר שהוטל עליו עונש בידוד לפי סעיף 58 לפקודה, לא יהיה זכאי להליכה יומית במשך תקופת הבידוד שהוטלה עליו.

זכות להליכה יומית

(ב) מפקד בית סוהר רשאי להגביל את זכותו של אסיר להליכה יומית מטעמים של שמירה על שלומו של האסיר; הוגבלה זכותו של אסיר כאמור, הוא יהיה זכאי לצאת להליכה יומית באוויר הפתוח במשך שעה לפחות פעם בחמישה ימים.

7. תחילתן של תקנות אלה 30 ימים מיום פרסומן (להלן – יום התחילה).

תחילה

8. (א) תקנות אלה יחולו על בנייה קבועה; בתקנה זו, "בנייה קבועה" – מבנה שלא ניתן לניידו ממקום למקום.

תחולה

(ב) תקנות משנה (ד), (ו) עד (ח) בתקנה 2, יחולו על מקומות מאסר שתכנון בנייתם החל לאחר יום התחילה, וככל הניתן גם על תכנון השיפוץ של מקומות מאסר קיימים.

(ג) לגבי תא מאסר שמוחזק בו אסיר שהוטל עליו עונש בידוד לפי סעיף 58 לפקודה, או תא שמוחזק בו אסיר שהוחזק בסיכון אובדני על ידי גורמי טיפול בשירות בתי הסוהר לפי פקודת נציבות בתי הסוהר, יחולו תקנות אלה בשינויים המפורטים להלן:

(1) תקנות משנה (ב), (ו) ו-(ט) בתקנה 2 – לא יחולו;

(2) לא היו בתא שירותים וכיור, יינתנו לאסיר מים לשימוש אישי לפי בקשתו, ויתאפשר לאסיר לצאת מתא המאסר לשירותים ככל הנדרש.

י"ט באייר התש"ע (3 במאי 2010) יצחק אהרונוביץ'

השר לביטחון הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ע מס' 6892](http://www.nevo.co.il/law_word/law06/tak-6892.pdf) מיום 24.5.2010 עמ' 1125. [↑](#footnote-ref-1)
2. עפ"י חוק לתיקון פקודת בתי הסוהר (מס' 42), תשע"ב-2012 יראו את התקנות כאילו הותקנו לפי סעיף 11ב לפקודה, ואין בתקנות שיותקנו לפי אותו סעיף כדי לפגוע בתוקפן. [↑](#footnote-ref-2)