תקנות גלי צה"ל – שידורי רדיו של צבא הגנה לישראל (שידורי חסות ותשדירי שירות) (תנאים לשידור תשדירים), תשע"ג-2013

בטחון – צה"ל

רשויות ומשפט מנהלי – תשתיות – תקשורת – רדיו וטלגרף

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה לשידור תשדיר בגלי צה"ל | [Go](#Seif2) | 2 |
| סעיף 3 | אישור תשדיר וביטול אישור | [Go](#Seif3) | 2 |
| סעיף 4 | שינוי ו | [Go](#Seif4) | 2 |
| סעיף 5 | הגבלות על שידור תשדירים | [Go](#Seif5) | 2 |
| סעיף 6 | שידורי חסות אסורים | [Go](#Seif6) | 3 |
| סעיף 7 | אחריות בעל התשדיר | [Go](#Seif7) | 4 |
| סעיף 8 | תשלום בעד זכויות יוצרים ואחריות בעל התשדיר לתביעות לפי דיני זכויות יוצרים | [Go](#Seif8) | 4 |
| סעיף 9 | התמורה בעד שידור התשדירים | [Go](#Seif9) | 4 |
| סעיף 10 | שינויים בתשדיר | [Go](#Seif10) | 4 |
| סעיף 11 | מועד שידור תשדיר | [Go](#Seif11) | 4 |
| סעיף 12 | ביטול מישדר | [Go](#Seif12) | 4 |
| סעיף 13 | בקשה לדחות שידור תשדיר | [Go](#Seif13) | 4 |
| סעיף 14 | הודעה על החלטות מפקד גלי צה"ל בדבר מועדי שידור תשדירים | [Go](#Seif14) | 4 |
| סעיף 15 | ביטול שידור תשדיר בידי בעל התשדיר | [Go](#Seif15) | 4 |
| סעיף 16 | הפסקת שידור תשדיר שאישורו בוטל | [Go](#Seif16) | 4 |
| סעיף 17 | השבת תשלומים בשל אי שידור | [Go](#Seif17) | 4 |
| סעיף 18 | נוהל עבודת ועדת הפיקוח | [Go](#Seif18) | 5 |
| סעיף 19 | עוצמת שמע מותרת בשידורי רדיו | [Go](#Seif19) | 5 |
| סעיף 20 | תחילה | [Go](#Seif20) | 5 |

תקנות גלי צה"ל – שידורי רדיו של צבא הגנה לישראל (שידורי חסות ותשדירי שירות) (תנאים לשידור תשדירים), תשע"ג-2013[[1]](#footnote-1)\*

בתוקף סמכותי לפי סעיפים 4, 5(ג) ו-8(ג) לחוק גלי צה"ל – שידורי רדיו של צבא ההגנה לישראל (שידורי חסות ותשדירי שירות) (הוראת שעה), התשס"ה-2005 (להלן – החוק), בהתייעצות עם השר הממונה על ביצוע חוק רשות השידור, התשכ"ה-1965 (להלן – חוק רשות השידור) ועם הוועדה שהקימה מליאת רשות השידור לפי סעיף 12(ג) לחוק רשות השידור ובהתאם לסעיף 40(ב)(2) לחוק רשות השידור (תיקון מס' 27), התשע"ב-2012, ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"בעל תשדיר" – גורם המבקש לשדר תשדיר;

"דיני הזכויות" – חוק זכות יוצרים, התשס"ח-2007, פקודת זכויות יוצרים – 1924, וחוק זכויות מבצעים ומשדרים, התשמ"ד-1984;

"ועדת הפיקוח" – הוועדה המתמנה לפי סעיף 5(א) לחוק;

"הפרקליט הצבאי הראשי" ו"מפקד גלי צה"ל" – לרבות מי שכל אחד מאלה הסמיך לעניין תקנות אלה;

"פקודות הצבא" – כהגדרתן בחוק השיפוט הצבאי, התשט"ו-1955;

"קדימון" – כהגדרתו בסעיף 4(ב) לחוק;

"תשדיר" – שידור חסות או תשדיר שירות כהגדרתם בחוק.

2. בעל תשדיר המבקש לשדר תשדיר בגלי צה"ל יגיש למפקד גלי צה"ל בקשה בכתב בצירוף תמליל התשדיר המבוקש, מועד השידור המבוקש, אורך התשדיר ומספר השידורים של התשדיר המבוקש על ידו; הבקשה תוגש שבעה ימים לפחות לפני מועד השידור המבוקש.

בקשה לשידור תשדיר בגלי צה"ל

3. (א) שידור תשדיר טעון אישור של מפקד גלי צה"ל, לאחר שנועץ בפרקליט הצבאי הראשי; האישור יינתן עד שלושה ימים לפני מועד השידור המבוקש; אישור כאמור יכול שיהיה בתנאים.

אישור תשדיר וביטול אישור

(ב) מפקד גלי צה"ל רשאי לבטל אישור שניתן, אם מצא כי הוראות תקנות 5 או 6 אינן מתקיימות מסיבות שלא הובאו לידיעתו בעת הגשת הבקשה לשידור.

(ג) בעל תשדיר שבקשתו לשידור תשדיר אושרה בתנאים או לא אושרה או שבוטל אישורה, רשאי לבקש עיון חוזר בבקשה בידי מפקד גלי צה"ל, אשר ייוועץ בעניין זה עם הפרקליט הצבאי הראשי; החלטת מפקד גלי צה"ל בעיון החוזר תינתן בכתב ובצירוף נימוקים; על אף האמור בהגדרה "מפקד גלי צה"ל" שבתקנה 1, סמכות מפקד גלי צה"ל לעניין עיון חוזר כאמור בתקנת משנה זו תהיה נתונה לו בלבד.

4. מפקד גלי צה"ל רשאי לתקן או ללטש נוסח של תשדיר מבחינת לשונו, והתאמתו המשפטית והטכנית לשידור; החליט מפקד גלי צה"ל על שינוי ותיקון כאמור, יודיע על כך לבעל התשדיר.

שינוי ותיקון תשדיר המיועד לשידור

5. לא ישודר תשדיר בגלי צה"ל אם לדעת מפקד גלי צה"ל, לאחר שנועץ בפרקליט הצבאי הראשי, נזכר בו אחד מאלה:

הגבלות על שידור תשדירים

(1) דבר הנוגד את חוקי המדינה, את ערכיה או את פקודות הצבא ואת ערכי צבא הגנה לישראל;

(2) פגיעה באושיות המשטר, בשלטון החוק, בסדר הציבורי או במשמעת הצבא;

(3) תעמולה מפלגתית או עניין השנוי במחלוקת פוליטית או אידיאולוגית בציבור, לרבות בדרך של קריאה לשינוי חקיקה בנושאים כאמור;

(4) פגיעה בדת, בלאום, בעדה, במין או בנטייה מינית, לרבות פגיעה ברגשות הדתיים של חלק מאוכלוסיית המדינה וברגשותיהם של מיעוטים היושבים בישראל;

(5) שמות של בני אדם או של תאגידים מסוימים, בלי שניתנה רשותם לכך, בכתב ומראש;

(6) קללות, דברי תועבה או אלימות מילולית, במפורש או במשתמע;

(7) דברי דיבה או השמצה;

(8) דברים העלולים לזרוע בהלה או פחד בציבור, בין השאר לעניין סכנת מחלה, או דברים המנצלים אמונות תפלות;

(9) גורמים מיסיונריים או כתות;

(10) חוות דעת של רופא, מרפא או אחות, בין שדמויותיהן קיימות במציאות ובין שלא, לגבי טיבו או סגולותיו של מוצר או שירות, המובאות במישרין או בעקיפין;

(11) תכשירים או תרופות המתיימרים לרפא מחלות, מומחים ופגמים פיסיולוגיים למיניהם, או לשירותי רפואה זולת אם הוכחה יעילותם ובטיחות השימוש בהם לפי אישור מראש של משרד הבריאות;

(12) שימוש בסטריאוטיפים המציגים בני אדם כאובייקטים מיניים, כחפצים, כחסרי אונים או כילדותיים, או הפוגעים בשוויון בין המינים;

(13) שירותים של –

(א) בעלי מקצוע שאין לפרסמם לפי כל דין;

(ב) מגידי עתידות, אסטרולוגים, יועצים לעניינים שבנפש וכיוצא באלה;

(ג) תקשורת בענייני מין, נערות ליווי, עיסוי, זנות, מכירת אבזרי מין, למעט אמצעי מניעה;

(14) נשק, תחמושת ומועדוני ירי או נשק, למעט תשדיר להליכי רישוי לפי חוק כלי-הירייה, התש"ט-1949;

(15) עניין שיש בו כדי להטעות מאזין סביר או שיש בו הגזמה לגבי איכות מוצר או שירות או ייחוס מעלות וסגולות למוצרים או לשירותים שלא ניתן להוכיחן;

(16) דברים שיש בהם טעם לפגם מבחינה מוסרית או ציבורית, או פגיעה בסדר הציבורי או העלולים להזיק לציבור או שיש בהם כדי לפגוע בטעם הטוב;

(17) מוצרים הפוגעים בבריאות לרבות סיגריות, מוצרי טבק אחרים ואלכוהול;

(18) דברים שניתן להבין מהם שצה"ל נותן גושפנקה כלשהי או אישור לטיבו של מוצר או שירות, זולת אם הם תשדיר מטעם צה"ל או משרד הביטחון;

(19) נוסח או צליל שיש בהם משום התחזות למשדר חדשות או למשדר אחר של גלי צה"ל;

(20) כל דבר אחר שלדעת מפקד גלי צה"ל, לאחר שנועץ בפרקליט הצבאי הראשי, הוא תשדיר לא נאות או שאינו ראוי לשידור בגלי צה"ל כתחנה צבאית-ציבורית, בין בשל תוכן התשדיר ובין בשל מטרות הגוף או הארגון שמטעמו התשדיר משודר.

6. (א) לא ישודר שידור חסות המתייחס למשדר חדשות, למעט לתחזית מזג האוויר.

שידורי חסות אסורים

(ב) נוסף על האמור בתקנת משנה (א), לא ישודר שידור חסות אם לדעת מפקד גלי צה"ל, לאחר שנועץ בפרקליט הצבאי הראשי התקיים בו אחד מאלה:

(1) לבעל התשדיר יש עניין אישי, מסחרי, או מפלגתי-פוליטי בתוכן המשדר שלו ניתנה החסות, כולו או חלקו;

(2) עלול להיווצר רושם בציבור, כי לבעל התשדיר יש עניין אישי, מסחרי או מפלגתי-פוליטי בתוכן המשדר שלו ניתנה החסות, כולו או חלקו;

(3) שידור החסות הוא של גוף מפלגתי-פוליטי, בין במישרין ובין בעקיפין;

(4) פרסום שידור החסות –

(א) כרוך בהקניית זכויות כלשהן בתכנית או בשידור לבעל תשדיר או לאחרים;

(ב) מותנה, במפורש או מכללא, בתנאי כלשהו, לרבות השפעה על תהליך ההפקה והעריכה, או זכות ביקורת מראש על התכנית.

(ג) הקראת שידור החסות לא תיעשה בידי קריין שמגיש את התכנית שלה ניתנה החסות.

7. (א) בעל התשדיר אחראי כלפי גלי צה"ל וכלפי כל אדם אחר לתוכן התשדיר לרבות לפי דיני הזכויות וחוק איסור לשון הרע, התשכ"ה-1965.

אחריות בעל התשדיר

(ב) אין באמור בתקנות אלה כדי לגרוע מאחריותו של בעל התשדיר לתוכנו לפי כל דין.

8. (א) בעל התשדיר יישא בכל תשלום שיש לשלמו לבעל זכות יוצרים לפי דיני זכויות יוצרים ומבצעים בעד השימוש ביצירה או ביצועה בתשדיר.

תשלום בעד זכויות יוצרים ואחריות בעל התשדיר לתביעות לפי דיני זכויות יוצרים

(ב) בעל התשדיר יהיה אחראי כלפי גלי צה"ל וכלפי משרד הביטחון לכל תביעה שתוגש כנגדם, בשל הפרת זכויות כאמור.

9. בעד שידור תשדירים בגלי צה"ל תשולם למשרד הביטחון, בעבור גלי צה"ל, תמורה לפי מחירון שיקבע משרד הביטחון.

התמורה בעד שידור התשדירים

10. ביקש בעל תשדיר להכניס שינויים בנוסח התשדיר לאחר שאושר לשידור, ישודר התשדיר בנוסח שאושר עד שתיקונו המבוקש יאושר, זולת אם ביקש בעל התשדיר שלא לשדרו במתכונתו המקורית.

שינויים בתשדיר

11. (א) תשדיר ישודר במועד ובמשבצת שקבע לכך מפקד גלי צה"ל.

מועד שידור תשדיר

(ב) לא שודר תשדיר במועד או במשבצת שנקבעו לכך בשל תקלה במהלך השידור, ישודר התשדיר, ככל האפשר, במשבצת אחרת במסגרת אותו שידור; לא היה ניתן לשדר את התשדיר במשבצת השידור האמורה ישודר סמוך אליה ככל האפשר, לפי החלטת מפקד גלי צה"ל.

(ג) תשדיר שנמנע שידורו במועדו שלא בשל תקלה במהלך השידור או ששובש שידורו באופן שלא ניתן להבינו, ישודר במועד מתאים אחר.

12. בוטל שידור של מישדר, כולו או חלקו, לרבות התשדירים ששובצו בו כדי לשדר במקומו מישדר אחר, שלדעת מפקד גלי צה"ל הוא בעל ערך מיוחד, ימסור מפקד גלי צה"ל הודעה על כך לבעל התשדיר, והתשדיר ישודר במועד מתאים אחר לפי החלטת מפקד גלי צה"ל.

ביטול מישדר

13. בעל תשדיר רשאי לבקש לדחות את תחילת שידור התשדיר זמן סביר לפני מועד השידור המתוכנן; מועד השידור יידחה אם יימצא זמן מתאים לשידור הנדחה; לא נמצא זמן מתאים כאמור, ישודר התשדיר במועדו המקורי אלא אם כן ביקש בעל התשדיר לבטלו.

בקשה לדחות שידור תשדיר

14. החלטות מפקד גלי צה"ל לפי תקנות 11 עד 13 יתקבלו לאחר שיוצעו לבעל התשדיר חלופות למועדי התשדיר בהתאם לזמן השידורים הפנוי לשידור תשדירים; החלטות סופיות יובאו לידיעת בעל התשדיר.

הודעה על החלטות מפקד גלי צה"ל בדבר מועדי שידור תשדירים

15. בעל תשדיר רשאי בכל עת לבטל את שידור התשדיר, בהודעה בכתב שתימסר לגלי צה"ל.

ביטול שידור תשדיר בידי בעל התשדיר

16. בוטל אישור שידור תשדיר לפי תקנה 3(ב), יופסקו לאלתר שידורי אותו תשדיר.

הפסקת שידור תשדיר שאישורו בוטל

17. (א) בעל תשדיר יהיה זכאי להשבה, בדרך של זיכוי חשבונו, של כל סכום שחויב בו בעד תשדיר שלא שודר מטעמים שאין לגלי צה"ל שליטה עליהם או ששודר במועד אחר בשל החלטת מפקד גלי צה"ל בלא ידיעתו של בעל התשדיר אך לא יהיה זכאי לפיצוי אחר כלשהו.

השבת תשלומים בשל אי-שידור

(ב) בעל תשדיר אשר ביטל את שידור התשדיר כאמור בתקנה 15 יהיה חייב בתשלום כאילו שודר התשדיר זולת אם התקיים אחד מאלה:

(1) בקשת הביטול או בקשת הדחייה הוגשה מטעמים שלדעת גלי צה"ל לבעל התשדיר אין שליטה עליהם או שהביטול הוא בשל החלטת מפקד גלי צה"ל לשדר את התשדיר במועד שאינו מתאים לבעל התשדיר;

(2) הבקשה לביטול שידור התשדיר הוגשה שלושה ימים לפחות לפני מועד השידור, אלא אם כן אישר מפקד גלי צה"ל מועד קצר יותר, ואם אושר שידור התשדיר בידי מפקד גלי צה"ל פחות משלושה ימים לפני מועד השידור – סמוך לאחר אישור שידור התשדיר כאמור.

(ג) הופסקו שידורי תשדיר, כאמור בתקנות 11(ג), 12 ו-16 יזוכה חשבון בעל התשדיר בכל סכום שחויב בו בעד התשדיר שעדיין לא שודר ולא יהיה זכאי לפיצוי אחר כלשהו.

18. (א) ועדת הפיקוח תתכנס בתחילת חודש ינואר ובתחילת חודש יולי של כל שנה לפחות לישיבה חצי שנתית, ואולם רשאי יושב ראש הוועדה לכנסה לישיבה מיוחדת בכל עת על פי החלטתו או לפי דרישת אחד מחבריה, ובלבד שלא תכונס הוועדה יותר מפעם אחת בחודש, אלא אם כן החליט יושב ראש הוועדה על כינוסה או שדרשו זאת שניים מחבריה לפחות.

נוהל עבודת ועדת הפיקוח

(ב) שבעה ימים לפחות לפני כינוס ישיבה חצי שנתית של הוועדה, יגיש מפקד גלי צה"ל לוועדה, דין וחשבון שבו יפורטו רשימת התשדירים ששודרו בגלי צה"ל בששת החודשים שקדמו להתכנסות הוועדה, מועד שידורם ואורכם.

(ג) ועדת הפיקוח תבחן את מידת התאמתם של התשדירים לחוק ולתקנות אלה.

(ד) ועדת הפיקוח רשאית לעיין בתוכן התשדירים או לשמוע תשדירים, וכן לדרוש כל נתון ומידע אחר הנוגע לאישור התשדירים ולשיבוצם בשידורי גלי צה"ל.

(ה) על חברי ועדת הפיקוח תחול חובת סודיות בכל הנוגע למסמכים או נתונים או כל מידע אחר שמועבר לעיון חברי הוועדה על ידי גלי צה"ל והמידע האמור ישמש אך ורק לצורך מילוי תפקידי הוועדה לפי סעיף 5 לחוק.

(ו) ועדת הפיקוח תדווח לשר הביטחון, לראש אגף כוח אדם במטה הכללי, לפרקליט הצבאי הראשי ולמפקד גלי צה"ל על ממצאיה לגבי מידת התאמת התשדירים ועל מסקנותיה.

(ז) מפקד גלי צה"ל יעדכן את הוועדה בדבר יישום מסקנותיה; השיג מפקד גלי צה"ל על הממצאים או על המסקנות, תקיים הוועדה דיון בהשגה בתוך שלושים ימים מיום שביקש זאת מפקד גלי צה"ל; דיווח על החלטות הוועדה בהשגה האמורה יימסר לבעלי התפקידים המנויים בתקנת משנה (ו).

(ח) מפקד גלי צה"ל יוזמן לישיבות ועדת הפיקוח.

(ט) ועדת הפיקוח תנהל פרוטוקול של ישיבותיה והחלטותיה וזאת בהתאם לכללים החלים על ועדות רשות השידור, כפי שאלה נקבעים מזמן לזמן בידי הוועדה ובלבד שאינם סותרים תקנות אלה.

19. גלי צה"ל לא ישדר תשדיר או קדימון בעוצמת קול העולה על טווח עוצמת הקול בתכנית אשר שולבו בה התשדיר או הקדימון.

עוצמת שמע מותרת בשידורי רדיו

20. תחילתן של תקנות אלה שלושים ימים מיום פרסומן.

תחילה

כ"ו באב התשע"ג (2 באוגוסט 2013) משה (בוגי) יעלון

שר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ג מס' 7283](http://www.nevo.co.il/Law_word/law06/TAK-7283.pdf) מיום 22.8.2013 עמ' 1618. [↑](#footnote-ref-1)