תקנות האגודות השיתופיות (בוררות בסכסוכים), תשל"ב-1972

משפט פרטי וכלכלה – תאגידים וניירות ערך – אגודות שיתופיות

בתי משפט וסדרי דין – בוררות וגישור

תוכן ענינים

|  |  |  |  |
| --- | --- | --- | --- |
| 1 | [Go](#Seif0) | העברת הסכסוך לרשם | סעיף 1 |
| 1 | [Go](#Seif1) | סמכויות הרשם | סעיף 2 |
| 1 | [Go](#Seif2) | מינוי בורר בידי ברית סיוע או הרשם | סעיף 2א |
| 1 | [Go](#Seif3) | העברת בוררים מתפקידם | סעיף 3 |
| 1 | [Go](#Seif4) | הזמנת צדדים ועדים | סעיף 4 |
| 1 | [Go](#Seif5) | המצאת הזמנה ומסירת מסמכים | סעיף 5 |
| 1 | [Go](#Seif6) | הזמנה להציג מסמך | סעיף 6 |
| 1 | [Go](#Seif7) | זכויותיו וחובותיו של עד | סעיף 7 |
| 1 | [Go](#Seif8) | ביטול ההזמנה | סעיף 8 |
| 1 | [Go](#Seif9) | דרכי גביית עדות | סעיף 9 |
| 1 | [Go](#Seif10) | דיון בהעדר צד | סעיף 10 |
| 1 | [Go](#Seif11) | חוות דעת של מומחה | סעיף 11 |
| 1 | [Go](#Seif12) | אחריות הבורר | סעיף 12 |
| 1 | [Go](#Seif13) | סמכויות הבורר | סעיף 13 |
| 1 | [Go](#Seif14) | שכר הבורר | סעיף 14 |
| 1 | [Go](#Seif15) | הפחתת שכר והוצאות | סעיף 15 |
| 1 | [Go](#Seif16) | זכות עיכוב | סעיף 16 |
| 1 | [Go](#Seif17) | שכרו של בורר שהועבר מתפקידו | סעיף 17 |
| 1 | [Go](#Seif18) | סיום הדיון ומתן פסק בבוררות | סעיף 18 |
| 1 | [Go](#Seif19) | פסק הבוררות | סעיף 19 |
| 1 | [Go](#Seif20) | זכות עיון בתיק הבוררות | סעיף 20 |
| 1 | [Go](#Seif21) | שמירת תיק הבוררות | סעיף 21 |
| 1 | [Go](#Seif22) | עונשין | סעיף 22 |
| 1 | [Go](#Seif23) | ביטול | סעיף 23 |
| 1 | [Go](#Seif24) | השם | סעיף 24 |

תקנות האגודות השיתופיות (בוררות בסכסוכים), תשל"ב-1972[[1]](#footnote-1)\*

בתוקף סמכותי לפי סעיף 65 לפקודת האגודות השיתופיות, אני מתקין תקנות אלה:

1. כללו תקנות האגודה הוראה המסמיכה את הרשם ליישב סכסוכים על פי סעיף 52 לפקודה, יועבר הסכסוך לרשם על ידי אחד הצדדים לסכסוך; היתה האגודה התובעת – יועבר הסכסוך על פי החלטת רשויות האגודה בהתאם לתקנותיה; היו אחד מחברי הרשויות הנבחרות של האגודה או פקיד האגודה שהנו חבר בה צד לסכסוך – יועבר הסכסוך על ידי חבר מחברי האגודה.

העברת-הסכסוך לרשם

2. (א) הרשם רשאי ליישב את הסכסוך בעצמו או להעבירו לבורר יחיד או לבוררים שמינה, או לשלושה בוררים שאחד מהם מינה הרשם והשנים האחרים מונו על ידי הצדדים לסכסוך, כל צד בורר אחד; לבורר שמינה הרשם תהיה דעה מכרעת.

סמכויות הרשם

(ב) החליט הרשם או נקבע בתקנות האגודה שיש להעביר את הסכסוך לבוררים שמינו הצדדים והרשם כאמור בתקנת משנה (א), רשאי הרשם לדרוש מכל צד לסכסוך לנקוב בשמו של הבורר שייצג אותו בסכסוך, תוך 15 יום מיום הדרישה; לא מילא אחד הצדדים לסכסוך אחר דרישת הרשם, רשאי הרשם על דעת עצמו למנות את הבורר, ודין בורר זה כדין בורר שמינה הצד שלא פעל לפי הדרישה.

(ג) התפטר או מת הבורר או אחד הבוררים שמינה הרשם או נבצר ממנו מכל סיבה שהיא לשבת בבוררות, ימנה הרשם בורר אחר במקומו.

2א. (א) אגודה שעל פי תקנונה יש ליישב סכסוכים הנוגעים לעסקיה בדרך של בוררות לפי סעיף 52(1) לפקודה, ולא נתמנה בורר בדרך האמורה בתקנות האגודה, תוך 30 ימים מהיום הקובע, תמנה את הבורר ברית הסיוע שהאגודה חברה בה.

מינוי בורר בידי ברית סיוע או הרשם

תק' תשמ"א-1981

(ב) לא מינתה ברית הסיוע בורר כאמור בתקנת משנה (א) תוך 30 ימים מיום שנדרשה לכך מאת צד לבוררות, או שצד כאמור התנגד לבורר שמינתה ברית הסיוע, או שאין האגודה חברה בברית סיוע, ימנה הרשם את הבורר.

(ג) ברית סיוע שלפי תקנונה עליה למנות בורר לאגודה החברה בה ולא נתמנה בורר כאמור תוך 30 ימים מיום שנדרשה לכך מאת צד לבוררות, ימנה הרשם את הבורר.

(ד) קבע תקנון אגודה מינוי אדם מסוים או תאגיד מסוים כבורר בסכסוכים ונפטר אותו אדם או שאינו כשיר לפעולה משפטית, או שהתאגיד חדל להתקיים, ימנה הרשם את הבורר.

(ה) בתקנה זו, "היום הקובע" –

(1) לגבי מינוי בורר בידי הצדדים לסכסוך – תאריך מסירת דרישה בכתב לצד השני;

(2) לגבי מינוי בורר בידי אדם או גוף אחרים – תאריך מסירת דרישה בכתב לאותו אדם או גוף;

(3) לגבי מינוי בורר בידי הרשם לפי תקנת משנה (ד) – יום מסירת דרישה לרשם למינוי הבורר;

"ברית סיוע" – אגודה מרכזית שמטרתה העיקרית היא טיפול בייסוד אגודות ורישומן, הדרכתן, סיוע לפעולתן, שיתוף פעולה בין חבריה וחינוכן ברוח עקרונות האיגוד השיתופי;

"בורר" – לרבות בורר מכריע כמשמעותו בחוק הבוררות, תשכ"ח-1968.

(ו) אגודה שסווגה כמושב עובדים ונקבעה בתקנותיה הוראה שלפיה ייושבו סכסוכים הנוגעים לעסקי האגודה על ידי רשות או מוסד של תאגיד אחר בדרך של בוררות, ואותם רשות או מוסד חדלו מלהתקיים – בין אם אותו תאגיד הקים גוף אחר במקום אותם רשות או מוסד ובין אם לאו – ייושב הסכסוך על ידי בורר שהוסכם על ידי הצדדים. לא הגיעו הצדדים לידי הסכמה לגבי הבורר תוך חמישה עשר ימים מהיום שבו הגיש התובע את התביעה לנתבע ייושב הסכסוך על ידי בורר שנתמנה על ידי בית המשפט המוסמך על פי חוק הבוררות, תשכ"ח-1968, או על ידי בורר שנתמנה על ידי הרשם, הכל לפי בחירת התובע.

תק' תשמ"ט-1988

מיום 7.7.1981

**תק' תשמ"א-1981**

[ק"ת תשמ"א מס' 4249](http://www.nevo.co.il/Law_word/law06/TAK-4249.pdf) מיום 7.7.1981 עמ' 1182

**הוספת תקנה 2א**

מיום 13.11.1988

**תק' תשמ"ט-1988**

[ק"ת תשמ"ט מס' 5145](http://www.nevo.co.il/Law_word/law06/TAK-5145.pdf) מיום 13.11.1988 עמ' 146

**הוספת תקנת משנה 2א(ו)**

3. רשאי הרשם להעביר בורר מתפקידו, בין שמינהו צד לסכסוך ובין שמינהו הרשם, אם נתגלה שהבורר אינו ראוי לאמון הצדדים, או אם התנהגותו של הבורר במהלך הבוררות גורמת לעינוי דין.

העברת בוררים מתפקידם

4. (א) הבוררים רשאים להזמין צד לסכסוך או עדים למתן עדות או להמצאת מסמכים, כפי שרשאי בית המשפט בתובענה שהוגשה לפניו; באישור הרשם רשאים הם לפסוק לעדים שכר והוצאות ולהטילם על צד לסכסוך.

הזמנת צדדים ועדים

(ב) נקבע תאריך לדיון בבוררות, ישלח הבורר הזמנה לצדדים ולעדים, אם למתן עדות ואם להצגת מסמכים; ההזמנה תפרט את המועד ואת המקום שבו תתקיים הבוררות, ואם נדרש המוזמן להציג מסמך – יתואר המסמך בהזמנה בדיוק סביר ויפורט בה שהמוזמן רשאי לגרום להצגת המסמך בלי שיבוא להציגו בעצמו.

5. (א) מותר למסור הזמנה בדואר רשום עם אישור מסירה ורשאי הבורר לראות את ההזמנה לעד כאילו הומצאה כדין ואת התאריך המסומן באישור המסירה כתאריך המסירה.

המצאת הזמנה ומסירת מסמכים

(ב) מסמך בענין הבוררות שנשלח לבורר או לצד לסכסוך בדואר רשום עם אישור מסירה, רואים אותו כאילו נמסר לנמען בתאריך הרשום באישור המסירה.

תק' תשנ"ד-1994

מיום 6.1.1994

**תק' תשנ"ד-1994**

[ק"ת תשנ"ד מס' 5571](http://www.nevo.co.il/Law_word/law06/TAK-5571.pdf) מיום 6.1.1994 עמ' 323

(ב) מסמך בענין הבוררות שנשלח לבורר או לצד לסכסוך בדואר רשום עם אישור מסירה, רואים אותו כאילו נמסר לנמען בתאריך הרשום באישור המסירה. ~~סירב הנמען לקבל הזמנה או מסמך אחר, יפרסם הרשם את תוכן המסמך בעתון יומי ורואים אותו כאילו הובא לידיעת הנמען למחרת יום הפרסום.~~

6. מי שהוזמן להציג מסמך בלבד, רואים אותו כאילו נענה להזמנה, אם הביא לידי הצגת המסמך, אף אם לא בא בעצמו להציגו.

הזמנה להציג מסמך

7. עד המעיד בבוררות חייב לענות תשובות מלאות ונכונות על כל השאלות שנשאל מלבד אם יש בהן כדי להפלילו.

זכויותיו וחובותיו של עד

8. הוזמן עד על ידי בורר, רשאי הרשם, על פי בקשת עד, לבטל את ההזמנה אם ראה שהיא באה תוך שימוש לרעה בהליכי הבוררות.

ביטול ההזמנה

9. (א) עדותו של עד או של צד לסכסוך תיגבה בכתב ותירשם ביד הבורר או מי שהוא הורה.

דרכי גביית עדות

(ב) הבורר יזהיר את העד, לפני שיעיד, כי עליו להעיד אמת, שאם לא כן יהא צפוי לעונש הקבוע בדין.

10. (א) צד לסכסוך שהוזמן כדין לישיבה פלונית ולא התייצב, רשאי הבורר לדחות את הדיון או לדון באותה ישיבה בסכסוך בהעדרו; עד שנדרש לטעון טענותיו במועד שנקבע לכך ולא עשה כן, רשאי הבורר לדחות את הדיון או לפסוק בסכסוך בהעדרו.

דיון בהעדר צד

(ב) הבורר לא יקיים ישיבה בהעדר צד אלא אם הזהיר אותו, בכתב או בעל-פה, שידון באותה ישיבה בהעדרו אם לא יתייצב.

11. היתה הכרעת הסכסוך כרוכה בענין הטעון מומחיות, רשאי הבורר, בכל שלב משלבי הדיון ולאחר שנתן לצדדים הזדמנות נאותה לטעון טענותיהם, להורות על מסירת העניין לחוות דעתו של מומחה; עותק מחוות הדעת של המומחה יימסר לצדדים והם רשאים להתנגד לה ולדרוש את חקירת המומחה כאילו היה עד מטעם הבורר; הבורר רשאי שלא לשמוע עדויות של מומחים אחרים לעניין שהוא מסר למומחה, אם הודיע על כך מראש לצדדים והם לא התנגדו.

חוות דעת של מומחה

12. בורר שהסכים למינויו חייב לנהוג כלפי הצדדים בנאמנות.

אחריות הבורר

13. (א) הבורר יפעל בדרך הנראית לו מועילה ביותר להכרעה צודקת ומהירה של הסכסוך ויפסוק לפי מיטב שפיטתו על פי החומר שבפניו; הבורר לא יהיה קשור בדיני הראיות או בסדרי הדין הנהוגים בבתי המשפט.

סמכויות הבורר

(ב) הבורר רשאי לתת פסק הצהרתי, צו עשה או לא תעשה, צו ביצוע בעין וכל סעד אחר שבית המשפט מוסמך לתתו, וכן רשאי הוא, באישור הרשם, לתת פסקי ביניים המכריעים בנושא הבוררות חלקים חלקים.

(ג) הבורר רשאי להורות בדבר הוצאות הצדדים, לרבות שכר טרחת עורך-דין, ובדבר שכר הבורר והוצאותיו, כולם או מקצתם, והוא רשאי להורות על הפקדת סכומים אלה או על מתן ערובה לתשלומם; הצדדים חייבים לשלם לבורר שכרו והוצאותיו חלק בחלק, זולת אם הבורר הורה הוראה אחרת.

14. (א) הצדדים חייבים לשלם לבורר את שכרו והוצאותיו (להלן – השכר) במידה שאישר אותם הרשם, בסכומים או בחלקים ובמועדים שקבע הבורר, והוא כשאין כוונה אחרת משתמעת מהבוררות.

שכר הבורר

(ב) צד רשאי לשלם לבורר לחשבון שכרו כל סכום שצד אחר מפגר בתשלומו, ומשעשה כן זכאי הוא בכל עת לחזור אל הצד האחר ולהיפרע ממנו מה ששילם.

15. הרשם רשאי, על פי בקשת צד, להפחית שכר או הוצאות שקבע הבורר, אם ראה שהשכר או ההוצאות מוגזמים, ורשאי הוא לפי זה לצוות על החזרת סכומים ששולמו לחשבון השכר או ההוצאות; החלטתו של הרשם בענין קביעת השכר וההוצאות תהיה סופית.

הפחתת שכר והוצאות

16. (א) לא שולם לבורר שכרו, כולו או מקצתו, במועדו, רשאי הבורר לעכב את המשך הדיון או את מתן פסק הבוררות או מסירתו עד שישולם הסכום שבפיגור.

זכות עיכוב

(ב) השתמש הבורר בסמכותו לפי תקנת משנה (א), רשאי הרשם להורות לבורר להמשיך בדיון או לתת את פסק הבוררות, או למסרו, הכל לפי הענין, בתנאי שהשכר כולו או מקצתו יופקד בחשבון של הרשם או שתינתן ערובה לתשלומו.

17. בורר שהועבר מתפקידו, רשאי הרשם, על פי בקשת צד, לקבוע אם הוא זכאי לשכרו, כולו או מקצתו, אם לאו, ורשאי הרשם לפי זה לצוות על החזרת סכומים ששולמו לבורר לחשבון שכרו.

שכרו של בורר שהועבר מתפקידו

18. (א) הבורר חייב לסיים את הדיון בבוררות, להוציא פסק ולהמציאו לצדדים ולרשם תוך ששה חדשים מיום המינוי; הרשם רשאי, אם ראה טעם לכך, להאריך את התקופה האמורה. אי-הארכה בתום ששה החדשים לא תפגע בכשירות המינוי ובתוקפו של הפסק ובלבד שהרשם האריך את התקופה ושלח הודעה על כך לבורר.

סיום הדיון ומתן פסק בבוררות

תק' תשמ"ז-1987

(ב) הבורר רשאי לתקן בפסק כל טעות סופר.

מיום 28.5.1987

**תק' תשמ"ז-1987**

[ק"ת תשמ"ז מס' 5034](http://www.nevo.co.il/Law_word/law06/TAK-5034.pdf) מיום 28.5.1987 עמ' 969

(א) הבורר חייב לסיים את הדיון בבוררות, להוציא פסק ולהמציאו לצדדים ולרשם תוך ששה חדשים מיום המינוי; הרשם רשאי, אם ראה טעם לכך, להאריך את התקופה האמורה. אי-הארכה בתום ששה החדשים לא תפגע בכשירות המינוי ובתוקפו של הפסק ובלבד שהרשם האריך את התקופה ושלח הודעה על כך לבורר.

19. (א) פסק הבוררות יינתן בכתב וייחתם ביד הבורר בציון תאריך החתימה, ותצויין בו זכות הצדדים להשיג בפני הרשם תוך עשרה ימים.

פסק הבוררות

(ב) בבוררות לפני בוררים אחדים, די בחתימת רובם אם צויין בפסק ששאר הבוררים אינם יכולים או אינם רוצים לחתום עליו.

(ג) הפסק יכיל את שמות הצדדים לסכסוך ומעניהם, הרצאה תמציתית של הסכסוך, השאלות שעמדו להכרעה, ממצאי הבורר לגבי העובדות המהותיות, טענות הצדדים וההחלטה.

20. הרשם והבורר שהוא מינה יעמידו את תיק הבוררות לרשות הצדדים ובאי כוחם בכל עת סבירה, לעיון ולהעתקה.

זכות עיון בתיק הבוררות

21. עם סיום הדיון ומתן פסק הבוררות, יעביר הבורר את תיק הבוררות לרשם; הרשם ישמור את תיק הבוררות שבע שנים לאחר גמר הבוררות.

שמירת תיק הבוררות

22. העובר על הוראות תקנות אלה, דינו – קנס 200 לירות או חודש מאסר.

עונשין

23. תקנה 12 לתקנות האגודות השיתופיות, 1934 – בטלה.

ביטול

24. לתקנות אלה ייקרא "תקנות האגודות השיתופיות (בוררות בסכסוכים), תשל"ב-1972".

השם

ו' באדר תשל"ב (21 בפברואר 1972) יוסף אלמוגי

שר העבודה

1. \* פורסמו [ק"ת תשל"ב מס' 2818](http://www.nevo.co.il/Law_word/law06/TAK-2818.pdf) מיום 9.3.1972 עמ' 746.

   תוקנו [ק"ת תשמ"א מס' 4249](http://www.nevo.co.il/Law_word/law06/TAK-4249.pdf) מיום 7.7.1981 עמ' 1182 – תק' תשמ"א-1981.

   [ק"ת תשמ"ז מס' 5034](http://www.nevo.co.il/Law_word/law06/TAK-5034.pdf) מיום 28.5.1987 עמ' 969 – תק' תשמ"ז-1987.

   [ק"ת תשמ"ט מס' 5145](http://www.nevo.co.il/Law_word/law06/TAK-5145.pdf) מיום 13.11.1988 עמ' 146 – תק' תשמ"ט-1988.

   [ק"ת תשנ"ד מס' 5571](http://www.nevo.co.il/Law_word/law06/TAK-5571.pdf) מיום 6.1.1994 עמ' 323 – תק' תשנ"ד–1994. [↑](#footnote-ref-1)