תקנות האגודות השיתופיות (דמי עזיבה – קיבוץ דברת), תש"ס-1999

משפט פרטי וכלכלה – תאגידים וניירות ערך – אגודות שיתופיות

תוכן ענינים

|  |  |  |  |
| --- | --- | --- | --- |
| 1 | [Go](#Seif0) | הגדרה | סעיף 1 |
| 1 | [Go](#Seif1) | סייג לתחולה | סעיף 2 |
| 1 | [Go](#Seif2) | הוראות מיוחדות | סעיף 3 |

תקנות האגודות השיתופיות (דמי עזיבה – קיבוץ דברת), תש"ס-1999[[1]](#footnote-1)\*

בתוקף סמכותי לפי סעיף 65(1) ו-(2)(יב) ו-(כג) לפקודת האגודות השיתופיות, אני מתקין תקנות אלה:

1. בתקנות אלה, "הכללים" — שני אלה:

הגדרה

(1) כללים בדבר זכויות חבר יוצא או מוצא מקיבוץ, תשנ"ג– 1993;

(2) כללים בדבר זכויות חבר יוצא או מוצא מקיבוץ שבתוספת הראשונה לתקנות האגודות השיתופיות (חברות), תשנ"ג–1993 (להלן — תקנות החברות).

2. על אף האמור בתקנה 19 לתקנות האגודות השיתופיות (חברות), תשנ"ג–1993, לא יחולו על קיבוץ דברת (להלן — הקיבוץ), הכללים, ככל שהם נוגעים למועדי תשלום דמי עזיבה, ובמקומם יחולו הוראות תקנה 3.

סייג לתחולה

3. (א) לחברי הקיבוץ הזכאים על פי הכללים לדמי עזיבה (להלן — הזכאים), ישולמו דמי עזיבה בפריסה בתשלומים חודשיים, בשיעורים שיקבע רשם האגודות השיתופיות (להלן — הרשם), כמפורט להלן:

הוראות מיוחדות

(1) הרשם יקבע את סכום דמי העזיבה החודשי הכולל  שישולם כאמור בפסקה (2), בהתחשב במצבו הכלכלי של הקיבוץ, ולשם כך רשאי הוא, נוסף על סמכותו לחקור בעסקי האגודה, לזמן ולשמוע כל זכאי;

(2) את סכום דמי העזיבה החודשי הכולל שקבע הרשם כאמור, ישלם הקיבוץ בחלוקה כמפורט להלן:

(א) תשלום לזכאים, באופן יחסי לזכאותם על פי הכללים;

(ב) תשלום בסכום שיקבע הרשם, שיהווה קרן  להבטחת תשלום דמי עזיבה שישולמו בעתיד לחברי הקיבוץ היוצאים או מוצאים ממנו.

(ב) הרשם רשאי, מזמן לזמן, לשנות את הסכום האמור בתקנת משנה (א)(1) או (2)(ב) או את אופן החלוקה האמורה בתקנת משנה (א)(2), בשים לב לשינויים במצבו הכלכלי של הקיבוץ וליחס שבין מספר הזכאים ובין מספר חברי הקיבוץ הנותרים.

(ג) הסכום הכולל של דמי עזיבה שזכאי לו כל עוזב לפי הכללים, לא ישונה עקב האמור בתקנת משנה (א) או (ב), על אף פריסתו לתשלומים והרשם רשאי לקבוע, מזמן לזמן, שיעור הפרשי הצמדה וכן שיעור ריבית, שניהם או אחד מהם, שישולמו לזכאי בשל פריסת דמי עזיבה לתשלומים כאמור, הכל בשים לב למצבו הכלכלי של הקיבוץ.

ט"ו בחשון תש"ס (25 באוקטובר 1999) אליהו ישי

שר העבודה והרווחה

1. \* פורסמו [ק"ת תש"ס מס' 6005](http://www.nevo.co.il/Law_word/law06/TAK-6005.pdf) מיום 10.11.1999 עמ' 81. [↑](#footnote-ref-1)