תקנות הגנת הסביבה (סמכויות פיקוח ואכיפה) (דין משמעתי למשרתים בשירות אזרחי-ביטחוני), תשע"ה-2015

בטחון – שירות לאומי

חקלאות טבע וסביבה – הגנת הסביבה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | עריכת כתב תלונה | [Go](#Seif2) | 2 |
| סעיף 3 | תוכן כתב תלונה | [Go](#Seif3) | 2 |
| סעיף 4 | מסירת כתב תלונה | [Go](#Seif4) | 2 |
| סעיף 5 | ביטול כתב תלונה | [Go](#Seif5) | 2 |
| סעיף 6 | זכות העיון | [Go](#Seif6) | 2 |
| סעיף 7 | תחילת הדיון | [Go](#Seif7) | 2 |
| סעיף 8 | העברת הדיון | [Go](#Seif8) | 2 |
| סעיף 9 | הבאת ראיות ונוכחות הנילון | [Go](#Seif9) | 2 |
| סעיף 10 | עובדה שהודו בה | [Go](#Seif10) | 3 |
| סעיף 11 | חזרה מהודאה | [Go](#Seif11) | 3 |
| סעיף 12 | רישום פרוטוקול | [Go](#Seif12) | 3 |
| סעיף 13 | דחיית דיון | [Go](#Seif13) | 3 |
| סעיף 14 | פסק | [Go](#Seif14) | 3 |
| סעיף 15 | הגשת ערר | [Go](#Seif15) | 3 |
| סעיף 16 | דיון בערר | [Go](#Seif16) | 3 |
| סעיף 17 | החלטה בערר | [Go](#Seif17) | 3 |
| סעיף 18 | תחילה | [Go](#Seif18) | 3 |

תקנות הגנת הסביבה (סמכויות פיקוח ואכיפה) (דין משמעתי למשרתים בשירות אזרחי-ביטחוני), תשע"ה-2015[[1]](#footnote-1)\*

בתוקף סמכותי לפי סעיף 8ב(ג)(3) לחוק הגנת הסביבה (סמכויות פיקוח ואכיפה), התשע"א-2011 (להלן – החוק), בהתייעצות עם שרת המשפטים ועם השרה הממונה על ביצוע חוק שירות לאומי-אזרחי, התשע"ד-2014 (להלן – חוק שירות לאומי-אזרחי), לפי סעיף 8ב(ה) לחוק, אני מתקין תקנות אלה:

1. בתקנות אלה –

הגדרות

"דן יחיד" – מי שהוסמך לפי סעיף 8ב(ג)(2) לחוק;

"כתב תלונה" – כמשמעותו לפי תקנה 2;

"המנהל" – כהגדרתו בחוק שירות לאומי-אזרחי;

"משרת בשירות אזרחי-ביטחוני" – כהגדרתו בסעיף 8א(א) לחוק.

2. ראש אגף ים וחופים או מנהל המשטרה הירוקה, לפי העניין, יערוך כתב תלונה.

עריכת כתב תלונה

3. כתב תלונה יכיל פרטים אלה:

תוכן כתב תלונה

(1) שם הדן היחיד ותפקידו;

(2) תאריך הגשת כתב התלונה;

(3) שם הנילון, מספר זהותו והאגף שבו הוא משרת;

(4) ציון עבירת המשמעת וסעיף האישום;

(5) תיאור העובדות המהוות את עבירת המשמעת בציון מקום וזמן ביצוע העבירה אם הם ידועים;

(6) שמות העדים;

(7) פירוט ראיות אחרות, אם ישנן.

4. (א) כתב התלונה יוגש לדן יחיד, שלאחר עיון בו ייקבע מועד לדיון.

מסירת כתב תלונה

(ב) דן יחיד יודיע לנילון, מוקדם ככל האפשר ולא יאוחר מארבעים ושמונה שעות לפני תחילת הדיון, על מועד הדיון ומקומו וימסור לו העתק מכתב התלונה, אלא אם כן החליט לבטל את כתב התלונה לפי תקנה 5.

(ג) הדן היחיד יעביר למנהל העתק מההודעה לנילון.

5. דן יחיד יבטל כתב תלונה אם התקיים אחד מאלה:

ביטול כתב תלונה

(1) העובדות המפורטות בכתב התלונה אינן מהוות עבירה;

(2) הנילון כבר זוכה או הורשע בשל המעשה נושא כתב התלונה.

6. נמסר כתב תלונה לנילון, רשאי הוא או מי מטעמו לעיין בכל זמן סביר בראיות שפורטו בכתב התלונה ולהעתיקן.

זכות העיון

7. בתחילת הדיון יזהה הדן היחיד את הנילון, יקרא לפניו את כתב התלונה ויביא לידיעתו כי הוא רשאי מנימוקים שיפרט, לבקש את העברת הדיון לדן יחיד אחר; לא הועבר הדיון לדן יחיד אחר, יבקש הדן היחיד את תשובתו של הנאשם לכתב התלונה.

תחילת הדיון

8. ביקש הנאשם להעביר את הדיון כאמור בתקנה 7, רשאי הדן היחיד להעביר את הדיון כמבוקש; החליט שלא להעביר את הדיון כאמור, יציין בהחלטתו את הנימוקים לכך.

העברת הדיון

9. (א) דן יחיד רשאי לשמוע כל עד שימצא לנכון ולעניין בכל מסמך הדרוש לבירור העובדות, ובלבד שייתן לנילון הזדמנות לעיין במסמכים, ולהציג שאלותיו לכל אדם המעיד כאמור.

הבאת ראיות ונוכחות הנילון

(ב) דן יחיד, לבקשת הנילון, יזמין כל אדם להעיד לפניו, זולת אם היה סבור שאין בהזמנת אותו אדם להועיל לבירור שאלה הנוגעת לדיון; הזמנה כאמור תהיה בכתב או בהודעה בעל פה לעד.

(ג) דן יחיד יתיר לנילון להשמיע את טענותיו, לחקור עדים ולהביא ראיות אחרות.

10. עובדה שנילון הודה בה יראוה כמוכחת כלפיו זולת אם החליט הדן היחיד שלא לראות בהודאה ראיה.

עובדה שהודו בה

11. (א) הודה הנילון בעובדה, בין בהודאה שבכתב לפני המשפט ובין במהלך המשפט, רשאי הוא בכל שלב של המשפט לחזור בו מן ההודאה, כולה או מקצתה, אם התיר זאת הדן היחיד מנימוקים מיוחדים שיירשמו.

חזרה מהודאה

(ב) התיר הדן היחיד לנילון חזור בו מהודאתו אחרי הכרעת הדין, יבטל הדן היחיד את הכרעת הדין אם יסודה בהודאת הנילון ויחדש את הדיון אם מתחייב הדבר מן הנסיבות.

12. במהלך הדיון לפני דן יחיד יירשם פרוטוקול שישקף את כל דברי הנילון והמתרחש בדיון; בסיום הדיון יחתמו הדן היחיד והנילון על הפרוטוקול; הנילון רשאי להוסיף לפרוטוקול את הערותיו.

רישום פרוטוקול

13. לבקשת נילון, ידחה דן יחיד את הדיון, אם ראה כי הדבר דרוש כדי לאפשר לנילון להכין את הגנתו ולהביא את ראיותיו.

דחיית דיון

14. (א) כל זיכוי או הרשעה (להלן – פסק) יירשם בתיקו האישי של הנילון.

פסק

(ב) פסק יומצא לנילון, למי שערך את התלונה לפי תקנה 2 ולמנהל.

15. (א) הנילון רשאי להגיש למנהל הכללי של המשרד להגנת הסביבה (להלן – המנכ"ל) ערר על הפסק; הערר יוגש בכתב בתוך 14 ימים מיום מתן הפסק והעתק ממנו יימסר לדן היחיד.

הגשת ערר

(ב) לכתב הערר יצורפו המסמכים והמידע שהובאו לפני הדן היחיד, הפסק ונימוקי הערר.

16. (א) המנכ"ל יקיים דיון בערר על יסוד המסמכים שהובאו לפניו, בסמוך לאחר הגשתו, ורשאי הוא להזמין את הנילון, את עורך התלונה ואת הדן היחיד לדיון לפניו.

דיון בערר

(ב) זומנו הצדדים לדיון, תינתן להם הזדמנות נאותה להשמיע את דבריהם.

17. ההחלטה בערר תומצא לעורר, לדן היחיד, למי שערך את התלונה ולמנהל, ותירשם בתיקו האישי של העורר.

החלטה בערר

18. תחילתן של תקנות אלה 30 ימים מיום פרסומן.

תחילה

ז' בתמוז התשע"ה (24 ביוני 2015) אבי גבאי

השר להגנת הסביבה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ה מס' 7526](http://www.nevo.co.il/Law_word/law06/tak-7526.pdf) מיום 30.6.2015 עמ' 1322. [↑](#footnote-ref-1)