תקנות הדואר (הפחתה של סכום עיצום כספי), תשע"ד-2013

רשויות ומשפט מנהלי – תקשורת – דואר – שירותי דואר

משפט פרטי וכלכלה – כספים – עיצום כספי

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הפחתת סכומי העיצום הכספי | [Go](#Seif2) | 2 |
| סעיף 3 | הפחתה בשל התחשבות במחזור עסקאות | [Go](#Seif3) | 2 |

תקנות הדואר (הפחתה של סכום עיצום כספי), תשע"ד-2013[[1]](#footnote-1)\*

בתוקף סמכותי לפי סעיף 109ג1(ב) לחוק הדואר, התשמ"ו-1986 (להלן – החוק), בהסכמת שר האוצר ושרת המשפטים ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"אישור רואה חשבון מבקר" – אישור שנתן רואה חשבון מבקר, כהגדרתו בחוק החברות, התשנ"ט-1999, המבקר את הדוחות הכספיים השנתיים;

"הכנסה" – כהגדרתה בפקודת מס הכנסה;

"המנהל" – כהגדרתו בסעיף 109א לחוק;

"מפר" – כמשמעותו בסעיף 109ב1 לחוק.

2. (א) המנהל או המפקח, לפי העניין, רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(1) המפר לא הפר כל הוראה מהוראות החוק או לפיו בשלוש השנים שקדמו להפרה – 20 אחוזים; לא הפר את אותה הוראה בשלוש השנים שקדמו להפרה – 10 אחוזים;

(2) המפר הפסיק את ההפרה מיוזמתו ודיווח עליה למנהל או למפקח, לפי העניין – 25 אחוזים;

(3) המפר נקט פעולות למניעת הישנות ההפרה ולהקטנת הנזק, להנחת דעתו של המנהל או המפקח, לפי העניין – 20 אחוזים;

(4) ההפרה היא קלה, בנסיבות ביצועה; לעניין זה יתחשב המנהל או המפקח, לפי העניין, בין השאר בהיקף ההפרה, ברווח שהיה עשוי להיות מופק ממנה, בהפסד שהיה עשוי להימנע אלמלא ההפרה או בנזק שהיה עשוי להיגרם בעקבותיה – 30 אחוזים.

(ב) התקיימו לגבי מפר כמה נסיבות כאמור בתקנת משנה (א), רשאי המנהל או המפקח, לפי העניין, להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה המצטבר לא יעלה על 85% מסכום העיצום הכספי הקבוע בשל אותה הפרה.

3. (א) מצא המנהל או המפקח, לפי העניין, שסכום העיצום הכספי עולה על 10% מההכנסה השנתית של המפר, רשאי הוא להפחית את הסכום כך שלא יעלה על הסכום השווה ל-10% מההכנסה השנתית של המפר.

הפחתה בשל התחשבות במחזור עסקאות

(ב) תקנת משנה (א) תחול בין אם הופחת סכום העיצום הכספי לפי תקנה 2 ובין אם לאו.

(ג) מפר המבקש הפחתה של סכום עיצום כספי לפי תקנה זו, יגיש למנהל או למפקח, לפי העניין, אישור רואה חשבון מבקר, לעניין ההכנסה השנתית שלו בשנת הכספים שקדמה ליום מסירת ההודעה על הכוונה להטיל עליו עיצום כספי, בתוך 30 ימים מיום מסירת ההודעה כאמור.

ט"ז בכסלו התשע"ד (19 בנובמבר 2013) גלעד ארדן

שר התקשורת

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7308](http://www.nevo.co.il/Law_word/law06/TAK-7308.pdf) מיום 27.11.2013 עמ' 269. [↑](#footnote-ref-1)