תקנות ההנדסאים והטכנאים המוסמכים (דרכי מינוי, תקופת כהונה, סייגים למינוי של ועדת משמעת), תשע"ז-2017

משפט פרטי וכלכלה – הסדרת עיסוק – מהנדסים ואדריכלים

רשויות ומשפט מנהלי – הסדרת עיסוק

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | שיבוץ ממלא מקום | [Go](#Seif2) | 2 |
| סעיף 3 | תקופת כהונה | [Go](#Seif3) | 2 |
| סעיף 4 | סייגים למינוי | [Go](#Seif4) | 2 |
| סעיף 5 | הפסקת כהונה או השעיה | [Go](#Seif5) | 2 |
| סעיף 6 | סמכות לסיים דיון | [Go](#Seif6) | 2 |
| סעיף 7 | ניגוד עניינים | [Go](#Seif7) | 3 |
| סעיף 8 | אי תלות | [Go](#Seif8) | 3 |

תקנות ההנדסאים והטכנאים המוסמכים (דרכי מינוי, תקופת כהונה, סייגים למינוי של ועדת משמעת), תשע"ז-2017[[1]](#footnote-1)\*

בתוקף סמכותי לפי סעיפים 25(ו) ו-42(א) לחוק ההנדסאים והטכנאים המוסמכים, התשע"ג-2012 (להלן – החוק), לאחר המלצת המועצה לפי סעיף 3(1) לחוק, ובאישור ועדת העבודה הרווחה והבריאות של הכנסת, אני מתקין תקנות אלה:

1. בתקנות אלה –

הגדרות

"המנהל" – עובד המשרד שמינה המנהל הכללי של המשרד לצורך יישום תקנה 2;

"המשרד" – משרד העבודה הרווחה והשירותים החברתיים;

"ועדה" – ועדת משמעת כמשמעותה בסעיף 25 לחוק.

2. (א) הוגשה קובלנה לוועדת המשמעת לפי סעיף 26(א) לחוק ונמנע מחבר הוועדה להתחיל את הדיון בקובלנה, רשאי המנהל לשבץ במקומו ממלא מקום שמונה לפי סעיף 25 לחוק.

שיבוץ ממלא מקום

(ב) בכפוף לסעיפים 29 ו-30 לחוק, המותב שהחל לדון בקובלנה ימשיך בדיון בה עד לסיומו.

3. (א) חבר ועדה יתמנה לתקופה של שלוש שנים, ורשאי השר לשוב ולמנותו לתקופת כהונה אחת נוספת, ולאחר הפסקה של שלוש שנים רצופות לפחות, רשאי השר לשוב ולמנותו לשתי תקופות כהונה נוספות רצופות לכל היותר.

תקופת כהונה

(ב) התפטר חבר ועדה, בוטל מינויו או נפטר, ימונה חבר אחר תחתיו, והוא יכהן עד תום תקופת הכהונה של החבר האמור.

4. לא ימונה חבר לוועדה אם התקיימו בו אחד או יותר מאלה:

סייגים למינוי

(1) הוא הורשע בפסק דין סופי בעבירה פלילית או בעבירת משמעת, שמפאת מהותה, חומרתה או נסיבותיה אין הוא ראוי לשמש חבר בוועדה או שבית המשפט קבע לגביו שעבר עבירה כאמור; לעניין זה, "הורשע" – לרבות מי שבית משפט קבע כי ביצע את העבירה;

(2) הוגש נגדו כתב אישום או קובלנה בעבירה כאמור בפסקה (1);

(3) הוא עלול להימצא, במישרין או בעקיפין, באופן תדיר, במצב של ניגוד עניינים בין תפקידו כחבר ועדה לבין עניין אישי או תפקיד אחר שהוא ממלא; לעניין זה, "עניין אישי" – לרבות עניין אישי של קרובו או של גוף שהוא או קרוב שלו הם בעלי שליטה בו.

5. (א) חבר ועדה המבקש לסיים את כהונתו לפני תום תקופת הכהונה שלה מונה, יגיש כתב התפטרות לשר וכהונתו תופסק לא יאוחר מ-60 ימים ממועד הגשת כתב ההתפטרות.

הפסקת כהונה או השעיה

(ב) השר רשאי, בהודעה בכתב, להעביר חבר ועדה מכהונתו בהתקיים אחד מאלה:

(1) נבצר ממנו דרך קבע למלא את תפקידו;

(2) הוא חדל מלמלא אחר תנאי הכשירות לפי סעיף 25(ב) לחוק, שמכוחם מונה לחבר ועדת המשמעת;

(3) התקיים בו האמור בתקנה 4(1) או (3);

(4) התקיימו בו נסיבות אחרות שבשלהן אין הוא ראוי לכהן כחבר ועדת המשמעת.

(ג) השר רשאי, בהודעה בכתב, להשעות חבר ועדה מכהונתו אם הוגש נגדו כתב אישום או קובלנה בעבירה כאמור בתקנה 4(1) – עד מתן פסק דין סופי בעניין.

6. חבר ועדה שהתפטר או שתמה תקופת כהונתו, יהיה מוסמך לסיים את הדיון שהחל בו בתוך שישה חודשים מיום שהסתיימה או נפסקה כהונתו זולת אם ראה השר כי יש הצדקה לקיצור התקופה ובלבד שכהונתו לא הסתיימה בשל עניינים המנויים בתקנות 4, 5(ב) ו-5(ג).

סמכות לסיים דיון

7. חבר ועדה יימנע מלדון בתיק אם הוא עלול להימצא, במישרין או בעקיפין, במצב של ניגוד עניינים בין תפקידו כחבר הוועדה לבין עניין אחר שלו.

ניגוד עניינים

8. במילוי תפקידו אין על חבר ועדת המשמעת מרות זולת מרותו של הדין.

אי-תלות

ל' בניסן התשע"ז (26 באפריל 2017) חיים כץ

שר העבודה הרווחה והשירותים החברתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7815](http://www.nevo.co.il/Law_word/law06/tak-7815.pdf) מיום 23.5.2017 עמ' 1085. [↑](#footnote-ref-1)