תקנות ההתייעלות הכלכלית (כללי חלוקה לרשויות הסמוכות לנמל התעופה   
בן-גוריון) (הוראת שעה), תשפ"ב-2021

רשויות ומשפט מנהלי – רשויות מקומיות – מסי שלטון מקומי

מסים – מסי שלטון מקומי – ארנונה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תנאי סף לחלוקה | [Go](#Seif2) | 2 |
| סעיף 3 | חלוקה לפי מדרג חברתי כלכלי, גודל האוכלוסייה ומרחק משטח נמל התעופה | [Go](#Seif3) | 3 |
| סעיף 4 | חלוקה לפי שיעור חיוב הארנונה לנכסים שאינם למגורים | [Go](#Seif4) | 3 |
| סעיף 5 | פרסום אופן החישוב וההקצאה | [Go](#Seif5) | 3 |
| סעיף 6 | תוקף | [Go](#Seif6) | 3 |
|  | תוספת ראשונה | [Go](#med0) | 3 |
|  | תוספת שנייה | [Go](#med1) | 3 |

תקנות ההתייעלות הכלכלית (כללי חלוקה לרשויות הסמוכות לנמל התעופה   
בן-גוריון) (הוראת שעה), תשפ"ב-2021[[1]](#footnote-1)\*

בתוקף סמכותי לפי סעיפים 25א לחוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018), התשע"ז-2016 (להלן – החוק), ובהסכמת שר האוצר אני מתקינה תקנות אלה:

1. בתקנות אלה –

הגדרות

"חוק מרשם האוכלוסין" – חוק מרשם האוכלוסין, התשכ"ה-1965;

"חיוב הארנונה המחושב לנכסים שאינם למגורים" – מכפלת שטחי הנכסים בסיווג משרד, שירותים ומסחר, תעשייה או בית מלאכה כהגדרתם בתקנות הסדרים במשק המדינה (ארנונה כללית ברשויות המקומיות), התשס"ז-2007, בתעריף הנדרש כמפורט בתוספת הראשונה בתקנות ההתייעלות הכלכלית (כללי חלוקת הקרן לצמצום פערים בין רשויות מקומיות) (הוראת שעה), התשע"ח-2017, במכפלתו בשיעור העדכון כהגדרתו בסעיף 7 לחוק הסדרים במשק המדינה (תיקוני חקיקה להשגת יעדי התקציב), התשנ"ג-1992, ובמקדמי העדפה לפי המדרג החברתי-כלכלי כמפורט בטבלה 1 בתוספת הראשונה ולפי מדד הפריפריאליות כמפורט בטבלה 2 בתוספת הראשונה;

"מדד הפריפריאליות" – אשכול הפריפריאליות של רשויות מקומיות לפי פרסומי הלשכה המרכזית לסטטיסטיקה לגבי כל רשות מקומית;

"המדרג החברתי-כלכלי" – אפיון רשויות מקומיות וסיווגן באשכול לפי הרמה החברתית-כלכלית של האוכלוסייה לפי פרסומי הלשכה המרכזית לסטטיסטיקה לגבי כל רשות מקומית, ולעניין יישוב במועצה אזורית – לפי פרסומי הלשכה המרכזית לסטטיסטיקה לגבי אותו יישוב במועצה האזורית או לגבי המועצה האזורית שבשטחה הוא נמצא;

"מספר התושבים" – מספר התושבים שלפי הרישום במרשם האוכלוסין המתנהל לפי חוק מרשם האוכלוסין, שהתגוררו בתחום הרשות המקומית ביום 31 באוקטובר שלפני שנת הכספים שבה מחולקים כספי התוכנית;

"מספר תושבים משוקלל במועצה אזורית" – מספר התושבים במועצה אזורית בתוספת 50% ממספר התושבים בכל יישוב באותה מועצה אזורית שהאשכול שלו במדרג החברתי-כלכלי נמוך מ-4.

2. תקציב התוכנית יחולק בכל שנת כספים לפי תקנה 3 ויתרת התקציב לאחר החלוקה כאמור, תחולק לפי תקנה 4, לרשות מקומית שמתקיים בה אחד מאלה:

תנאי סף לחלוקה

(1) גובלת בנמל התעופה בן-גוריון;

(2) לא הוכרזה עירייה איתנה לפי סימן ד' לפרק 11 לפקודת העיריות, או לא הוכרזה מועצה מקומית איתנה לפי סעיף 34 לפקודת המועצות המקומיות, מרחקה ממרכז שטח נמל התעופה בן-גוריון כפי שקבע שר התחבורה מכוח סעיף 53 לחוק רשות שדות התעופה, התשל"ז-1977 (להלן – מרחק מנמל התעופה בן-גוריון) אינו עולה על שמונה קילומטרים ומתקיים בה אחד מאלה:

(א) האשכול במדרג החברתי-כלכלי שלה נמוך מ-8;

(ב) האשכול במדד הפריפריאליות שלה נמוך מ-8;

(ג) היא זכאית למענק כללי לאיזון ממשרד הפנים שלא יפחת מ-1.5% מתקציבה לשנת הכספים שלגביה נערך הדוח הכספי המבוקר האחרון;

(3) היא לא הוכרזה עירייה איתנה לפי סימן ד' לפרק 11 לפקודת העיריות או לא הוכרזה מועצה מקומית איתנה לפי סעיף 34 לפקודת המועצות המקומיות, מרחקה מנמל התעופה בן-גוריון עולה על 8 קילומטרים ואינו עולה על 12 קילומטרים והאשכול במדרג החברתי-כלכלי שלה נמוך מ-6.

3. כל רשות מקומית שמתקיים בה האמור בתקנה 2 זכאית לחלוקה בגובה מכפלת מספר התושבים, ולעניין מועצה אזורית – מספר התושבים המשוקלל במועצה האזורית, בסכום המענק שיינתן בעד כל תושב לפי האשכול במדרג החברתי-כלכלי ולפי מרחק הרשות המקומית מנמל התעופה כמפורט בטבלה 1 בתוספת השנייה (להלן – סכום החלוקה).

חלוקה לפי מדרג חברתי-כלכלי, גודל האוכלוסייה ומרחק משטח נמל התעופה

4. יתרת תקציב התוכנית תחולק כמפורט להלן:

חלוקה לפי שיעור חיוב הארנונה לנכסים שאינם למגורים

(1) לכל רשות מקומית שמתקיים בה האמור בתקנה 2 יינתן ניקוד שהוא מכפלת שיעור חיוב הארנונה המחושב לנכסים שאינם למגורים מסך כל תקציב הרשות המקומית לשנת הכספים שלגביה נערך הדוח הכספי המבוקר האחרון במקדם ההעדפה כמפורט בטבלה 2 בתוספת השנייה; כל רשות מקומית זכאית לחלק היחסי מיתרת תקציב התוכנית לפי תקנה זו, ושיעורו של החלק היחסי יהיה כיחס שבין ניקוד הרשות המקומית לבין סך כל הניקוד של כלל הרשויות המקומיות לפי תקנה זו;

(2) על אף האמור בפסקה (1), הוראות תקנה זו לא יחולו על רשות מקומית שמתקיים בה האמור בתקנה 2(3).

5. המנהל הכללי של משרד הפנים יפרסם באתר האינטרנט של משרד הפנים קובץ ממוכן ובו יפורטו הקצאת תקציב התוכנית ודרך החישוב של ההקצאה לפי כל תקנה מתקנות אלה לעניין כל רשות מקומית בשנת כספים.

פרסום אופן החישוב וההקצאה

6. תקנות אלה יעמדו בתוקפן עד יום כ"ז בטבת התשפ"ב (31 בדצמבר 2021).

תוקף

תוספת ראשונה

(תקנה 1 – הגדרת "חיוב הארנונה המחושב לנכסים שאינם למגורים")

טבלה 1

מקדם העדפה לפי המדד החברתי-כלכלי

|  |  |
| --- | --- |
| אשכול במדרג החברתי-כלכלי | מקדם |
| 1 עד 2 | 0.7 |
| 3 עד 4 | 0.8 |
| 5 עד 6 | 0.9 |
| 7 עד 8 | 1.1 |
| 9 עד 10 | 1.2 |

טבלה 2

מקדם העדפה לפי מדד הפריפריאליות

|  |  |
| --- | --- |
| הפער בין מדד הפריפריאליות של הרשות המקומית למדד הפריפריאליות של הנפה | מקדם |
| מעל 3- ופחות מ-0.6- | 0.85 |
| 0.6- ומעלה ופחות מ-0.9 | 1 |
| 0.9 ומעלה | 1.15 |

תוספת שנייה

טבלה 1

(תקנה 3)

סכום המענק בעד כל תושב רשות מקומית לפי האשכול במדרג החברתי-כלכלי   
ולפי מרחק הרשות משטח נמל התעופה

|  |  |  |  |  |
| --- | --- | --- | --- | --- |
| אשכול במדרג החברתי-כלכלי | סכום המענק בשקלים חדשים בעד כל תושב רשות מקומית הגובלת בשטח נמל התעופה | סכום המענק בשקלים חדשים בעד כל תושב רשות מקומית שאינה גובלת בשטח נמל התעופה ומרחקה ממנו עד 4 קילומטרים | סכום המענק בשקלים חדשים בעד כל תושב רשות מקומית שמרחקה משטח נמל התעופה עולה על 4 קילומטרים ונמוך מ-8 קילומטרים | סכום המענק בשקלים חדשים בעד כל תושב רשות מקומית שמרחקה משטח נמל התעופה 8 קילומטרים ומעלה |
| 1 | 220 | 120 | 80 | 60 |
| 2 | 210 | 110 | 70 | 50 |
| 3 | 210 | 110 | 70 | 50 |
| 4 | 210 | 110 | 70 | 50 |
| 5 | 145 | 90 | 70 | 50 |
| 6 | 145 | 90 | 70 | 50 |
| 7 | 40 | 40 | 40 | 0 |
| 8 | 10 | 5 | 0 | 0 |
| 9 | 10 | 5 | 0 | 0 |

טבלה 2

(תקנה 4)

מקדם ההעדפה של הרשות לפי שיעור חיוב הארנונה לנכסים שאינם למגורים

|  |  |
| --- | --- |
| שיעור חיוב הארנונה לנכסים שאינם למגורים מסך תקציב הרשות לשנת הכספים שלגביה נערך הדוח הכספי המבוקר האחרון | מקדם העדפה |
| פחות מ-70% | 10 |
| 70% ומעלה | 8 |

כ"ד בטבת התשפ"ב (28 בדצמבר 2021) איילת שקד

שרת הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"ב מס' 9856](https://www.nevo.co.il/law_word/law06/tak-9856.pdf) מיום 29.12.2021 עמ' 1432. [↑](#footnote-ref-1)