תקנות החברות (הוראות מיוחדות לגבי חברות לתועלת הציבור שהן מוסדות לאומיים), תשע"ו-2016

משפט פרטי וכלכלה – תאגידים וניירות ערך – חברות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | החלטה בדבר גמול והחזר הוצאות | [Go](#Seif2) | 2 |
| סעיף 3 | גמול והחזר הוצאות | [Go](#Seif3) | 2 |
| סעיף 4 | פטור מגילוי פרטי תורמים | [Go](#Seif4) | 2 |
| סעיף 5 | תחילה | [Go](#Seif5) | 2 |
| סעיף 6 | הוראת שעה | [Go](#Seif6) | 3 |
| סעיף 7 | הוראות מעבר | [Go](#Seif7) | 3 |

תקנות החברות (הוראות מיוחדות לגבי חברות לתועלת הציבור שהן מוסדות לאומיים), תשע"ו-2016[[1]](#footnote-1)\*

בתוקף סמכותי לפי סעיפים 345י(ב), 345כד, 345לא1 ו-366 לחוק החברות, התשנ"ט-1999 (להלן – חוק החברות), ולעניין תקנה 4 לפי פרט ג לתוספת השנייה לחוק העמותות, התש"ם-1980 (להלן – חוק העמותות), ובאישור ועדת החוקה חוק ומשפט של הכנסת, אני מתקינה תקנות אלה:

1. בתקנות אלה –

הגדרות

"הסכום המרבי" – כמשמעותו בתקנה 1 לתקנות קביעת סכום מרבי;

"חברת קרן קיימת לישראל" – חברת קרן קיימת לישראל כמשמעותה בחוק קרן קיימת לישראל, התשי"ד-1953;

"ישות מדינית זרה" – כהגדרתה בסעיף 36א לחוק העמותות;

"מוסד לאומי" – חברת קרן קיימת לישראל וחברת קרן היסוד כמשמעותה בחוק קרן היסוד, התשט"ז-1956;

"תורם" – כהגדרתו בתקנות קביעת סכום מרבי;

"תקנות הגמול" – תקנות החברות (גמול ליושב ראש דירקטוריון, לדירקטור ולחבר ועדת ביקורת בחברה לתועלת הציבור), התשס"ט-2009;

"תקנות הגמול בחברה גדולה" – תקנות החברות (גמול ליושב ראש דירקטוריון בחברה לתועלת הציבור שמחזורה מעל 500 מיליון שקלים חדשים), התש"ע-2010;

"תקנות קביעת סכום מרבי" – תקנות העמותות (קביעת סכום מרבי ונהלים לרישום תרומה בעילום שם בדוח הכספי), התשס"ג-2002.

2. מוסד לאומי רשאי להחליט כי ישולמו ליושב ראש הדירקטוריון גמול והחזר הוצאות, לפי תקנות הגמול או לפי תקנות הגמול בחברה גדולה או לפי תקנה 3; החלטה כאמור תתקבל בכפוף להוראות התקנות שמכוחן החליט לשלם את הגמול והחזר ההוצאות.

החלטה בדבר גמול והחזר הוצאות

3. (א) מוסד לאומי רשאי לשלם ליושב ראש הדירקטוריון בעד כהונתו כיושב ראש הדירקטוריון גמול שנתי שאינו עולה על שכרו השנתי של שר בממשלה, ובלבד שהאסיפה הכללית אישרה מתן גמול כאמור לאחר שהשתכנעה כי יושב הראש מקדיש לתפקידו 40 שעות שבועיות לפחות וכי אינו עוסק בעבודה נוספת; קבע מוסד לאומי כאמור, יבוא הגמול השנתי במקום כל גמול אחר לפי תקנות הגמול או לפי תקנות הגמול בחברה גדולה.

גמול והחזר הוצאות

(ב) גמול כאמור בתקנת משנה (א) כולל כיסוי של כל ההוצאות שהיו ליושב ראש הדירקטוריון בקשר להשתתפותו בישיבות הדירקטוריון ולכוהנתו כיושב ראש הדירקטוריון; ואולם רשאי מוסד לאומי לשלם ליושב ראש הדירקטוריון, נוסף על הגמול כאמור, גם החזר הוצאות כאמור בתקנה 5(א) ו-(ב) ובתקנה 6 לתקנות הגמול, לפי העניין, ולא תידרש לעניין זה החלטה כאמור בתקנה 6(א)(1) לתקנות הגמול.

(ג) יושב ראש הדירקטוריון לא זכאי לתמורה נוספת כלשהי מהמוסד הלאומי על הגמול או החזר ההוצאות לפי תקנה זו.

4. (א) על אף האמור בתוספת השנייה לחוק העמותות, מוסד לאומי רשאי שלא לרשום בדוח הכספי שלו את שמו של תורם, למעט לגבי תרומות מישות מדינית זרה.

פטור מגילוי פרטי תורמים

(ב) מוסד לאומי יעביר לרשם ההקדשות, לפי דרישתו, לשם הפעלת סמכויותיו לפי דין, את שמו של תורם שתרם לו מעבר לסכום המרבי שקבע השר בתקנות קביעת סכום מרבי.

5. תחילתן של תקנות אלה ביום א' באייר התשע"ד (1 במאי 2014) (להלן – יום התחילה).

תחילה

6. (א) עד יום ז' בכסלו התשע"ו (19 בנובמבר 2015) יראו כאילו בתקנה 2, האמור בה מסומן "(א)" ואחריה בא:

הוראת שעה

"(ב) מוסד לאומי רשאי לשלם גמול והחזר הוצאות כאמור בתקנת משנה (א), אם ההחלטה לעניין זה התקבלה באסיפה הכללית עד יום התחילה, גם למפורטים להלן:

(1) יושב ראש עמית בדירקטוריון;

(2) לשני סגניהם של יושבי הראש, ובלבד שהגמול השנתי שישולם להם אינו עולה על שכרו השנתי של מנהל כללי במשרד ממשלתי."

(ב) מיום ז' בכסלו התשע"ו (19 בנובמבר 2015) ועד יום א' בכסלו התשע"ח (19 בנובמבר 2017) יראו כאילו –

(1) בתקנה 2, אחרי המילים "ליושב ראש הדירקטוריון" בא "וליושב ראש עמית בדירקטוריון בחברת קרן קיימת לישראל";

(2) תקנה 3 תחול גם על יושב ראש עמית בדירקטוריון בחברת קרן קיימת לישראל כפי שהיא חלה על יושב ראש הדירקטוריון;

(3) אחרי תקנה (3) יבוא:

"(3א) מוסד לאומי רשאי להחליט כי ישולם לחברי ועדת הביקורת גמול והחזר הוצאות למספר ישיבות העולה על אלה שנקבע בסעיף 3(ד) לתקנות הגמול, בהתאם לדרגת החברה, אם מצא כי הדבר נדרש בשל נסיבות מיוחדות הנוגעות לפעילות מיוחדת של החברה לשם ביצוע מטרותיה, ובלבד שכל ישיבה של ועדת הביקורת תאריך שעתיים לפחות."

7. הוראות פרק ראשון א' שבחלק התשיעי לחוק החברות, למעט סעיפים 345יח ו-345כד1 עד 345כד4, לא יחולו על מוסד לאומי לגבי התקופה שלפני יום התחילה.

הוראות מעבר

כ"ז באדר ב' התשע"ו (6 באפריל 2016) איילת שקד

שרת המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשע"ו מס' 7661](http://www.nevo.co.il/Law_word/law06/tak-7661.pdf) מיום 24.5.2016 עמ' 1158. [↑](#footnote-ref-1)