תקנות החיילים המשוחררים (מענקים, מילוות וערבויות לצרכי שיקום מקור פרנסה של עובד עצמאי), תשל"ד–1974

בטחון – צה"ל – חיילים – חיילים משוחררים

ביטוח – ביטוח לאומי – קיצבאות והענקות

עבודה – העסקת קבוצות מסוימות – כוחות הבטחון – חיילים משוחררים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | זכאות למענק, למילווה או לערבות | סעיף 2 |
| 2 | [Go](#Seif2) | תנאי מילווה שיקום | סעיף 3 |
| 2 | [Go](#Seif3) | הפחתת סכום המילווה | סעיף 4 |
| 2 | [Go](#Seif4) | מילווה העסקה | סעיף 5 |
| 2 | [Go](#Seif5) | ערבות המדינה | סעיף 6 |
| 3 | [Go](#Seif6) | בקשה לקבלת מילווה, מענק או ערבות | סעיף 7 |
| 3 | [Go](#Seif7) | ביצוע המילווה והמענק | סעיף 8 |
| 3 | [Go](#Seif8) | התחייבות הלווה | סעיף 9 |
| 3 | [Go](#Seif9) | השם | סעיף 10 |

תקנות החיילים המשוחררים (מענקים, מילוות וערבויות לצרכי שיקום מקור פרנסה של עובד עצמאי), תשל"ד–1974(12)

בתוקף סמכותי לפי סעיפים 3, 12 ו-19 לחוק החיילים המשוחררים (הוראת שעה), תשל"ד–1973, ובאישור ועדת הכספים של הכנסת, אני מתקין תקנות אלה:

1. בתקנות אלה, "מוסד בנקאי" ו"מוסד כספי" — כמשמעותם בחוק בנק ישראל, תשי"ד–1954.

הגדרות

2. חייל משוחרר שהיה עובד עצמאי, והעסיק לא יותר מעשרה עובדים ערב גיוסו לשירות מילואים או לשירות סדיר כאמור בסעיף 1 לחוק (להלן — שירות), זכאי, לצרכי שיקום מקור פרנסתו כעובד עצמאי שנפגע עקב שירותו בשנה הקובעת, למענק בסך 1,000 לירות וכן לאחד משני אלה לפי בחירתו:

זכאות למענק, למילווה או לערבות

(1) מילווה שיקום כאמור בתקנה 3 ומילווה העסקה כאמור בתקנה 5;

(2) ערבות מטעם המדינה למילווה כאמור בתקנה 6.

3. מילווה שיקום יהיה בסכום של 10,000 לירות, ישא ריבית של 11% לשנה וייפרע בעשרים ושלושה תשלומים חודשיים שווים של קרן החל מן החודש שלאחר קבלת המילווה ותשלומי ריבית תלת-חדשיים (להלן — מילווה שיקום).

תנאי מילווה שיקום

4. קיבל חייל משוחרר מילווה מקרנות המוסד לביטוח לאומי למטרת שיקום מקור פרנסתו כעובד עצמאי (להלן — מילווה ביטוח לאומי), יופחת סכום מילווה השיקום שיינתן לו בסכום מילווה הביטוח הלאומי, ולא תינתן ערבות מטעם המדינה כאמור בתקנה 6 פרט למילווה הביטוח הלאומי.

הפחתת סכום המילווה

5. חייל משוחרר שהעסיק עובדים ערב גיוסו לשירות, והוא זכאי למילווה שיקום, זכאי לקבל מילווה בסכום של 1,000 לירות לכל עובד שהעסיק כאמור (להלן — מילווה העסקה) נוסף למילווה השיקום; מילווה העסקה ישא ריבית של 11% לשנה וייפרע בעשרים ושלושה תשלומים חדשיים שווים של קרן החל מן החודש שלאחר קבלת המילווה ותשלומי ריבית תלת-חדשיים; העסיקו עובד חיילים משוחררים השותפים בשותפות, יראו לענין זה את אחד השותפים בלבד כמעסיקו.

מילווה העסקה

6. (א) חייל משוחרר כאמור בתקנה 2 רשאי לבקש ערבות המדינה למילווה ממוסד בנקאי או ממוסד כספי בסכום שלא יעלה על 15,000 לירות, בתוספת 1,500 לירות לכל עובד שהעסיק כאמור בתקנה 5, ובריבית שלא תעלה על 18% לשנה, שייפרע ב-23 תשלומים חדשיים שווים של קרן החל מן החודש שלאחר קבלת המילווה ותשלומי ריבית תלת-חדשיים.

ערבות המדינה

(ב) כבטחון לערבות המדינה יתן הזכאי התחייבות עצמית לפרעון המילווה והריבית וכן ימציא ערבות של אדם נוסף או ישעבד כבטוחה תעודות שניתנו לו לפי חוק מילווה חסכון, תש"ל–1970, חוק מילווה חסכון, תשל"א– 1971, חוק מילווה חסכון, תשל"ב–1972, וחוק מילווה חסכון, תשל"ג–1973, או את הזכות לקבלתן, כדי סכום המילווה והריבית.

(ג) הערבות מטעם המדינה תיחתם ביד שר האוצר או מי שהוא הסמיך לכך בהודעה ברשומות.

------------

(12) פורסמו [ק"ת תשל"ד מס' 3157](http://www.nevo.co.il/Law_word/law06/TAK-3157.pdf) מיום 4.4.1974 עמ' 950.

7. (א) חייל משוחרר התובע זכות לפי תקנות אלה יפנה למרכז אזורי לתיאום הטיפול בחייל המשוחרר או למקום אחר שהודיע עליו משרד המסחר והתעשיה בשני עתונים יומיים, ויציג תעודת חייל משוחרר שניתנה לו לפי סעיף 13 לחוק.

בקשה לקבלת מילווה, מענק

או ערבות

(ב) בבקשה המוגשת מאת חייל משוחרר המבוטח במוסד לביטוח לאומי יש לציין גם את מספרו של החייל במוסד לביטוח לאומי כעובד  עצמאי וכמעביד.

8. המילווה והמענק יינתנו לזכאי באמצעות מוסד בנקאי או מוסד כספי.

ביצוע המילווה והמענק

9. הזכאי לקבלת מילווה יתן התחייבות אישית לפרעון המילווה  והריבית שיקבל וכן ימציא ערבות של אדם נוסף או ישעבד כבטוחה תעודות מילווה חסכון, או את הזכות לקבלתן, כאמור בתקנה 6(ב).

התחייבות הלווה

10. לתקנות אלה ייקרא "תקנות החיילים המשוחררים (מענקים, מילוות וערבויות לצרכי שיקום מקור פרנסה של עובד עצמאי), תשל"ד–1974".

השם

כ"ג באדר תשל"ד (17 במרס 1974) פנחס ספיר

שר האוצר