תקנות הכניסה לישראל (סדרי דין במצב חירום מיוחד בבית דין לעררים), תש"ף-2020

בטחון – כניסה לישראל

רשויות ומשפט מנהלי – בתי דין מינהליים – סדר דין

בטחון – שעת חירום

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | החלת התקנות | [Go](#Seif2) | 2 |
| סעיף 3 | עניינים שבהם יקוימו הליכים | [Go](#Seif3) | 2 |
| סעיף 4 | הארכת מועדים | [Go](#Seif4) | 2 |
| סעיף 5 | אגרה | [Go](#Seif5) | 2 |

תקנות הכניסה לישראל (סדרי דין במצב חירום מיוחד בבית דין לעררים), תש"ף-2020[[1]](#footnote-1)\*

בתוקף סמכותי לפי סעיף 13לד(א)(1) לחוק הכניסה לישראל, התשי"ב-1952 (להלן – החוק), ולאחר התייעצות עם שר הפנים, אני מתקין תקנות אלה:

1. בתקנות אלה –

הגדרות

"בית דין" – בית דין לעררים שהוקם לפי סעיף 13כג לחוק;

"מצב חירום מיוחד" – מצב שבו השתבשו סדרי החיים התקינים במדינה או בחלק ממנה מחמת מצב הביטחון, מחמת חשש ממשי לפגיעה חמורה בבריאות הציבור או מחמת פגע טבע;

"ראש בית הדין" – לרבות דיין אחר שראש בית הדין קבעו.

2. (א) תקנות 3 עד 5, כולן או מקצתן, יחולו על בתי הדין, כולם או מקצתם, אם פרסם שר המשפטים הודעה על כך בשל מצב חירום מיוחד (להלן בתקנות אלה – ההודעה).

החלת התקנות

(ב) תחולתן של התקנות כאמור בתקנת משנה (א), תהיה מן המועד שנקבע בהודעה, אף אם קדם לפרסומה, ועד למועד שייקבע.

(ג) פרסום הודעה כאמור בתקנת משנה (א), ייעשה בסמוך, ככל האפשר, למועד חתימתה, באתר האינטרנט של בית הדין וכן בשידורי רדיו או טלוויזיה הניתנים לציבור או בשני עיתונים יומיים, וכמו כן ייעשה ברשומות; הנוסח שפורסם ברשומות הוא המחייב אף אם קדם לו פרסום בדרך אחרת.

3. (א) מצא דיין כי יש לקבוע דיון בתיק לפי תקנה 12 או 17 לתקנות הכניסה לישראל (סדרי הדין והמינהל בבית דין לעררים), התשע"ד-2014, יתקיים הדיון בתקופת תוקפה של ההודעה רק אם הוא נמנה עם העניינים המפורטים להלן:

עניינים שבהם יקוימו הליכים

(1) עררים דחופים;

(2) בקשות דחופות לצווי ביניים או לצווים ארעיים.

(ב) הדחיפות לעניין תקנת משנה (א) תיקבע בידי ראש בית הדין.

(ג) מועד דיון בעניין שאינו מן העניינים המפורטים בתקנת משנה (א), שנקבע לתקופת תוקפה של ההודעה – בטל; מועד דיון לעניין כאמור ייקבע מחדש לאחר תום תקופת תוקפה של ההודעה.

(ד) על אף האמור בתקנת משנה (א), רשאי ראש בית הדין, מטעמים שיירשמו, לקבוע כי הליך מסוים הנמנה עם העניינים המפורטים בתקנת משנה (א) לא יידון, או שהליך מסוים שאינו נמנה עמהם – יידון.

4. תקופת תוקפה של ההודעה לא תבוא במניין הימים לעשיית דבר שבסדרי דין או בנוהג, שנקבעו בחיקוק או שקבע בית הדין, למעט בעניינים המפורטים בתקנה 3(א) או אם נקבע אחרת בהחלטת בית הדין.

הארכת מועדים

5. אגרה שיש לשלמה לפני תחילת ההליך לפי תקנות הכניסה לישראל (אגרות בבית הדין לעררים), התשע"ד-2014, ושלא ניתן לשלמה באמצעים מקוונים, יידחה תשלומה עד תום תקופת תוקפה של ההודעה, אלא אם כן נקבע אחרת בהחלטת בית הדין.

אגרה

כ"ג באדר התש"ף (19 במרס 2020) אמיר אוחנה

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ף מס' 8397](http://www.nevo.co.il/Law_word/law06/tak-8397.pdf) מיום 19.3.2020 עמ' 796. [↑](#footnote-ref-1)