תקנות המדיניות הכלכלית לשנת הכספים 2004 (תיקוני חקיקה) (שילוב מקבלי גמלאות בעבודה) (הוראת שעה) (סדרי דין בוועדת ערר), תשס"ה-2005

עבודה – שילוב מקבלי גמלה בע' – ועדת ערר – סדרי דין

תוכן ענינים

|  |  |  |  |
| --- | --- | --- | --- |
|  | פרק א: הגדרות | [Go](#med0) | 2 |
| סעיף 1 | הגדרות | [Go](#Seif1) | 2 |
| סעיף 2 | מקום השיפוט | [Go](#Seif2) | 2 |
| סעיף 3 | פרטי הערר | [Go](#Seif3) | 2 |
| סעיף 4 | כתב תשובה | [Go](#Seif4) | 3 |
| סעיף 5 | ערר בנושאים רפואיים | [Go](#Seif5) | 3 |
| סעיף 6 | הגשת מסמכים והמצאתם וקביעת מועד הדיון | [Go](#Seif6) | 3 |
| סעיף 7 | מיצוי הליכים | [Go](#Seif7) | 4 |
| סעיף 8 | אי התייצבות | [Go](#Seif8) | 4 |
| סעיף 9 | החלטת הועדה | [Go](#Seif9) | 4 |
| סעיף 10 | מועדים להופעת משתתף | [Go](#Seif10) | 4 |
| סעיף 11 | הארכת מועדים | [Go](#Seif11) | 4 |
| סעיף 12 | חזרה מן הערר | [Go](#Seif12) | 4 |
| סעיף 13 | תוקף | [Go](#Seif13) | 4 |

תקנות המדיניות הכלכלית לשנת הכספים 2004 (תיקוני חקיקה) (שילוב מקבלי גמלאות בעבודה) (הוראת שעה) (סדרי דין בוועדת ערר), תשס"ה-2005[[1]](#footnote-1)\*

בתוקף סמכותי לפי סעיף 58 לחוק המדיניות הכלכלית לשנת הכספים 2004 (תיקוני חקיקה), התשס"ד-2004 (להלן – החוק), ובאישור ועדת הכספים של הכנסת, אני מתקין תקנות אלה:

פרק א: הגדרות

1. בתקנות אלה –

הגדרות

"אזור" – אזור שהוחלו עליו הוראות פרק ז' לחוק;

"אישור השתתפות" – כמשמעותו בפרק ז' לחוק;

"הוועדה" – ועדת ערר שמונתה בהתאם לסעיף 46(ב) לחוק;

"המוסד", "המשרד", "רופא המרכז" ו"תעודה רפואית" – כהגדרתם בתקנות המדיניות הכלכלית;

"השר" – שר התעשיה המסחר והתעסוקה או מי שהוא הסמיכו לענין תקנות אלה;

"ימי אבל וחג" – כמשמעותם בתוספת השלישית והרביעית לתקנות המדיניות הכלכלית;

"מומחה רפואי" – רופא מומחה ברפואה שיקומית, תעסוקתית או בפסיכיאטריה, שאישר השר לענין תקנות אלה לבדירת מצב בריאותו וכושרו הגופני של משתתף;

"מרכז תעסוקה" – המרכז שבו מקודם שילובו בעבודה של המשתתף מגיש הערר;

"משיב" – תאגיד שמפעיל מרכז תעסוקה;

"משתתף" – כהגדרתו בסעיף 37 לחוק;

"תקנות המדיניות הכלכלית" – תקנות המדיניות הכלכלית לשנת הכספים 2004 (תיקוני חקיקה) (שילוב מקבלי גמלאות בעבודה) (הוראת שעה), התשס"ה-2004.

2. ערר יוגש ויידון בוועדה שבאזור שיפוטה מצוי מרכז התעסוקה שבו עובד מתכנן היעדים התעסוקתי שנתן את ההחלטה נושא הערר.

מקום השיפוט

3. (א) ערר יהיה ערוך לפי טופס 1 שבתוספת ויכלול את –

פרטי הערר

(1) פרטי המשתתף מגיש הערר ומען להמצאת מסמכי ערר;

(2) ציון מרכז התעסוקה;

(3) תמצית ההחלטה שעליה מוגש הערר והתאריך שבו היא נודעה למשתתף;

(4) תקופת ההארכה שניתנה בניסיון להגיע לידי הסכמה ליישוב המחלוקת נושא הערר, אם ניתנה;

(5) העובדות שעליהן מסתמך המשתתף ונימוקיו;

(6) הסעד המבוקש.

(ב) לערר יצורף –

(1) העתק צילומי של המסמכים שעליהם מסתמך המשתתף;

(2) אישור השתתפות – אם המשתתף עורר על קביעה שבו;

(3) העתקי תעודות רפואיות שהוגשו לרופא המרכז והעתק החלטתו, אם ניתנה – אם המשתתף עורר בנושאים רפואיים.

4. (א) כתב תשובה יהיה ערוך לפי טופס 3 שבתוספת ויכלול את –

כתב תשובה

(1) פרטי המשיב מען ומספר פקסימילה להמצאת מסמכי ערר;

(2) נימוקים להחלטה שמוגש עליה הערר והתאריך שבו היא נודעה למשתתף;

(3) תקופת ההארכה שניתנה בניסיון להגיע לידי הסכמה ליישוב המחלוקת נושא הערר, אם ניתנה;

(4) תגובת המשיב לטענות המשתתף.

(ב) לכתב התשובה יצורף העתק צילומי של המסמכים שעליהם מסתמך המשיב לרבות אישור ההשתתפות והתכנית האישית במקרה הצורך.

(ג) ביקש המשיב מהוועדה למחוק על הסף את הערר, כולו או מקצתו, לפי סעיף 24 לחוק בתי דין מינהליים, התשנ"ב-1992 (להלן – חוק בתי דין), יפרט בכתב התשובה את הטעמים לכך.

5. (א) היה הערר בנושאים רפואיים, תעביר הוועדה בפקסימילה את מסמכי הערר למומחה רפואי לקבלת חוות דעתו, ביום שבו הוגש כתב התשובה.

ערר בנושאים רפואיים

(ב) מומחה רפואי יערוך את חוות דעתו לפי טופס 3 שבתוספת, ויעביר אותה לוועדת הערר באמצעות פקסימילה לא יאוחר משלושה ימים מקבלת הערר וכתב התשובה; סבר המומחה הרפואי כי יש צורך במידע נוסף לשם מתן חוות דעתו, רשאי הוא לדרוש מן המשתתף להתייצב לפניו לבדיקה רפואית במועדים שיחליט וכן רשאי הוא לפנות לרופא המרכז או לרופא החתום על התעודה הרפואית לקבלת הבהרות ופרטים נוספים, בכל ענין הקשור לערר, והכל אם המידע דרוש לשם מתן חוות דעתו ובמקרה זה יודיע על כך לוועדת הערר ויעביר אליה את חוות דעתו, באמצעות פקסימילה, לא יאוחר משמונה ימים מקבלת הערר וכתב התשובה.

(ג) סירב משתתף להופיע לפני מומחה רפואי, להמציא פרטים והבהרות שדרש במועדים שהחליט או כי חוות הדעת ומידע רפואי הנוגע לה יימסרו לוועדה ולמשיב, יראוהו כמי שוויתר על עררו; ועדת הערר רשאית לקבוע מטעמים מיוחדים שיירשמו, כי אי-הופעה או אי-המצאה כאמור לא ייחשבו סירוב לענין תקנת משנה זאת.

6. (א) ערר וכתב תשובה יוגשו בעותק אחד, מודפסים וחתומים בידי המשתתף או המשיב, לפי הענין, במשרדי ועדת הערר בהתאם לאמור בתקנה 2; ואולם, משתתף רשאי להגיש את הערר גם בכתב יד קריא וברור.

הגשת מסמכים והמצאתם וקביעת מועד הדיון

(ב) במועד הגשת הערר יינתן למשתתף זימון לדיון בנוסח שלפי טופס 4 לתוספת, שייקבע למועד שלא יעלה על ארבעה עשר ימים מיום הגשת הערר; היה הערר בנושאים רפואיים, יהיה הזימון למועד שלא יעלה על שבעה עשר ימים מיום הגשת הערר.

(ג) הוועדה תמציא למשיב, באמצעות פקסימילה, את הערר עם הזימון לדיון בנוסח שלפי טופס 5 לתוספת, ביום שבו הוגש לה.

(ד) המשיב יגיש למשרדי הוועדה כתב תשובה לא יאוחר מחמישה ימים מיום שהומצא לו הערר.

(ה) הוועדה תמציא למשתתף את כתב התשובה בדואר רשום עם אישור מסירה בתוך יומיים מהגשתו; המשתתף יהיה רשאי לקבל העתק של כתב התשובה במזכירות ועדת הערר.

(ו) לא הגיש משיב כתב תשובה במועד המפורט בתקנת משנה (ד), רשאית הוועדה לקיים את הדיון בהעדר כתב תשובה.

(ז) סבר מומחה רפואי כי עליו לערוך למשתתף בדיקה רפואית בהתאם להוראות תקנה 5(ב), תודיע לו הוועדה על מועד הבדיקה באמצעות מספרי הטלפונים שציין בערר; לענין זה יראו הודעה שנמסרה בטלפון כהמצאה של זימון לבדיקה.

(ח) נתן מומחה רפואי את חוות דעתו, יהיו המשתתף והמשיב רשאים לקבל העתק ממנה במזכירות הוועדה עובר לדיון.

(ט) מסמך שיישלח באמצעות פקסימילה ייראה כמסמך שהומצא במסירה אישית לנמען ביום המשלוח אם נשלחה עד השעה 16:00 בימים א' עד ה' בשבוע, שאינם ימי מנוחה כמשמעותם בסעיף 18א לפקודת סדרי השלטון והמשפט, התש"ח-1948, או ימי מנוחה שנקבעו בחיקוק; מסמך שיישלח באמצעות פקסימילה ביום ו', ביום מנוהח או לאחר השעה 16:00, יראו אותו כאילו נשלח ביום החול שלאחריו; השולח יודיע לנמען בטלפון, בתוך 24 שעות משעת המשלוח, כי שלח לו בפקסימילה את המסמך ויערוך תרשומת על ההודעה הטלפונית, שתכלול את פרטי המסמך שנשלח, זמן השיחה ושמו של האדם שלו נמסרה ההודעה.

(י) משלוח מסמך בדואר רשום ייעשה עם אישור מסירה שיצורף לתיק הערר.

7. משתתף לא יצרף לערר ולא יגיש לוועדה או מומחה רפואי מסמכים או תעודות רפואיות אלא אם כן הגישם, לפני הגשת הערר, למתכנן יעדים תעסוקתי או לרופא המרכז.

מיצוי הליכים

8. הוועדה רשאית להחליט בערר בלא נוכחות המשיב או המשתתף, אם הוזמנו בהתאם להוראות תקנות אלה ולא התייצבו או אם התייצבו ועזבו את הישיבה לפני סיומה.

אי התייצבות

9. (א) יושב ראש ועדת הערר או מי שהוא קבעו לצורך זה, ירשום בפרוטוקול את עיקרי הדברים שבדיון ויחתום עליו.

החלטת הועדה

(ב) עם תום הדיון בערר ולא יאוחר משלושה ימים מהדיון, תיתן הוועדה את החלטתה בערר; נוסף על האמור בסעיף 40(ב) לחוק בתי דין, תעביר הוועדה את ההחלטה, מיד עם הינתנה, למוסד באופן ממוחשב באמצעות המשרד ולמשיב באמצעות פקסימילה.

(ג) עם קבלת החלטת הוועדה ולא יאוחר מיומיים מקבלתה, ישלח המשיב למוסד אישור השתתפות חדש, במידת הצורך.

10. לא ייקבעו מועדים להופעת משתתף לפני מומחה רפואי או לפני הוועדה ביום המנוחה השבועית, ימי אבל וחג או בימים שבהם משתתף מצוי בשירות מילואים.

מועדים להופעת משתתף

11. הוועדה רשאית להאריך מועד שנקבע בתקנות אלה ואולם, הארכת מועדים שתגרום לכך שההחלטה תינתן במועד העולה על עשרים ואחד ימים מהגשת הערר תיעשה רק מטעמים מיוחדים שיירשמו, בשים לב להוראת סעיף 3ב לחוק הבטחת הכנסה, התשמ"א-1980.

הארכת מועדים

12. הודיע העורר לוועדת הערר כי הוא חוזר בו מן הערר, יבוטל הערר וועדת הערר תודיע על כך למשיב.

חזרה מן הערר

13. תקופת תוקפן של תקנות אלה לתקופת תוקפו של פרק ז' לחוק.

תוקף

**תוספת**

טופס 1

(תקנה 3(א))

[[ערר לפי פרק ז' לחוק המדיניות הכלכלית לשנת הכספים 2004 (תיקוני חקיקה), התשס"ד-2004 (להלן – החוק)](HTTP://WWW.NEVO.CO.IL/TFASIM/טפסים%20משפטיים/עבודה/תכנון%20יעדים%20תעסוקתי/הגשת%20ערר%20שילוב%20מקבל%20גמלאות%20בעבודה.DOC)]

טופס 2

(תקנה 4(א))

[[כתב תשובה לערר לפי פרק ז' לחוק המדיניות הכלכלית לשנת הכספים 2004 (תיקוני חקיקה), התשס"ד-2004](HTTP://WWW.NEVO.CO.IL/TFASIM/טפסים%20משפטיים/עבודה/תכנון%20יעדים%20תעסוקתי/כתב%20תשובה%20לערר%20לפי%20פרק%20ז'%20לחוק%20המדיניות%20הכלכלית%20לשנת%20הכספים%202004%20.DOC)]

טופס 3

(תקנה 5)

[[חוות דעת מומחה רפואי](HTTP://WWW.NEVO.CO.IL/TFASIM/טפסים%20משפטיים/עבודה/תכנון%20יעדים%20תעסוקתי/חוות%20דעת%20מומחה%20רפואי.DOC)]

טופס 4

(תקנה 6(ב))

לפני ועדת ערר ב      ערר מס'

שבין

נגד

**הזמנה לדיון בערר**

אל

הנך מוזמן להתייצב לדיון שיתקיים ביום       בשעה       בכתובת:

אם לא תתייצב לדיון ביום ובשעה כאמור, תהא הוועדה רשאית להחליט בערר בהעדרך.

תאריך \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

חתימה חותמת

טופס 5

(תקנה 6(ג))

[[דרישה להגיש כתב תשובה והזמנה לדיון](HTTP://WWW.NEVO.CO.IL/TFASIM/טפסים%20משפטיים/עבודה/תכנון%20יעדים%20תעסוקתי/דרישה%20להגיש%20כתב%20תשובה%20והזמנה%20לדיון.DOC)]

כ"ז באייר התשס"ה (5 ביוני 2005)

אהוד אולמרט

שר התעשיה המסחר והתעסוקה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשס"ה מס' 6401](http://www.nevo.co.il/Law_word/law06/tak-6401.pdf) מיום 20.7.2005 עמ' 807. [↑](#footnote-ref-1)