תקנות המים (מניעת זיהום מים) (סילוק שפכים מכלי שיט), תשנ"ט-1998

רשויות ומשפט מנהלי – תשתיות – ספנות ונמלים – כלי שיט

רשויות ומשפט מנהלי – תשתיות – מים – מניעת זיהום מים

חקלאות טבע וסביבה – איכות הסביבה – מניעת זיהום

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | איסור ריקון שפכים למקור מים | [Go](#Seif2) | 2 |
| סעיף 3 | השטת כלי שיט | [Go](#Seif3) | 2 |
| סעיף 4 | סילוק שפכים | [Go](#Seif4) | 2 |
| סעיף 5 | הגבלת ריקון שפכים מכלי שיט | [Go](#Seif5) | 2 |
| סעיף 6 | מערכת לאיסוף שפכים | [Go](#Seif6) | 3 |
| סעיף 7 | מיתקן לסילוק שפכים | [Go](#Seif7) | 3 |
| סעיף 8 | ניהול פנקס | [Go](#Seif8) | 3 |
| סעיף 9 | שמירת דינים | [Go](#Seif9) | 4 |
| סעיף 10 | עונשין | [Go](#Seif10) | 4 |
| סעיף 11 | תחילה | [Go](#Seif11) | 4 |

תקנות המים (מניעת זיהום מים) (סילוק שפכים מכלי שיט), תשנ"ט-1998[[1]](#footnote-1)\*

בתוקף סמכותי לפי סעיף 20ד(א)(4) לחוק המים, התשי"ט-1959 (להלן – החוק), לאחר התייעצות עם מועצת המים, בהסכמת שר התחבורה, ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"הממונה" – מי שהשר לאיכות הסביבה מינה בכתב לענין תקנות אלה;

"ריקון" – שפיכה מכלי שיט או ממיתקן לסילוק שפכים, לרבות הזרמה, פליטה, סילוק, דליפה, שאיבה או הוצאה;

"כלי שיט" – כלי שיט אשר ברשיון השיט שלו כמשמעותו בתקנות הנמלים (בטיחות השיט), התשמ"ג-1982, נקבע כי הוא מורשה להסיע או מיועד להסיע מעל שנים עשר נוסעים;

"מד ספיקה" – מכשיר למדידת כמות השפכים המוזרמת מכלי השיט, אטום מפני חלחול ונעול על ידי סגר, אשר ייפתח לביקורת בידי הממונה בלבד;

"מחזיק" – הבעל, הקברניט, החוכר, השוכר או המפעיל של כלי השיט;

"מי שיפוליים" – נוזל המצטבר בתחתית המחסנים, בחדר המכונות, בחדר המשאבות או בכל מקום אחר בכלי שיט לרבות דלקים, שמנים ומי נטל;

"מיתקן לסילוק שפכים" – מיתקן יבשתי במעגנה המשמש לאיסוף שפכים מכלי שיט וסילוקם ליבשה;

"מעגנה" – אזור במקור מים המשמש לעגינת כלי שיט;

"מערכת ביוב" – מערכת הולכה מרכזית לאיסוף ולסילוק של שפכים הנמצאת ביבשה;

"מערכת לאיסוף שפכים" – מערכת המשמשת או המיועדת לשמש לאיסוף שפכים בכלי שיט לצורך העברתם למיתקן לסילוק שפכים;

"מפעיל מעגנה" – הבעל, השוכר או המחזיק של המעגנה;

"מקור מים" – כהגדרתו בסעיף 20א לחוק;

"סגר" – אבזר או מנגנון לשימוש חד פעמי אשר עליו מוטבע מספר כדי למנוע את החלפתו, ואשר ננעל ונפתח על ידי שבירה או קריעה;

"שמן" – שמן לסוגיו לרבות שמן מהול במים וכהילים המופקים משמן;

"שפכים" – פסולת המורחקת בהזרמה, הנוצרת במהלך הפעלת כלי שיט, לרבות מי שיפוליים;

"שפכים סניטריים" – שפכים שמקורם בשירותים הסניטריים או במטבח של כלי השיט.

2. לא ירוקן אדם שפכים אל מקור מים, ולא יורה לאחר לעשות כן.

איסור ריקון שפכים למקור מים

3. מחזיק לא ישיט כלי שיט ולא ירשה לאחר להשיטו אלא לאחר שנקט את כל האמצעים כדי להבטיח את קיום הוראות תקנות אלה.

השטת כלי שיט

4. מחזיק יסלק שפכים מכלי שיט למיתקן לסילוק שפכים בלבד ובכפוף להוראות תקנות אלה.

סילוק שפכים

5. מפעיל מעגנה לא יתיר ריקון שפכים מכלי שיט אלא לאחר שווידא קיום הוראות תקנות אלה בכלי השיט ובמעגנה.

הגבלת ריקון שפכים מכלי שיט

6. (א) מחזיק יתקין בכלי שיט מערכת לאיסוף שפכים שתורכב ממערכת לאיסוף מי שיפוליים כמפורט בתוספת הראשונה וממערכת לאיסוף שפכים סניטריים כמפורט בתוספת השניה.

מערכת לאיסוף שפכים

(ב) על אף האמור בתקנת משנה (א), רשאי מחזיק להתקין מערכת לאיסוף שפכים שתהיה לפי תכנית שאישר בכתב מינהל הספנות והנמלים במשרד התחבורה, ובלבד שהתכנית כוללת הוראות לענין התקנת סגרים ומדי ספיקה כנדרש בתוספות הראשונה והשניה; מערכת לאיסוף שפכים כאמור לא תופעל לאחר התקנתה אלא באישור בכתב מאת הממונה.

(ג) בדיקתה של מערכת לאיסוף שפכים תיעשה על ידי מפקחי כלי שיט במינהל הספנות והנמלים.

7. (א) מפעיל מעגנה יתקין מיתקן יבשתי לסילוק שפכים בסמוך למעגנה במקום המאפשר גישה לכלי שיט, ויהיה אחראי להפעלתו בהתאם לתקנות אלה.

מיתקן לסילוק שפכים

(ב) מיתקן לסילוק שפכים יורכב ממיתקן למי שיפוליים, וממיתקן לשפכים סניטריים כמפורט בתוספת השלישית.

(ג) מיתקן למי שיפוליים –

(1) ימוקם במרחק ממקור מים שיאושר על ידי הממונה;

(2) יורכב ממפריד שמנים אשר יפריד בין מים לשמן באופן המבטיח כי ריכוז השמנים במים לא יעלה על 10 מיליגרם לליטר;

(3) יזרים את המים לאחר הטיפול אל מערכת הביוב;

(4) יותקן בו גג שימנע כניסת מי גשמים לשטחו;

(5) יותקן בו שסתום אל חוזר ומד ספיקה לפני כניסת מי שיפוליים אליו;

(6) יותקן בו ברז ריקון שיינעל על ידי סגר אשר יוסר בעת ריקון בלבד ויישמר לביקורת;

(7) יוצב בתוך מאצרה שתהיה אטומה מפני חלחול ושנפחה לא יפחת מ-110% מנפח מכל של מפריד השמנים;

(8) שפכים שהצטברו בתחתית המאצרה יוחזרו למפריד;

(9) ירוקן משמנים שהצטברו בו על ידי פינוים בהתאם לדין.

(ד) מיתקן לקליטת שפכים סניטריים –

(1) יתחבר למערכת הביוב;

(2) יורכב ממערכת צינורות כמפורט בתוספת השלישית שתאפשר חיבור לכלי השיט.

(ה) לא יוזרמו שפכים סניטריים או מי שיפוליים אלא למיתקן המיועד להם לפי הענין.

(ו) מיתקן לסילוק שפכים יותקן בידי מפעיל מעגנה לפי תכנית שאישר הממונה ויופעל רק לאחר קבלת אישורו בכתב של הממונה להפעלה.

8. (א) מחזיק ינהל פנקס שבו ירשום את אלה: שם כלי השיט ומספרו; תאריך ושעת סילוק השפכים; כמות השפכים שסולקה; מקום סילוק השפכים; גובה הנוזל במכלי איסוף; מספר הסגר שהוסר; מספר הסגר החדש שהושם.

ניהול פנקס

(ב) הפנקס יוחזר בכלי השיט, ויישמר בידי המחזיק במשך 24 חודשים לפחות לאחר שנעשה בו הרישום האחרון.

(ג) מחזיק יציג את הפנקס בפני הממונה וימסור לו אותו, על פי דרישתו.

(ד) הוראות תקנות משנה (א) עד (ג) יחולו גם על מפעיל מעגנה, ואולם הוא יחזיק את הפנקס במעגנה.

(ה) בדיקת הפנקס והתאמת הרישומים בו לענין הזרמת השפכים למיתקן לסילוק שפכים תיעשה על ידי מפקחים למניעת זיהום ים של המשרד לאיכות הסביבה.

(ו) הוראות תקנה זו לא יחולו על כלי שיט המורשה להסיע או המיועד להסיע עד 55 נוסעים, אם לא הותקן בו בית שימוש.

9. הוראות תקנות אלה באות להוסיף על הוראות כל דין אחר בדבר טיפול בשפכים, לרבות כל דין אחר בדבר חיבורים למערכות ביוב.

שמירת דינים

10. העובר על הוראה מהוראות תקנות אלה, דינו כאמור בסעיף 20כא לחוק.

עונשין

11. תחילתן של תקנות אלה שישה חודשים מיום פרסומן.

תחילה

**תוספת ראשונה**

(תקנה 6)

**מערכת לאיסוף מי שיפוליים**

(הושמטה)

**תוספת שניה**

(תקנה 6)

**מערכת לאיסוף שפכים סניטריים**

(הושמטה)

**תוספת שלישית**

(תקנה 7)

**מיתקן לסילוק שפכים סניטריים**

(הושמטה)

כ"ח בתשרי התשנ"ט (18 באוקטובר 1998) רפאל איתן

השר לאיכות הסביבה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשנ"ט מס' 5938](http://www.nevo.co.il/Law_word/law06/tak-5938.pdf) מיום 26.11.1998 עמ' 82. [↑](#footnote-ref-1)