תקנות המפלגות (עדכון ואימות פרטים מזהים של חברי מפלגה ממרשם האוכלוסין בבחירות מקדימות), תשע"ה-2014

דיני חוקה – כנסת – מפלגות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה להקבלה | [Go](#Seif2) | 2 |
| סעיף 3 | קביעת זכאות המפלגה לקבל מידע | [Go](#Seif3) | 2 |
| סעיף 4 | תנאים לביצוע ההקבלה | [Go](#Seif4) | 3 |
| סעיף 5 | ההקבלה ותוצאותיה | [Go](#Seif5) | 3 |
| סעיף 6 | נוהל ביצוע ההקבלה | [Go](#Seif6) | 3 |
| סעיף 7 | תחילה | [Go](#Seif7) | 3 |
|  | תוספת | [Go](#med0) | 3 |

תקנות המפלגות (עדכון ואימות פרטים מזהים של חברי מפלגה ממרשם האוכלוסין בבחירות מקדימות), תשע"ה-2014[[1]](#footnote-1)\*

בתוקף סמכותי לפי סעיף 20א(ג) לחוק המפלגות, התשנ"ב-1992 (להלן – החוק), בהסכמת שרת המשפטים ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה –

הגדרות

"אחראי" – מי ששר הפנים מינה מבין עובדי משרדו לאחראי על ביצוע הקבלה;

"בחירות מקדימות", "חבר מפלגה", "פרטים מזהים" – כהגדרתם בסעיף 20א(א) לחוק;

"הקבלה" – עדכון ואימות הפרטים המזהים של חברי מפלגה;

"קובץ מרשם אוכלוסין" – אוסף רשומות ממרשם האוכלוסין על גבי אמצעי רישום מגנטי על אודות אזרחי מדינת ישראל שהם תושבים והם בחיים או שנפטרו בחמש השנים שקדמו למועד הפקת אוסף הנתונים, הכולל מספר זהות, שם פרטי, שם משפחה ומען של כל אזרח כאמור, וציון אם נפטר;

"מרשם האוכלוסין" – כמשמעותו בסעיף 2(א) בחוק מרשם האוכלוסין, התשכ"ה-1965;

"קובץ נתונים" – אוסף של רשומות על חברי מפלגה, הכולל מספר זהות, שם פרטי, שם משפחה ומען של כל חבר מפלגה על גבי אמצעי רישום מגנטי;

"רשם מאגרי המידע" – כהגדרת רשם בסעיף 7 לחוק הגנת הפרטיות, התשמ"א-1981;

"תושב" – כהגדרתו בחוק מרשם האוכלוסין, התשכ"ה-1965;

"תעודת הרישום" – תעודת רישום המפלגה כמשמעותה בסעיף 12 לחוק.

2. (א) בקשה להקבלה לפי סעיף 20א(ב)(1) לחוק תגיש מפלגה בכתב לאחראי; הבקשה תכלול פרטים אלה:

בקשה להקבלה

(1) שם המפלגה ופרטי ההתקשרות עמה;

(2) פירוט התפקיד או התפקידים שלגביהם נערכות הבחירות המקדימות;

(3) מועד הבחירות המקדימות;

(4) מספר חברי המפלגה שלגביהם נדרשת ההקבלה;

(5) הצהרה כי בבחירות המקדימות זכאים להשתתף רוב חברי המפלגה;

(6) הצהרה בדבר נכונות הפרטים שנמסרו לפי פסקאות (2) עד (5);

(7) התחייבות בכתב כי עדכון ואימות הפרטים מתבקש רק על חברי המפלגה וכי לא ייעשה במידע שנמסר שימוש, לרבות העברתו לאחר, אלא לצורך יצירת קשר עמם ולצורך ניהול הבחירות המקדימות; ההתחייבות תיחתם בידי מי שעומד בראש הגוף המופקד על ניהול ענייני המפלגה ועל ביצוע החלטותיה כאמור בסעיף 18(2) לחוק, ובידי האחראי לטיפול במידע מטעם המפלגה כאמור בסעיף 39(ג) לחוק הבחירות לכנסת [נוסח משולב], התשכ"ט-1969, ותאומת בידי עורך דין;

(8) פרטיו של נציג מטעם המפלגה אשר אם תאושר הבקשה, תיערך ההקבלה בנוכחותו.

(ב) לבקשה יצורף העתק מתעודת הרישום.

(ג) בקשה להקבלה תוגש לא יאוחר מ-30 ימים לפני מועד עריכת הבחירות המקדימות.

3. (א) האחראי יבדוק את הבקשה, ואם מצא כי המפלגה עמדה בתנאים הקבועים בתקנה 2, יקבע כי היא זכאית שתיערך בעבורה הקבלה.

קביעת זכאות המפלגה לקבל מידע

(ב) קבע האחראי כי המפלגה אינה זכאית שתיערך בעבורה הקבלה, יודיע על כך למפלגה בכתב, בצירוף הנימוקים להחלטה, בתוך שלושה ימי עבודה מיום קבלת הבקשה.

(ג) קבע האחראי כי המפלגה זכאית שתיערך בעבורה הקבלה, יודיע על כך למפלגה בכתב בתוך שלושה ימי עבודה מיום קבלת הבקשה; קבע האחראי כאמור, יזמן את נציג המפלגה לביצוע ההקבלה, בתוך חמישה ימי עבודה מיום שליחת ההודעה.

4. (א) במועד ביצוע ההקבלה יביא עמו נציג המפלגה את אלה:

תנאים לביצוע ההקבלה

(1) בקשת המפלגה המקורית התואמת את הבקשה שאושרה לפי תקנה 3, בצירוף תעודת הרישום המקורית;

(2) קובץ נתונים על גבי אמצעי רישום מגנטי, ערוך באופן שהורה לו האחראי;

(3) מחשב נייד לשם בדיקת תקינות תוצאות ההקבלה.

(ב) נציג המפלגה יזדהה לפני האחראי באמצעות תעודה מזהה ויציג לפניו את בקשת המפלגה המקורית בצירוף תעודת הרישום כאמור.

(ג) לא התקיים אחד התנאים המנויים בתקנה זאת, לא תבוצע ההקבלה.

5. (א) האחראי יבדוק בנוכחות נציג המפלגה את תקינות אמצעי הרישום המגנטי שעל גביו קובץ הנתונים ואת תקינות הקובץ, ובכלל אלה את התאמתו לנתוני הבקשה שהוגשה לפי תקנה 2; בדיקה כאמור תיערך באופן ממוחשב ובלי שייחשף לפני כל גורם שאינו נציג המפלגה כל מידע על זהות חברי המפלגה; בתום הבדיקה יוחזר קובץ הנתונים לנציג המפלגה.

ההקבלה ותוצאותיה

(ב) נמצאו אמצעי הרישום המגנטי וקובץ הנתונים תקינים, יערוך האחראי הקבלה של הפרטים המזהים בין הנתונים מקובץ הנתונים לבין קובץ מרשם האוכלוסין, באופן ממוחשב.

(ג) ההקבלה תיערך על בסיס מספר הזהות באמצעות מחשב ייעודי שאינו מקושר למאגר מרשם האוכלוסין ושאינו מאפשר אגירה של נתונים, ובאופן שיבטיח שלא ייחשף במהלכה כל מידע על זהות חברי המפלגה לפני כל גורם שאינו נציג המפלגה.

(ד) בהקבלה יירשמו באופן ממוחשב על גבי אמצעי רישום מגנטי חדש הפרטים המזהים של כל חבר מפלגה כפי שנמסרו בקובץ הנתונים, ולצדם אותם הפרטים, המעודכנים בהתאם לקובץ מרשם האוכלוסין, לרבות אם נפטר.

(ה) בסיום ההקבלה יבדוק נציג המפלגה באמצעות המחשב הנייד שהביא עמו את תוצאותיה, ויודיע לאחראי אם הן תקינות.

(ו) ראה האחראי שבשל סיבות טכניות שמקורן בקובץ הנתונים שהעבירה המפלגה לא ניתן לבצע את ההקבלה, היא לא תבוצע עד להמצאת קובץ נתונים תקין, במועד שיקבע לכך האחראי.

(ז) לאחר סיום ההקבלה, יאותחל המחשב הייעודי כאמור בתקנת משנה (ג) בנוכחות נציג המפלגה, ויימחק ממנו כל מידע שמקורו בקובץ הנתונים; נמחק המידע מן המחשב כאמור, יחתמו נציג המפלגה והאחראי על אישור תקינות ההקבלה ותוצאיתיה, לפי הטופס שבתוספת; בטופס יפורט מידע כמותי בלבד בדבר תהליך ההקבלה ותוצאותיו, שאין בו מידע הניתן לזיהוי על אודות חברי המפלגה.

(ח) האחראי ימסור לנציג המפלגה את האישור לפי הטופס שבתוספת וכן את תוצאות ההקבלה על גבי אמצעי רישום מגנטי חדש.

6. האחראי, בתיאום עם רשם מאגרי המידע, יקבע נהלים לעובדיו לצורך ביצוע תקנות אלה לרבות לעניין אבטחת מידע; הנהלים יפורסמו באתר האינטרנט של משרד הפנים.

נוהל ביצוע ההקבלה

7. תחילתן של תקנות אלה 30 ימים מיום פרסומן.

תחילה

תוספת

(תקנה 5(ז) ו-(ח))

**טופס תקינות ההקבלה ותוצאותיה**

(תקנות המפלגות (עדכון ואימות פרטים מזהים של חברי מפלגה ממרשם האוכלוסין בבחירות מקדימות), התשע"ה-2014)

1. אישור תקינות ההקבלה:

אנו מאשרים כי ביום       בוצעה הקבלה בשביל מפלגת       בנוכחות נציג המפלגה, וכי הליך ההקבלה בוצע באופן תקין.

הערות:

2. מידע כמותי בדבר תהליך ההקבלה ותוצאותיו:

2.1 שם קובץ המרשם:

2.2 סך כל הרשומות בקובץ המרשם:

2.3 סך כל רשומות הקלט (מטופס האישור):

2.4 סך כל רשומות הקלט בפועל:

2.5 סך כל מספרי הזהות התקינים:

2.6 סך כל מספרי הזהות שאינם תקינים:

2.7 סך כל הרשומות שנמצאו במקביל בקובץ המרשם:

2.8 הערות:

תאריך:

**האחראי נציג המפלגה שנכח בעת ההקבלה**

שם:       שם:

חתימה: \_\_\_\_\_\_\_\_\_\_\_\_\_\_ חתימה: \_\_\_\_\_\_\_\_\_\_\_\_\_\_\_

ט"ו באלול התשע"ד (10 בספטמבר 2014) גדעון סער

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ה 7429](http://www.nevo.co.il/law_word/law06/tak-7429.pdf) מיום 6.10.2014 עמ' 6. [↑](#footnote-ref-1)