תקנות המרכז לגביית קנסות, אגרות והוצאות (קבלת מידע מאת רשות מס), תשס"ג-2003

בתי משפט וסדרי דין – המרכז לגביית קנסות

מסים – גבייה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה למסירת מידע | [Go](#Seif2) | 2 |
| סעיף 3 | מסירת מידע | [Go](#Seif3) | 2 |
| סעיף 4 | דרכי העברת המידע | [Go](#Seif4) | 2 |
| סעיף 5 | תחילה | [Go](#Seif5) | 2 |

תקנות המרכז לגביית קנסות, אגרות והוצאות (קבלת מידע מאת רשות מס), תשס"ג-2003[[1]](#footnote-1)\*

בתוקף סמכותי לפי סעיף 11(א) ו-(ד) לחוק המרכז לגביית קנסות, אגרות והוצאות, התשנ"ה-1995 (להלן – החוק), בהסכמת שר האוצר ובאישור ועדת חוקה חוק ומשפט של הכנסת, אני מתקין תקנות אלה:

1. בתקנות אלה –

הגדרות

"המרכז" – המרכז לגביית קנסות, אגרות והוצאות שהוקם לפי החוק;

"רשות מס" – כמשמעותה בחוק לתיקון דיני מסים (חילופי ידיעות בין רשויות מס), התשכ"ז-1967.

2. (א) סבר מנהל המרכז או עובד המרכז שהמנהל הסמיכו לכך כי הוא זקוק למידע המצוי בידי רשות מס לצורך גביית חוב או לצורך איתור נכסים, יגיש לרשות המס בקשה למסירת מידע על חייב.

בקשה למסירת מידע

(ב) בבקשה לפי תקנת משנה (א) יפורטו פרטי הזהות של החייב (שם פרטי, שם משפחה ומספר זהות, ובתאגיד – שם התאגיד ומספרו הרשום), מקור הסמכות לדרוש דרישה כאמור וסוג המידע המבוקש.

3. הוגשה בקשה לפי תקנה 2, תמסור רשות המס למרכז את המידע המבוקש ובלבד שהוא אחד מאלה:

מסירת מידע

(1) פרטים מתוך הצהרת החייב למנהל לפי הפרק השביעי לחוק מיסוי מקרקעין (שבח, מכירה ורכישה), התשכ"ג-1963, או לפי סיעף 17 לחוק מס רכוש וקרן פיצויים, התשכ"א-1961, והכל בנוגע למקרקעין שרכש החייב בשנתיים שקדמו למועד בקשת המידע;

(2) מקום עבודתו האחרון של החייב, לרבות מענו;

(3) השלמת פרטי זהות של החייב כהגדרתם בפסקה (4) להגדרה "מידע" בחוק, לפי שם ומספר הזהות של החייב שיימסרו על ידי המרכז;

(4) לענין חייב שהוא תאגיד, מועד הגשת הדוח האחרון של החייב לרשות המס, אם הוגש דוח;

(5) מספרי חשבון בנק ופרטי הבנק שמסר החייב לרשות מס לצורך החזר כספים.

4. (א) העברת המידע מרשות מס למרכז תיעשה על גבי אמצעי מגנטי כפי שיקבעו מנהל המרכז ונציב מס הכנסה או מנהל אגף המכס ומע"מ, לפי הענין, ועל פי נהלים התואמים את הדרישות שבחוק הגנת הפרטיות, התשמ"א-1981, ובתקנות הגנת הפרטיות (תנאי החזקת מידע ושמירתו וסדרי העברת מידע בין גופים ציבוריים), התשמ"ו-1986.

דרכי העברת המידע

(ב) המידע יועבר למרכז כפי שהוא מצוי בידי רשות המס ואין רשות המס חייבת לעבד את המידע לצורכי המרכז; היה המידע ממוחשב, הוא יופק בעבור המרכז באמצעים המשמשים דרך קבע את רשות המס.

5. תחילתן של תקנות אלה ארבעה חודשים מיום פרסומן.

תחילה

ח' בניסן התשס"ג (10 באפריל 2003)

יוסף (טומי) לפיד

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמה [ק"ת תשס"ג מס' 6238](http://www.nevo.co.il/Law_word/law06/TAK-6238.pdf) מיום 11.5.2003 עמ' 692. [↑](#footnote-ref-1)