תקנות הניקוז וההגנה מפני שטפונות (סדרי הדין בבית הדין לעניני מים ובערעורים על החלטותיהם), תשי"ח-1958

רשויות ומשפט מנהלי – רשויות מקומיות – ניקוז והגנה מפני שיטפונות – בית דין לעניני מים וערעורים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | הגשת ערר או בקשה | סעיף 2 |
| 2 | [Go](#Seif2) | מועד להגשת ערר או בקשה | סעיף 3 |
| 2 | [Go](#Seif3) | פרטי הערר או הבקשה | סעיף 4 |
| 2 | [Go](#Seif4) | צירוף מסמכים | סעיף 5 |
| 3 | [Go](#Seif5) | חתימת העורר או המבקש | סעיף 6 |
| 3 | [Go](#Seif6) | ציון המשיב | סעיף 7 |
| 3 | [Go](#Seif7) | העברת מסמכים למשיב | סעיף 8 |
| 3 | [Go](#Seif8) | תשובת המשיב | סעיף 9 |
| 3 | [Go](#Seif9) | החלטה על יסוד חומר בכתב | סעיף 10 |
| 3 | [Go](#Seif10) | קביעת מועד לשמיעת הערר או הבקשה | סעיף 11 |
| 3 | [Go](#Seif11) | התייצבות לחקירה שכנגד | סעיף 12 |
| 3 | [Go](#Seif12) | שמיעת הטענות | סעיף 13 |
| 4 | [Go](#Seif13) | דיון שלא בפני בעלי הדין | סעיף 14 |
| 4 | [Go](#Seif14) | טענות פגם | סעיף 15 |
| 4 | [Go](#Seif15) | דחיית השמיעה | סעיף 16 |
| 4 | [Go](#Seif16) | הדיון מוגבל לנימוקים שבכתב | סעיף 17 |
| 4 | [Go](#Seif17) | החלטת בית הדין | סעיף 18 |
| 4 | [Go](#Seif18) | איחוד עררים או בקשות | סעיף 19 |
| 4 | [Go](#Seif19) | צירוף בעלי דין | סעיף 20 |
| 4 | [Go](#Seif20) | ערעורים על החלטות בית הדין | סעיף 21 |
| 4 | [Go](#Seif21) | השם | סעיף 22 |

תקנות הניקוז וההגנה מפני שטפונות (סדרי הדין בבית הדין לעניני מים ובערעורים על החלטותיהם), תשי"ח-1958[[1]](#footnote-1)\*

בתוקף סמכותי לפי סעיף 57 לחוק הניקוז וההגנה מפני שטפונות, תשי"ח-1957, ובתוקף שאר הסמכויות הנתונות לי לפי כל דין, אני מתקין תקנות אלה:

1. בתקנות אלה –

הגדרות

"בית הדין" - שהוקם לפי סעיף 54 לחוק;

"ערר" - ערר לפי סעיף 8 לחוק;

"ערר על שומה" - ערר של שומת ארנונות ניקוז לפי סעיף 42 לחוק;

"בקשה" - בקשה להכרעת בית הדין לפי סעיפים 6(ג), 35(א) ו-53(ג) לחוק;

"מבקש" - מבקש התובע פיצויים מרשות הניקוז או מאוצר המדינה, הכל לפי הענין;

"החלטת רשות הניקוז" - החלטתה של רשות הניקוז בדבר תביעתו של המבקש;

"החלטת הנציב" - החלטתו של הנציב בדבר תביעתו של המבקש.

2. (א) עורר יגיש בחמישה טפסים –

הגשת ערר או בקשה

(1) ערר לבית הדין שבאזור שיפוטו נמצא העורק נשוא הערר;

(2) ערר על שומה לבית הדין שבאזור שיפוטו נמצא תחום רשות הניקוז שפרסמה את לוח השומה נשוא הערר.

(ב) מבקש יגיש בחמישה טפסים בקשה לבית הדין שבאזור שיפוטו נגרם הנזק נשוא הסכסוך.

3. (א) עורר יגיש ערר תוך שלושים יום מיום מתן היתר על ידי הנציב או מהיום בו נמסרה לעורר הודעה מאת הנציב בדבר סירובו לתת היתר או בדבר ביטולו או שינויו של היתר - ואם הוא עורר על צו שניתן על ידי הנציב לפי סעיף 7 לחוק - יגיש את הערר תוך חמישה עשר יום מהיום בו נמסר לו הצו נשוא הערר.

מועד להגשת ערר או בקשה

(ב) מבקש יגיש בקשה תוך ששים יום מהיום בו נמסרה לו החלטת רשות הניקוז או החלטת הנציב.

4. בערר, בערר על שומה או בבקשה יפורטו –

פרטי הערר או הבקשה

(1) שמו של העורר או של המבקש, תיאורו, משלח ידו, מענו והמען למסירת מסמכים;

(2) הנימוקים שעליהם מבסס העורר את עררו או המבקש את בקשתו, לרבות נימוקים משפטיים, כל נימוק בפסקה מיוחדת ובקיצור;

(3) הסעד המבוקש.

5. לערר, לערר על שומה או לבקשה יצורפו –

צירוף מסמכים

(1) הצהרות לאימות העובדות שעליהן מסתמך העורר או המבקש;

(2) (א) בערר - העתק ההיתר או הצו עליהם עוררים או העתק הודעת הנציב בדבר סירובו לתת היתר או בדבר ביטולו או שינויו של היתר;

(ב) בבקשה - העתק החלטת רשות הניקוז או העתק החלטת הנציב, הכל לפי הענין;

(3) מסמכים המוכיחים את בעלותו או חזקתו –

(א) בערר או בבקשה - של העורר או של המבקש על המקרקעים, המיתקנים והמבנים נשוא הערר או הבקשה;

(ב) בערר על שומה - של העורר על המקרקעים שעליהם תוטל ארנונת ניקוז;

(4) תשריטים המתארים את המקרקעים, המיתקנים והמבנים נשוא הערר או הבקשה בציון גושים וחלקות.

6. ערר, ערר על שומה ובקשה ייחתמו ביד העורר או המבקש או בא כוחם.

חתימת העורר או המבקש

7. (א) בערר ובבקשה, אם הפיצויים משתלמים מאוצר המדינה, יצויין הנציב כמשיב.

ציון המשיב

(ב) בערר על שומה ובבקשה, אם הפיצויים משתלמים על ידי רשות הניקוז, תצויין רשות הניקוז כמשיבה.

8. הוגש לבית הדין ערר, ערר על שומה או בקשה, ישלח יושב ראש בית הדין למשיב שני טפסים של הערר, של הערר על שומה או של הבקשה, הכל לפי הענין, ושל כל מסמך שצורף אליהם.

העברת מסמכים למשיב

9. (א) המשיב רשאי להגיש לבית הדין תוך חמישה עשר יום מהיום בו נמסר לו העתק מהערר, מהערר על שומה או מהבקשה תשובה מנומקת בשלושה טפסים.

תשובת המשיב

(ג) התשובה תיחתם ביד המשיב.

(ד) יושב ראש בית הדין ישלח לעורר או למבקש טופס אחד של התשובה ושל כל מסמך שצורף אליה.

10. ויתרו העורר או המבקש והמשיב על השמעת טענותיהם לפני בית הדין, רשאי בית הדין לתת את החלטתה על יסוד החומר בכתב שהובא בפניה.

החלטה על יסוד חומר בכתב

11. לא ויתרו בעלי הדין כאמור בתקנה 10 או החליט יושב ראש בית הדין להזמין את בעלי הדין, יקבע יושב ראש בית הדין מועד לשמיעת הטענות וישלח הזמנות לעורר או למבקש ולמשיב, ובלבד שההזמנה תימסר לבעלי הדין שבעה ימים לפחות לפני מועד הישיבה.

קביעת מועד לשמיעת הערר או הבקשה

12. (א) רצה אחד מבעלי הדין לחקור חקירה שכנגד אדם שמסר תצהיר לאימות העובדות שעליהן מסתמך בעל הדין השני, יודיע על כך בכתב לבעל הדין השני, ארבעה ימים לפחות לפני מועד השמיעה, וימסור העתק של הודעתו ליושב ראש בית הדין.

התייצבות לחקירה שכנגד

(ב) הודיע אחד מבעלי הדין כאמור בתקנת משנה (א), לא ישמש תצהיר שעליו ניתנה ההודעה ראיה, אלא אם היה המצהיר נוכח בשמיעת הערר, הערר על שומה או הבקשה, הכל לפי הענין, כשהוא מוכן לחקירה שכנגד, זולת אם היה בית הדין משוכנע שקבלת התצהיר דרושה למען הצדק.

13. (א) בית הדין שמע תחילה את טענות העורר או המבקש ולאחר מכן את טענות המשיב.

שמיעת הטענות

(ב) בית הדין רשאי ככל שהדבר ייראה לו, להתיר לעורר או למבקש להשיב לטענות המשיב.

14. לא התייצב אחד מבעלי הדין לפני בית הדין במועד הקבוע לשמיעת הערר, הערר על שומה או הבקשה, רשאי בית הדין לדון ולהחליט שלא בפניו.

דיון שלא בפני בעלי הדין

15. (א) בשמיעת ערר, ערר על שומה או בקשה לא ייזקק בית דין לכל טענות של פגם בצורתם או בצורת תשובת המשיב, אלא אם כן נמסרה הודעה בכתב על כך לבעל הדין השני לפחות שבעה ימים לפני היום שנקבע לשמיעת הטענות ובעל הדין לא תיקן את הפגם לפני אותו מועד.

טענות פגם

(ב) נמסרה הודעה כאמור בתקנת משנה (א) ובעל הדין לא תיקן את הפגם בעוד מועד, רשאי בית הדין - מטעמים שלדעתו מצדיקים זאת - להרשות לבעל דין לתקן את הפגמים בתנאים שיקבעם.

16. בית הדין רשאי לדחות את שמיעת הערר, הערר על שומה או הבקשה למועד אחר. ומשהתחיל בשמיעה - לדחות את המשך הדיון בהם, אם הדחיה דרושה, לדעתה, למען הצדק.

דחיית השמיעה

17. (א) בשמיעת הערר, הערר של שומה או הבקשה לא ייזקק בית הדין לכל נימוק שלא הוזכר בהם או בתשובה אלא אם כן היא משוכנעת שהנימוק הושמט שלא באשמת בעל הדין המבקש להיעזר בו או ששמיעת הנימוק דרושה למען הצדק.

הדיון מוגבל לנימוקים שבכתב

(ב) בית הדין רשאי להורות על הגשת פרטים נוספים והמצאת ראיות נוספות בכל ענין הנזכר בערר, בערר על שומה או בבקשה או בתשובה או ביחס לכל נימוק שבית הדין החליט להיזקק לו כאמור בתקנת משנה (א).

18. (א) החלטת בית הדין תיערך בכתב ותיחתם ביד היושב ראש וחבריו.

החלטת בית הדין

(ב) העתק ההחלטה, מאושר ביד היושב ראש, יישלח לעורר או למבקש ולמשיב סמוך ככל האפשר למתן ההחלטה.

19. בית הדין רשאי לאחד עררים או בקשות התלויים ועומדים בפניו, לדון בהם במשותף ולתת החלטה אחת בכולם, אם כרוכות בהם אותן בעיות חוק או אותן בעיות עובדה או בעיות חוק או בעיות עובדה דומות.

איחוד עררים או בקשות

20. בית הדין רשאי בכל שלב של מהלך הדיון, לצרף, כעורר, כמבקש או כמשיב בערר, בערר על שומה או בבקשה שלפניו כל אדם הנראה לו כמעונין בהם.

צירוף בעלי דין

21. על הדיון בערעור על פסקי דין בית הדין והחלטותיו יחולו הוראות החלק ל"א לתקנות הפרוצדורה האזרחית, 1938, בשינויים המחוייבים לפי הענין.

ערעורים על החלטות בית הדין

22. לתקנות אלה ייקרא "תקנות הניקוז וההגנה מפני שטפונות (סדרי הדין בבית הדין לעניני מים ובערעורים על החלטותיהם), תשי"ח-1958".

השם

כ"ג בשבט תשי"ח (13 בפברואר 1958) פנחס רוזן

שר המשפטים

1. \* פורסמו [ק"ת תשי"ח מס' 778](http://www.nevo.co.il/Law_word/law06/TAK-0778.pdf) מיום 20.3.1958 עמ' 873.

   תוקנו [ס"ח תשכ"א מס' 336](http://www.nevo.co.il/Law_word/law14/LAW-0336.pdf) מיום 5.4.1961 עמ' 90 ([ה"ח תש"ך מס' 429](http://www.nevo.co.il/Law_word/law17/PROP-0429.pdf) עמ' 140) בסעיף 2 לחוק הניקוז וההגנה מפני שטפונות (תיקון מס' 3), תשכ"א-1961: במקום "ועדת שפיטה" יבוא "בית דין לעניני מים" ובמקום "המנהל" יבוא "הנציב". [↑](#footnote-ref-1)