תקנות הנמלים (מניעת דליקות בכלי שיט), תשכ"ו-1966

רשויות ומשפט מנהלי – תשתיות – ספנות ונמלים – כלי שיט

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | איסור הבערת אש | סעיף 2 |
| 2 | [Go](#Seif2) | היתר להבערת אש | סעיף 3 |
| 2 | [Go](#Seif3) | פעולות ריתוך | סעיף 4 |
| 3 | [Go](#Seif4) | פעולות ריתוך מותרות | סעיף 5 |
| 3 | [Go](#Seif5) | אמצעי זהירות לפני תחילת ביצוע פעולות ריתוך | סעיף 6 |
| 3 | [Go](#Seif6) | אמצעי זהירות בעת ביצוע פעולות ריתוך | סעיף 7 |
| 3 | [Go](#Seif7) | אמצעי זהירות בגמר פעולות ריתוך | סעיף 8 |
| 3 | [Go](#Seif8) | סמכויות מנהל נמל | סעיף 9 |
| 3 | [Go](#Seif9) | הודעה על דליקה בכלי שיט | סעיף 10 |
| 4 | [Go](#Seif10) | הרחקת טובין מכלי שיט | סעיף 11 |
| 4 | [Go](#Seif11) | הרחקת כלי שיט מתחום הנמל | סעיף 12 |
| 4 | [Go](#Seif12) | חובת קברניט לסייע למנהל הנמל | סעיף 13 |
| 4 | [Go](#Seif13) | שימוש במלגזה לצורך שינוע מטענים | סעיף 14 |
| 4 | [Go](#Seif14) | אחריות המעביד והבעל | סעיף 15 |
| 4 | [Go](#Seif15) | תחולה | סעיף 16 |
| 4 | [Go](#Seif16) | שמירת דינים | סעיף 17 |
| 4 | [Go](#Seif17) | השם | סעיף 18 |

תקנות הנמלים (מניעת דליקות בכלי שיט), תשכ"ו-1966[[1]](#footnote-1)\*

בתוקף סמכויותי לפי סעיף 20 לחוק רשות הנמלים, תשכ"א-1961, סעיף 17 לפקודת הנמלים, והסעיפים 14(א) ו-2(ד) לפקודת סדרי השלטון והמשפט, תש"ח-1948, אני מתקין תקנות אלה:

1. בתקנות אלה -

הגדרות

"מנהל הנמל" - מנהל הנמל בו נמצא כלי השיט, לרבות פקיד נמל נאות;

"קברניט" - רב חובל של כלי שיט וכן איש צוות אשר בידו הפיקוד החוקי אותה שעה על כלי השיט, ובכלי שיט שבבניה או בפירוק - הממונה על בניית כלי השיט או על פירוקו;

"הבערת אש" - כל פעולה הגורמת בעירת אש או המלווה בה.

2. (א) לא יבעיר אדם אש בכלי שיט -

איסור הבערת אש

(1) בתוך הספנות, בקרבת כוות פתוחות ועל הסיפונים כאשר נמצא בהם מטען או כל חומר העלול להתלקח;

(2) בכל מקום שהבערת אש נאסרה על ידי הקברניט;

(3) בשעת תדלוקו של כלי השיט.

(ב) תקנת משנה (א) תחול גם על פעולות הצתה ועישון של סיגריות, סיגרים, מקטרות וכיוצא באלה, ובלבד שהוראות פסקה (3) לא יחולו על הפעולות האמורות לגבי המקומות שבהם התיר הקברניט את ביצוען.

3. בכפוף לאמור בתקנה 2, מותר להבעיר אש בכלי שיט לצורך פעולות אלה:

היתר להבערת אש

(1) בישול וחימום מים, ובלבד שההבערה נעשית באח בנוי ומותקן במקום המופרד מן הספנות על ידי מחיצות אטומות, והאש, האפר והפסולת הלוהטת נמצאים בהשגחתו המתמדת של מבעיר האש;

(2) מאור, ובלבד שההבערה נעשית בתוך פנסים בעלי מיכלי דלק מתכתיים, מקובעים וסגורים;

(3) חימום זפת, ובלבד שההבערה נעשית על סיפוני מתכת גלויים או על טבלות מתכת המותקנות על סיפונים גלויים שאינם עשויים מתכת.

4. לא יבצע אדם בכלי שיט פעולות הלחמה, ריתוך, חיתוך מתכות, חימום מסמרות ופעולות כיוצא באלה (להלן - פעולות ריתוך) במקומות אלה:

פעולות ריתוך

(1) בתוך הספנות ועל סיפונים כאשר נמצא בהם, או עליהם, חומר העלול להתלקח;

(2) בקרבת כוות פתוחות על כלי שיט, בכוות שדרכן או בקרבתן משנעים חמרים מתלקחים;

(3) בתוך מדורים המכילים חמרים מסוכנים או בקרבת מדורים כאמור כשהם פתוחים.

5. בכפוף לאמור בתקנה 4 מותר לבצע פעולות ריתוך בכלי שיט במקומות ובתנאים אלה:

פעולות ריתוך מותרות

(1) בחדרי המכונות, בפתחים ובתעלות החימום והאיוורור, בספנות, במחיצות ובחיצים של כלי השיט, אם ניתן היתר לכך בכתב מאת מנהל הנמל;

(2) במקום שלא פורט בפסקה (1) אם ניתנה למנהל הנמל הודעה חתומה על ידי הקברניט לפחות שעתיים לפני התחלת ביצוע פעולות הריתוך.

6. מבצע פעולת ריתוך בכלי שיט לא יתחיל בביצוע פעולת ריתוך ולא ירשה לאחר להתחיל בביצועה אלא אם נתקיימו תנאים אלה:

אמצעי זהירות לפני תחילת ביצוע פעולות ריתוך

(1) הבטיח שכל כלי העבודה שבהם משתמשים לצורך ביצוע פעולות הריתוך ואביזריהם הם במצב תקין;

(2) הבטיח שבמקום ביצוע פעולת הריתוך נמצא מטפה מתאים;

ברם אם פעולת הריתוך מתבצעת בכלי שיט שבו נמצאת רשת כיבוי מרכזית, הבטיח שבקרבת מקום נמצאים מטפה מתאים וכן זרנוק לכיבוי אש המחובר לברז ומוכן לפעולה;

(3) הבטיח שבמקום ביצוע פעולת הריתוך הוצב משמר מיוחד נגד אש, מצוייד באמצעי לחימה יעילים נגד אש;

(4) אם פעולת הריתוך מתבצעת בצינור החוצה סיפונים או מחיצות - הבטיח כי הצינור והמדורים שדרכם הוא עובר נבדקו מבפנים ומבחוץ, וכי כל החמרים העלולים להוות מקור להתלקחות אש או להתפוצצות סולקו מהצינור ומקרבתו;

(5) אם פעולת הריתוך מתבצעת במחיצה - הבטיח הצבת משמר מיוחד נגד אש מעבר למחיצה;

(6) אם לצורך ביצוע פעולת הריתוך משתמש המבצע בגז - הבטיח שמיכלי הגז נמצאים במקום מאוורר.

7. מבצע פעולת ריתוך בכלי שיט ינקוט באמצעי הבטיחות הנחוצים כדי למנוע כל אלה:

אמצעי זהירות בעת ביצוע פעולות ריתוך

(1) הצתת חמרים או גזים מתלקחים על ידי גיצים או גיצי ריתוך;

(2) חדירת להבות, גיצים או חלקיקי מתכת לוהטים דרך פתחים לתוך מדורים בהם נמצאים חמרים או גזים העלולים להתלקח;

(3) סכנת הצתה או התפוצצות של חמרים או גזים דרך או באמצעות החפץ שבו או עליו מתבצעת פעולת הריתוך;

(4) חימום עד כדי הווצרות סכנה של שריפה או התפוצצות במבנים או בחלקי כלי שיט אחרים מאלה שבהם מתבצעת פעולת הריתוך.

8. מבצע פעולת ריתוך או המשתתף בביצועה לא יעזוב את מקום ביצוע העבודה, אלא אם נתקיימו תנאים אלה:

אמצעי זהירות בגמר פעולות ריתוך

(1) המבערים וצינורותיהם הוצאו ממקומות סגורים ונותקו ממיכלי הגז;

(2) נבדקו בקפדנות מקום ביצוע פעולת הריתוך וסביבתו ובמיוחד מקומות נסתרים חלולים וכן מקומות חיבור וסדקים ונמצא כי אין בהם חמרים בוערים או לוהטים;

(3) הובטח כי משמר נגד אש יבצע בדיקה חוזרת כאמור בפסקה (2) מחצית השעה לאחר גמר עבודת הריתוך.

9. מנהל הנמל רשאי לאסור ביצוע פעולות ריתוך או להתנות את ביצוען בכך שהמבצע ינקוט באמצעי בטיחות נוספים על אלה המפורטים בתקנות 6, 7 ו-8 אם, לדעתו, נחוץ הדבר מטעמי בטיחות.

סמכויות מנהל נמל

10. פרצה דליקה בכלי שיט, יודיע הקברניט על כך במהירות האפשרית, ובאמצעים היעילים ביותר העומדים לרשותו, למנהל הנמל ולרשות הכבאות כמשמעותו בחוק שירותי הכבאות, תשי"ט-1959. החובה להודיע כאמור תחול על הקברניט אף אם הדליקה כובתה.

הודעה על דליקה בכלי שיט

11. מנהל הנמל רשאי להרחיק טובין מכלי שיט שפרצה בו דליקה, או מסביבתו.

הרחקת טובין מכלי שיט

12. מנהל הנמל רשאי להרחיק מתחום הנמל כלי שיט שפרצה בו דליקה, אם הוא סבור שכלי השיט מסכן את הנמל או כלי שיט אחר בנמל או עלול להוות מכשול בנמל.

הרחקת כלי שיט מתחום הנמל

13. קברניט של כלי שיט שבו פרצה דליקה ימציא למנהל הנמל כל הפרטים שיידרשו ממנו לגבי כלי השיט והמטען שעליו, ויגיש לו כל עזרה אפשרית הדרושה למנהל הנמל לצורך הפעלת הסמכויות הנתונות לו בתקנות 11 ו-12.

חובת קברניט לסייע למנהל הנמל

14. (א) לא יתדלק אדם מלגזה כשהיא בתוך כלי השיט;

שימוש במלגזה לצורך שינוע מטענים

(ב) לא ישתמש אדם במלגזה לצורך שינוע מטענים בספנות כלי שיט, אלא אם היא ממונעת במנוע דיזל שמפלטו מופנה כלפי מעלה ושעליו מורכב עוצר גיצים, או בכוח חשמל שמקורו בסוללות.

(ג) בתום השימוש במלגזה לצורך שינוע מטענים בספנות כלי שיט, חייב המשתמש בה לסלקה מהספנה.

15. חובה המוטלת על פי תקנות אלה תחול גם על המעביד וכן על בעל כלי השיט, החוכר וקברניטו.

אחריות המעביד והבעל

16. תקנות אלה יחולו על כלי שיט הנמצאים בתחומי נמל.

תחולה

17. תקנות אלה באות להוסיף על כל חיקוק אחר.

שמירת דינים

18. לתקנות אלה ייקרא "תקנות הנמלים (מניעת דליקות בכלי שיט), תשכ"ו-1966".

השם

כ"ז בסיון תשכ"ו (15 ביוני 1966) משה כרמל

שר התחבורה

1. \* פורסמו [ק"ת תשכ"ו מס' 1896](http://www.nevo.co.il/Law_word/law06/TAK-1896.pdf) מיום 23.6.1966 עמ' 2266.

   התקנות לא יחולו בנמלי חיפה, אשדוד ואילת מכוח תקנה 291 לתקנות הנמלים, תשל"א-1971. [↑](#footnote-ref-1)