תקנות הספנות (ימאים) (נוסעים סמויים), תשמ"ח-1988

משפט פרטי וכלכלה – הסדרת עיסוק – ימאים

רשויות ומשפט מנהלי – הסדרת עיסוק – ימאים

רשויות ומשפט מנהלי – תשתיות – ספנות ונמלים – ימאים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרה | סעיף 1 |
| 2 | [Go](#Seif1) | איסור נסיעה סמויה | סעיף 2 |
| 2 | [Go](#Seif2) | גילוי נוסע סמוי | סעיף 3 |
| 2 | [Go](#Seif3) | גילוי נוסע סמוי בנמל | סעיף 4 |
| 2 | [Go](#Seif4) | קבלת מידע מהנוסע הסמוי ודיווח אודותיו | סעיף 5 |
| 2 | [Go](#Seif5) | משמעת | סעיף 6 |
| 2 | [Go](#Seif6) | חובת הקברניט כלפי נוסע סמוי | סעיף 7 |
| 2 | [Go](#Seif7) | חובות הנוסע הסמוי | סעיף 8 |
| 2 | [Go](#Seif8) | מסירת מידע לנוסע סמוי | סעיף 9 |
| 2 | [Go](#Seif9) | הורדת נוסע סמוי | סעיף 10 |
| 3 | [Go](#Seif10) | ירידת נוסע סמוי מכלי שיט | סעיף 11 |
| 3 | [Go](#Seif11) | עונשין | סעיף 12 |

תקנות הספנות (ימאים) (נוסעים סמויים), תשמ"ח-1988[[1]](#footnote-1)\*

בתוקף סמכותי לפי סעיף 230(א)(3) לחוק הספנות (ימאים), תשל"ג-1973 (להלן - החוק), ולאחר התייעצות עם הועדה המייעצת לפי סעיף 229 לחוק, אני מתקין תקנות אלה:

1. בתקנות אלה, "נוסע סמוי" - אדם הנמצא בכלי שיט ישראלי (להלן - כלי שיט) ללא ידיעת בעלו או קברניטו.

הגדרה

2. (א) לא יפליג אדם בכלי שיט כנוסע סמוי.

איסור נסיעה סמויה

(ב) לא יסייע אדם לאחר לעלות על כלי שיט או להפליג בכלי שיט כנוסע סמוי.

3. מי שגילה בכלי שיט נוסע סמוי או מי שידוע לו על הימצאות נוסע סמוי בכלי שיט יודיע על כך מיד לקברניט.

גילוי נוסע סמוי

4. נוסע סמוי שהתגלה בעת שכלי השיט נמצא בתחומי נמל הפלגה, יורידו הקברניט מכלי השיט ויחזירו לשלטונות נמל ההפלגה.

גילוי נוסע סמוי בנמל

5. (א) הקברניט יברר וירשום ביומן הרשמי את נסיבות גילוי הנוסע הסמוי ואת מרב המידע אודותיו, שיכלול, במידת האפשר, פרטים אישיים אלה: שם, גיל, אזרחות, מען, מקצוע, דרכון או מסמכי זיהוי אחרים, וכן מקום העליה לכלי השיט ונסיבותיה; הקברניט ישאל את הנוסע הסמוי על כוונותיו ובקשותיו וירשמם ביומן הרשמי.

קבלת מידע מהנוסע הסמוי ודיווח אודותיו

(ב) הקברניט יקח את מסמכי הנוסע הסמוי וישמרם אצלו עד הורדתו מכלי השיט.

(ג) בעת קבלת המידע ורישומו, יהיה נוכח, בנוסף לקברניט, גם אחד מאנשי צוות כלי השיט.

(ד) הקברניט ידווח בהקדם האפשרי על גילוי הנוסע הסמוי בכלי השיט למפקח ולבעל כלי השיט.

6. נוסע סמוי כפוף לפיקודם של הקברניט ואנשי הצוות, בהתאם לנוהג הימי המקובל, בכל הנוגע למשמעת בכלי השיט, והוראות פרק ו' לחוק יחולו עליו, בשינויים המחוייבים.

משמעת

7. הקברניט יספק לנוסע סמוי, בעת הימצאו על כלי שיט, מקום מגורים, כלכלה, וטיפול רפואי, בהתאם לצורך, הכל לפי האפשרויות והנסיבות.

חובת הקברניט כלפי נוסע סמוי

8. בתקופת שהייתו של נוסע סמוי על כלי השיט רשאי הקברניט להטיל עליו ביצוע עבודות המתאימות לכשרו, לכישוריו, למינו ולגילו, בתמורה לסיפוק צרכיו כאמור בתקנה 7 ולהסעתו בכלי השיט; ואולם לא יוטלו על נוסע סמוי עבודות של איש צוות שלביצוען נדרשת הסמכה כמפורט בחוק.

חובות הנוסע הסמוי

9. הקברניט יביא לידיעת הנוסע הסמוי, מיד עם גילויו, את הוראות תקנות 6 ו-8.

מסירת מידע לנוסע סמוי

10. (א) הקברניט יוריד את הנוסע הסמוי בנמל הראשון אליו הגיע כלי השיט לאחר גילויו, ואשר בו יתירו שלטונות הנמל את הורדתו.

הורדת נוסע סמוי

(ב) התגלה נוסע סמוי שהוא אזרח ישראלי בכלי שיט שהפליג מנמל בישראל, יעשה הקברניט את כל הסידורים הנאותים לצורך החזרתו לישראל.

(ג) ראה הקברניט כי בנמל כאמור בתקנת משנה (א) נשקפת סכנה לחיי נוסע סמוי בשל השתייכותו לגזע, לאום, השקפה, דת, אזרחות, חברה או בשל השקפה מדינית מסויימת, יעשה הקברניט, בהתייעצות עם המפקח ובעל כלי השיט הסדר הולם אחר ובלבד שלא יסכן את כלי השיט ואת שלום הנמצאים בו.

(ד) הקברניט ירשום ביומן הרשמי דין וחשבון על פעולותיו לפי תקנה זו ובכלל זה אופן הורדת הנוסע הסמוי. נעשתה הורדת הנוסע הסמוי בהתייעצות עם המפקח ובעל כלי השיט, ידווח להם בכתב על ההורדה בהקדם האפשרי.

11. (א) כאשר מתקרב כלי השיט לנמל, או משייט בסמוך לחוף, רשאי הקברניט לנקוט באמצעים הדרושים בנסיבות העניין למניעת ירידתו לחוף של הנוסע הסמוי ללא הסכמת השלטונות המקומיים.

ירידת נוסע סמוי מכלי שיט

(ב) הקברניט ירשום ביומן הרשמי את האמצעים שנקט למניעת ירידתו של נוסע סמוי כאמור בתקנת משנה (א) ואת הסיבות לנקיטת אמצעים אלה.

12. (א) אי-קיום תקנה מתקנות אלה מהווה עבירה.

עונשין

(ב) (1) העובר על תקנה 2(א) - דינו מאסר שישה חדשים.

(2) העובר על תקנה 2(ב) - דינו מאסר ארבעה חדשים.

(3) העובר על תקנה מתקנות 3, 4, 7, 8, 11 - דינו מאסר שלושה חדשים.

כ"ב בסיון תשמ"ח (7 ביוני 1988) חיים קורפו

שר התחבורה

1. \* פורסמו [ק"ת תשמ"ח מס' 5130](http://www.nevo.co.il/Law_word/law06/TAK-5130.pdf) מיום 1.9.1988 עמ' 1080. [↑](#footnote-ref-1)