תקנות הספנות (ימאים) (ציוות אניות וגוררות בצוות ישראלי), תשע"ו-2016

משפט פרטי וכלכלה – הסדרת עיסוק – ימאים

רשויות ומשפט מנהלי – הסדרת עיסוק – ימאים

רשויות ומשפט מנהלי – תשתיות – ספנות ונמלים – ימאים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | ציוות ישראלי באנייה הפוקדת נמל בישראל ובגוררת בזמן ביצוע ספנות חופית | [Go](#Seif2) | 2 |
| סעיף 3 | ציוות ישראלי באנייה שאינה פוקדת נמל בישראל | [Go](#Seif3) | 2 |
| סעיף 4 | אנייה או גוררת שהושבתה מפעילות מסחרית | [Go](#Seif4) | 2 |
| סעיף 5 | פטור זמני | [Go](#Seif5) | 2 |
| סעיף 6 | מתן פטור על ידי מפקח | [Go](#Seif6) | 3 |
| סעיף 7 | ערר | [Go](#Seif7) | 3 |
| סעיף 8 | ביטול הפטור | [Go](#Seif8) | 3 |
| סעיף 9 | איסור העסקה | [Go](#Seif9) | 3 |
| סעיף 10 | תחילה | [Go](#Seif10) | 3 |

תקנות הספנות (ימאים) (ציוות אניות וגוררות בצוות ישראלי), תשע"ו-2016[[1]](#footnote-1)\*

בתוקף סמכותי לפי סעיפים 34 ו-229(א) לחוק הספנות (ימאים), התשל"ג-1973 (להלן – החוק), לאחר התייעצות עם שר הכלכלה והועדה המייעצת, ובאישור ועדת העבודה הרווחה והבריאות של הכנסת, אני מתקין תקנות אלה:

1. בתקנות אלה –

הגדרות

"אנייה" – כלי שיט הרשום במרשם הישראלי או החייב ברישום בו לפי חוק כלי שיט, העשוי לשוט והמונע בכוח מנוע, אשר תפוסתו ברוטו עולה על 100 טונות או שאורכו המרבי עולה על 24 מטר;

"גוררת" – כלי שיט הרשום במרשם הישראלי או החייב ברישום בו לפי חוק כלי שיט, שסגן המנהל לעניינים טכניים אישר כי הוא כשיר לשמש כגוררת, אשר תפוסתו ברוטו אינה עולה על 500 טונות ושעוצמת המנועים המשמשים להנעתו עולה על 370 קילוואט;

"חוק כלי שיט" – חוק הספנות (כלי שיט), התש"ך-1960;

"ימאי ישראלי" – איש צוות ישראלי כהגדרתו בחוק;

"מפקח" – מפקח על הימאים שהמנהל מינה אותו לעניין תקנות אלה;

"צוות בטיחות" – מספר מזערי של אנשי צוות בדרגות הסמכה שונות, החייבים להיות בכלי שיט לשם הבטחת בטיחות השיט או כושר התפעול של האנייה במצבי תפעול שונים שנקבע לפי תקנות הנמלים (בטיחות השיט), התשמ"ג-1982.

2. (א) בכל אנייה, הפוקדת באופן סדיר נמל בישראל, אשר בצוות הבטיחות שנקבע לה מצוותים בעלי דרגות הסמכה של קצינים, ישרתו קברניט ישראלי ושישה ימאים ישראלים מתוך צוות הבטיחות, בדרגות הסמכה של קצינים, אשר אחד מהם לפחות בדרגת חובל משמרת, אחד מהם לפחות בדרגת מכונאי משמרת ואחד מהם לפחות בדרגת קצין מכונות ראשי; ואולם באנייה כאמור, שבצוות הבטיחות שנקבע לה יש קברניט ופחות משישה קצינים, ישרתו קברניט ישראלי וקצינים ישראלים בכל תפקידי הקצונה שבצוות הבטיחות.

ציוות ישראלי באנייה הפוקדת נמל בישראל ובגוררת בזמן ביצוע ספנות חופית

(ב) בכל גוררת, בעת שהיא מבצעת פעילות של ספנות חופית, כהגדרתה בחוק ספנות חופית (היתר לכלי שיט זר), התשס"ו-2005, ישרתו ימאים ישראלים בכל דרגות צוות הבטיחות שנקבע לה.

3. בכל אנייה שאינה פוקדת באופן סדיר נמל בישראל, אשר בצוות הבטיחות שנקבע לה מצוותים בעלי דרגות הסמכה של קצינים, ירשתו קברניט ישראלי וימאים ישראלים מתוך צוות הבטיחות, כמפורט להלן:

ציוות ישראלי באנייה שאינה פוקדת נמל בישראל

(1) קצין מכונות ראשי אחד;

(2) קצין סיפון אחד.

4. אנייה או גוררת שהושבתה מפעילות מסחרית לתקופה ממושכת, לרבות הדממת מחוללי החשמל (COLD LAY UP), תהיה פטורה מחובת הציוות הקבועה בתקנות 2 ו-3 לפי העניין.

אנייה או גוררת שהושבתה מפעילות מסחרית

5. (א) נדרש שירותו של בעל דרגת הסמכה של קצין לצוות בטיחות באנייה הנמצאת במהלך הפלגה מחוץ לישראל, רשאי המפקח לפטור את בעל האנייה מהדרישה למספר ימאים ישראלים בדרגות הסמכה של קצינים כאמור בתקנות 2(א) ו-3, בהיקף ובתנאים שיורה המפקח ולתקופה שלא תעלה על שלושים ימים.

פטור זמני

(ב) נדרש שירותו של ימאי ישראלי לדרגה מדרגות צוות הבטיחות שנקבע לגוררת הנמצאת במהלך הפלגה מחוץ לישראל, רשאי המפקח לפטור את בעל הגוררת מהדרישה למספר ימאים ישראלים בדרגות צוות הבטיחות כאמור בתקנה 2(ב), בהיקף ובתנאים שיורה המפקח ולתקופה שלא תעלה על שלושים ימים.

6. (א) מפקח רשאי לתת פטור מהוראות תקנה 2 או 3, בהתקיים אחד מאלה:

מתן פטור על ידי מפקח

(1) העדר איש צוות ישראלי בעל דרגת הסמכה כנדרש בתקנה 2 או 3 הפנוי למלא את התפקיד;

(2) נסיבות הקשורות באזור פעילותה של האנייה או הגוררת או במצב הביטחוני והמדיני הקשור במסלול הפלגת האנייה או הגוררת;

(3) נסיבות הקשורות להחכרתה של האנייה או הגוררת או נסיבות חריגות או ייחודיות הקשורות לתפעול טכני או לניהול של האנייה או של הגוררת;

(4) נסיבות הקשורות ביכולת השליטה של בעל האנייה או בעל הגוררת בציוות האנייה או הגוררת, לפי העניין.

(ב) הפטור יכול שיהיה מותנה בתנאים.

(ג) תוקף הפטור יהיה לתקופה שיקבע המפקח, אך שלא תעלה על שנה.

(ד) מפקח רשאי להאריך תוקף פטור שפקע או לתת פטור אחר במקומו, בכפוף לתקנת משנה (ג).

7. (א) סירב המפקח לתת פטור או שנתן פטור בתנאים, רשאי צד נוגע בדבר, הרואה את עצמו נפגע מהחלטת המפקח, לערור עליה לפני המנהל בתוך שלושים ימים מיום שניתנה החלטת המפקח.

ערר

(ב) האריך מפקח פטור או נתן פטור אחר במקומו כאמור בתקנה 6(ד), רשאי צד נוגע בדבר, הרואה את עצמו נפגע מהחלטת המפקח, לערור עליה לפני המנהל, בתוך שלושים ימים מיום שניתנה החלטת המפקח.

(ג) בבואו להכריע בערר רשאי המנהל לאשר את ההחלטה שעוררים עליה, בשינויים או בלא שינויים, ולתת החלטה אחרת במקומה.

(ד) החלטת המנהל בערר שהוגש לפי תקנת משנה (א) או (ב), תינתן בתוך חמישה עשר ימים מיום שהוגש.

8. (א) פטור לפי תקנה 6 ניתן לביטול בידי המפקח וזאת במקרים מיוחדים ואם שוכנע המפקח שאין בביטול הפטור כדי לגרום נזק לבעל אנייה או לבעל הגוררת, עקב הוצאות שהוציא או התחייבויות שהתחייב בהן על פי הפטור.

ביטול הפטור

(ב) לא יבטל המפקח פטור, אלא לאחר שנתן הזדמנות נאותה למי שניתן לו הפטור, או נציגו, להשמיע את טענותיו.

(ג) הוראות תקנה 7 יחולו על פטור שבוטל, בשינויים המחויבים.

(ד) מפקח שביטל פטור או המנהל, לאחר שהוגש לו ערר על ביטול פטור או הודעה על כוונה להגיש ערר כאמור, רשאי לדחות את תחילת תוקף ביטול הפטור עד להחלטה בערר.

9. (א) לא יעסיק בעל אנייה או בעל גוררת ולא ירשה שיועסק בה אדם, בכל תפקיד בניגוד לתקנות אלה.

איסור העסקה

(ב) המנהל רשאי להורות לבעל אנייה או לקברניטה או לבעל גוררת או לקברניטה שלא להשיט את האנייה או הגוררת מנמל, עד שיתמלאו לגבי אנשי הצוות שבה הוראות תקנות אלה.

(ג) אי-קיום הוראת תקנת משנה (א) או הוראת המנהל לפי תקנת משנה (ב), מהווה עבירה שדינה – מאסר שישה חודשים או קנס כקבוע בסעיף 61(א)(1) לחוק העונשין, התשל"ז-1977.

10. תחילתן של תקנות אלה 30 ימים מיום פרסומן.

תחילה

ט"ו באדר א' התשע"ו (24 בפברואר 2016) ישראל כ"ץ

שר התחבורה והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ו מס' 7630](http://www.nevo.co.il/Law_word/law06/tak-7630.pdf) מיום 14.3.2016 עמ' 828. [↑](#footnote-ref-1)