תקנות העבירות המינהליות (קנס מינהלי – צמצום השימוש במזומן),   
תשפ"ב-2021

משפט פרטי וכלכלה – כספים – שטרות

עונשין ומשפט פלילי – עבירות – עבירות מינהליות – קנס מינהלי

בתי משפט וסדרי דין – סדר דין פלילי – עבירות מינהליות – קנס מינהלי

רשויות ומשפט מנהלי – עבירות מינהליות – קנס מינהלי

תוכן ענינים

|  |  |  |  |
| --- | --- | --- | --- |
| סעיף 1 | עבירות מינהליות | [Go](#Seif1) | 2 |
| סעיף 2 | קנס מינהלי | [Go](#Seif2) | 2 |
| סעיף 3 | תחילה | [Go](#Seif3) | 2 |
| סעיף 4 | הוראת שעה | [Go](#Seif4) | 2 |

תקנות העבירות המינהליות (קנס מינהלי – צמצום השימוש במזומן),   
תשפ"ב-2021[[1]](#footnote-1)\*

בתוקף סמכותי לפי סעיפים 1 ו-2 לחוק העבירות המינהליות, התשמ"ו-1985 (להלן – החוק), בהסכמת שר האוצר, ובאישור ועדת החוקה חוק ומשפט של הכנסת, אני מתקין תקנות אלה:

1. עבירה על הוראה מההוראות המפורטות בסעיפים 20 ו-21 לחוק לצמצום השימוש במזומן, התשע"ח-2018, היא עבירה מינהלית.

עבירות מינהליות

2. (א) לעבירה מינהלית כאמור בתקנה 1 יהיה קנס מינהלי קצוב בשיעור כמפורט להלן מהתשלום בשיק, מהתשלום במזומן או מהשיק המוסב, והכול לפי העניין, ובלבד שגובה הקנס המינהלי לא יעלה על פי 20 מן הקנס הקבוע בסעיף 61(א)(4) לחוק העונשין:

קנס מינהלי

(1) אם התשלום במזומן, התשלום בשיק או השיק המוסב, הוא עד 25,000 שקלים חדשים – שיעור של 10%;

(2) אם התשלום במזומן, התשלום בשיק או השיק המוסב, הוא מ-25,000 שקלים חדשים ועד 50,000 שקלים חדשים – שיעור של 15%;

(3) אם התשלום במזומן, התשלום בשיק או השיק המוסב, הוא 50,000 שקלים חדשים ומעלה – שיעור של 25%;

(4) על אף האמור בפסקה (1), לגבי מקבל תשלום במזומן כשכר עבודה בסכום שבין 6,000 שקלים חדשים ל-8,500 שקלים חדשים לפי סעיף 20(5) לחוק לצמצום השימוש במזומן, התשע"ח-2018 – שיעור של 5%.

(ב) בעבירה מינהלית חוזרת, ייווסף על הקנס המינהלי הקצוב הקבוע לאותה עבירה, סכום השווה לקנס המינהלי הראשון; לעניין זה, "עבירה מינהלית חוזרת" – עבירה על הוראה מההוראות המפורטות בסעיפים 20 או 21 לחוק לצמצום השימוש במזומן, התשע"ח-2018, כאמור בתקנה 1, בתוך שנתיים מיום שעבר לפני כן את אותה עבירה (בתקנת משנה זו – העבירה הקודמת) והתקיים לגבי העבירה הקודמת האמור בפסקה (1) או בפסקה (2) להגדרה "עבירה מינהלית חוזרת" שבסעיף 2(ג) לחוק.

3. תחילתה של תקנה 2(א)(4) ביום תחילתו של צו לצמצום השימוש במזומן (תיקון התוספת הראשונה לחוק), התשפ"ב-2021.

תחילה

4. על אף האמור בתקנות אלה, בתקופה של שנתיים ממועד תחילתה של תקנה 2(א)(4), יראו כאילו בתקנה 2, אחרי תקנת משנה (א) בא:

הוראת שעה

"(א1) על אף האמור בתקנת משנה (א), בשל עבירה כאמור בתקנה 2(א)(4) שבוצעה בפעם הראשונה (להלן – העבירה הראשונה), לא יוטל על הנקנס קנס, אלא תומצא לנקנס התראה המכילה את הפרטים כאמור בסעיף 8(ב) לחוק, ולפיה אם יעבור עבירה זו פעם נוספת, יוטל עליו קנס בשל אותה עבירה; ביצע הנקנס עבירה כאמור בתקנה 2(א)(4) פעם נוספת, יוטל עליו קנס מינהלי לפי תקנות אלה, ובלבד שהומצאה לו התראה כאמור לגבי העבירה הראשונה.

כ"ט בחשוון התשפ"ב (4 בנובמבר 2021) גדעון סער

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"ב מס' 9727](https://www.nevo.co.il/law_word/law06/tak-9727.pdf) מיום 11.11.2021 עמ' 872. [↑](#footnote-ref-1)