תקנות העיטורים בצבא-הגנה לישראל (ענידת עיטורים ואותות מערכה), תשל"ג-1973

בטחון – צה"ל – עיטורים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | חלקי העיטור | סעיף 2 |
| 2 | [Go](#Seif2) | ענידה על מקטורן או על חולצה | סעיף 3 |
| 2 | [Go](#Seif3) | אופן ענידה של עיטור ושל תג | סעיף 4 |
| 2 | [Go](#Seif4) | אופן ענידה של אות מערכה | סעיף 5 |
| 2 | [Go](#Seif5) | אופן ענידה של אות עיטור ושל אות מערכה | סעיף 6 |
| 3 | [Go](#Seif6) | אופן ענידה על מקטורן או על חולצה ללא כיס | סעיף 7 |
| 3 | [Go](#Seif7) | הנסיבות לענידת עיטור אות עיטור, תג ואות מערכה | סעיף 8 |
| 3 | [Go](#Seif8) | השם | סעיף 9 |

תקנות העיטורים בצבא-הגנה לישראל (ענידת עיטורים ואותות מערכה), תשל"ג-1973[[1]](#footnote-1)\*

בתוקף סמכותי לפי סעיפים 12 ו-21 לחוק העיטורים בצבא-הגנה לישראל, תש"ל-1970, אני מתקין תקנות אלה:

1. בתקנות אלה –

הגדרות

"פארה" - חלקו העיקרי של העיטור, והוא עשוי מתכת;

"סרט" - פיסת אריג בצבע המתחברת לבגד ועליה נתלית הפארה;

"אות העיטור" - אות בצבע הסרט;

"תג" - תג לעיטור כאמור בסעיף 11 לחוק;

"אות מערכה" - אות בצבעים לציון השתתפותו של חייל במלחמה, במערכה או בקרב, כאמור בסעיף 7 לחוק.

2. לכל עיטור יהיו שלשה חלקים: פארה, סרט ואות.

חלקי העיטור

3. עיטור על כל חלקיו, תג לעיטור ואות מערכה מותר לענוד על מקטורן או על חולצה בלבד.

ענידה על מקטורן או על חולצה

4. (א) הפארה עם הסרט ייענדו במרכז הכיס השמאלי של המקטורן או של החולצה ואות העיטור ייענד מעל למרכז אותו כיס שמאלי.

אופן ענידה של עיטור ושל תג

(ב) מי שהוענקו לו שני עיטורים או יותר, יענוד אותם מימין לשמאל לפי סדר זה:

(1) עיטור הגבורה;

(2) עיטור העוז;

(3) עיטור המופת.

(ג) מי שהוענק לו תג לעיטור, יענוד את התג על גבי אות העיטור במרכזו, ואם הוענקו לו שני תגים או יותר, יענוד אותם זה ליד זה.

5. (א) אות מערכה ייענד מעל למרכז הכיס השמאלי של המקטורן או של החולצה.

אופן ענידה של אות מערכה

(ב) מי שהוענקו לו שני אותות מערכה או יותר, יענוד אותם מימין לשמאל לפי סדר אירוען של המערכות אשר לציון השתתפותו בהן הוענקו לו האותות, ובלבד שלא יענוד בשורה אחת יותר משלושה אותות.

6. (א) מי שהוענקו לו עיטור אחד ואות מערכה אחד או שניים, יענוד את אות העיטור ואת אות המערכה בשורה אחת מעל למרכז הכיס השמאלי של המקטורן או של החולצה, כשאות העיטור נמצא לימינו של אות המערכה.

אופן ענידה של אות עיטור ושל אות מערכה

(ב) מי שהוענקו לו עיטור אחד ושלושה אותות מערכה או יותר, יענוד את אות העיטור ואת אותות המערכה בשתי שורות, זו מעל זו, מעל למרכז הכיס השמאלי של המקטורן או של החולצה, כאשר אות העיטור נמצא מעל למרכז שורת אותות המערכה.

(ג) מי שהוענקו לו שני עיטורים ואות מערכה אחד, יענוד את אותות העיטור ואת אות המערכה בשורה אחת מעל למרכז הכיס השמאלי של המקטורן או של החולצה, כשאותות העיטור נמצאים לימינו של אות המערכה.

(ד) מי שהוענקו לו שני עיטורים או יותר ושני אותות מערכה או יותר, יענוד את אותות העיטור ואת אותות המערכה בשתי שורות או יותר, זו מעל זו, מעל למרכז הכיס השמאלי של המקטורן או של החולצה, כאשר שורת אותות העיטור מעל לשורת אותות המערכה ושורת האותות הקצרה יותר נמצאת במרכזה של שורת האותות הארוכה יותר.

(ה) לא ייענדו בשורה אחת יותר משלושה אותות, בין אותות עיטור ובין אותות מערכה.

7. על מקטורן או על חולצה ללא כיס, ייענדו עיטור ואות מערכה במקום המקביל לכיס השמאלי.

אופן ענידה על מקטורן או על חולצה ללא כיס

8. (א) מי שהוענק לו עיטור, רשאי לענוד את אות העיטור בכל עת, ואינו רשאי לענוד את העיטור על כל חלקיו אלא בנסיבות אלה:

הנסיבות לענידת עיטור אות עיטור, תג ואות מערכה

(1) ביום העצמאות;

(2) ביום הזכרון לחללי מלחמת הקוממיות וצבא-הגנה לישראל;

(3) באירועים ממלכתיים, במצעדים ובמפגנים צבאיים;

(4) בכל אירוע נוסף שקבע שר הבטחון.

(ב) מי שהוענק לו תג, רשאי לענדו בכל עת.

(ג) מי שהוענק לו אות מערכה, רשאי לענדו בכל עת.

9. לתקנות אלה ייקרא "תקנות העיטורים בצבא-הגנה לישראל (ענידת עיטורים ואותות מערכה), תשל"ג-1973".

השם

ח' באדר ב' תשל"ג (12 במרס 1973) משה דיין

שר הבטחון

1. \* פורסמו [ק"ת תשל"ג מס' 2993](http://www.nevo.co.il/Law_word/law06/TAK-2993.pdf) מיום 5.4.1973 עמ' 1120. [↑](#footnote-ref-1)