תקנות העיריות (רובע עירוני – נווה מונוסון), תשס"ו-2006

רשויות ומשפט מנהלי – רשויות מקומיות – עיריות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | אכרזה על רובע עירוני | סעיף 2 |
| 2 | [Go](#Seif2) | תחום הרובע | סעיף 3 |
| 2 | [Go](#Seif3) | ועד הרובע | סעיף 4 |
| 2 | [Go](#Seif4) | ועד הרובע הראשון | סעיף 5 |
| 2 | [Go](#Seif5) | הישיבה הראשונה | סעיף 6 |
| 2 | [Go](#Seif6) | כהונת ועד הרובד הראשון | סעיף 7 |
| 2 | [Go](#Seif7) | מספר חברי ועד הרובע | סעיף 8 |
| 2 | [Go](#Seif8) | מועד הבחירות לוועד הרובע | סעיף 9 |
| 2 | [Go](#Seif9) | בחירות לוועד הרובע | סעיף 10 |
| 2 | [Go](#Seif10) | תחילת כהונה ורציפותה | סעיף 11 |
| 3 | [Go](#Seif11) | ישיבה ראשונה של ועד רובע נבחר | סעיף 12 |
| 3 | [Go](#Seif12) | בחירת ראש ועד רובע | סעיף 13 |
| 3 | [Go](#Seif13) | ועד נחשל | סעיף 14 |
| 3 | [Go](#Seif14) | ועד המסרב למלא חובה מסוימת | סעיף 15 |
| 3 | [Go](#Seif15) | ועדת ביקורת | סעיף 16 |
| 3 | [Go](#Seif16) | חברי ועד הרובע | סעיף 17 |
| 4 | [Go](#Seif17) | מילוי מקומות פנויים | סעיף 18 |
| 4 | [Go](#Seif18) | סדרי עבודת ועד הרובע | סעיף 19 |
| 4 | [Go](#Seif19) | פעולות ועד הרובע | סעיף 20 |
| 4 | [Go](#Seif20) | הצעה לתקציב | סעיף 21 |
| 5 | [Go](#Seif21) | הכללת מימון פעולות הוועד בתקציב העיריה | סעיף 22 |
| 5 | [Go](#Seif22) | ניהול חשבונות | סעיף 23 |
| 5 | [Go](#Seif23) | רואה חשבון | סעיף 24 |
| 5 | [Go](#Seif24) | תחילה | סעיף 25 |

תקנות העיריות (רובע עירוני – נווה מונוסון), תשס"ו-2006[[1]](#footnote-1)\*

בתוקף סמכותי לפי סעיפים 12, 14 ו-347 לפקודת העיריות, אני מתקין תקנות אלה:

1. בתקנות אלה –

הגדרות

"המועצה" – מועצת העיריה;

"הממונה" – הממונה על המחוז שבתחומו מצויה העיריה;

"העיריה" – עיריית יהוד-מונוסון;

"הרובע" – רובע עירוני – נווה מונוסון.

2. נווה מונוסון שבתחום העיריה מוכרז בזה כרובע עירוני.

אכרזה על רובע עירוני

3. תחום הרובע הוא השטח מתוך תחום השיפוט של העיריה, אשר היה תחום השיפוט של המועצה המקומית נווה אפרים מונוסון ביום ב' בחשון התשס"ד (28 באוקטובר 2003).

תחום הרובע

4. בהתאם לסעיף 13 לפקודה, לרובע העירוני יהיה ועד שייקרא ועד רובע נווה מונוסון (להלן – ועד הרובע).

ועד הרובע

5. (א) חברי ועד הרובע הראשון ימונו בידי המועצה ובאישור השר, לאחר התייעצות עם גופים ציבוריים שיש להם, לדעתה, נגיעה בדבר.

ועד הרובע הראשון

(ב) המועצה רשאית לבטל מינויו של חבר ועד רובע ולמנות במקומו חבר אחר בדרך האמורה בתקנת משנה (א).

6. הישיבה הראשונה של ועד הרובע הראשון תתכנס, בתוך 14 ימים מיום מינוי חברי ועד הרובע הראשון, על פי הזמנת ראש המועצה והוא ישב בראשה וינהל אותה עד שייבחר ראש ועד הרובע.

הישיבה הראשונה

7. ועד הרובע הראשון יכהן עד שייבחר ועד הרובע לפי הוראות תקנות אלה.

כהונת ועד הרובד הראשון

8. מספר חברי ועד הרובע יהיה 9.

מספר חברי ועד הרובע

9. (א) הבחירות הראשונות לוועד הרובע, יהיו במועד הבחירות הקרוב למועצת העיריה.

מועד הבחירות לוועד הרובע

(ב) הבחירות הבאות שייערכו אחרי הבחירות הראשונות, יקוימו במועד עריכתן של הבחירות למועצה ובלבד שהשר לא קבע, בשל נסיבות מיוחדות המצדיקות זאת, לדעתו, מועד בחירות מוקדם או מאוחר ממנו.

(ג) נדחו בחירות למועצה, יידחו גם הבחירות האמורות בתקנת משנה (ב) ויקוימו ביום הבחירות למועצה.

10. על הבחירות לוועד הרובע יחול חוק הרשויות המקומיות (בחירות), התשכ"ה-1965, בשינויים המחויבים לפי הענין ובכפוף לשינויים אלה:

בחירות לוועד הרובע

(1) כל מקום שנאמר בו "רשות מקומית" יראו כאילו נאמר בו "ועד הרובע";

(2) כל מקום שנאמר בו "חבר המועצה" יראו כאילו נאמר בו "חבר ועד הרובע";

(3) כל מקום שנאמר בו "מועצה" יראו כאילו נאמר בו "ועד הרובע";

(4) לא יחולו הוראות סעיפים 3 עד 5, 8, 36, 39א, 39ב, 39ג, 39ד, 39ה, 45א, 45ב, 63(5)   
ו-(6), 84ב, 98 עד 101;

תק' תשע"ד-2013

(5) הוראות סעיפים 16, 35, 39 יחולו, למעט ההוראות הנוגעות למפלגה או סיעה בכנסת.

מיום 17.10.2013

**תק' תשע"ד-2013**

[ק"ת תשע"ד מס' 7296](http://www.nevo.co.il/Law_word/law06/tak-7296.pdf) מיום 17.10.2013 עמ' 68

(4) לא יחולו הוראות סעיפים 3 עד 5, 8, 36, 39א, 39ב, 39ג, 39ד, 39ה, 45א, 45ב, 63(5) ו-(6), ~~78 עד 84ב~~ 84ב, 98 עד 101;

11. ועד הרובע יתחיל לכהן 14 ימים לאחר פרסום ההודעה בדבר תוצאות הבחירות בהתאם לקבוע בתקנה 10; כהונת ועד הרובע הקיים תימשך עד שיתחיל לכהן ועד רובע חדש.

תחילת כהונה ורציפותה

12. ועד רובע נבחר יתכנס לישיבתו הראשונה, על פי הזמנת ראש העיריה, לא יאוחר מ-14 ימים מיום תחילת כהונתו; ראש העיריה ישב בראש הישיבה וינהל אותה עד אשר ייבחר ראש ועד הרובע כאמור בתקנה 13.

ישיבה ראשונה של ועד רובע נבחר

13. (א) ועד רובע יבחר בישיבתו הראשונה את אחד מחבריו לראש הוועד; הבחירה תיעשה בהצבעה גלויה והמועמד שיקבל למעלה ממחצית הקולות של כל חברי הוועד הוא הנבחר; לא קיבל שום מועמד רוב כאמור, תיערך הצבעה שניה והמועמד שיקבל למעלה ממחצית הקולות של חברי הוועד המצביעים הוא הנבחר.

בחירת ראש ועד רובע

(ב) ראש ועד הרובע לא זכאי לשכר או לכל תמורה אחרת בקשר לביצוע תפקידו.

(ג) ראש ועד הרובע יוזמן לישיבות המועצה ויהיה רשאי להשמיע את עמדתו בנושאים הנוגעים לוועד הרובע.

(ד) ראש ועד הרובע אחראי לכך שהחלטות ועד הרובע יבוצעו כהלכה; הצריכה ההחלטה הוצאה מכספים שיועדו לוועד הרובע בתקציב העיריה – יהיה ראש ועד הרובע אחראי לכך שההחלטה תבוצע בהתאם לתקציב המאושר, לתקנות אלה או לכל דין אחר.

14. נראה למועצה כי ועד רובע אינו ממלא את התפקידים שהוטלו עליו לפי הפקודה, תקנות אלה או כל דין אחר, או שאינו מנהל כשורה את תחום שיפוטו, רשאית היא, באישור הממונה, להורות על בחירת ועד רובע ולקבוע את תאריך הבחירות או למנות, לאחר התייעצות עם הגופים הציבוריים הנוגעים בדבר, ועד מתוך אנשים שכשרים להיות חברי ועד או למנות, לאחר התייעצות כאמור, ועדה למילוי תפקידי ועד הרובע, ובלבד שמימון פעילותו של הוועד הממונה ייעשה מתקציב ועד הרובע.

ועד נחשל

15. (א) ראה ראש העיריה שוועד הרובע נמנע מקיום חובה או מביצוע עבודה שהוטלה עליו בתקנות אלה או בכל דין אחר, רשאי הוא לדרוש ממנו בצו לקיים את החובה או לבצע את העבודה בתוך הזמן הנקוב בצו.

ועד המסרב למלא חובה מסוימת

(ב) לא קיים ועד הרובע את הוראות הצו בתוך הזמן האמור בו, רשאי ראש העיריה, באישור המועצה והממונה, למנות אדם לקיום החובה או לביצוע העבודה כאמור, לקבוע את השכר שישולם לאדם כאמור ולהורות שהשכר והוצאות העבודה ייפרעו מקופת הוועד.

16. (א) המועצה תמנה לרובע ועדת ביקורת מבין תושבי הרובע, אשר אינם חברי ועד הרובע, מתוך רשימת תושבים שיציעו את מועמדותם; מספר חברי ועדת הביקורת לא יפחת משלושה ולא יעלה על חמישה.

ועדת ביקורת

(ב) ועדת הביקורת תבדוק –

(1) אם החלטות ועדת הרובע הוצאו לפועל כדין;

(2) את פעולותיו של ועד הרובע ותוודא כי הן נעשו במסגרת תקציבו המאושר בתקציב העיריה;

(3) אם תוקנו ליקויים בפעולות ועד הרובע אשר נמצאו בביקורות קודמות.

(ג) לצורך ביצוע תפקידיה, רשאית ועדת הביקורת לקבל מכל חבר ועד הרובע או כל מי שפועל מטעם ועד הרובע, ידיעות, מסמכים והסברים הדרושים לה.

(ד) בתוך חדשיים מתום כל שנה תמציא ועדת הביקורת לוועד הרובע טיוטת דוח ביקורת מפורט שיתייחס לפעילות ועד הרובע ותאפשר לו להעיר הערות לטיוטה בתוך 14 ימים; ועדת הביקורת תקיים דיון בהערות ועד הרובע ותערוך את דוח הביקורת הסופי.

(ה) בתוך ארבעה חודשים מתום כל שנה, תמציא ועדת הביקורת לידי ועד הרובע, ראש העיריה ולידי ועדת הביקורת של העיריה את דוח הביקורת הסופי; דוח הביקורת יהיה פתוח לעיון כל תושב ברובע וסיכום תמציתי ממנו יופץ בדרך שיורה ועד הרובע, לכל תושבי היישוב בתוך 14 ימים ממועד הגשתו למועצה.

17. הוראות סעיפים 120 עד 125 לפקודה, למעט סעיף 122א(ב)(3), יחולו על חברי ועד הרובע בשינויים אלה:

חברי ועד הרובע

(1) כל מקום שנאמר בו "מועצה" יראו כאילו נאמר בו "ועד הרובע";

(2) כל מקום שנאמר בו "השר" יראו כאילו נאמר בו "ראש העיריה";

(3) כל מקום שנאמר בו "חבר המועצה" יראו כאילו נאמר בו "חבר ועד הרובע".

18. (א) חבר ועד רובע ממונה שחדל לכהן, ימונה במקומו חבר אחר באותה הדרך שבה נתמנה החבר שחדל לכהן.

מילוי מקומות פנויים

(ב) חדל לכהן חבר ועד רובע נבחר, יבוא במקומו המועמד ששמו מופיע ברשימה שממנה נבחר אותו חבר מיד אחרי שמות המועמדים שנבחרו מתוכה; ואם אותו מועמד כבר נכנס בדרך זאת קודם לכן או שהוא פסול או שאיננו יכול להיות חבר הוועד מכל סיבה אחרת, או שהודיע בכתב לראש הוועד שאין ברצונו להיות חבר הוועד – יבוא במקומו מי ששמו מופיע מיד אחריו ברשימה האמורה, וכן הלאה.

(ג) אם אין מי שימלא את המקום הפנוי לפי תקנת משנה (ב), יבחר הוועד, בלא דיחוי, על פי החלטה של מחצית חבריו לפחות, אדם שהוא כשר לפי תקנות אלו להיבחר כחבר הוועד; בקבלת החלטה בענין זה יתחשב הוועד בהצעת מגישי הרשימה שמתוכה נבחר החבר שחדל לכהן, ולא יפסול מועמד שהוצע כאמור אלא באישור המועצה.

(ד) לא בחרו חברי ועד הרובע חבר כאמור בתקנת משנה (ג) בתוך חודש ימים, ימנה הממונה אדם כשר לפי תקנות אלה לכהן כחבר הוועד תוך התחשבות בהצעת מגישי הרשימה שמתוכה נבחר החבר שחדל לכהן.

19. (א) ראש ועד הרובע רשאי לכנס, בכל עת, ישיבה של ועד הרובע ובלבד שתקוים ישיבה אחת לפחות בשישה שבועות.

סדרי עבודת ועד הרובע

(ב) ראש ועד הרובע יכנס ישיבה של ועד הרובע אם הוגשה לו על כך דרישה חתומה בידי שליש מחברי ועד הרובע.

(ג) לא כינס ראש ועד הרובע ישיבה של ועד הרובע בתוך 14 ימים מיום הגשת הדרישה כאמור בתקנת משנה (ב), רשאים חברי ועד הרובע שחתמו על הדרישה, לכנס ישיבה של ועד הרובע לדון בסדר היום הנדרש; יושב ראש הישיבה יהיה חבר ועד הרובע שיבחרו לכך חברי הוועד.

(ד) רב חברי הוועד הם מנין חוקי בישיבותיו; לא נכחו בישיבה למעלה ממחצית חברי ועד הרובע, תידחה פתיחת הישיבה בחצי שעה; לא היה מנין חוקי במועד האמור, תידחה הישיבה בשלושה ימים לאותה שעה ולאותו מקום (להלן – ישיבה נדחית); המנין החוקי בישיבה נדחית יהיה מנין הנוכחים ובלבד שלא יפחת משניים.

(ה) ועד הרובע רשאי לקבוע את סדרי עבודתו וישיבותיו, והוא כשאין הוראה אחרת בפקודה ובתקנות אלה ובשים לב להוראות כלליות של השר.

20. (א) כל מסמכי תשלום יהיו טעונים חתימת הגופים המוסמכים בעיריה כנדרש על פי סעיף 191 לפקודה.

פעולות ועד הרובע

(ב) פעולות ועד הרובע יבוצעו במסגרת התקציב שנקבע לביצוע פעולות אלה, בתקציב המאושר של העיריה.

(ג) ועד הרובע רשאי לפעול באמצעות המועצה לצורך ביצוע פעולותיו.

(ד) קיבלה העיריה פניה לביצוע פעולות מוועד הרובע, תעשה את כל הדרוש לביצוע הפעולה המבוקשת, לרבות התקשרות לרכישת טובין או שירותים, לפי הענין; פעולות כאמור ימומנו מתקציב שנקבע לביצוע פעולות אלה, בתקציב המאושר של העיריה.

21. (א) לשם מילוי תפקידו לפי תקנות אלה, יכין ועד הרובע, בהתאם להוראות המועצה, הצעה לתקציב הנדרש לו למימון פעולותיו לשנת הכספים ויגישו לאישור המועצה.

הצעה לתקציב

(ב) הצעה לתקציב לשנה מסוימת תוגש לאישור המועצה לא יאוחר מיום 1 באוקטובר של השנה הקודמת.

(ג) המועצה תמסור לוועד את החלטותיה בכתב בדבר ההצעה עד יום 31 בדצמבר של השנה הקודמת.

22. המועצה תכלול, במסגרת תקציבה ובהתאם לתקציב שהיא תאשר, את הסכום הנדרש למימון פעולותיו של ועד הרובע.

הכללת מימון פעולות הוועד בתקציב העיריה

23. (א) חשבונותיו של ועד הרובע יתנהלו בהתאם להוראות החלות על חשבונות העיריה.

ניהול חשבונות

(ב) ועד הרובע יגיש למועצה, מדי שנה, דוח כספי שנתי מבוקר בידי רואה חשבון, לגבי שנת הכספים שחלפה; הדוח הכספי יוגש לא יאוחר מארבעה חודשים מתום שנת הכספים; ועד הרובע יפיץ את תמצית הדוח הכספי לכל תושבי הרובע, בתוך 14 ימים מהגשת הדוח למועצה.

24. (א) חשבונות ועד הרובע, יבוקרו בידי רואה חשבון שמינתה לכך המועצה והוא יגיש למועצה דין וחשבון על פעולותיו של ועד הרובע; העתק הדין וחשבון יועבר בידי רואה החשבון לממונה.

רואה חשבון

(ב) ועד הרובע יישא בעלות שכרו של רואה החשבון.

(ג) תקנות משנה (א) ו-(ב) ותקנה 23, לא יחולו אם ועד הרובע בחר לנהל את כל פעילותו באמצעות המועצה בהתאם לתקנה 20(ג).

25. תחילתן של תקנות אלה 30 ימים מיום פרסומן.

תחילה

כ"א בחשון התשס"ו (23 בנובמבר 2005)

אופיר פז-פינס

שר הפנים

1. \* פורסם [ק"ת תשס"ו מס' 6457](http://www.nevo.co.il/Law_word/law06/tak-6457.pdf) מיום 30.1.2006 עמ' 419.

   תוקנו [ק"ת תשע"ד מס' 7296](http://www.nevo.co.il/Law_word/law06/TAK-7296.pdf) מיום 17.10.2013 עמ' 68 – תק' תשע"ד-2013. [↑](#footnote-ref-1)