תקנות העתיקות (ניהול רשימת מצאי), תשע"ה-2015

רשויות ומשפט מנהלי – עתיקות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | מסירת רשימת מצאי בעת הגשת בקשה לרישיון | [Go](#Seif2) | 2 |
| סעיף 3 | ניהול רשימת מצאי ועדכון הדיווח לרשות העתיקות | [Go](#Seif3) | 2 |
| סעיף 4 | מקום החזקת מלאי מסחרי | [Go](#Seif4) | 2 |
| סעיף 5 | זיהוי עתיקות | [Go](#Seif5) | 2 |
| סעיף 6 | עדכון רשימת מצאי | [Go](#Seif6) | 3 |
| סעיף 7 | העתקי עתיקות וחיקויי עתיקות | [Go](#Seif7) | 3 |
| סעיף 8 | ביטול | [Go](#Seif8) | 3 |
| סעיף 9 | תחילה | [Go](#Seif9) | 3 |
| סעיף 10 | הוראת מעבר | [Go](#Seif10) | 3 |

תקנות העתיקות (ניהול רשימת מצאי), תשע"ה-2015[[1]](#footnote-1)\*

בתוקף סמכותי לפי סעיפים 17 ו-46(א) לחוק העתיקות, התשל"ח-1978 (להלן – החוק), לאחר התייעצות במנהל רשות העתיקות ובמועצת רשות העתיקות ובאישור ועדת החינוך התרבות והספורט של הכנסת לפי סעיף 2 לחוק העונשין, התשל"ז-1977, וסעיף 21א לחוק-יסוד: הכנסת, אני מתקין תקנות אלה:

1. בתקנות אלה –

הגדרות

"אתר האינטרנט של הרשות" – אתר האינטרנט של הרשות שכתובתו <http://iaa.priza.info>;

"המנהל" – מנהל הרשות לרבות מי שהמנהל הסמיכו בכתב לעניין תקנות אלה;

"טופס דיווח" – טופס מקוון לדיווח על רשימת מצאי ולעדכונה שאישר המנהל;

"מלאי מסחרי" – עתיקות המוחזקות בידי סוחר והמוצעות למכירה;

"מקום העסק" – המקום המוגדר ברישיון מקום העסק לפי סעיף 16 לחוק, לרבות מחסני בית העסק;

"מק"ט סוחר" – המספר הסידורי השוטף שנותן סוחר לעתיקה מיד עם רכישתה או קבלתה;

"סוחר" – מי שבידו רישיון;

"רישיון" – רישיון למסחר בעתיקות לפי סעיף 15 לחוק;

"רשימת מצאי" – רשימה שבה מצוינות כל העתיקות שהן מלאי מסחרי.

2. (א) במועד הגשת בקשה לרישיון ידווח המבקש, באופן מקוון באתר האינטרנט של הרשות, באמצעות שם משתמש וסיסמה זמניים שתנפיק לו רשות העתיקות, על רשימת המצאי של העתיקות שצפויות להיות המלאי המסחרי במקום עסקו כפי שתואר בטופס הבקשה לרישיון; הדיווח יהיה בתוך 90 ימים מיום קבלת שם המשתמש והסיסמה הזמניים, באמצעות הזנת כל הפריטים ברשימת המצאי, לפי טופס הדיווח, לרבות הזנת תמונה של כל פריט והמיקום הצפוי של כל פריט לפי תקנה 3(ב), אם ידוע לו; לא היו ברשות המבקש עתיקות לצורכי מסחר בשעת הגשת הבקשה, יציין את הדבר במקום המוזכר בטופס הבקשה לרישיון.

מסירת רשימת מצאי בעת הגשת בקשה לרישיון

(ב) קיבל המבקש רישיון, יהפכו שם המשתמש והסיסמה הזמניים שהנפיקה לו רשות העתיקות לקבועים, ובאמצעותם ינהל את רשימת המצאי ויעדכן את הדיווח לרשות העתיקות לפי תקנות 3, 5 ו-6.

(ג) תקנות משנה (א) ו-(ב) לא יחולו על בקשה לחידוש רישיון קיים.

3. (א) סוחר ינהל רשימת מצעי באמצעות עדכון נתונים לגבי כל פריט ופריט ברשימת המצאי לפי טופס הדיווח.

ניהול רשימת מצאי ועדכון הדיווח לרשות העתיקות

(ב) ברשימת המצאי יצוין בטור "הערות" מיקומה של כל עתיקה, לרבות אם הוצגה בחלון תצוגה של בית העסק או שהיא מצויה במחסן של בית העסק.

(ג) הסוחר יעדכן את הדיווח על רשימת המצאי לרשות העתיקות באמצעות אתר האינטרנט של הרשות לפי טופס הדיווח, לרבות הזנת תמונה של כל פריט, לפי תקנות 5 ו-6; טופס הדיווח יוגש כשהוא חתום בעד בעל הרישיון, ואם הוא תאגיד – בידי מי שהוא מורשה חתימה של התאגיד, שפרטי הזיהוי שלו יצוינו בטופס.

4. (א) מלאי מסחרי של סוחר יימצא רק במקום העסק.

מקום החזקת מלאי מסחרי

(ב) סוחר לא יחזיק אוסף במקום העסק.

5. (א) סוחר יציין כל עתיקה ברשימת המצאי במק"ט סוחר לא יאוחר משני ימי עסקים אחרי יום העסקים שבו הגיעה העתיקה לרשותו; סוחר יציין את מק"ט הסוחר גם בתווית הסימון שתודבק על העתיקה או בתג הסימון שיוצמד לעתיקה או ירשום אותו על גבי העתיקה בדיו שאינה ניתנת למחיקה בנקל.

זיהוי עתיקות

(ב) לגבי עתיקות זעירות, שלדעת המנהל אין אפשרות לציין על גביהן את מק"ט הסוחר שלהן כאמור בתקנת משנה (א), יציין הסוחר ברשימת המצאי במק"ט סוחר את כלי הקיבול שבו הן מוצגות, ויציין את מק"ט הסוחר של כלי הקיבול וכן את מספר העתיקות הזעירות שבו גם בתווית סימון שתודבק על כלי הקיבול; לא תופרד עתיקה זעירה כאמור מכלי הקיבול שבו היא מוצגת כל זמן שהיא כלולה במלאי המסחרי של הסוחר.

(ג) בעתיקה שהיא מטבע ינהג סוחר כלהלן:

(1) אם המטבע מזהב או מכסף יציין הסוחר את המטבע במק"ט סוחר נפרד לכל מטבע ויציין את מק"ט הסוחר שלו על כלי הקיבול שבו הוא מוצג; לא יופרד מטבע כאמור מכלי הקיבול שבו הוא מוצג כל זמן שהוא כלול במלאי המסחרי של הסוחר;

(2) אם המטבע מחומר אחר – ייכלל המטבע בכלי קיבול נפרד של מטבעות מאותו חומר, והסוחר יציין ברשימת המצאי במק"ט סוחר את כלי הקיבול, ויציין אותו גם בתווית סימון שתודבק על כלי הקיבול; בכל כלי קיבול יהיו מטבעות בכמות שהסוחר ירשום על גביו ושתתאים למספר המטבעות שיש בו באותה שעה; מספר המטבעות שבכלי הקיבול יהיה תואם למספר המטבעות המצוין במערכת הדיווח הממוחשבת של רשות העתיקות, כפי שדיווח הסוחר באמצעות אתר האינטרנט של הרשות;

(3) סוחר יכלול ברשימת המצאי מטבעות עתיקים, חרוזים עתיקים או חפצים אחרים המשובצים בתכשיטים המצויים בידיו וייתן להם מק"ט סוחר.

(ד) סוחר לא יציין שתי עתיקות במק"ט סוחר זהה.

6. (א) מכר סוחר עתיקה או הוציאה מהמלאי המסחרי שברשותו בדרך אחרת, ימחק את רישומה מרשימת המצאי בד-בבד עם ביצוע העסקה או הפעולה האחרת כאמור, ולא יאוחר מתום יום העסקים הראשון שאחרי מועד ביצוע העסקה או הפעולה כאמור.

עדכון רשימת מצאי

(ב) מכר סוחר עתיקה שהיא עתיקה זעירה או מטבע כאמור בתקנה 5(ג)(2), או הוציאם מהמלאי המסחרי שברשותו בדרך אחרת, יתקן את הרישום המציין את מספר העתיקות הזעירות או את מספר המטבעות בכלי הקיבול עם הוצאת העתיקה או המטבע מכלי הקיבול, ולא יאוחר מתום יום העסקים הראשון שלאחר היום שבו נמכרו או הוצאו כאמור.

(ג) על הוספת עתיקה זעירה או מטבע כאמור בתקנה 5(ג)(2) לכלי קיבול תחול תקנת משנה (ב) בשינויים המחויבים.

(ד) העביר סוחר עתיקה ממקום למקום בעסק, יתקן את הרישום בטור "הערות" לפי תקנה 3(ב); בסוף כל יום עסקים יוודא הסוחר כי רשימת המצאי שלו מעודכנת לפי הוראות תקנת משנה זו.

7. (א) סוחר יחזיק מצאי של העתקי עתיקות וחיקויי עתיקות, לפי עקרונות המספור בתקנות 5 ו-6; הרשימה תעודכן בסוף כל יום עסקים.

העתקי עתיקות וחיקויי עתיקות

(ב) רשימת המצאי לגבי העתקי עתיקות וחיקויי עתיקות תהיה ידנית, תיערך לפי טופס שאישר המנהל לעניין זה, ותועבר לרשות עד 15 בינואר לגבי השנה שהסתיימה ב-31 בדצמבר שקדם לה.

8. תקנות העתיקות (ניהול רשימת מצאי), התשמ"ג-1983 – בטלות.

ביטול

9. תחילתן של תקנות אלה שישה חודשים מיום פרסומן (להלן – יום התחילה).

תחילה

10. מי שערב יום התחילה היה בעל רישיון, ידווח, עד יום התחילה, על רשימת המצאי של עסקו באופן מקוון באתר האינטרנט של הרשות, באמצעות שם משתמש וסיסמה שתנפיק לו רשות העתיקות; דיווח כאמור יהיה באמצעות הזנת כל הפריטים ברשימת המצאי לפי טופס הדיווח, לרבות הזנת תמונה של כל פריט, וכן ציון מיקומו של כל פריט לפי תקנה 3(ב); מנהל רשות העתיקות רשאי לדחות את המועד האמור לתקופה של עד שישה חודשים נוספים מיום התחילה, לבקשת סוחר מסוים, אם מצא כי בנסיבות העניין יש הצדקה לדחייה כאמור.

הוראת מעבר

י' בכסלו התשע"ה (2 בדצמבר 2014) לימור לבנת

שרת התרבות והספורט

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ה מס' 7509](http://www.nevo.co.il/Law_word/law06/tak-7509.pdf) מיום 22.4.2015 עמ' 1194. [↑](#footnote-ref-1)