תקנות העתיקות (סדרי דין בועדת ערר), תשמ"א-1981

רשויות ומשפט מנהלי – עתיקות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | הגשת ערר | סעיף 2 |
| 2 | [Go](#Seif2) | כתב ערר | סעיף 3 |
| 2 | [Go](#Seif3) | צירוף מסמכים | סעיף 4 |
| 2 | [Go](#Seif4) | ליקוי בכתב הערר | סעיף 5 |
| 2 | [Go](#Seif5) | מסירה למשיב | סעיף 6 |
| 2 | [Go](#Seif6) | תשובת המנהל | סעיף 7 |
| 2 | [Go](#Seif7) | מסירה לעורר | סעיף 8 |
| 2 | [Go](#Seif8) | תשובת העורר | סעיף 9 |
| 2 | [Go](#Seif9) | טענות פגם | סעיף 10 |
| 3 | [Go](#Seif10) | איחוד עררים | סעיף 11 |
| 3 | [Go](#Seif11) | מחיקת הערר או פרטים ממנו | סעיף 12 |
| 3 | [Go](#Seif12) | פרטים נוספים | סעיף 13 |
| 3 | [Go](#Seif13) | חזרה מן הערר | סעיף 14 |
| 3 | [Go](#Seif14) | אי התייצבות העורר | סעיף 15 |
| 3 | [Go](#Seif15) | אי התייצבות המנהל | סעיף 16 |
| 3 | [Go](#Seif16) | דחיית הדיון | סעיף 17 |
| 3 | [Go](#Seif17) | הגבלת הדיון לנימוקים שפורשו | סעיף 18 |
| 3 | [Go](#Seif18) | אי קיום הוראות הועדה | סעיף 19 |
| 3 | [Go](#Seif19) | דיון חוזר | סעיף 20 |
| 3 | [Go](#Seif20) | אופן גביית ראיות | סעיף 21 |
| 3 | [Go](#Seif21) | שינוי בהרכב הועדה | סעיף 22 |
| 3 | [Go](#Seif22) | המצאת מסמכים | סעיף 23 |
| 4 | [Go](#Seif23) | ייצוג המנהל | סעיף 24 |
| 4 | [Go](#Seif24) | מסירת החלטת הועדה | סעיף 25 |
| 4 | [Go](#Seif25) | הוראות מעבר | סעיף 26 |
| 4 | [Go](#Seif26) | תחילה | סעיף 27 |

תקנות העתיקות (סדרי דין בועדת ערר), תשמ"א-1981[[1]](#footnote-1)\*

בתוקף סמכותי לפי סעיף 46(ב) לחוק העתיקות, תשל"ח-1978 (להלן החוק), ושאר הסמכויות הנתונות לי לפי כל דין, אני מתקין תקנות אלה:

1. בתקנות אלה –

הגדרות

"ועדה" - ועדת ערר שנתמנתה לפי סעיף 35 לחוק;

"החלטה" - החלטה מהחלטות המנהל המפורטות בסעיף 36(א) לחוק.

2. (א) ערר על החלטת המנהל יוגש תוך שלושים יום מיום שהומצא לעורר העתק ההחלטה או מיום שנודע לו עליה, לפי המוקדם יותר; אולם רשאי יושב-ראש הועדה להאריך את מועד הגשת הערר לתקופה אחת נוספת שלא תעלה על ארבעה עשר יום.

הגשת ערר

(ב) הערר יוגש בכתב וימסר לועדה או ישלח אליה בדואר רשום לפי מענה שפורסם ברשומות; היה מענה של הועדה בית משפט, יימסר הערר במשרד הרישום של אותו בית משפט.

3. הערר יוגש בשלושה העתקים, ייחתם בידי העורר או בא כוחו ויפורטו בו:

כתב ערר

(1) שמו של העורר, משלח ידו ומענו;

(2) המועד שבו נמסר לעורר העתק ההחלטה או המועד שבו נודע לו עליה;

(3) העובדות שעליהן מסתמך העורר;

(4) הנימוקים שעליהם מבסס העורר את עררו, לרבות נימוקים משפטיים, כל נימוק בפסקה מיוחדת;

(5) הסעד המבוקש.

4. לכתב הערר יצורפו:

צירוף מסמכים

(1) שלושה העתקים של ההחלטה נושא הערר;

(2) תצהיר או תצהירים לאימות העובדות שעליהן מסתמך העורר;

(3) מסמכים שהעורר מסתמך עליהם והנמצאים ברשותו.

5. כתב ערר שלא נתקיימה בו הוראה מהוראות תקנות 3 ו-4, לא יתקבל על ידי הועדה או משרד הרישום; אולם משקיבלו כתב ערר, לא ייפסל על יסוד אי קיום הוראה כאמור, אלא אם היה באי פסילה כזו משום עיוות דין.

ליקוי בכתב הערר

6. הועדה תמסור למנהל העתק מכתב הערר על נספחיו.

מסירה למשיב

7. המנהל יגיש לועדה, תוך שלושים יום מיום שנמסר לו העתק כתב הערר, תשובה מנומקת בכתב חתומה בידו, בצירוף הראיות שעליהן היא מסתמכת; לענין זה יחולו הוראות תקנה 2, בשינויים המחוייבים.

תשובת המנהל

8. הועדה תמציא לעורר העתק מתשובת המנהל על נספחיה.

מסירה לעורר

9. העורר רשאי, תוך שבוע מיום שהומצאה לו תשובת המנהל, להגיש לועדה תשובה בכתב; התשובה על נספחיה תוגש בשלושה העתקים והועדה תמציא למנהל העתק אחד ממנה.

תשובת העורר

10. בשמיעת הערר לא תיזקק הועדה לכל טענה של פגם בצורת כתב הערר, אלא אם נכללה טענה כזו בתשובת המנהל והעורר לא תיקן את הפגם תוך שבוע מיום שהומצאה לו אותה תשובה.

טענות פגם

11. הוגשו מספר עררים בידי אותו עורר או הוגשו מספר עררים שמתעוררות בהם שאלות משפטיות או עובדתיות משותפות, רשאי יושב-ראש הועדה להורות על איחוד הדיון בעררים אלה.

איחוד עררים

12. (א) בתשובתו רשאי המנהל לבקש מהועדה –

מחיקת הערר או פרטים ממנו

(1) למחוק ערר שאינו מנומק או שאינו מגלה עילה, או שהוא טרדני או קנטרני;

(2) למחוק מכתב הערר כל דבר שאינו דרוש לענין.

(ב) הועדה רשאית למחוק את הערר או חלק ממנו כאמור בתקנת משנה (א), גם מיוזמתה.

13. הועדה רשאית בכל עת להורות למנהל ולעורר להמציא לה פרטים נוספים ומפורטים לכל נימוק שבערר או שבתשובה, לפי הענין, והצד הנדרש חייב לספקם לועדה תוך שבוע מיום קבלת הדרישה.

פרטים נוספים

14. בכל עת רשאי העורר, בהסכמת הועדה, לחזור בו מן הערר. חזר בו כאמור, יורה יושב-ראש הועדה על מסירת הודעה על כך למנהל.

חזרה מן הערר

15. לא התייצב העורר לפני הועדה כנדרש והוכח לועדה שההזמנה הומצאה לו, תבטל הועדה את הערר, זולת אם החליטה מטעמים מיוחדים שתפרש בהחלטתה, לדון ולהחליט בו שלא בפניו.

אי התייצבות העורר

16. לא התייצב המנהל לפני הועדה במועד שנקבע לשמיעת הערר, והוכח לועדה שההזמנה הומצאה לו, רשאית הועדה לדון בערר ולהחליט בו שלא בפניו.

אי התייצבות המנהל

17. הועדה רשאית לדחות את שמיעת הערר למועד אחר, ומשהתחילה בשמיעתו לדחות את המשך הדיון בו, אם הדחיה דרושה, לדעתה, למען הצדק.

דחיית הדיון

18. הועדה לא תיזקק לכל נימוק או טענה של העורר שלא הביאם בפני המנהל, ושהיתה לו הזדמנות להביאם בפני המנהל לפני מתן החלטתו, ולא תיזקק לכל נימוק שלא פורש בכתב הערר או בכתבי התשובה.

הגבלת הדיון לנימוקים שפורשו

19. (א) לא קיים העורר את המוטל עליו בידי הועדה לצרכי ניהול הדיון בערר, רשאית הועדה למחוק את הערר או לדחותו.

אי קיום הוראות הועדה

(ב) לא קיים המנהל את המוטל עליו בידי הועדה לצרכי ניהול הדיון בערר, רשאית הועדה להחליט בערר בלי להתיר למנהל להשמיע דבריו.

20. (א) בוטל או נדחה ערר לפי תקנה 15, רשאי העורר, תוך ארבעה עשר יום מיום המצאת ההחלטה לידיו, לבקש מהועדה לדון בערר; הוכיח העורר כי נבצר ממנו מסיבה מספקת להתייצב במועד שנקבע לדיון, רשאית הועדה לדון בערר, בתנאים שייראו לה בדבר תשלום הוצאות.

דיון חוזר

(ב) החליטה הועדה בערר שלא בפני המנהל כאמור בתקנה 16, רשאי המנהל, תוך ארבעה עשר יום מיום המצאת ההחלטה לידיו, לבקש מהועדה לשוב ולדון בערר. הוכיח המנהל כי נבצר ממנו מסיבה מספקת להתייצב במועד שנקבע לדיון, רשאית הועדה לשוב ולדון בערר, בתנאים שייראו לה בדבר תשלום הוצאות.

21. בכל ענין שלא נקבעה לו הוראה מיוחדת בתקנות אלה, תהא גביית הראיות בדרך הנראית לועדה כמועילה ביותר לבירור השאלות העומדות להכרעתה.

אופן גביית ראיות

22. נבצר מחברי הועדה כולם או מקצתם, להמשיך את הדיון בכל שלב משלבי הדיון בערר, רשאית ועדה בהרכב אחר להמשיך בדיון מן השלב שאליו הגיעה הועדה הקודמת.

שינוי בהרכב הועדה

23. מסמך שיש להמציא או לשלוח על פי תקנות אלה לבעלי הדין, יומצא להם אישית או בדרך שמוסרים כתב בי-דין בהליכים אזרחיים בבית משפט.

המצאת מסמכים

24. המנהל רשאי להיות מיוצג בכל הליכי הערר בידי היועץ המשפטי לממשלה או נציגו.

ייצוג המנהל

25. העתק החלטת הועדה מאושר בידי היושב ראש יישלח לעורר ולמנהל סמוך ככל האפשר למועד מתן ההחלטה.

מסירת החלטת הועדה

26. הרואה עצמו נפגע מהחלטת המנהל שניתנה לפני תחילתן של תקנות אלה, רשאי לערור עליה תוך ארבעה עשר יום מיום תחילתן.

הוראות מעבר

27. תחילתן של תקנות אלה שלושים יום מיום פרסומן.

תחילה

י"ז באדר ב' תשמ"א (23 במרס 1981) משה נסים

שר המשפטים

1. \* פורסמו [ק"ת תשמ"א מס' 4231](http://www.nevo.co.il/Law_word/law06/TAK-4231.pdf) מיום 4.5.1981 עמ' 952. [↑](#footnote-ref-1)