תקנות הפיקדון על מכלי משקה (הפחתה של סכום העיצום הכספי ופריסת תשלומים), תשע"ב-2011

חקלאות טבע וסביבה – איכות הסביבה – פיקדון על מכלי משקה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הפחתת סכומי העיצום הכספי | [Go](#Seif2) | 2 |
| סעיף 3 | הפחתה בשל התחשבות במחזור עסקאות | [Go](#Seif3) | 2 |
| סעיף 4 | תנאי מקדמי להפחתה בהפרות מסוימות | [Go](#Seif4) | 3 |
| סעיף 5 | פריסת תשלום עיצום כספי | [Go](#Seif5) | 3 |

תקנות הפיקדון על מכלי משקה (הפחתה של סכום העיצום הכספי ופריסת תשלומים), תשע"ב-2011[[1]](#footnote-1)\*

בתוקף סמכותי לפי סעיפים 15א(ב) ו-23(א) לחוק הפיקדון על מכלי משקה, התשנ"ט-1999 (להלן – החוק), ובהסכמת שר המשפטים לפי סעיף 15א(ב) לחוק, אני מתקין תקנות אלה:

1. בתקנות אלה –

הגדרות

"אישור רואה חשבון" – אישור שנתן רואה חשבון מבקר, כהגדרתו בחוק החברות, התשנ"ט-1999;

"הכנסה" – כהגדרתה בפקודת מס הכנסה;

"מחזור עסקאות" –

(1) לעניין תאגיד שאינו מלכ"ר – מחזור עסקאות של עוסק כהגדרתו בחוק מס ערך מוסף, התשל"ו-1975 (בתקנות אלה – חוק מע"מ);

(2) לעניין מלכ"ר – כהגדרת מחזור בתוספת השנייה לחוק העמותות, התש"ם-1980;

"מלכ"ר" – כהגדרתו בחוק מע"מ;

"מפר" – כמשמעותו בסעיף 13 לחוק.

2. (א) הממונה רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(1) המפר לא הפר הוראה מהוראות החוק או לפיו בחמש השנים שקדמו להפרה – 20 אחוזים;

(2) המפר הפר הוראה מהוראות החוק או לפיו בחמש השנים שקדמו להפרה, ואולם בשנתיים שקדמו להפרה, לא הפר את ההוראה שבשלה הוטל העיצום ולא הפר הוראה אחרת יותר מפעם אחת – 10 אחוזים;

(3) המפר הפסיק את ההפרה, הודיע על כך לממונה ונקט פעולות לתיקון הליקויים ולמניעת הישנותם, להנחת דעת הממונה –

(א) לפני פנייה מטעם הממונה, אליו או לאחר, באותו עניין – 30 אחוזים;

(ב) לאחר פנייה מטעם הממונה, אליו או לאחר, באותו עניין, בלי שקיבל הוראה או הנחיה מהממונה לפעול כאמור ברישה – 10 אחוזים;

(4) המפר הוא יחיד והממונה שוכנע כי ההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר – 15 אחוזים.

ת"ט תשע"ב-2011

(ב) התקיימו לגבי מפר כמה נסיבות כאמור בתקנת משנה (א), רשאי הממונה להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה המצטבר לא יעלה על 50% מסכום העיצום הכספי הקבוע בשל אותה הפרה.

מיום 8.12.2011

**ת"ט תשע"ב-2011**

[ק"ת תשע"ב מס' 7057](http://www.nevo.co.il/Law_word/law06/tak-7057.pdf) מיום 8.12.2011 עמ' 254

(4) המפר הוא יחיד ~~והמנהל~~ והממונה שוכנע כי ההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר – 15 אחוזים.

3. (א) הממונה רשאי להפחית למפר שהוא אחד מן המפורטים להלן את סכום העיצום הכספי, כך שסכום העיצום הכספי יהיה כמפורט להלן לפי העניין, ובלבד שלא יפחת מ-3,000 שקלים חדשים:

הפחתה בשל התחשבות במחזור עסקאות

(1) לתאגיד שמחזור העסקאות שלו אינו עולה על 10 מיליון שקלים חדשים – 20 אחוזים ממחזור העסקאות השנתי של המפר;

(2) לאדם אחר – 10 אחוזים מההכנסה בשנת הכספים שקדמה למועד מסירת ההודעה על הכוונה להטיל עליו עיצום כספי.

(ב) תקנת משנה (א) תחול בין אם הופחת סכום העיצום הכספי לפי תקנה 2 ובין אם לאו.

(ג) מפר המבקש הפחתה של סכום עיצום כספי לפי הוראות תקנה זו, יגיש לממונה אישור רואה חשבון, לעניין גובה מחזור העסקאות או ההכנסה של המפר, לפי העניין, בתוך 30 ימים ממועד מסירת ההודעה על הכוונה להטיל עליו עיצום כספי.

4. היתה ההפרה שבשלה הוטל העיצום הפרה של אי-דיווח לפי הוראת סעיף 11(ב)(2) לחוק או אי-העברת תשלומים לקרן לפי הוראת סעיף 11(א) לחוק, לא יורה הממונה על הפחתת סכום העיצום הכספי בהתאם להוראות תקנה 2 או 3, אלא לאחר שהמפר העביר לו דיווח, או העביר תשלומים לקרן, לפי העניין.

תנאי מקדמי להפחתה בהפרות מסוימות

5. (א) הממונה רשאי להורות על פריסת תשלום עיצום הכספי, לפי בקשתו של מפר, שצורף לה אישור רואה חשבון המעיד שאין ביכולתו, לפי תזרים המזומנים הצפוי, לשאת את התשלום האמור, בין אם החליט הממונה על הפחתת סכום העיצום הכספי לפי תקנות אלה, ובין אם לאו.

פריסת תשלום עיצום כספי

(ב) הורה הממונה כאמור בתקנת משנה (א), לא יעלה מספר התשלומים על עשרה תשלומים חודשיים; לא שילם המפר תשלום חודשי במועדו, ישלם המפר את העיצום הכספי כולו בפירעון מיידי; על יתרת התשלום כאמור יחולו הוראות סעיף 15ד לחוק.

ה' בתשרי התשע"ב (3 באוקטובר 2011) גלעד ארדן

השר להגנת הסביבה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ב מס' 7044](http://www.nevo.co.il/Law_word/law06/TAK-7044.pdf) מיום 26.10.2011 עמ' 68.

   ת"ט [ק"ת תשע"ב מס' 7057](http://www.nevo.co.il/Law_word/law06/TAK-7057.pdf) מיום 8.12.2011 עמ' 254. [↑](#footnote-ref-1)