תקנות הפיקוח על ייצוא ביטחוני (פטור מרישיון ייצוא ביטחוני), תשע"ז-2017

בטחון – יצוא ביטחוני – רישיון ורישום

משפט פרטי וכלכלה – מסחר – יצוא – יצוא בטחוני

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | פטור לסוגים של פעילות ייצוא ביטחוני | [Go](#Seif2) | 2 |
| סעיף 3 | ביטול | [Go](#Seif3) | 3 |
| סעיף 4 | תחילה ותחולה | [Go](#Seif4) | 3 |

תקנות הפיקוח על ייצוא ביטחוני (פטור מרישיון ייצוא ביטחוני), תשע"ז-2017[[1]](#footnote-1)\*

בתוקף סמכותי לפי סעיפים 15(ב) ו-45 לחוק הפיקוח על ייצוא ביטחוני, התשס"ז-2007 (להלן – החוק), בהתייעצות עם שר החוץ ובאישור ועדת החוץ והביטחון של הכנסת, אני מתקין תקנות אלה:

1. בתקנות אלה –

הגדרות

"בלתי מסווג" – לפי החלטה של הממונה על הביטחון במערכת הביטחון (מלמ"ב);

"כלי ירייה" – כהגדרתו לפי חוק כלי הירייה, התש"ט-1949;

"מבקש" – מי שרשום במרשם הייצוא הביטחוני ומעוניין לבצע פעולת ייצוא ביטחוני;

"מדינת מותרת" – מדינה המנויה ברשימת מדינות שנקבעה לצורך תקנות אלה, המונחת לעיון מי שרשומים במרשם הייצוא הביטחוני במשרדי הרשות המוסמכת ושתובא לידיעת הרשומים במרשם האמור, על ידי הרשות המוסמכת;

"תערוכה" – תצוגה מסודרת, של ציוד ביטחוני, מידע למטרות שיווק, ידע ביטחוני או שירות ביטחוני, שמטרתה המרכזית היא שיווק ביטחוני, במקום אחד, שפתוח לציבור הרחב או לכלל העוסקים בייצור, שיווק או רכישה של ידע ביטחוני, ציוד ביטחוני או שירות ביטחוני.

2. (א) מבקש יהיה פטור מרישיון ייצוא ביטחוני לפי סעיף 15(ב) לחוק בנוגע לפעולות המנויות להלן:

פטור לסוגים של פעילות ייצוא ביטחוני

(1) העברת ידע ביטחוני לצורך ייצור מחוץ לישראל, במדינה מותרת, של רכיב בלתי מסווג בציוד ביטחוני אשר מיועד להיות מסופק לנותן הידע הביטחוני בישראל;

(2) החזרת ידע ביטחוני לגורם מחוץ לישראל אשר מסר את הידע הביטחוני;

(3) ייצוא של ציוד ביטחוני בלתי מסווג, למעט מוצרים הכלולים בקבוצה 1 (Category 1) לחלק ב' בתוספת לצו הפיקוח על ייצוא ביטחוני (ציוד טילים), התשס"ח-2008, לשם הצגה והדגמה בתערוכה הנערכת במדינה מותרת, ובלבד שמספר פריטי הציוד הזהים לא יעלה על 50 פריטים ותקופת השהייה של הציוד בתערוכה עד להשבתו לישראל לא תארך מעבר ל-90 ימים;

(4) ייצוא של ציוד ביטחוני לבתי מסווג, למעט מוצרים הכלולים בקבוצה 1 (Category 1) לחלק ב' בתוספת לצו הפיקוח על ייצוא ביטחוני (ציוד טילים), התשס"ח-2008, לשם הדגמה למשתמש סופי במדינה מותרת, ובלבד שמספר פריטי הציוד הזהים לא יעלה על 50 פריטים ותקופת השהייה של הציוד מחוץ לישראל עד להשבתו לישראל לא תארך מעבר ל-90 ימים;

(5) ייצוא של ציוד ביטחוני בלתי מסווג, השייך למשתמש סופי במדינה מותרת ואשר יוצא אליו תחת רישיון כדין, לא יותר מאשר 10 שנים ממועד הייצוא המקורי, לאחר מתן שירות ביטחוני בישראל לציוד האמור, ובלבד שהתקיימו כל אלה:

(א) הציוד הביטחוני מוחזר למשתמש הסופי האמור;

(ב) יכולות הציוד הביטחוני לא שונו או שופרו באופן החורג מרישיונות השיווק או הייצוא, ככל שניתנו;

(ג) הרכיבים הנכללים בציוד הביטחוני אינם חורגים מתנאי רישיונות השיווק או הייצוא, ככל שניתנו;

(ד) כמות הציוד הביטחוני לא עולה על כמות הפריטים שיוצאו לפי רישיון הייצוא המקורי;

(6) החזרה של ציוד ביטחוני בלתי מסווג שלא יוצר בישראל, שהגיע לישראל לכל מטרה, ליצרן הציוד במדינה מותרת, ובלבד שיכולות הציוד הביטחוני לא שונו או שופרו בעת היותו בישראל ביחס לציוד הביטחוני כפי שהגיע לישראל, ושמספר פריטי הציוד האמור לא יעלה על 50 פריטים;

(7) העברת ידע ביטחוני כמשמעותו בפסקה (1) להגדרת ידע ביטחוני בסעיף 2 לחוק, אשר הוא מידע שהוא בנחלת הכלל.

(ב) הוראות פסקאות (3) עד (6) בתקנת משנה (א) לא יחולו על ציוד ביטחוני שהוא כלי ירייה.

3. תקנות הפיקוח על ייצוא ביטחוני (פטור מרישיון ייצוא ביטחוני), התשס"ח-2008 – בטלות.

ביטול

4. תחילתן של תקנות אלה ביום כ"א בסיוון התשע"ז (15 ביוני 2017) והן יחולו על פעולות ייצוא ביטחוני שיתקיימו אחרי יום התחילה.

תחילה ותחולה

י"ד בסיוון התשע"ז (8 ביוני 2017) אביגדור ליברמן

שר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7826](http://www.nevo.co.il/Law_word/law06/tak-7826.pdf) מיום 15.6.2017 עמ' 1223. [↑](#footnote-ref-1)