תקנות הפיקוח על יצוא ביטחוני (השגה על החלטת הרשות המוסמכת), תשס"ח-2008

בטחון – יצוא ביטחוני

משפט פרטי וכלכלה – מסחר – יצוא – יצוא בטחוני

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': הגשת השגה | [Go](#med1) | 2 |
| סעיף 2 | פרטי ההשגה | [Go](#Seif2) | 2 |
| סעיף 3 | חתימה והצהרות | [Go](#Seif3) | 2 |
| סעיף 4 | הגשת ההשגה | [Go](#Seif4) | 2 |
| סעיף 5 | הארכת מועד הגשת השגה | [Go](#Seif5) | 2 |
| סעיף 6 | תקפות ה | [Go](#Seif6) | 3 |
| סעיף 7 | אישור המצאת השגה | [Go](#Seif7) | 3 |
| סעיף 8 | הטיפול בהשגה | [Go](#Seif8) | 3 |
| סעיף 9 | דיון בהשגה חסרה | [Go](#Seif9) | 3 |
| סעיף 10 | הדיון וה | [Go](#Seif10) | 3 |
| סעיף 11 | המועד למתן | [Go](#Seif11) | 3 |
| סעיף 12 | הוועדה המייעצת | [Go](#Seif12) | 3 |
| סעיף 13 | הודעה על | [Go](#Seif13) | 3 |

תקנות הפיקוח על יצוא ביטחוני (השגה על החלטת הרשות המוסמכת), תשס"ח-2008[[1]](#footnote-1)\*

בתוקף סמכותי לפי סעיפים 5, 10(ב) ו-45 לחוק הפיקוח על יצוא ביטחוני, התשס"ז-2007 (להלן – החוק), ובאישור ועדת החוץ והביטחון של הכנסת, אני מתקין תקנות אלה:

פרק א': פרשנות

1. בתקנות אלה –

הגדרות

"אתר האינטרנט" – אתר האינטרנט של האגף;

"בקשה" – בקשה להירשם במרשם היצוא הביטחוני או בקשה לרישיון;

"האגף" – אגף הפיקוח על היצוא הביטחוני במשרד הביטחון;

"הגורם המוסמך" – מי שהוסמך, לפי סעיף 10(ב)(3) לחוק, להחליט בעניין רישיון יצוא ציוד ביטחוני במעבר או רישיון העברה לשטחי האחריות האזרחית הפלסטינית;

"החלטה" – החלטת הרשות המוסמכת לפי סעיפים 4, 8 או 9 לחוק;

"המנכ"ל" – המנהל הכללי של משרד הביטחון;

"המשרד" – משרד הביטחון;

"השגה" – לרבות בדרך של עיון מחדש;

"מבקש" – מי שהגיש לרשות המוסמכת בקשה להירשם במרשם היצוא הביטחוני או בקשה לרישיון;

"מגיש ההשגה" – כמפורט בסעיפים 5 ו-10(א) לחוק, לפי העניין;

"ראש האגף" – ראש אגף הפיקוח על היצוא הביטחוני במשרד הביטחון;

"רישיון" – רישיון לפי סימן ב' לפרק ד' לחוק.

פרק ב': הגשת השגה

2. (א) על החלטת הרשות המוסמכת ניתן להגיש השגה.

פרטי ההשגה

(ב) השגה תוגש לרשות המוסמכת, כשהיא מודפסת, בתוך 30 ימים מהיום שבו נמסרה למגיש ההשגה ההודעה על ההחלטה נשוא ההשגה.

(ג) מגיש ההשגה יצרף להשגתו את המסמכים הנדרשים לדעתו לתמיכה בהשגה; המסמכים שיצורפו להשגה יהיו מקוריים בלבד או יאושרו על ידי עורך דין ישראלי או על ידי קונסול ישראלי כמתאימים למקור.

(ד) מגיש ההשגה יגיש לאגף, בכל עת שיידרש לכך, כל פרט, ידיעה או מסמך הנוגעים לעניין והדרושים לצורך החלטה ביחס להשגה, וישיב נכונה על כל שאלה שיישאל בקשר להשגה.

3. (א) ההשגה תיחתם ביד מגיש ההשגה; היה מגיש ההשגה תאגיד, תיחתם הבקשה בידי מי שהתאגיד הסמיכו לחתום עליה בשמו, ויצורף לה אישור מאת עורך דין בדבר סמכות החותם לחתום בשם התאגיד.

חתימה והצהרות

(ב) מגיש ההשגה יצהיר כי מכלול הפרטים שפורטו בהשגה והמסמכים אשר צורפו אליה הם נכונים ומלאים.

4. השגה תישלח לאגף בדואר או במסירה ידנית; לעניין תקנות אלה, מועד הגשת ההשגה יהיה המועד שבו נתקבלה ההשגה באגף.

הגשת ההשגה

5. לפי בקשת מגיש השגה, רשאי ראש האגף להאריך את המועד להגשת השגה, אם ראה הצדקה לכך מטעמים מיוחדים שיירשמו; דחה ראש האגף את בקשה מגיש השגה להארכת מועד כאמור, רשאי המנכ"ל או הגורם המוסמך, לפי העניין, לפי בקשת מגיש ההשגה, להאריך את המועד, מטעמים כאמור, ויודיע על החלטתו המנומקת בתוך חמישה ימים מיום קבלת הבקשה להארכת המועד.

הארכת מועד הגשת השגה

6. אין בהגשת השגה כדי לעכב את ביצועה של ההחלטה נשוא ההשגה.

תקפות ההחלטה

7. בתוך חמישה ימים מהמועד שבו נתקבלה ההשגה באגף, ימסור האגף הודעה למגיש ההשגה כי הוא מאשר את עצם קבלתה באגף; ההודעה תימסר בדואר רשום למען להמצאת מכתבים שצוין בהשגה.

אישור המצאת השגה

8. סברו הוועדה המייעצת, הגורם המוסמך או המנכ"ל כי הדבר דרוש לשם הכרעה בהשגה, יוזמן מגיש ההשגה להשלים את טיעוניו בעל פה לפני הוועדה המייעצת, הגורם המוסמך או המנכ"ל, לפי העניין.

הטיפול בהשגה

9. לא הוגשה השגה כמפורט בסעיפים 2 ו-3, או אם מגיש ההשגה לא השיב לפנייה אליו לפי תקנה 2(ד), 10(א) או 10(ג) בתוך 30 ימים מיום שנמסרה לו פנייה כאמור, או אם זומן מגיש ההשגה לטעון בעל פה ולא התייצב, רשאי המנכ"ל או הגורם המוסמך, לפי העניין, לדון ולהחליט בהשגה לגופה בהסתמך על המידע אשר לפניו.

דיון בהשגה חסרה

10. (א) סברו הוועדה המייעצת, הגורם המוסמך או המנכ"ל, כי נדרשת השלמה להשגה לצורך הדיון בה, יבקשו ממגיש ההשגה השלמות בכתב, בהתאם לתקנה 2(ג).

הדיון וההחלטה בהשגה

(ב) הוועדה המייעצת תיתן למנכ"ל את המלצתה המנומקת בכתב ביחס להשגה.

(ג) המנכ"ל או הגורם המוסמך ידון בהשגה, המלצת הוועדה המייעצת ומידע נוסף שיבקש מגורמי מערכת הביטחון או ממגיש ההשגה.

(ד) המנכ"ל או הגורם המוסמך, לפי העניין, רשאי לדחות את ההשגה או לקבלה, כולה, מקצתה או בשינויים, או להחזיר את העניין עם הוראות לראש האגף.

11. החלטה בהשגה תינתן בתוך ארבעים וחמישה ימים ממועד הגשתה, או, ממועד קבלת ההשלמות, לפי המאוחר.

המועד למתן החלטה בהשגה

12. כל מקום שנזכרת בתקנות אלה הוועדה המייעצת, תחול ההוראה ביחס לוועדה המייעצת לעניין השגה לפי סעיפים 8 או 9 לחוק בלבד.

הוועדה המייעצת

13. (א) ניתנה החלטה בהשגה, ימסור המנכ"ל או הגורם המוסמך הודעה מנומקת על כך למגיש ההשגה.

הודעה על החלטה בהשגה

(ב) ההודעה תימסר למגיש ההשגה בדואר רשום למען להמצאת מסמכים שצוין בהשגה, וזאת בתוך שבעה ימים ממועד מתן ההחלטה בהשגה.

י"ד בשבט התשס"ח (21 בינואר 2008) אהוד ברק

שר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשס"ח מס' 6646](http://web1.nevo.co.il/Law_word/law06/tak-6646.pdf) מיום 12.2.2008 עמ' 469. [↑](#footnote-ref-1)